
LA 
NOUVELLE   BIBLIOTHÈQUE   BLEUE 

Pour  beaucoup  de  personnes  et  surtout  pour  beau- 
coup de  Français  la  littérature  française  commence  à 
Villon  après  lequel  on  passe  à  Ronsard  pour  vite 
arriver  au  dix-septième  siècle. 

Malgré  le  goût  des  Romantiques  pour  le  moyen-âge 
malgré  les  travaux  des  érudits,  la  littérature  mé- 
diévale de  la  France  reste  profondément  ignorée  de 
la  plus  grande  partie  du  public  instruit. 

Ces  romans  chevaleresques,  ces  légendes  épiques 
et  courtoises,  ces  contes  satiriques  souvent  populari- 
sés par  r opéra  ou  d autre  façon  il  fallait  les  remettre 
à  la  portée  du  vrai  public,  en  volumes  d'un  prix 
modique,  bien  exécutés  dans  un  format  commode  et 
ornés  d'illustrations  documentaires  non  point  répan- 
dues à  profusion  mais  en  nombre  suffisant  pour  pré- 
ciser le  caractère  de  chacun  des  ouvrages  publiés. 

Le  plan  de  la  Nouvelle  Bibliothèque  Bleue  était 
trouvé  et  comme  cette  collection  populaire  répond  à 
un  besoin  on  ne  doute  point  quelle  soit  accueillie  avec 
faveur. 


AVERTISSEMENT 


Le  roman  de  Perceval  le  Gallois  est  un  des 

plus  beaux,  des  plus  célèbres  et  des  plus  rares 

parmi   les  romans  de  chevalerie  imprimés  à  la 

fin  du  XV*  siècle  et  au  commencement  du  XVI^ 

siècle.  On  croit  communément  qu'il  n*a  eu  que 

cette  seule  édition  : 

Très  plaisante  et  Re/créatiue  Hystoire/  du  Trespreulx  et 
vaillant  Cheuallier/  Perceual  le  galloys  Jadis  cheuallier/  de 
la  Table  Ronde.  Lequel  acheua/  les  aduentures  du  sainct 
<jra/  al.  'Auec  aulchuns  faictz  belliqueux  du  noble  cheual- 
lier Gauuain  Et  aultres  che/ualliers  estans/  au  temps/  du 
noble/  Roy/  Arthus/  non  auparauanl  Imprimé./  Auec 
priuilège/  On  les  uend  au  Pallais  à  Paris,  En  la  bou/tique 
de  Jehan  longis,  Jehan  sainct  dénis,  et  Gai/  Mot  du  pre, 
Marchans  libraires  demeurant  au=/  dict  lieu. 

La  deuxième  colonne  du  dernier  feuillet  porte  : 

Fin  du  Romant  et  Hystoire  du...  [Comme  ci-dessus]  Le 
Mut  nouvellement  Imprimé  a  Paris,  pour  honnestes  pér- 
imes Jehan   Sainct  dénis    et   Jehan    Longis,    marchans 
i-.braires  demeurans  au  dict  lieu.  Et  fut  achevé  de  Imprimer 
le  premier  jour  de  septembre.  L'an  mil  cinq  cent  trente. 

C'est  un  petit  in-fol.  gothique.  Le  texte  de  ce 
volume  a  CCXX  fif.  chiffrés,  précédés  de  huit 

autres  fT.,  savoir  :  un  titre  en  rouge  et  noir  dans 
une  bordure  gravée  sur  bois  ;  le  privilège  daté 
du  29  mars  1629;  la  table  des  chapitres;  une 
grande  figure  sur  bois  qui  représente  Perceval  le 
Gallois  à  cheval  ;  T  «  Eludication  de  Thystoire 
du  Graal  »  et  une  petite  figure  sur  bois  qui  re- 
présente le  copiste  à  l'ouvrage. 

Le  privilège  relate  la  demande  des  libraires 
«  à  ce  qu'il  leur  fust  permis  imprimer  ung  an- 
cien livre  intitulé  Thystoire  de  Perceval  le  Gal- 
loys...  faict  en  ryme  et  langaige  non  usité,  les- 
quelz  ilz  avaient  faict  traduyre  de  ryme  en  prose 
et  langaige  moderne  pour  imprimer...  » 

«  L'Eludication  du  Graal  »,  morceau  de  4  IT. 
signés  AA.,  qui  doit  faire  partie  des  pièces  limi- 
naires, n'est  pas  dans  tous  les  exemplaires  ^ 

Notre  roman  n'est  donc  que  le  remaniement 
en  prose  d'un  poème  dont  il  ne  saurait  tenir 
lieu.  De  Bure  le  croit  être  «  translaté  de  rime  en 
prose  de  l'ancien  Auteur  Chrestien  de  Troyes, 
ou  Ménessier  ».  En  ce  qui  concerne  le  transla- 
teur en  prose,  contentons-nous  de  la  simple 
déclaration  de  notre  vieille  histoire  qui  dit  être 
rapportée  par  Gauchier  de  Doudain  «  qui  ceste 

1  Cf.  Brunet. 


hvstoire    nous    a    commémorée     et    mise    en 
avant*.  » 

Pour  nous  tenir  dans  les  justes  limites  des  ou- 
\  rages  qui  se  lisent  agréablement  aujourd'hui. 
Nous  avons  supprimé  toutes  les  aventures  de 
Gauvain,  nous  attachant  à  rendre  aussi  com- 
plètes que  possible  celles  de  Perceval  à  la  quête 
du  saint  Graal. 

Nous  n'avons  fait  subir  au  texte  de  i53o 
aucun  remaniement  pour  ainsi  dire.  Nous  nous 
sommes  bornés  à  introduire  une  ponctuation 
modernisée,  à  accorder  les  temps  du  verbe,  a 
écrire  distinctivement  u  et  p,  i  et  ;,  et  autres 
petits  changements  d'usage;  pour  le  reste,  nous 
avons  respecté  et  l'orthographe  et  la  syntaxe  de 
lépoque,  qui  n'offrent  aucune  difficulté  au  lec- 
teur amant  du  langage  expressif  et  primesautier 
du  XVI™<^  siècle. 

Et  maintenant,  Ami  lecteur,  espérons  que 
vous  éprouverez  tout  autant  de  plaisir  à  suivre 
Perceval  le  Galloys  dans  ses  nombreuses  aven- 
tures que  nous  en  avons  goûté  en  les  transcri- 
vant pour  vous.  G.  A. 

1  Cf.  J.  L.  Weston  :  Tbe  Legeml  of  Sir  Perceval.  —  London,  D. 
Xutt  t.  II.  —  1909. 

Fac-similé  du  titre  de  l'édition  ancienne. 


/.  Comment  et  en  quelle  manière  Perceval  eust 
première  congnoissance  de  chevallerie.  Et 
comment  il  trouva  cinq  chevalliers  en  la  gaste 
forest  et  du  parlement  qu'il  eust  avec  eulx. 


Cy  commence  l'Hystoire  récréative  contenant 
les  faictz  et  gestes  du  très  preulx  et  vaillant  Per- 
ceval le  Galioys,  chevallier  de  la  Table  ronde. 

Durant  et  pendant  le  Règne  du  bon  et  trium- 
phant  Roy  Artus,  estoit  une  notable  Dame, 
vefve,  tenant  son  domaine  en  une  forest  nommée, 
en  celluy  temps,  la  gaste  forest,  au  pais  de  Galles, 
environ  de  laquelle  estoient  les  terres  et  heri- 
taiges.  Ladicte  dame  avoit  eu  a  mary  ung  notable 
chevallier  et  dicelluy  trois  beaulx  filz,  dont  les 
deux,  comme  vous  ores  cy  après,  furent  occis 
en  bataille,  parquoy,  après  le  trespas  de  son 
mary,  ne  lui  en  demoura  qu'ung,  aigé  seule- 
ment de  deux  ans.  Duquel  est  formée  ceste  pré- 
sente hystoire. 

Et  parce  que  ladicte  dame  avoit  perdu  tant 
son  mary  que  ses  deux  autres  filz  exerceant  les 
faictz  de  chevallerie  ;  quant  le  tiers  fut  en  Taage 

de  congnoissance,  ladicte  dame  ne  luy  osa 
jamais  déclarer  comment  son  père  ne  ses  frères 
estoient  mors,  ne  que  c'estoit  de  Tordre  de  che- 
vallerie,  craignant  que  ce  ne  se  vouloist  tourner 
et  induire,  et  que  par  tel  art  exercer,  elle  peust 
demeurer  seulle  et  sans  enfans.  Mais  si  elle  pou- 
voit,  le  desiroit  garder  pour  estre  le  baston  de 
sa  viellesse  et  guide  de  ses  affaires  ;  tellement 
que  quant  Tenfant  fust  grant  parvenu,  ne  se 
occupoit  a  aultre  chose,  sinon  que  aller  visiter 
les  laboureurs  et  aultres  simples  personnes  cul- 
tivans  et  faisant  leur  labeur  es  terres  de  sa  mère. 
Et  cstoit  la  principalle  et  seulle  occupation  du 
jouvenceau,  fors  que  aulcunnes  fois,  il  se  batoit  a 
jecter  et  darder  javellotz  après  les  cerfz  et  biches, 
et  après  les  oyseaulx,  lesquelz  souvent  par  sa 
grande  industrie  mettoit  a  mort. 

Or  nous  recite  THystoire,  que  comme  le  dict 
Perceval  encores  jouvenceau  avoit  de  coustume 
aller  visiter  par  manière  de  récréation  les  labou- 
reurs aux  champs,  un  jour  mist  bride  et  celle 
sur  son  chasseron,  qui  est  a  dire  le  petit  cheval 
sur  lequel  il  alloit  a  la  chasse  des  bestes  et 
oyseaulx.  Puis  quant  dessus  fust  monté,  print 
trois  javellotz  et  se  partist  pour,  après  avoir  le 
boys  passé,  aller  visiter  les  laboureurs  arant  et 
semant  les  terres  de  sa  mère. 

Or  estoit  en  la  saison  que  les  arbres  commen- 
cent estre  feuillius,  les  herbes  a  verdoier,  rin- 
ceaulx  a  fleurir  et  petitz  oysillons  par  leur  armo- 
nieux  gosier  moduler  et  mélodieusement  chanter. 
Quant  il  fut  en  la  forest  entré,  regardant  les  tant 
beaulx  arbres  verdoyer  et  fleurir,  oyanilesgentes 
gorgettesdes  oyselletz  recreativement  armoniser, 
fut  si  très  lye  et  joyeulx,  qu'il  ne  scavoit  que 
devenir.  Puis,  luy  estant  en  ceste  grande  liesse, 
descendit  de  son  petit  cheval,  aultrement  dict 
chasseron,  lequel  après  la  bride  ostée,  luy  laissa 
paistre  la  doulce  herbe  estant  le  long  des  che- 
mins et  larris  de  la  gaste  forest.  Et  pour  se 
esbastre  et  prendre  récréation  jectoit  ses  javellotz 
l'ung  après  l'aultre,  puis  tantost  bas,  puis  tan- 
tost  hault,  l'ung  a  travers,  l'autre  a  cousté.  Puis 
en  avant,  puis  en  arrière  :  non  tant  seullement 
pensant  ne  tendant  que  a  passer  le  temps  et  a  se 
recréer. 

Gueres  n'a  esté  le  jouvenceau  en  la  forest  se 
v>banoiant,  qu'il  a  ouy  et  entendu  venir  cinq 
chevalliers  vistement  chevaulchant,  tous  armés, 
tellement  que  par  le  son  et  cliquetis  de  leurs 
harnois,  la  forest  estoit  toute  sonorante  et  redon- 
dante; car  ils  chevaulchoienten  grant  impétuo- 
sité et  a  grant  vistesse  et  haste.  Toutesfois  ne 
les  voit  point;  mais  au  heurtement  que  faisoient 


leurs  lances  et  leurs  espées  contre  les  branches 
et  rinceaulx  des  arbres  et  au  frémissement  de 
leurs  harnois,  bien  considéra  que  chose  estoit 
fort  merveilleuse  et  de  quoy  n'eust  oncques 
vision  ne  congnoissance.  En  cest  estât,  tout 
efTraié  et  pensif  de  ce  que  point  ne  voioit  mais 
oyoit  faire  si  grant  et  merveilleux  tumulte  et 
bruit,  pensa  que  sa  mère  luy  avoit  aultresfoys 
dict,  qu'il  estoit  des  diables  qui  souvent  venoient 
en  ce  monde:  tous  condicionnés  et  enclins  a 
mouvoir  contens,  noyses,  debatz  et  a  faire  bruitz 
furieux  et  mouvements  tempestueux  ;  et  en  ceste 
fantaisie  arresté,  pensa  vraiement  iceulx  estres 
diables,  qu'il  avoit  ouy.  Puis  luy  souvient  que 
sa  mère  luy  avoit  dict  aussy,  que  quant  on  voit 
les  diables,  qu'il  se  fault  munir  du  signe  de  la 
croix.  Lors  dit  a  par  soy,  que  ja  ne  se  signera 
d'icelle  croix  s'il  en  peult  aulcun  rencontrer  et 
que  plustost  lui  jectera  ung  de  ses  javellotz,  du 
quel  le  scaura  si  bien  et  si  rudement  actaindre, 
que  les  aultres  n'auront  après  voulloir,  ne  har- 
diesse de  l'aprocher. 

Petit  après  veit  issir  les  cinq  chevalliers  hors 
du  boys  et  puis  quant  les  apperceut  a  découvert 
ainsy  armés,  Tescu  au  col  et  la  lance  au  poing, 
fut  plus  esmerveillé  qu'oncques  n'avoit  esté,  car 
en  son  vivant  chevallier  n'avoit  veu,  ne  de  che- 

vallier  n'avoit  ouy  parler.  Quant  il  les  eust  bien 
regardez,  lors  dit  qu'il  avoit  fort  vers  Dieu  mes- 
pris  d'avoir  proposé  que  c'estoient  diables  ;  car 
bien  voioit  que  c'estoient  anges. 

Certes,  dit-il,  ma  mère  m'a  tousjours  assez 
adverti,  dont  bien  me  souvient,  que  les  anges 
sont  les  plus  belles  créatures  de  ce  monde, 
après  Dieu  qui  les  a  formées.  Or  suys-je  cer- 
tain que  anges  sont  ceulx  que  je  voy,  car 
en  mon  vivant  ne  veis  si  belles  personnes.  Tou- 
lesfois,  dit-il,  entre  les  cinq,  on  voit  ung  qui  est 
incomparable  en  beaulté,  en  splendeur  et  en 
relucence  aux  quattre  aultres,  pourquoy  je  croy 
fermement  que  celluy  n'est  ange,  mais  est  Dieu. 
Or  ma  mère  m'a  enseigné  qu'il  ne  fault  que  ung 
seul  Dieu  créateur  adorer,  honorer  et  servir,  et 
ses  sainctz  anges  supplier  et  révérer  en  l'hon- 
neur de  luy,  par  quoy  me  délibère  le  adorer  et 
^"s  anges  honorer  en  son  honneur. 

(^uant  il  eust  ce  posé,  se  print  a  dire  sa 
créance  et  les  oraisons  que  sa  mère  luy  avoit 
apris.  Le  voyant,  le  capital  et  maistre  des  che- 
valliers vint  vers  luy,  disant  qu'il  se  tirast 
arrière  ;  de  quoy  fut  le  jouvenceau  tant  estonné 
et  effraie,  qui  luy  convint  tomber  par  terre  ;  par 
quoy  les  aultres  proposèrent  n'aller  tous  ensemble 
vers  luy,  de  crainte  que  tant  ne  se  effroiast  qu'il 

en  peust  mourir  et  qu'il  suffisoit  que  Taultre 
seul  parlast  a  luy. 

Lors  le  maistre  des  chevalliers  le  print  a  inter- 
roger :  —  Amy,  dit-il,  as-tu  point  veu  par  cy 
passer  cinq  chevalliers  et  troys  pucelles  ? 

Le  jouvenceau,  qui  simple  estoit  et  non  ins- 
truit avec  le  monde,  estant  encores  craintif  et 
en  doubte,  qui  estoit  cil  qui  a  luy  parloit,  lui 
demande  s'il  estoit  point  Dieu,  veu  que  tant 
beau  et  tant  clair  et  luisant  le  voioit.  A  quoy 
respond  le  chevallier  après  l'avoir  asseuré  et  mis 
hors  de  doubte,  que  non,  mais  qu'il  estoit  che- 
vallier. 

—  Certes,  dit  le  jouvenceau,  oncques  chevallier 
je  ne  veis,  ne  de  chevallier  n'ouy  parler;  je 
vous  prie,  dictes  moy,  dit-il, les  chevalliers  sont- 
ilz  ainsy  parez  que  vous,  si  beaulx  et  si  luisans?^ 

Le  chevallier  luy  demande  derechief  s'il  n'a- 
vait point  veu  passer  en  ceste  forest  les  cinq  che- 
valliers et  les  trois  pucelles. 

—  Dictes-moy,  respond  le  jouvenceau  en  regar- 
dant sa  lance,  que  c'est  que  portes  en  vostre 
main?  —  Certes,  dit  le  chevallier  en  soubriant, 
je  suis  icy  bien  arrivé,  je  cuidoie  de  toy  aui- 
cunne  chose  scavoir  et  tu  veulx  de  moy  appren- 
dre. Puis  luy  dit  que  c'estoit  une  lance  qu'il 
portoit. 

—  Dictes-vous,  dit  le  jouvenceau,  a ves-vou s  de 
coustume  jecter  ceste  lance  ainsy  que  je  fais  mes 
javellotz?  —  Non  certes,  respond  le  chevallier, 
mais  on  en  fiert  les  hommes  d'armes  et  les  aul- 
tres  contre  lesquelz  on  a  bataille. 

—  Doncques,  dit  le  jouvenceau,  vallent  mieulx 
nies  javellotz,  car  d'iceulx  j'en  actains  bestes  et 
oyseaulx,  qui  n'est  si  mal  faict  que  faire  ce  que 
me  dictes.  Car  ilz  servent  pour  moy  menger,  et 
les  occis  d'aussy  loin  que  Ton  pourroit  ung 
iraict  tirer.  —  De  ce,  dit  le  chevallier,  ne  ay-je 
que  faire;  mais  dis-moy,  je  te  prie,  se  tu  le 
scays,  ou  vont  les  cinq  chevalliers  et  les  trois 
pucelles  ? 

Le  jouvenceau,  approchant  le  chevallier,  luy 
prend  le  bas  de  son  escu,  en  requérant  luy  dire, 
que  c'est  qu'il  porte  ainsi  pendu  a  son  col. 

—  Voicy,  dit  le  chevallier,  merveille,  je  cuidoie 
aulcunnes  nouvelles  scavoir  de  toy  et  tu,  chan- 
geant mon  propos,  me  demandes  tousjours  quel- 
que chose.  Toutesfois  pour  satisfaire  a  ton  voul- 
loir,  je  te  dis  que  c'est  un  escu,  lequel  me  sert 
quant  aulcun  vient  contre  moy  couri-r,  et  m'est 
si  propice  et  utile,  que  nul  ne  me  scauroit  gre- 
ver, quant  avant  les  coups  le  puis  mettre. 

Quant  les  quattre  aultres  chevalliers  eurent 
longtemps   attendu  et  regardé   leur  maistre  au 

jouvenceau  parler,  se  prindrent  a  approcher,  puis 
ont  dit  :  —  Certainement  advis  nous  est,  que 
cestui,  a  qui  vous  parlez,  n'est  pas  de  grant 
scavoir,  mais  assez  petitement  introduit.  —  Vraye- 
ment,  respond  le  chevallier,  vous  dictes  la  vérité. 
Car  de  chose  que  je  demande,  il  ne  respond 
riens  a  propos,  mais  change  tousjours  ma  de- 
mande en  me  enquerant  qu'est  de  tout  ce  que 
je  porte  et  qu'est  entour  moy. 

—  Bien  voyons,  dirent  les  chevalliers,  qu'il  n'est 
gueres  saige  et  qu'il  n'a  jamais  vescu  que  bes- 
tiallement,  sans  gueres  de  choses  apprendre;  et 
nous  est  bien  advis  que  celluy  est  rempli  de 
grant  simplesse,  qui  se  veult  a  luy  arrester. 

—  Pourtant,  dit  le  maistre  gouverneur  des  che- 
valliers, ne  partiraie  d'auprès  de  luy,  jusques  a 
ce  que  luy  auray  respondu  a  tout  ce  qu'il  me 
demandera.  Puis,  se  retournant  vers  le  jouven- 
ceau, l'interroga  de  rechef  s'il  n'avoit  point  veu 
passer  par  ceste  voie  les  cinq  chevallieis  et  les 
trois  pucelles. 

—  Je  vous  prie,  dit  le  jouvenceau,  prenant  le 
chevallier  par  son  haubert,  dictes-moy,  que  c'est 
que  vous  avez  vestu  ?  —  Soies  certain,  dit  le 
chevallier,  que  c'est  ung  haubert,  lequel  est 
faict  d'acier  et  aussy  pesant  comme  fer.  —  Et  de 
quoy  vous  sert-il,  dit  le  jouvenceau?  —  Je  te 
dis,  respond  le  chevallier,  que  il  me  sert  de  telle 

chose,  que  se  tu  voullois  jecter  contre  moy  tous 
tes  javellotz,  qu'ilz  ne  me  scauroient  grever, 
n'autre  chose  pareillement. 

Vrayement,  se  dit  le  jouvenceau,  ce  ne  seroit 
pas  bien  propice  pour  les  biches  ne  pour  les 
cerfz;  parquoy  je  prie  a  Dieu,  les  vouloir  garder 
de  vestir  tel  abillement,  car  ainsy  ne  sauroient 
profiter  mes  javellotz,  quant  occire  je  les  voul- 
droie  et  par  ainsy  jamais  après  eulx  ne  cour- 
roie. 

Encore  luy  demanda  le  chevallier,  s'il  n'avoit 
ouy  nouvelles  des  cinq  chevalliers  et  des  trois 
pucelles.  —  Or  dictes-moy,  dit  le  jouvenceau 
au  chevallier,  nasquistes-voustel  que  vous  estes  P^yCL^ 
—  Respond  le  chevallier  que  non,  et  que  cela 
ne  pourroit  estre,  pareillement  que  nulle  chose 
ne  scaurait  ainsy  naistre. 

—  Et  qu'il  vous  donna  doncques  ces  beaulx 
habitz,  dit  le  jouvenceau  au  chevallier?  —  Res- 
pond le  chevalier  :  —  Mon  amy,  puisque  me  le 
demandes,  saches  pour  vray,  que  depuys  cinq 
jours,  ce  harnois  et  armures  m'ont  esté  don- 
nées du  Roy  Artus,  desquelles  m'a  en  ce  point 
aorné.  Or  dis-moy  doncques,  je  te  prie,  que 
sont  devenus,  si  tu  le  scays,  les  cinq  chevalliers 
et  les  trois  pucelles.  Vont-ilz  le  pas  ou  si  s'en- 
suivent? 


—  Voiez-vous,  dit  le  jouvenceau  au  chevallier, 
ces  grans  bois  qui  environnent  ceste  montaigne? 
Auprès  des  destrois  y  a  ung  beau  valet  fertille. 
—  Et  qu'esse  en  ce  val,  dit  le  chevallier,  et  a 
l'en  viron  ?  —  La  sont,  dit  le  jouvenceau,  les  labou- 
reurs et  mestoyers  de  ma  mère;  Tung  y  semé  et 
Taultre  y  herse  et  Taultre  y  meine  la  charrue.  Si 
les  chevalliers  et  les  pucelles  que  querez  ont  par 
la  passé,  ilz  vous  le  pourront  au  vray  le  dire  et 
quel  chemin  ilz  auront  prins. 

— -;  Certes,  dit  le  chevallier,  jamais  de  toy  ne 
partirons,  jusques  a  ce  que  vers  eulx  nous  aies 
menez. 

A  quoy  liberallement  s'accorde  le  jouvenceau  ; 
puis  remonte  dessus  son  petit  chevallet  et  con- 
duit les  chevalliers  jusques  ou  estoient  les  labou- 
reurs et  les  herseurs,  qui  les  avoynes  hersoient 
sus  les  terres  arées.  Or  quant  les  laboureurs 
virent  venir  leur  seigneur  accompaigné  des  che- 
valliers eurent  grant  fraieur  et  grant  crainte; 
car  pour  certain  ilz  scavoient  bien,  que  se  il 
leur  avoit  ouy  parler  de  leur  estât  de  chevallerie, 
que  chevallier  il  vouldroit  estre,  parquoy  sa 
mère  pourroit  de  deuil  mourir;  car  aultre  chose 
ne  craignoit  en  ce  monde,  que  ceste  chose  luy 
advint.  Et  pour  ceste  crainte  ne  luy  osa  jamais 
de  chevallier  parler,  ne  permist  que  son  filz 
avecques  chevallier  conversast. 

Le  jouvenceau  et  les  chevalliers  près  des  la- 
boureurs parvenus,  leur  print  a  demander  :  — 
Avez-vous  veu,  dit  le  jouvenceau,  par  cy  passer 
cinq  chevalliers  et  trois  pucelles?  —  Rendirent 
les  bouviers  a  leur  maistre:  —  Le  long  du  jour 
n'ont  cessé  d'errer  et  traverser  par  ses  destrois. 

La  responce  des  bouviers,  du  jouvenceau 
ouye,  la  raconta  aux  chevalliers;  puis  humble- 
ment leur  demanda  ou  le  Roy  Artus  habitoit  et 
se  tenoit  le  plus  continuellement,  lequel  faisoit 
les  chevalliers.  Puis  le  maistre  d'entre  eux  dit, 
qu'il  soulloit  le  plus  souvent  faire  sa  demeure  a 
Cardueil  et  que  puis  peu  de  temps  luy  avoient 
laissé  ;  et  que  s'il  y  voulloit  aller,  qu'il  trouve- 
roit  assez  de  gens  qui  luy  enseigneroient  le  lieu 
et  le  chasteau,  la  ou  est  sa  demeure. 


//.  Comment  après  que  Perceval  eust  faict  plu- 
sieurs demandes  et  enquestes  aux  nobles  che- 
valliers et  d'eux  prins  co7igé,  retourna  vers 
sa  mère.  Lequel  après  avoir  ouy  plusieurs 
enseignemensy  doctrines  et  remonstrances 
qu'elle  luy  fist,  print  congé  d'elle  pour  aller 
au  noble  et  vaillant  Roy  Artus, 


A  tant  se  partent  les  nobles  chevalliers  du 
jouvenceau  en  luy  disant  adieu,  car  ja  estoit 
dessus  le  tard.  Et  ont  tant  faict  par  leur  jour- 
nées en  brochant  les  gentis  destriers  des  espé- 
rons et  marchans  le  grant  gallot  par  grant 
affection,  tant  qu'ilz  ont  les  aultres  cinq  cheval- 
liers et  les  trois  pucelles  acousuivyz  et  rataint, 
en  grant  joye  et  liesse.  Le  jeune  Perceval  remé- 
morant et  pensant  en  son  entendement  ce  que 
les  nobles  chevalliers  luy  ont  dict,  en  retourna  a 
la  maison  et  manoir  de  sa  très  noble  mère. 
Laquelle  il  trouva  fort  triste  et  dolente,  pour  ce 
que  de  long  temps  ne  l'avoit  veu  et  ne  scavoit  la 
bonne  dame,  en  quelle  contrée  il  estoit  allé,  ne 
qu'il  estoit  devenu.  Et  pensoit  la  bonne  mère 
que  les  bestes  ou  aultres  grans  inconveniens  lu 

eussent  porté  empeschement.  Mais  quant  sa  très 
noble  et  vertueuse  mère  le  veist  entrer,  d'autant 
qu'elle  avoit  esté  triste  et  dolente  et  aflicte, 
joyeuse  fut  quant  elle  veist  sa  présence.  Et 
n'atendit  que  il  parvint  jusques  ou  elle  estoit, 
car  si  tost  qu'elle  Teust  apperceu,  luy  alla  a 
rencontre  pour  le  baiser  et  acoller.  Et  est  la 
chose  véritable,  que  cueur  de  mère  ne  seust 
oncques  celler  sa  joye  a  son  enfant.  Puis,  quant 
elle  le  peult  de  près  tenir,  a  son  aise  luy  dit  en 
le  baisant  plus  de  cent  fois:  —  Ha,  filz  fîlz,  que 
tant  j'ay  eu  de  deuil  et  ay  esté  dolente  de  vostre 
absence,  craintifve  que  n'eussiez  aulcun  maul- 
vais  et  fort  encombrier  ou  que  quelque  grant 
péril  ou  infortune  vous  fust  advenue.  Je  vous 
prie,  ne  me  celler  ou  tant  avez  esté. 

—  Mère,  faict-il,  je  le  vous  diray  et  ja  ne  vous 
en  vouldray  mentir.  Sachez  que,  puis  que  icy 
ne  fus,  ay  telle  chose  veue,  de  quoy  je  suis  tant 
resjouy,  que  plus  fort  ne  le  saurais  estre.  Vous 
m'avez  tousjours  bien  dict  que  Dieu  et  ses  anges 
sont  les  plus  belles  créatures  de  ce  monde,  mais 
je  croy,  que  ceulx  lesquelz  nagueres  ay  en  ceste 
gaste  forest  veus,  sont  plus  beaulx  ne  que  Dieu 
ne  que  ses  anges. 

Ces  paroUes  par  la  mère  ouyes,  considéra  et 
pensa  en  soy,  qu'il  povoit  avoir  rencontré  aul- 

cuns  chevalliers;  parquoy  affîn  qu'elle  le  peust 
divertir  d'ensuivre  leur  manière  de  viuvre,  en 
l'embrassant,  lui  print  a  dire  : 

—  Beau  fîlz,  a  Dieu  te  recommande;  je  croy 
pour  vray  et  de  certain,  que  tu  as  en  ceste 
forest  rencontré  une  manière  d'anges,  qui  ont 
de  coustume  occire  tout  ce  qu'ilz  atteignent  et 
desquelz  chascun  se  plaingt. 

—  Certes,  ma  mère,  dit  le  jouvenceau,  non  ay. 
Car  ilz  m'ont  dict,  que  sont  chevalliers  et  que 
chevalliers  ont  en  nom.  Et  m'ont  dict,  que  l'ordre 
de  chevallerie  est  la  plus  noble  et  la  plus  trium- 
phante  que  fîst  jamais  Dieu  en  ce  monde. 

Lors,  quant  sa  loyalle  et  bonne  mère,  de  che- 
vallier luy  ouit  parler,  ne  scay  qu'elle  ne  tom- 
bast  toute  pasmée,  tellement  eust  le  cueur  navré, 
et  fust  longtemps  qu'elle  n'eust  sceu  sonner  ung 
mot.  Puis  quant  a  soy  fust  ung  petit  revenue, 
luy  dit  : 

—  Ha,  filz  filz,  je  voy  bien  maintenant  que 
jamais  ne  seray  consollée  de  vous;  car  tousjours 
en  mon  cueur  avois  garde  secrètement  l'aven- 
ture qu'est  advenue.  Considère  que  ce  que  plus 
je  doubtoie  et  de  quoy  j'avois  plus  de  crainte 
m'est  advenu.  Car  mon  vivant,  de  che- 
vallier ne  de  chevallerie  ne  vous  osay  parler  ; 
doubtant,  se  vous  en  parloie,  que  cest  ordre  ne 

\  ouisissiez  prendre.  Sachez  de  vray,  que  se  Dieu 
vous  eust  laissé  vostre  père  et  voz  aultres  pro- 
chains parens,  qu'en  tout  le  monde  n'eussiez 
veu  plus  vaillans  ne  meilleurs  chevalliers,  tant 
craintz  ne  si  redoubtéz,  de  ce  vous  pouvez  bien 
vanter. 

Scavoir  vous  fais,  que  suis  aussy  de  cheval- 
lier née  et  extraicte,  et  que  en  toutes  ces  isles  de 
mer,  ne  a  Tenviron,  n'est  lignée  plus  noble,  ne 
plus  riche  que  les  parens  dont  procedée  suis. 
Mais  telle  fortune  leur  est  advenue,  que  mainte- 
nant ne  possèdent  des  biens  de  ce  monde  que 
bien  petit,  et  est  bien  chose  véritable,  que  l'on 
voit  plustost  advenir  les  infortunes  aux  ver- 
tueux et  a  ceulx  qui  ne  vivent  que  selon  équité 
et  droicture,  que  l'on  ne  faict  aux  vicieux  et  aux 
mauvais.  Et  aussy  sont  morts  les  meilleurs  de 
mon  parentaige.  Or,  quant  au  regard  de  vostre 
père,  sachez  qu'en  son  temps  fust  chevallier 
bon  preudhomme  et  loyal,  excercant  les  armes 
et  faict  de  chevallier  sous  le  roy  Oterpendragon, 
père  du  vaillant  roy  Artus.  Et  fust  vostre  père 
navré  en  bataille  piteusement  en  une  cuisse  et 
plusieurs  autres  vaillans  chevalliers,  qui  depuis 
la  mort  dudit  roy  Oterpendragon,  ceulx  qui 
eurent  maisons  ou  hostelz,  se  retirèrent  en 
iceulx,  pour  leur  rafraîchir  et  garir.  Et  sachez, 

que  puis  leur  retour  n'eurent  pas  fortune  tant  a 
gré,  qui  ne  leur  convint  exposer  et  despendre 
partie  de  leurs  biens. 

Vostre  père,  qui  ce  manoir  avoit,  s'y  fît 
apporter  en  une  litière,  car  aultre  lieu  n'eust  a 
se  retirer,  après  leur  armée  déconfite,  de  laquelle 
tous  estoient  départis  prenant  la  fuite.  Or, 
n'aviez-vous  lors  que  deux  ans  et  eustes  deux 
frères,  fort  beaulx  et  grans,  lesquelz  du  conseil 
de  voste  père  se  mirent  au  service  de  deux  roys. 
Dont  l'un  fust  au  roy  Descanalon,  lequel  estoit 
vostre  frère  aisné,  et  l'autre  maisné,  fust  au  roy 
Rendogemeret.  Et  sachez,  que  tous  deux  furent 
faictz  chevalliers  en  ung  mesmes  jour,  sans  que 
l'un  en  sceust  rien  de  l'aultre  et  tous  deux  en 
un  mesme  jour  moururent,  retournant  des 
cours  de  leurs  seigneurs,  pensant  vostre  père  et 
moy  visiter.  Mais  Dieu  ne  permist  que  vinrent 
jusques  icy,  car  en  chemin  furent  occis,  comme 
me  dirent  ceulx  qui  les  nouvelles  me  rappor- 
tèrent; lesquelz  les  avoient  veuz,  ja  par  les  cor- 
beaulx  et  aultres  oyseaulx  les  yeulx  traire. 
Vostre  père  qui  ceste  nouvelle  ouyt,  en  print  tel 
desplaisir,  que  de  deuil  en  mourut.  Or  demou- 
rai-je  seulle,  vefve  de  mari  et  de  enfans,  fors 
que  de  vous  bien  jeusne  enfant,  tant  doulou- 
reuse, ennuiée  et  esplourée,  que  rien  plus,  hors 

d'espérance  de  nul  confort  que  vous,  en  qui  ay 
eu  ma  totalle  espérance  pour  Tadvenir,  par  ce 
que  plus  de  mon  lignaige  ne  m'est  que  vous 
demeuré,  par  qui  j'ay  actendu,  jusques  a  présent 
joyeuse  estre  et  reconfortée. 

Petit  d'estime  a  faict  le  jouvenceau  Perceval 
de  ce  que  sa  mère  luy  a  dict,  comme  se  de  ce  ne 
luy  challust,  puis  dit  :  —  Je  vous  requiers,  ma 
mère,  qu'a  manger  me  veuilles  donner,  car 
grant  besoing  en  ay.  Certes,  je  ne  entens  de 
quoy  présent  me  venez  arraisonner,  mais  quoy 
qu'il  m'en  puisse  advenir,  je  vous  asseure,  que 
voullentiers  iroie  vers  celluy  qui  les  chevalliers 
faict,  et  vous  dis,  que  d'y  aller  me  délibère, 
quelque  chose  qui  m'en  puisse  eschoir  en  la 
fin. 

Quant  sa  mère  l'ouyt  ainsy  parler,  voulen- 
tiers  Teust  destourné  de  son  délibéré  voulloir; 
mais  voyant  qu'a  ce  ne  pouvoit  mectre  ordre, 
luy  feist  et  composa  une  grosse  chemise  de 
chanvre  a  la  fasson  du  pays  de  Galles,  c'est  a 
scavoir,  la  braie  et  la  reste  ensemble  entrete- 
nant. Et  d'abundant  luy  fit  ung  bon  abillement 
de  cuir  de  cerf,  bien  clos  et  fermé.  Quant  sa 
mère  Teust  comme  il  est  dict  acoustré,  avecques 
elle  le  retint  pour  troys  jours,  menant  grant 
deuil  et  ennuy  de  ce  qu'elle  voioit  qu'il  falloit 

que   de  bref  veist  son  partement,  a  quoy   n'a 
sceu  résister  ne  mectre  empeschement. 

—  Or  vous  diray,  fîlz,  faict  sa  mère,  puis  que 
de  moy  desirez  partir,  vous  en  irez  a  la  court  du 
roy  Artus,  auquel,  quant  vous  vers  luy  serez 
arrivé,  requérez  de  vous  faire  donner  des  armeu- 
res,  car  bien  scay  que  ne  vous  escondira.  Mais 
quant  les  armeures  vous  aura  données,  cer- 
tainne  suis,  que  aider  ne  vous  en  scaurez,  qui 
vous  sera  chose  maladvenant  se  a  ce  n'avez  esté 
enseigné;  et  n'est  de  merveille  se  on  ne  scait  ce 
que  l'on  n'a  aprins,  mais  est  merveille  qu'on  ne 
retient  ce  que  tant  on  a  ouy  et  veu  souventes 
fois.  Or  fîlz,  je  vous  supplie,  dit  la  mère,  que 
quant  de  moy  serez  absent  et  alongné,  que 
veuillez  retenir  les  enseignemens  que  vous  veuil 
dire  et  aprendre  avant  partir,  ce  que  besoing  et 
bon  mestier  vous  fera  icy  après  et  grant  bien 
vous  en  pourra  venir,  et  ferez  ce  que  ung  bon  et 
loyal  chevallier  doibt  faire  et  a  quoy  il  est 
noblement  obligé  et  tenu.  Premier,  se  vous  trou- 
vez ne  près  ne  loing  dame  qui  ait  de  vous 
besoing  ou  pucelle  desconseiller,  ou  que  de 
vostre  aide,  dict  mestier,  que  ne  leur  veuillez 
denier  vostre  service,  se  de  ce  vous  en  requiè- 
rent; car  je  vous  dy,  que  tout  honneur  est  a 
l'homme  perdu,  qui  honneur  a  dame  ne  porte, 

et  quiconque  honoré  veult  estre,  fault  a  pucelle 
et  a  dame  honneur  référer.  Ung  aultre  enseigne- 
ment retiendrez,  s'il  eschiet  que  pucelle  aiez 
gagné  ou  que  pucelle  de  vous  soit  privée,  se  le 
baiser  elle  ne  vous  dénie,  d'elle  le  baiser  povez 
prendre.  Mais  la  reste,  je  vous  deffends,  fors 
que  se  en  dot  a  anneau  ou  aumosniere  a  a  sa 
faicture.  Si  pour  anneau  ou  aumosniere  vous 
donne  licitement  le  don,  vous  povez,  en  la 
remerciant,  prendre  et  le  don  d'icelle  emporter. 
Après  vous  advise,  que  quant  aultruy  vous 
accompagnerez,  tant  es  champs  comme  en  la  ville, 
que  longuement  avec  vous  pour  compagnonne 
soit,  que  de  luy  ne  sachez  le  nom  ;  car  certes, 
de  toutes  personnes  par  le  seul  nom  est  cogneu 
l'homme.  Mon  fîlz,  aussy  conseille,  que  ne  vous 
accompaignez  que  de  preudhommes  ;  car  cil 
jamais  ne  se  fourvoie,  qui  de  preudhomme  con- 
seil prent.  Derechief  aussy  vous  veuil  adviser  et 
par  prière  enhorter,  que  souvent  es  esglises  fré- 
quentez, pour  a  Dieu  requérir  que  puissiez  a 
honneur  et  a  bonne  fin  parvenir. 

Lors  le  jouvenceau  Perceval  a  sa  mère  de- 
manda, se  es  esglises  de  quoy  elle  luy  parloit, 
estoit  celluy  qui  créa  l'homme  et  femme  et  tout 
ce  qu'est  au  monde  contenu.  A  quoy  respond  la 
mère  que  ouy  et  c'est  luy  mesmes  en  personne 

que  es  esglises  et  moustiers  les  prestres  chas- 
cun  jour  sacrifient,  lequel  pour  toute  nature 
humaine  souffrit  griefve  et  doloreuse  passion 
soubz  Ponce  Pilate,  prevost  de  Judée,  pour 
icelle  nature  des  enfers  rachapter. 

Dont  dit  le  jouvenceau  a  sa  mère  :  —  Désor- 
mais et  tout  mon  vivant,  es  esglises  iray-je  Dieu 
prier  et  ainsy  vous  le  jure  et  prometz. 

Petit  après  que  le  fîlz  de  sa  mère  les  comman- 
demens  ouis,  meist  la  celle  sur  son  chevallet, 
pour  monter  sus,  prenant  ses  trois  javellotz, 
espérant  iceulx  emporter.  Mais  sa  mère  luy  en 
feist  laisser  les  deux,  disant  que  trop  d'empê- 
chement des  trois  luy  seroit;  et  ce  faict,  après 
l'avoir  par  plusieurs  fois  baisé  et  acollé,  pleu- 
rant et  larmoiant  print  de  luy  congé,  requérant 
a  Dieu  donner  a  son  revenir  plus  grande  joye 
en  son  entreprinse,  qu'elle  en  le  délaissant 
n'avoit. 

Tost  après  monta  le  jeune  Perceval  sur  son 
chevallet  et  tant  exploita  que  a  bref,  fust  de  sa 
mère  eslongné,  et  ne  luy  challoit  de  se  arrester 
tant  que,  contrainct  par  la  nuit  obscure,  luy  en 
fust.  Parquoy  pour  ceste  première  nuit  luy  con- 
vint en  la  forest  gésir.  Le  matin,  si  tost  que  le 
chant  des  oysillons  entendit,  se  leva  sur  pied 
et  puis  sur  son  chevallet  monta  ;  lequel  a  tant 

chevaulché  qu'il  ne  s'est  arresté  tant  qu'il  a  apper- 
ceu  ung  pavillon  dressé  le  long  d'une  prarie, 
environ  laquelle  sourdoit  une  belle  et  claire 
fontaine.  Et  estoit  ledict  pavillon  fort  beau  a 
grant  merveille,  dont  la  moitié  du  dict  pavillon 
estoit  de  rouge  et  l'autre  moitié  de  verd,  le  tout 
bordé  de  riches  orfoys,  dessus  lesquelz  estoit 
ung  aigle  d'or,  lequel  tant  fort  au  soleil  relui- 
soit,  que  toute  la  prarie  en  estoit  enluminée. 


///.  Comment  Perceval  au  pavillon  entra  ou  la 
Damoiselle  trouva,  de  laquelle  eust  ung  bai- 
ser par  force  et  en  y  emporta  son  Anneau. 


L'Hystoire  nous  raconte  que  le  pavillon  estoit 
tant  plaisant  et  beau  a  regarder  que  rien  plus  ; 
autour  duquel  estoient  force  ramées  verdoiant 
dressées  :  feuillettes  d'herbes  et  fleurs  entrelas- 
sées a  grant  plante.  Le  jeune  Perceval  vers  le 
pavillon  alla,  lequel  avant  que  entrer  dit  : 

—  Dieu  éternel,  advis  m'est  bien  que  vostre  hos- 
tel  et  esglise  voy.  Parquoy  trop  seroye  a  repren- 
dre, se  dedans  icelle  ne  vous  alloie  orer  et  prier; 
car  ma  mère  me  commanda  que  jamais  devant 
esglise  de  près  ne  passasse  que  dedans  n'y 
allasse  orer  le  créateur  en  qui  je  croy  ;  donc  suis 
délibéré  deleans  entrer  pour  le  honorer  et  le 
prier,  que  luy  plaise  me  donner  a  menger,  car 
pour  ceste  heure  en  ay  grant  besoing. 

Quant  près  du  pavillon  fust  arrivé,  ouvert  le 
trouva;  dedans  lequel  veist  ung  lict  noblement 
acoustré,  sur  lequel  estoit  une  pucelle  seulle 
endormie  ;    laquelle  avoient  laissée  ses  damoi- 

selles,  qui  estoient  allées  ceuillir  des  fleurs  pour 
le  pavillon  jolier  et  parer,  comme  de  ce  faire 
estoient  acoustumées.  Lors  est  Perceval  du  lict 
de  la  pucelle  approché  courant  assez  lourde- 
ment dessus  son  cheval.  A  donc  s'est  la  pucelle 
assez  affraiement  esveillée,  a  laquelle  dit  Per- 
ceval sans  séjourner. 

—  Pucelle,  je  vous  salue  comme  ma  mère  m'a 
aprins  ;  laquelle  m'a  commandé  que  jamais 
pucelle  ne  trouvasse  que  humblement  ne  la 
saluasse. 

Aux  parolles  du  jeune  Perceval,  se  print  la 
pucelle  a  trembler  ;  car  bien  lui  sembloit  qu'il 
n'estoit  gueres  saige,  comme  assez  le  monstrait 
par  son  parler  inconstant,  et  bien  se  reputoit 
folle  que  ainsi  seulle  l'avoit  trouvée  endormie; 
puis  luy  dit: 

—  Amy,  pense  bientost  d'icy  te  départir,  de 
peur  que  mes  amys  ne  t'y  treuvent;  car  se  icy  te 
rencontroient,  il  t'en  pourroit  mal  advenir. 

—  Par  ma  foy ,  dit  Percevais  jamais  d'icy  ne  par- 
tiray,  que  premier  baisée  ne  vous  aye. 

A  quoy  respond  la  pucelle,  que  non  fera;  mais 
que  bientost  pense  de  départir,  que  ses  amyes 
la  ne  le  treuvent. 

—  Pucelle,  faict  Perceval,  pour  vostre  parler, 
d'icy  ne  partiray  tant  que  de  vous  aye  eu  ung 

baiser  ;  car  ma  mère,  m'a  a  ce  faire  ainsi  ensei- 
gné, m 

Tant  s'est  Perceval  de  la  pucelle  approch" 
qu'il  a  par  force  baisée  ;  car  pouvoir  n'eust  d'y 
résister,  combien  qu'elle  s'est  fort  défendue  ; 
mais  tant  estoit  lors  Perceval  lastre  et  lourd,  que 
la  défense  d'icelle  ne  luy  peult  profiter  qu'il  ne 
la  baisast,  voulsist  elle  ou  non.  Voire  comme  dit 
le  compte  plus  de  vingt  fois. 

Après  que  Perceval  eust  par  force  la  pucelle 
baisée,  advisa  qu'en  son  doit  elle  avoit  ung 
anneau  d'or,  dedans  lequel  estoit  une  belle  et 
clere  esmeraude  enchâssée.  Lequel  pareillement 
par  force  luy  osta  comme  le  baiser  avait  eu.  Puis 
le  mist  a  son  doit,  oultre  le  gré  de  la  pucelle, 
qui  fort  s'estoit  défendue,  quant  cest  anneau  luy 
a  osté  ;  mais  en  rien  ne  luy  profita  sa  resistence, 
car  téméraire  et  inconstant  estoit.  Lors  Perceval 
prenant  l'anneau  de  la  pucelle,  usa  de  telles 
parolles,  comme  il  avait  fait  au  baiser,  disant 
que  sa  mère  l'avoit  a  ce  faire  enseigné  ;  mais 
que  plus  avant  ne  ailleurs  ne  toucheroit,  comme 
par  sa  mère  luy  avoit  esté  commandé. 

Après  dit  Perceval  a  la  pucelle  : 

— Belle,  dit-il,  or  m'envoy  ie  moult  bien  sallairie 
et  paye  pour  le  doulx  baiser  que  de  vous  ay  eu, 
lequel  m'a  semblé  meilleur   que  les  baisers  des 


« 

bouches  des  chamberieres  a  ma  mere,  car  certes 
j'ay  voustre  bouche  sentue  plus  délectable  et 
trop  plus  doulce. 

La  pucelle  se  voiant  ainsi  despouillée  et  per- 
forcée  de  son  anneau  et  de  son  baiser,  se  print 
si  fort  a  lamenter  et  gemier  que  le  cueur  luy 
cuida  partir.  Puis  dit  a  Perceval  : 

—  Amy,  je  te  prie,  n'emporte  point  mon  anneau 
car  par  trop  en  serais  blasmée  et  toy  possible 
en  perdrois  la  vie. 

Perceval  ne  mect  rien  en  son  cueur  de  ce  que 
la  pucelle  luy  dit;  car  lors  ne  usoit  de  grant 
scavoir,  mais  estoit  tant  de  raison  que  de  consi- 
dération fort  aliéné. 

Depuis  que  Perceval  de  sa  mere  partit,  n'a 
point  mengé  ne  beu,  par  quoy  ne  fust  au  pavil- 
lon de  la  pucelle  sans  grant  appétit  et  luy,  en  ce 
désir  de  menger  comme  tout  afifamé,  advise 
d'aventure  ung  boucal  plain  de  vin,  auprès  du 
quel  estoit  ung  hanap  d'argent.  Puis  regarde 
dessoubz  une  trousse  de  jonc,  une  touaille  fort 
blanche  et  assez  fine,  qu'il  soublieve  et  prent,  et 
dessoubz  icelle  treuve  trois  pastez  froitz  de  chair 
de  chevreuz.  De  ce  ne  fault  doubter,  que  gueres 
ne  resta,  quand  les  pastez  en  sa  main  tint,  de  se 
mectre  en  son  debvoir  d'en  taster  ;  car,  comme 
ay  dict,  grant  faim  avoit,  parquoy,  si  tost  qu'il 

les  tint,  en  froissa  ung  entre  ses  mains  et,  après 
en  avoir  mengé  non  sobrement,  souvent  retour- 
noit  visiter  le  boucal.  Puis  dit  a  la  pucelle  : 

—  Dame,  faict-il,  je  vous  prie,  venez  et  faictes 
comme  moy.  Quand  vous  aurez  ung  pasté 
mengé  et  moy  ung  aultre,  encores  en  restera 
ung  pour  les  survenans. 

La  pucelle  voiant  Perceval  ainsy  dereiglement 
menger,  s'en  esbahit  et  rien  ne  luy  respond  de 
ce  qu'il  luy  a  dict  ;  mais  d'aultre  chose  ne  se 
peult  alléger,  fors  que  de  se  prendre  a  pleurer  et 
gemier  tendrement.  Perceval  qui  de  ce  ne  luy 
challoit,  de  la  pucelle  print  congé,  après  qu'il 
eust  recouvert  le  reste  des  pastez  dessoubz  la 
touaille  ;  et  en  prenant  congé,  luy  dit  : 

—  Dame,  je  vous  prie,  ne  vous  ennuyez  de  ce 
ce  que  vostre  anneau  emporte;  car  j'ay  espé- 
rance, avant  que  mourir,  que  assez  en  seres 
recompensée  ;  et  atant,  je  vous  commande  a 
Dieu.  ql 

La  pucelle  qui  triste  estoit,  dit  qu'a  Dieu  ne 
le  recommanderoit  et  que  bien  se  pouvoit  tenir 
asseuré,  que  jamais  de  son  aide,  ne  de  son 
secours  au  besoing  n'auroit.  Car  par  trop  a  de  luy 
esté  trahie  et  que  bien  scait  que  par  son  mal- 
faict,  luy  conviendra  endurer  moult  dangoisses 
et  ennuis. 

Ainsi  demoura  la  pucelle  après  que  Perceval 
6  en  fust  allé,  toute  triste,  dolente  et  esplourée. 
Puis  gueres  n'aresta  que  son  amy,  qui  de  Tesbat 
venoit,  n'est  arrivé,  lequel  au  trac  du  cheval, 
que  Perceval  avoit,  s'est  bien  doubté  que  aulcun 
au  pavillon  avoit  esté.  Puis  quant  de  la  pucelle 
arriva  près,  luy  dit  : 

—  Amie,  que  tant  dolente  et  esplourée  je  voy, 
dictes-moy,  sans  le  me  celler,  qui  icy  a  esté;  car 
bien  m'est  advis  qu'ung  chevallier  y  est  venu. 

—  Non  est  certes,  dit  la  pucelle,  mais  ung 
garson  sot,  lourd  et  malgracieulx  galloys,  lequel 
a  beu  de  vostre  vin  et  de  vos  pastez  mengé  tant 
comme  il  luy  a  pieu. 

—  Et  pour  cella,  belle,  dit  Tescuyer  a  sa  mie, 
fault-il  que  tant  vous  en  soyez  marrie.  Certes  si 
tous  les  pastez  eust  mengé  et  le  vin  beu,  si  ne 
vouldroye  este  marry. 

—  Bien  pis  y  a,  dit  la  pucelle,  car  l'anneau,  qui 
en  mon  doit  estoit,  m'a  toUu  et  emporté,  de 
quoy  je  suis  tant  triste  et  dolente  que  ja  je  voul- 
droie  estre  morte. 

Quand  Tescuyer  de  l'anneau  ouit  parler,  fut 
tant  plain  de  ire  et  de  courroux  que  rien  plus. 
Puis  dit  a  la  pucelle  : 

—  Certes  le  jouvenceau  que  vous  me  dictes,  s'est 
monstre  fort  oultraigeux  et  croy  de  certain,  se 

vouliez  la  vérité  dire,  que  bien  y  a  encores  pis. 

—  Sire,  faict  la  pucelle,  vray  est  qu'il  me  baisa, 
mais  ce  fut  a  force  et  maulgré  moy. 

—  Ma  foy,  dit  l'escuyer  a  la  pucelle,  comme 
celuy  que  sa  jalousie  tenoit  en  sa  possession,  je 
croy  pour  vray  que  le  baiser  a  esté  par  force, 
mais  que  liberallement  et  de  vostre  gré  l'avez 
receu  et  que  a  ce  ny  a  eu  nul  contredit.  Je 
cognois  assez  quelle  vous  estes,  ne  me  cuidez 
point  aveugler,  car  de  vostre  faulceté  suis  et  me 
tiens  par  trop  a  certene.  Je  vous  advise  bien  que 
vous  en  feray  repentir,  car  grandement  avez 
encontre  mon  mesprins.  Et  de  ce  soies  certaine, 
que  le  cheval  sur  lequel  vous  montez,  jamais 
avoyne  ne  mengera,  tant  que  je  me  soie  vengé 
et  vous  prometz,  que  du  jour  qu'il  se  defferrera 
que  jamais  referré  ne  sera.  Et  s'il  advient,  que  de 
fai  ou  d'aultre  chose  meure,  a  pied  me  suivir 
vous  conviendra,  sans  aulcunne  chaussure,  mais 
les  jambes  et  les  piedz  nudz  ;  ne  ja  ne  seront 
les  abillemens  de  dessus  vostre  corps  changés, 
tant  que  le  chef  de  mon  ennemy  voye  jus  de  ses 
epaulles. 

Puis  quand  Tescuyer  eust  ce  dit,  se  assist  et 
print  son  repas  de  ce  que  Perceval  luy  avoit 
laissé. 


IV.  Comment  Perceval  trouva  en  son  chemin 
ung  charbonnier,  lequel  luy  enseigna  la  voye 
a  Cardueil,  et  comment  il  demanda  au  Roy 
Artus  les  armes  du  Chevallier  Vermeil,  puis 
se  partit  de  la  court  sans  estrefaict  chevallier 
et  comment  Keux,  le  seneschal,  se  moqua  de 
luy  et  ce  qu'il  fist. 


Ainsy  Perceval,  sur  son  chevallet  monté, 
sans  botes  ne  espérons,  car  de  botes  ne  espé- 
rons n^avait  encore  veu,  chassant  son  chevallet 
d'un  fouet,  tant  a  chevaulché  qu'il  a  ung  char- 
bonnier veu  vers  luy  venir,  auquel,  quant  près 
fust  arrivé,  a  demandé  de  par  ou  fauldroit  qu'il 
allast  a  Cardueil,  ou  le  roy  Artus  estoit,  qui 
soulloit  les  chevalliers  faire. 

—  Sachez,  dit  le  charbonnier,  que  aller  vous 
fault  par  ceste  sente;  puis  vous  verrez  ung 
chasteau  assis  sur  la  mer,  dedans  lequel  vous 
trouverez  le  roy  Artus,  joyeulx  et  marri. 

—  Vousmeesbahissez,ditPercevalau  charbon- 
nier, de  me  dire  que  le  roy,  au  chasteau, 
joyeulx  et  marri  trouveray.  Je  vous  prie  m'ensei- 
gner  comment  cella  peult  estre. 

Lors  dit  le  charbonnier  a  Perceval,  que  puis 
petit  de  temps  avoit  eu  le  roy  Artus  combat  a 
l'encontre  du  roy  Ryon,  roy  des  isles,  lequel 
avait  vaincu  et  est  pourquoy  joyeulx  estoit. 
Mais  depuis  son  retour,  la  plus  saine  et  meil- 
leure partie  de  ses  chevalliers,  s'en  estoient  allez 
a  leur  adventure,  de  quoy  estoit  dolent  et  marri, 
qu'il  ne  scavoit  de  leurs  nouvelles,  ne  quel  che- 
min ilz  avoient  prins. 

De  ce  que  a  dict  le  charbonnier  a  Perceval,  ne 
luy  a  gueres  challu  ;  mais  tost  chassa  son  che- 
vallet,  tant  qu'il  peult  percevoir  a  Tueil  le  chas- 
teau  sur  la  mer  estant,  que  le  charbonnier  luy 
avoit  dict.  Puis,  quant  de  près  fust  arrivé,  veist 
ung  chevallier  du  chasteau  sortir,  tout  armé, 
lequel  portait  a  sa  main  dextre  une  couppe  d'or 
et  a  la  senestre  sa  lance  et  son  escu,  et  estoient 
ses  armes  toutes  rouges.  Grandement  a  Per- 
ceval les  armes  pleurent  et  dit  en  son  couraige, 
qui  les  demandera  au  roy  Artus,  car  comme  il 
lui  semble  bien  lui  seroient  advenantes.  Puis 
tout  comme  il  peult,  se  prent  a  courir  vers  le 
chasteau.  Le  chevallier  qui  les  armes  portoit, 
voyant  ainsi  Perceval  courir,  luy  print  a  de- 
mander ou  il  alloit  ainsy  courant.  Respondit 
Perceval  au  chevallier  : 

—  Au  roy  Artus  m'en  vois,  dit-il,  vos  armes 
demander. 

—  Bien  tu  feras,  faict  le  chevallier  a  Perceval; 
or  va  donc  et  par  icy  pense  de  retourner  et  de 
par  moy  diras  au  meschant  roy,  que  s'il  ne  veult 
tenir  de  moy  sa  terre,  qu'il  me  la  rende  ou  que 
vers  aulcun  envoie  qui  la  défende,  car  je  dis 
qu'elle  m'appartient.  Et  de  ce  te  croye,  a  ses 
enseignes,  que  nagueres  luy  ay  ousté  la  couppe 
d'or  pleine  de  vin  sur  sa  table,  en  laquelle  il 
vouloit  boire. 

Sans  penser  a  ce  que  le  chevallier  a  Perceval 
dit,  tout  courrant,  entra  dedans  la  salle  du 
chasteau,  sans  descendre  de  son  cheval,  ou  il 
trouva  le  roy  Artus,  a  table  assis  avecques  ses 
chevalliers,  tant  pensif  et  sans  mot  dire.  Voyant 
Perceval  la  royalle  compagnie,  comme  j'ay  dict, 
a  table  assise,  ne  scait  lequel  pour  le  roy  doit 
salluer.  Puis  advisa  un  escuyer,  nommé  Guyon, 
tenant  ung  cousteau  en  sa  main,  auquel  il  pria 
luy  monstrer  lequel  estoit  le  roy.  Puis  quant 
Tescuyer  de  ce  eust  Perceval  averty,  s'en  alla 
Perceval  le  roy  en  son  lourdois  salluer,  lequel 
aucun  mot  ne  luy  respondit,  non  pensant 
aultrement  que  ce  ne  fust  ung  fol.  Perceval 
voyant  que  le  roy  ne  luy  avoyt  mot  sonné,  dit  : 

—  Vraiment,  tel  roy  jamais  chevallier  ne  feist  et 

comment,  dit-il,  en  scaurait-il  faire,  quant  on 
ne  peult  de  luy  parolle  avoir. 

Puis,  revirant  la  teste  de  son  chevallet,  par  ou 
il  estoit  venu,  délibère  s'en  retourner.  Et  en  pas- 
sant près  du  lieu  ou  estoit  le  roy  assis,  comme 
celluy  qui  estoit  assez  mal  endoctriné,  tant 
rudement  chevaulche,  qu'il  abattit  le  bonnet  et 
chapeau  d'ung  escuyer  dessoubz  la  table.  Quant 
le  roy  eust  ce  de  Perceval  apperceu,  luy  dit  : 

—  Amy,  je  te  prie,  ne  te  déplaise  de  ce  que  ne 
te  mot  sonne  quant  premier  tu  m'as  sallué,  car 
tant  triste  et  courroucé  je  suis,  que  lors  ne 
t'eusse  seu  respondre.  Et  la  cause  est  de  mon 
courroux,  que  le  plus  grant  ennemy  que  j'aye 
en  ce  moment  et  qui  plus  me  hait,  est  en  ceste 
salle  venu,  lequel  comme  téméraire,  oultraigeux 
m'a  dict,  que  ceste  présente  terre  luy  appartient 
et  qu'il  fault  qu'entre  ses  mains  la  rende  quitte, 
et  se  faict  appeller  le  Chevallier  Vermeil.  Or 
m'estoit  venu  voir  ce  noble  roy  de  Quinque, 
prochain  voisin^  et  la  royne,  sa  femme,  pour 
scavoir  de  mes  nouvelles  et  aussy  pour  rescon- 
forter  les  chevalliers  de  seans,  qui  blessez  sont. 
Et  te  advise  que  les  paroUes  que  ce  meschant 
m'a  dict,  ne  m'eussent  en  rien  grevé;  mais  il  a 
prins  la  couppe  d'or,  qui  sur  la  table  devant 
moy  estoit,  plaine  de  vin,  de  laquelle  a  le  vin 

follement  dessus  la  royne  versé,  qui  est  ung 
cas  ort  et  villain.  Et  sache  que  la  royne  en  a 
pris  tel  despit  et  courroux  que,  toute  irée,  s'en 
est  en  sa  chambre  retirée  ou,  se  Dieu  ne  luy 
faict  grâce,  y  mourra  de  honte  et  de  vergogne. 
De  tout  ce  que  le  roy  a  dictaPerceval,  ne  luy 
chault  une  fraise,  mais  tout  riant  et  sans  se 
effraier  dit  au  roy: 

—  Sire  roy,  faict-il,  je  vous  prie,  que  cheval- 
lier me  faciès,  car  d'icy  m'en  veuil  en  aller. 

Tous  ceulx  qui  Perceval  regardèrent,  ne  le 
tindrent  pas  pour  saige  et  ont  l'un  a  l'aultre 
dict:  — Certes,  combien  que  cestuy  soit  sot,  si 
est-il  fort  beau  et  bien  formé. 

Puis  luy  dit  le  roy  :  Amy,  descendes  de  vostf*« 
cheval  et  le  bailles  a  ce  serviteur,  qui  bien  vous 
le  gardera,  et  vostre  voulenté  sera  faicte  de  ce 
que  me  demandez  et  a  vostre  profit,  après  que 
aures  a  Dieu  et  aux  sainctz  rendu  vostre  veu. 

—  Ma  foy,  faict  Perceval  au  roy,  ja  du  cheval 
ne  descendray,  car  les  chevalliers  que  en  la 
forest  gaste  rencontray,  n'estoient  point  des- 
cendus et  aussy  ne  descendray-je.  Et  pour  ce, 
depeschez-moy,  que  je  m'en  aille. 

—  Vraiment,  dit  le  roy  a  Perceval,  je  le  feray 
pour  Tamour  de  vous,  a  vostre  honneur  et  grant 
profit. 

Quant  Perceval  eut  ouy  le  roy  ainsy  parler, 
lui  dit  que  du  moys  chevallier  ne  sera  et  que  le 
Chevallier  Vermeil  qu'il  rencontra  près  la  porte 
du  chasteau  veult  suivir,  lequel  emporté  a  la 
couppe  d'or.  Partant  requiert  au  roy  luy  donner 
ses  armes. 

Le  seneschal  du  roy,  nommé  Keux,  lequel 
navré  estoit  quant  le  parler  de  Perceval  ouyt,  en 
se  gabbant  de  luy,  luy  dit  : 

—  Certes,  amy,  tu  as  assez  bonne  raison,  va  au 
Chevallier  Vermeil  tollir  les  armes,  car  tiennes 
sont  et  ne  fustes  pas  fol,  quant  pour  ceste  cause 
vintes  en  ceste  terre. 

—  Keux,  faict  le  roy  au  seneschal,  je  vous  prie, 
cessez  telles  paroUes  de  moquerie,  lesquelles 
par  trop  sont  ennuyeuse,  et  sachez  que  c'est 
laide  chose  a  tout  homme  qu'il  se  repute  homme 
de  bien,  d'ainsy  se  moquer  et  gabber  d'aultruy. 
Pensez-vous  pourtant,  se  le  jouvenceau  est 
lourd  et  mal  aprins,  qu'il  en  doibve  estre 
mocqué?  Possible  qu'il  est  de  noble  lignée 
extraict  et  qu'il  n'a  point  encore  esté  de  nul 
maistre  enseigné.  Il  est  assez  jeusne  pour  le 
temps  advenir  quelque  bien  apprendre. 

Après  que  le  roy  eust  la  remonstrance  au 
seneschal  faicte,  ainsy  que  Perceval  s'en  vouUoit 
de  la  salle  partir,  advisa  une  fort  belle  et  gente 

pucelle,  laquelle  en  la  saluant  luy  rist  et  elle 
pareillement.  Puis  luy  print  en  souriant  la 
pucelle  dire  : 

—  Saches,  amy,  se  tu  vis  aige  d'homme,  ainsy 
que  penser  je  puis  de  toy  et  precogiter,  que  en 
tout  le  monde  n'y  aura  plus  vaillant  ne  meil- 
leur chevallier. 

Or  nous  recite  le  compte,  que  depuis  dix  ans 
n'avoit  la  pucelle  ris,  mais  quant  Teust  Perceval 
saluée,  si  haultement  se  print  a  rire,  que  tous 
ceux  qui  en  la  salle  estoient  Font  parfaictement 
ouye. 

Quant  Keux,  le  seneschal,  ouyt  ainsy  la  pu- 
celle rire  et  parler,  tout  despité  de  ce  qu'elle 
avoit  dict,  s'approcha  et  tel  soufflet  luy  a  en  la 
joue  donné  que  par  terre  Ta  abatue.  Puis,  advi- 
sant  derrière  luy,  a  ung  sot  apperceu  qui  près 
d'une  cheminée  estoit,  lequel  a  de  tel  coup  de 
piedz  féru,  qu'il  le  renversa  dedans  le  feu,  entre 
les  deux  landiers,  et  la  cause  fust  par  ce  que  ce 
sot  avoit  acoustume  de  dire,  que  ceste  pucelle 
ne  riroit,  tant  qu'elle  auroit  veu  celluy  qui  de 
toute  chevallerie  devoit  estre  le  maistre  et  gri- 
neur.  Ainsy  le  povre  sot  se  prent  a  crier  et  la 
pucelle  a  pleurer  et  Perceval  sans  aultre  chose 
dire,  se  part  pour  chercher  le  Chevallier  Ver- 
meil. 


V.  Comment  Perceval    conquis t  le    Chevallier 

Vermeil  et  renvoya  la  couppe  d'or  au  roy  Artus 

et  comment  il  s'arma  de  ses  armes. 


Lors  quant  Tesouyer  Guyon,  duquel  vous  ay 
parlé,  veist  Perceval  prendre  le  chemin  ou  le 
Chevallier  Vermeil  estoit  allé,  est  de  la  salle  des- 
cendu et  puis  entré  dedans  ung  verger,  estant 
encloz  du  chasteau,  duquel  issit  par  une  petite 
poterne  et,  tout  courant,  s'en  vint  jusques  au 
chemin  ou  le  Chevallier  Vermeil  attendoit  che- 
vallerie  et  adventure,  lequel  Perceval  vint  inva- 
der,  si  tost  qu'il  le  vist  pour  ses  armes  prendre. 
Or  avoit  le  chevallier  posée  sa  couppe  d'or  sur 
ung  perron  de  roche  bise,  attendant  que  quel- 
qu'un vint  devers  luy.  Quant  Perceval  le  che- 
vallier approcha  luy  escrie  a  haulte  voix  : 

—  Sire  chevallier,  dit-il,  mettez  jus  mes  armes, 
car  pas  n'ay  intention  que  plus  les  portes,  et 
sachez  que  plus  ne  le  pourroie  endurer,  et  se 
refus  en  faictes,  je  vous  mariray  du  corps, 
parquoy  gardez  que  plus  ne  vous  en  parle. 

Lors  fut  le  chevallier  fort  ire  et  dollent,  quant 

Perceval  ouyt  ainsy  parler.  Par  quoy  lieve  sa 
lance  a  deux  mains,  de  laquelle  ferit  du  gros 
bout  Perceval  si  très  grant  coup  entre  les  epaul- 
les  qui  le  feist  tomber  jusques  sur  le  col  de  son 
cheval.  Ne  fault  doubter  se  Perceval  fut  lors 
desplaisant  et  marry  du  coup  qu'il  avoit  reçu, 
car  de  despit  print  son  javellot  en  la  main  et  de 
telle  rendeur  en  acteinct  en  l'ueil  le  chevallier, 
qui  luy  envoia  la  cervelle  hors  de  la  teste,  dont 
le  chevallier  tomba  a  terre,  tout  mort  estendu. 
Ce  voyant,  Perceval  gueres  n'a  aresté,  qu'il  ne 
soit  de  son  petit  cheval  descendu,  puis  luy  mect 
sa  lance  a  part  et  luy  osta  Tescu  qu'il  avoit  au 
col.  Mais  quant  se  vint  a  luy  oster  Farmet  qu'il 
avoit  au  chief,  il  s'y  trouva  tant  empesché,  quine 
sceut  par  quel  bout  y  commencer.  Puis  regarda 
son  espée  qu'il  avoit  faicte,  mais  tant  ne  sceut 
faire  que  s'avisast  comment  la  falloit  du  fou- 
reau  tirer. 

Quant  Tescuyer  Guyon  le  veist  en  ce  point 
empêché,  commença  a  rire  et  puis  luy  dit  ; 
—  Qu'esse,  faict-il,  bel  amy,  que  vous  faictes 
autour  de  ce  chevallier  abatu  ? 

—  Je  cuidoye,  dit  Perceval,  que  voustre  roy 
m'eust  ses  armes  données,  mais  si  fort  et  si 
aprement  tiennent  a  son  corps  que  je  cuide  que 
corps  et  armes  ne  soient  que  ung. 


-46- 

—  Or  ne  vous  soussiez,  dit  l'escuyer,  de  rien, 
car  si  vous  voulez,  tantost  aurez  du  corps  les 
armes  ostées. 

—  Je  vous  en  prie,  dit  Perceval,  et  pensez  de 
vous  despecher  et  puis  les  armes  me  donnez. 

Tantost  eust  l'escuyer  Guyon  Fescu  defermé, 
puis  a  Perceval  les  armes  pruntées,  lesquelles 
luy  a  conseillé  de  les  vestir  et  oster  les  abille- 
ments  qu'il  portoit;  mais  tant  ne  luy  a  sceu  l'es- 
cuyer persuader  qu'il  voulsist  ses  abitz  devestir. 

Or  avoit  le  chevallier  ung  fort  beau  vestement 
de  soye,  qu'il  soulloit  dessoubz  ses  armes  por- 
ter et  vestir,  que  l'escuyer  cuida  faire  pren- 
dre a  Perceval  et  les  siens  laisser;  mais  ce  ny 
eust  ordre,  car  il  dit  que  jamais  ne  laissera  la 
bonne  chemise  de  touaille  de  chanvre  que  sa  mère 
lui  avoit  faicte  et  que  mieulx  valloit  que  cil  abit 
de  soye  que  l'escuyer  luy  vouloit  donner.  Puis 
il  dit  encore  : 

—  Vouldriez-vous,  dit  Perceval  a  l'escuyer,  que 
je  changeasse  ma  bonne  cotte,  ou  l'eau  ne  peult 
parmy  passer,  a  ung  abillement,  ou  l'eau  ne 
pourroit  tenir;  vous  me  tiendrez  bien  pour  ung 
sot  de  faire  eschanger  du  bon  pour  ung  maul- 
vais.  De  ce  pouvez  tenir  certain  que  cella  jamais 
ne  feray,  mais  honny  soye  se  je  le  fais. 

Ainsy   Perceval   résolut  de  ne   dellaisser    ses 

premiers  abitz,  ne  voulut  du  chevallier  mort 
et  vaincu  prendre,  fors  les  armures,  que  Tes- 
cuyer  luy  vestit  et  luy  chaussa  les  espérons  des- 
sus ses  guettres,  car  jamais  ne  les  voullut  lais- 
ser. Puis,  quant  Tescuyer  luy  eust,  pièce  a  pièce, 
les  armes  mis  et  dessus  la  teste  le  heaulme 
posé,  luy  montra  et  apprint  a  saindre  son  espée 
et  ce  fait,  luy  mist  le  pied  a  Testrief  et  le  fist 
sur  le  destrier  monter  ;  lequel  jamais  estrief 
n'avait  veu,  ne  espérons  aussy,  car  d'aultre 
chose  ne  chassait  son  cheval,  fors  d'un  fouet  ou 
roorte,  duquel  pour  haster  le  soulloit  singler. 
L'escuyer  voyant  que  bien  armé  estoit  Perceval 
sur  le  cheval  monté,  luy  fust  bien  advis,  que  de 
longtemps  n'avoit  veu  si  beau  personnaige ;  puis 
luy  apporta  Tescu  que  le  chevallier  soulloit  avoir 
pendu  au  col  et  après,  luy  bailla  la  lance. 

Mais  avant  que  Tescuyer  se  départe,  Perceval 
luy  print  a  dire  :  —  Amy,  faict-il,  je  vous  prie,  ne 
laissez  icy  mon  petit  cheval,  qui  tant  est  bon; 
mais  avecques  vous  l'enmenez  et  je  vous  le 
donne  de  bon  cueur,  car  aussy  n'ay-je  de  luy 
jamais  a  faire.  En  oultre,  cette  couppe  d*or 
au  roy  porteres,  qui  de  par  moy  vous  sallures 
et  dites  a  la  pucelle,  qui  du  seneschal  a  le  souf- 
flet receu  durement  et  sans  raison,  qu'a  elle  me 

recommande  et  que  se  je  puis,  avant  que  mourir 
la  vengeray  de  Tinjure  que  lui  a  faict. 

A  quoy  Tesouyer  respont,  que  au  roy  de  par 
luy  la  couppe  reportera  et  bien  se  déchargera  de 
son  messaige  et  a  son  voulloir  envers  la  pucelle. 

A  tant  se  départirent  Tescuyer  etPerceval.  Per- 
ceval  s'en  va  a  son  adventure  et  Tescuyer 
retourna  au  chasteau,  ou  il  trouva  le  roy  en  sa 
salle.  Auquel,  quant  près  de  luy  fust  arrivé, 
dit  : 

—  Sire,  faict  Tescuyer,  cause  a  présent  avez  de 
démener  joye  et  de  vous  resjouir.  Regardez  la 
couppe  que  je  vous  rapporte,  que  vous  renvoyé 
vostre  chevallier  qui  icy  a  esté. 

—  Duquel  chevallier  me  dis-tu,  dit  le  roy  a  Tes- 
cuyer,  lequel  encore  en  sa  grant  ire  estoit? 

—  Sire,  dit  l'escuyer,  je  parle  du  jeune  filz  qui 
nagueres  a  icy  esté. 

—  Esse,  dit  le  roy,  le  jouvenceau  galloys  qui 
m'a  demandé  les  armes  du  chevallier,  qui  tant 
m'a  faict  d'ennuy  et  de  parquoy  tant  de  cour- 
roux je  porte  en  mon  cueur? 

De  celluy  est-ce,  dit  Tescuyer  au  roy,  s'il  je 
vous  parle.  —  Et  comment,  faict  le  roy,  a  il  eu 
ma  couppe?  Le  prise  tant  le  Chevallier  Vermeil, 
que  de  son  gré  la  luy  a  voulu  en  ses  mains 
rendre  ? 

—  Mais  bien  cher  luy  a  vendue,  faict  l'escuyer 
au  roy,  le  jouvenceau  qui  a  mort  l'a  mis.  —  Et 
comment  fust-ce  et  en  quelle  manière,  dit  le  roy? 

—  Sire,  je  ne  le  scay  point  aultrement,  dit  Tes- 
cuyer,  que  je  veu  comment  le  chevallier  a  donné 
si  grant  coup  du  gros  bout  de  sa  lance  au  jeune 
jouvenceau,  entre  les  deux  epaulles,  qui  le  con- 
traignit villoinement  chancelier  jusques  sur  le 
col  de  son  petit  chevallet.  Lors  le  jouvenceau, 
qui  ainsy  féru  se  trouva,  print  cueur  en  soy  et 
tellement  s'esvertua  que  d'ung  javellot,  que  en 
sa  main  portoit,  en  atteignit  le  chevallier  en 
Tueil,  si  rudement,  que  luy  persa  le  cerveau  et 
la  teste  d'oultre  en  oultre,  tellement  que  le  javel- 
lot aparessoit  par  derrière  plus  de  deux  piedz, 
tant  qu'on  eust  peu  voir  le  sang  devaller  jus- 
ques sur  la  croppe  et  les  cuisses  du  destrier  du 
chevallier.  Que  vous  diray-je  de  tel  coup  fait? 
Le  chevallier  actaint,  luy  convint  tomber  par 
terre  tout  mort. 

Quant  le  roy  eust  ceste  nouvelle  entendue,  se 
print  a  fort  blasmer  trop  le  seneschal,  luy 
disant  ainsy  :  —  O  quel  mal  vostre  fellonnie  et 
oultraigeuse  langue  m'a  faict.  Car  par  vostre 
mesdire  avez  esté  cause  que  n'est  icy  arresté  le 
plus  vaillant  homme  qui  pieca  en  ma  court  ait 
entré.   Et  me   tinse,  je  vous  asseure   trop  bien 

heureux,  s'en  nostre  service  il  fust  demeuré, 
comme  assez  le  tesmoigne  le  singulier  et  aggrea- 
ble  profit  que  ce  jourd'huy  m'a  faict. 

—  Sire,  ditTescuyerGuyonau  roy,  sachez  que 
le  jouvenceau  de  par  moy  a  la  pucelle  mande, 
que  le  seneschal  Ta  oultraigeusement  férue,  et 
que  se  Dieu  le  laisse  longuement  vivre,  qu'en 
despit  de  la  buffe  qui  luy  a  donnée,  bien  il  la 
saura  venger. 

Le  fol  qui  près  le  feu  estoit,  quant  ceste  nou- 
velle entend,  soudainnement  saillit  en  place  de- 
vant le  roy  et  les  assistens,  tant  joyeulx,  qu'il 
ne  se  pouvoit  tenir  de  saulter  et  trepeter.  Puis, 
en  telle  manière,  dit  : 

—  Sire,  se  Dieu  me  garde  que  le  temps  appro- 
che de  vos  grandes  adventures  et  fortunes,  les- 
quelles souvent  verrez  advenir,  et  vous  promets 
bien  pour  certain,  que  trop  le  seneschal  se 
peult  aussy  tenir  pour  asseuré,  que  aincois  que 
passe  la  quinzainne.,  il  devra  bien  mauldire  les 
piedz  et  les  mains  et  la  faulce  langue  qu'en  sa 
bouche  porte,  car  je  vous  promets  et  est  vray, 
que  le  jeusne  chevallier  luy  aura  bien  rendu  le 
coup  de  pieds  qu'il  a  donné  et  la  buffe  que  de 
par  luy  la  pucelle  a  receue.  Car,  entre  l'epauUe 
et  le  coude,  le  bras  dextre  luy  brisera,  lequel, 
par  l'espace  d'un  an,  aura  a  son  col  pendu,  et 

de  ce  peult  bien  le  seneschal  tenir  certain,  car, 
il  n*y  peult  non  plus  faillir  qu'a  la  mort. 

Geste  parolle,  tant  "greva  fort  le  seneschal, 
qu'il  cuida  crever  de  despit,  et  puis  regarda  le 
fol  par  telle  fellonnie  et  courroux,  que  voulun- 
tiers  luy  eust  osté  la  vie  du  corps,  devant  toute 
la  compaignie;  mais  de  crainte  que  plus  fort 
n'en  desplust  au  roy,  le  laissa  sans  luy  toucher. 
Puis  le  roy,  encores  se  complaignant  du 
seneschal,  luy  profera  telles  parolles  :  —  Ha,  ha, 
seneschal,  que  tant  amèrement  m'avez  cour- 
roucé ceste  journée,  quant  par  vostre  detracteux 
langaige  avez  esté  cause  de  la  perte  et  du  dépar- 
tement de  ce  jouvenceau,  lequel  eust,  comme  je 
croy,  bien  tost  esté  adressé  et  enseigné  aux 
faictz  d'armes  ;  car  beau  et  fort  estoit  ;  et  bien, 
au  temps  advenir,  se  fust  aidé  tant  de  la  lance 
que  de  Tespée  et  couvert  de  son  escu.  Mais  il 
s'en  va,  dont  ce  me  poise,  monté  sur  ung  des- 
trier, tout  armé,  sans  avoir  aprins  que  bien 
petit  d'honneur  et  de  bien  ;  et  possible  est,  qu'il 
pourra  quelque  vassal  rencontrer,  lequel  dési- 
ra luy  oster  son  cheval  ou  possible,  luy  voul- 
ara  du  corps  mal  faire.  Or  est-il  si  mal  aprins, 
qu'il  ne  scauroit,  comme  je  croy,  de  son  cheval 
descendre,  ne  son  espée  du  foureau  tirer  ;  par- 
quoy  pourra,  se  Dieu  ne  le  garde,  a  grant  dan- 

ger  parvenir.   De  quoy  vous  en  estes   cause  et 
croiez  que  y  ay  ung  merveilleux  regret. 

Nous  laisserons  icy  a  parler  du  roy  Artus,  du 
seneschal,  de  la  pucelle  et  du  fol,  et  nous  dirons 
de  Perceval  qui  s'en  va  a  son  adventure. 


17.  Comment  Perceval,  après  qu'il  se  fust 
departy  du  Chevallier  Vermeil^  arriva  en  ung 
fort  beau  chasteau,  ou  se  tenoit  ung  bon 
preudhomme,  lequel  Va  introduict  a  porter  sa 
lance  et  se  ayder  de  ses  armes,  et  comment  il 
le  fist  chevallier. 


Tant  chevaulcha  Perceval  sur  le  destrier  le 
long  d'une  forest,  qu'il  arriva  en  une  plaine, 
auprès  de  laquelle  passoit  une  belle  rivière,  qui 
de  large  avoit  plus  qu'on  n'eust  sceu  d'ugne 
arbalestre  tirer.  En  laquelle  ne  se  osa  Perceval 
mettre  pour  la  passer,  car  trop  la  voioit  pro- 
fonde, noire  et  obscure.  Parquoy,  cotoiant  icelle 
rivière,  tousjours  chevaulcha  le  long  de  la  prai- 
rie, tant  qu'il  apperceut  près  d'ung  rbcher  ung 
moult  fort  et  beau  chasteau,  lequel  par  de  la 
l'eau  estoit.  Autour  duquel  estoient  quattre  fort 
belles  tours,  qui  rendoient  le  chasteau  quarré, 
et  au  dessoubz  avoit  quattre  aultres  basses  tours, 
auprès  d'ung  pont,  lequel  estoit  fait  pour  passer 
icelle  eau.  Et  estoit  ic'elluy  pont  fort  et  hault, 
dessus  lequel  il  y  avoit  encores  une  fort  belle 
tour,  a  force  de  bastillons  munie. 

Et  quant  Perceval  fust  près  du  pont  venu, 
trouva  ung  bon  preudhomme,  vestu  d'une  robe 
fourrée  d'armantis  ;  lequel  estoit  sur  icellu\ 
pont,  attendant  ce  quelcun  seans  viendroit,  et 
aussy,  pour  regarder  les  passans  ;  lequel  portoit 
pour  contenance  ung  bastonnet  en  sa  main,  et 
venoient  après  luy  deux  serviteurs,  nudz  testes. 

Perceval,  memoratif  de  ce  que  sa  mère  luv 
a  enseigné,  vint  le  chevallier  salluer,  puis 
luy  dit  : 

—  Sire,  ainsy  ma  mère  commande  de  faire. 
Le  chevallier,  quisaige  fust,  cognoist  bien  que 

Perceval  estoit  assez  saulvaige  et  que  petit  a 
petit  de  chose  avoit  esté  introduit.  Puis  quant 
le  chevallier  luy  eust  rendu  son  salut,  demanda 
dont  il  venoit;  a  quoy  a  Perceval  respondu,  qu'il 
venoit  de  la  court  du  roy  Artus,  lequel  Favoit 
croyé  chevallier. 

—  Se  Dieum'aist,  dit  le  chevallier  a  Perceval, 
je  cuidoie,  que  point  ne  luy  tint  au  cueur  de 
chevallier  faire,  pour  Pennuy  que  de  présent  il 
porte.  Or  je  te  prie  de  me  dire  qui  te  a  ces  belles 
armes  données? 

—  Ce  fut  le  roy^  dit  Perceval. 

—  Et  comment,  amy,  je  te  supplie  le  me  dire? 
Lors   recita  Perceval   au   chevallier,  de  point 

en  point,  par   lequel  moyen  et  en   quelle  sorte, 

il  avoit  vaincu  le  Chevallier  Vermeil,  duquel  ses 
armes  avoit  emporté,  comme  icy  dessus  avez 
ouy  le  compte,  qui  n'est  besoing  de  réciter^  car 
chose  ennuieuse  seroit. 

Puis  luy  demanda  le  chevallier,  quelle  chose 
il  scavoit  faire  de  son  cheval.  —  Je  le  scay  bien 
faire  courir  tant  par  les  mons  que  par  les  vaulx, 
dit  Perceval,  en  telle  fasson  que  je  soulloie  faire 
le  petit  cheval  que  je  prins  en  la  maison  de  ma 
mère. 

—  Et  de  voz  armes  qu'en  faictes-vous?  dit  leche- 
vallier.  —  Respond  Perceval  que  bien  les  scait 
vestir  et  devestir,  ainsy  que  Pescuyer  Guyon  luy 
enseigna,  desquelles  l'en  arma,  après  qu'il  en 
eust  le  Chevallier  Vermeil  desarmé;  et  dit  que  si 
iegierement  les  porte,  que  en  riens  ne  luy  font 
grevance. 

—  Ma  foy,  faict  le  chevallier  a  Perceval,  ceste 
chose  je  prise  moult  fort  et  aussy  très  bien  vous 
adviennent.  Or  me  dictes,  s'il  vous  agrée,  quelle 
chose  icy  vous  amainne? 

—  Sire,  dit  Perceval  au  chevallier,  ma  mère 
m'enseigna  que  vers  les  preudhommes  allasse, 
pour  a  eux  me  conseiller,  que  bien  leur  conseil 
gardasse:  aussy  que  je  creusse  en  ce  que  me 
diroient  et  que  grant  profit  en  vient  a  ceulx  qui 
les  croient.  Or,  se  ne  voullez-vous  aultre  chose 

dire,  si  fays,  sire,  dit  Perceval.  Je  vous  requiers 
que  me  veuillez  loger  ce  jour. 

—  Moult  voullentiers,  faict  le  chevallier,  mais 
que  ung  seul  dont  vous  me  ottroies,  duquel  ung 
grant  bien  vous  en  pourra  venir. 

—  Et  quel  est-il?  faict  Perceval. 

—  Il  est,  dit  le  chevallier,  que  vous  croirez  le 
conseil  de  vostre  mère  et  de  moy.  —  Je  le  feray 
dit  Perceval.  —  Or  doncques,  de  vostre  cheval 
descendez,  dit  le  chevallier. 

A  ces  parolles,  est  Perceval  descendu,  puis 
ung  des  serviteurs  qui  la  estoit,  print  son  che- 
val et  ung  aultre  entendit  a  le  desarmer  de  tou- 
tes pièces,  tellement  que  plus  rien  ne  luy  resta, 
que  les  lours  abillements  que  sa  mère  luy  avoit 
faict  assez  mal  fassonnéz. 

Ce  faict,  le  chevallier  chausse  ung  des  espé- 
rons de  Perceval,  qu'il  avoit  eu  du  Chevallier  Ver- 
meil, et  puis  a  cheval  est  monté.  Il  print  Tescu, 
lequel  pendoit  a  son  col,  et  en  s'adressant  a 
Perceval  lui  dit  :  —  Amy,  dit-il,  or  regardes  com- 
ment Tescu  il  fault  porter  et  la  lance  en  la  main 
tenir. 

Puis  desployant  une  enseigne  et  luy  monstra 
comment  aussy  porter  la  fault.  Tantost  après 
commença  a  poindre  le  cheval,  lequel,  comme 
dit  le  compte,  valoit  mieux  que  cent  mars  d'or. 

Car  n'a  esté  cheval  veu,  qui  plus  tost,  ne  vou- 
lentiers  allast,  ne  de  plus  grant  vertu.  Le  che- 
vallier fort  bien  sceut  le  cheval  brocher,  et  soy 
aider,  tant  de  Tescu,  que  de  la  lance,  car  de  son 
enfance,  il  s'y  estoit  aprins,  Perceval  qui  le 
regardoit,  fort  s'esmerveilla  du  chevallier,  auquel 
il  print  très  grand  plaisir,  luy  voyant  faire  ce 
qu'il  faisoit.  Quant  le  chevallier  eust  assez  faict 
le  cheval  courir  et  de  la  lance  monstre  mains 
tours,  de  quoy  s'est  Perceval  bien  donné  en  garde, 
retourna  la  lance  haulsée  vers  lui,  auquel  il 
demanda  : 

—  Amy,  dit-il,  scauriez-vous  comme  veu  avez, 
ainsy  la  lance  et  Tescu  démener,  et  le  cheval 
esperonner  ? 

Et  il  respond,  qu'il  ne  luy  challoit  pas  tant  de 
vivre,  ni  des  hommes,  ni  des  trésors  de  ce 
monde,  qu'il  faisoit  de  scavoir  ainsy  faire,  s'il 
eusi  peu. 

—  Ce  qu'on  ne  scait,  peult-on  appren- 
dre, faict  le  chevallier.  Qui  bien  veult  re- 
garder et  entendre  ce  qu'on  luy  enseigne,  et 
sachez  qu'a  tous  mestiers  est  nécessaire  la 
paine,  le  cueur  et  Tusaige,  et  par  ces  trois 
choses  on  vient  a  perfection  de  ce  qu'on 
désire  scavoir.  Parquoy  ce  n'est  de  mer- 
veille, que  ne   scavez  faire,   ce  que  jamais  vous 


—  58  — 

ne  fîstes,  ne  que  jamais  ne  veistes  faire. 
Et  sachez,  que  se  vous  ne  l'appreniez  cy-après, 
que  ce  vous  tourneroit  a  grant  honte  et  deshon- 
neur. 

Lors  fist  le  chevallier  sur  le  cheval  Perceval 
monter,  lequel  si  adroit  l'escu  et  la  lance  porta, 
que  bien  sembloit  que  son  vivant  n'eust  aultre 
chose  faict,  et  que  toujours  eust  esté  nourri  en 
joustes  et  tournoimens,  et  par  toutes  les  terres 
allé  querant  batailles  et  adventures,  pourtant  que 
ceste  chose  de  nature  luy  venoit.  Car  quant 
nature  l'homme  aprent  et  le  cueur,  de  tout  y 
entent  bien,  ne  scauroit  tourner  a  peine  de  ce 
que  nature  au  cueur  peine.  Ces  deux  choses 
avoit  Perceval,  qui  moult  plaisoient  au  cheval- 
lier; lequel  en  le  regardant  dist,  que  s'il  eust  de 
jeunesse  esté  aux  armes  introduict,  que  mainte- 
nant seroit  ung  chevallier  plus  a  louer  que 
jamais  en  nasquist  sur  la  terre. 

Quant  eu  ainsy  tournoyé  sur  le  cheval,  comme 
il  avoit  veu  faire,  s'en  revint  vers  le  chevallier 
la  lance  levée,  comme  de  luy  avoit  peu  voir,  et 
puis  luy  print  a  demander  :  —  Sire,  dit  Perceval, 
ay-je  bien  faict  ce  que  monstre  m'avez?  Sachez 
que  je  ne  doubte  nul  labeur  a  ce  que  ay  voulloir 
d'aprendre  et  vous  advise  que  jamais  de  Fueil 
je  ne  vis  chose,  qui  tant  me  pleust  que  ceste-cy 

Que  pleust  à  Dieu  que  autant  y  seusse  comme 
\ous. 

—  Amy,  faict  le  chevallier,  se  le  cueur  y  avez, 
en  brief,  vous  en  scaurez  assez. 

Le  chevallier  par  trois  fois  sur  le  cheval  monta 
et  par  trois  fois  les  tours  des  armes  luy  monstra. 
Et  pareillement  fîst  Perceval,  par  trois  fois  sur 
le  cheval  monter,  pour  faire  comme  il  avoit 
faict  et  puis  a  la  troisième  luy  a  demandé: 

—  Amy,  dit  le  chevallier,  se  maintenant  ung 
chevallier  rencontriez  que  luy  feriezvous?  —  Res- 
pond  Perceval  :  S'il  me  frapoit,  le  ferroit.  —  Et  se 
vostre  lance  rompoit,  dit  le  chevallier,  que  feriez- 
vous ?  —  A  beaulx  poingtz  sur  luy  je  courroie, 
dit  Perceval. 

—  Amy,  ce  ne  ferez-vous  pas,  dit  le  chevallier  ; 
mais  a  Pespée  le  fauldra  combattre. 

Puis  le  chevallier,  qui  tant  fut  curieux  de 
Perceval  enseigner,  jecta  la  lance  en  terre  devant 
luy  ;  et  puis  désirant  que  bien  sceust  Perceval 
se  deffendre  de  Tespée,  se  il  en  est  repris  ou 
quant  besoing  en  aura,  a  ceste  mist  la  main, 
puis  luy  a  dict  : 

—  Amy,  regardez  en  la  sorte  que  voiez-vous 
convient  de  l'espée  aider  et  vous  deffendre,  se 
quelque  chevallier  vous  assault.  —  Sire,  dit  Per- 
ceval, se  Dieu  m'aist,  jecroy  que  decescay  assez. 

—  Allons-nous  doncques  reposer,  dit  le  chevallier, 
mais  je  croy  que  ce  jour  l'hostel  de  sainct  Julien 
n'aurez. 

Lors  s'en  vont  le  chevallier  et  Perceval 
ensemble,  puis  dit  Perceval  au  chevallier  : 

—  Sire,  ma  mère  m'a  enseigné  que  jamais  gue- 
res  avecques  homme  je  ne  allasse,  ou  que  son 
compagnon  je  fusse,  que  premier  son  nom  ne  me 
ait  dict.  Parquoy  s'il  vous  plaist,  le  vostre  nom 
me  dire. 

—  Sachez,  dit  le  chevallier  a  Perceval,  que  Gor- 
nemont  de  Gohor  ay  nom. 

Ainsy,  quant  le  chevallier  et  Perceval  au  chas- 
teau  furent  entrés,  en  montant  les  degrés  d'une 
salle,  vint  un  serviteur  qui  apporta  ung  man- 
teau, auquel  mist  sus  Perceval  pour  obvier  que 
après  sa  grant  chaleur  ne  luy  print  quelque 
froidure. 

Or,  nous  dit  Thystoire,  que  richement  estoit 
aorné  le  chasteau  du  chevallier,  lequel  avoit  de 
fort  beaux  enfans  et  assez  maignée.  Et  quant  en 
la  salle  furent  montés,  ou  les  tables  estoient 
dressées,  fîst  le  chevallier  asseoir  Perceval  auprès 
de  luy  et  ne  voulut  qui  mengeast  en  aultre  plat 
que  au  sien. 

Je  ne  vous  recite  les  metz,  ne  les  viandes  d< 
quoy  ilz  furent  servis,    car    tant  y  en  eust  ei 

abondance,  que  bien  suffire  il  en  pouvoit,  et  que 
chacun  s'en  debvoit  contenter. 

Après  le  boire  et  le  menger,  se  levèrent  les 
seigneurs  de  table,  puis,  le  chevallier  qui  tant 
fust  courtois  que  rien  plus,  pria  Perceval  de 
demeurer  ung  moys  avec  luy.  Et  Perceval  luy 
respond,  que  si  fera  il  bien  ung  an  entier,  si  luy 
aggrée,  car  il  pense  bien,  que  durant  ce  temps, 
il  y  pourra  telle  chose  apprendre  que  grant 
profit  luy  en  adviendra  cy  après.  Et  puis  en  se 
appensant^  luy  dit  : 

—  Sire,  dit  Perceval  au  chevallier,  je  ne  scays  se 
je  suis  pas  du  manoir  de  ma  mère.  Je  prie  a 
Dieu  que  tant  me  laisse  vivre  que  encores  je  la 
puisse  revoir.  Car  quant  d'elle  je  me  départis,  je 
Ta  laissé  cheutte  toute  pasmée  dessus  ung  pont, 
devant  sa  porte.  Parquoy  ne  scay  si  vive  est  ou 
morte  ;  parce  que  tel  deueil  pour  moy  au  partir 
demenoit,  que  ne  croy  point  que  encores  soit  en 
vie.  Et  se  Dieu  me  garde,  je  me  délibère  de  ne 
plus  icy  séjourner,  mais,  demain,  au  point  du 
jour,  partir  pour  mon  chemin  vers  son  hostel 
adresser. 

Le  chevallier,  voyant  Parceval  délibère  de  ne 
plus  au  chasteau  faire  séjour,  Teust  voulentiers 
retiré  et  diverty  de  son  voulloir.  Mais  voyant  que 
ce    ne   povoit   profiter,    commanda   dresser    les 

lictz  pour  coucher,  a  quoy  avoient  ja  les  servi- 
teurs entendu,  parquoy  gueres  n'arresterent  tant 
les  ungs  que  les  aultres,  qu'ilz  ne  s'en  allassent 
gésir. 

Quant  vint  le  matin,  le  chevallier  fust  soigneux 
de  se  lever,  qui  puis  en  la  chambre  ou  Perceval 
estoit  entrer,  lequel  trouva  encore  au  lict  couché. 
Puis  fîst  apporter  chemises  fines,  braies  de 
mesmes  et  chausses  de  drap  taint  en  bresil  et 
escarlate  et  robbe  de  soye  de  coulleur  inde, 
laquelle  estoit  subtillement  faicte  et  richement 
brodée.  Et  quant  le  tout  fust  devant  Perceval  mis, 
le  chevallier  luy  dit  qui  luy  convenoit  les  prendre 
pour  les  vestir. 

Et  Perceval  respond  :  —  Sire,  dit-il,  vous  me 
pourries  mieulx  conseiller.  Ne  vous  est-il  advis 
que  les  abitz  que  ma  mère  me  donna  ne  soient 
meilleurs  que  ceulx  icy. 

—  Neny,  respond  le  chevallier,  croyez  que  cela 
ne  pourroit  estre.  Or  m'avez-vous  dict,  quant 
céans  vous  amenay,  que  du  tout  feriez  a  mon 
voulloir  de  ce  que  vous  conseilleroie. 

—  Certes  ouy,  dit  Perceval,  ainsy  le  veulx-je 
faire,  sans  jamais  y  contredire  ;  car  de  contre- 
dire a  vostre  voulenté,  jamais  je  ne  désire. 

Lors  print  Perceval  les  abitz  que  le  chevallier 
luy  avoit   faict  apporter  et  laisse  ceulx  que  sa 

mere  luy  avoit  donnez.  Et  quant  le  chevallier  le 
veist  du  tout  a  son  devis  vestu,  print  ung  espe- 
ron,  lequel  luy  chaussa  au  pied  destre.  Car  telle 
estoit  lors  la  coustume,  que  quiconques  cheval- 
lier faisoit,  il  appartenoit  que  premièrement  luy 
chaussast  Tesperon. 

La  se  trouvèrent  assez  serviteurs  lesquel 
ont  entendu  sans  arrest  de  Perceval  armer  de 
toutes  pieses  et  croyez  que  cil  se  tenoit  bien 
heureux,  qui  premier  y  pourroit  la  main  met- 
tre. A  donc  le  chevallier  Tespée  print,  laquelle 
a  Perceval  a  saincte,  puis  le  baisa,  et  en  le 
baisant  luy  dit,  que  avecques  Tespée  luy  avoit 
donné  la  plus  haulte  ordre  que  Dieu  ait  faicte  ; 
c'est  Tordre  de  chevallerie  qui  de  toute  no- 
blesse est  remplie.  Puis  encores  luy  a  le  cheval- 
lier dict  : 

—  Amy,  s'il  advient  ou  s'il  eschiet  que  com- 
battre vous  convienne  a  aulcun  chevallier,  de 
moy  vous  retiendres;  de  quoy  vous  veuil  aussy 
prier,  que  se  de  luy  estes  vainqueur  et  que  con- 
tre vous  ne  se  puist  plus  deffendre  ou  contre- 
venir, mais  a  mercy  se  veuille  rendre,  faictes 
que  mercy  en  aiez.  Derechief  vous  prie  que  ne 
soyez  langart,  ne  trop  parlant  ou  rapporteur  de 
chauldes  nouvelles,  car  nul  ne  peult  estre  rem- 
ply  de  grant  langaige  qui  souvent  chose  ne  die, 

qui  luy  retourne  a  villennie.  Les  aucteurs  disent 
aussy  que  grandes  parolles  ou  trop  grant  plait, 
le  vice  ou  le  péché  atraict.  Pour  ce,  beau  fîlz, 
chastiez-vous  de  trop  parler,  si  de  tel  vice  estes 
tempté.  Et  vous  requiers  encores,  que  se  vous 
trouvez  homme  ne  femme,  de  quelque  estât  que 
ce  soit,  qui  de  conseil  ait  besoing,  que  conseil 
ne  luy  reffusiez,  se  le  pouvoir  ou  la  science  en 
avez.  Une  aultre  chose  vous  veuil  apprendre 
que  ne  debves  tenir  a  desdain,  c'est  que  sou\ent 
et  voluntiers  es  esglises  et  es  moustiers  allez 
prier  celluy  qui  vous  a  faict  et  qu'il  ait  de  vos- 
tre  ame  mercy,  et  que  en  ce  siècle  terrien, 
comme  bon  et  catholique  chrestien,  vous  veuille 
de  toute  chose  maligne  et  nuysante  préserver  et 
garder. 

—  Je  prie  a  Dieu,  dit  Perceval  au  chevallier, 
que  tous  ses  benoistz  apostrez,  puissiez-vous 
estre  benist,  quant  telle  chose  me  dictes,  que 
ma  mère  m'a  aussy  faict. 

—  Or  je  vous  diray,  dit  le  chevallier  a  Perceval , 
je  vous  prie^  ne  dictes  plus  que  vostre  mère, 
comme  de  coustume  avez,  vous  ait  de  quelque 
chose  enseigné  ne  aprins.  Je  ne  vous  veuil  pour- 
tant blasmer,  de  ce  que  ci  devant  en  avez  dict, 
mais  je  vous  conseille  que  désormais  vous  en 
chastiez.  Car  se  plus  usiez  de  telle  paroUe  on  la 

pouroit    tenir  a  follie  et  pour   autant,  gardez- 
vous  en. 

—  Et  que  diray-je  doncques,  sire  ?  faict  Perce- 
val. 

—  Vous  direz-,  dit  le  chevallier,  que  voustre 
maistre  en  chevallerie,  qui  l'esperon  vous  a 
chaussé,  vous  Fa  aprins,  duquel  jamais  ne  direz 
le  nom  que  premier  ne  soiez  advisé  que  ce  ne 
soit  pour  son  profit  et  utilité. 

Puis  quant  le  chevallier  eust  ce  dict,  en  faisant 
le  signe  de  la  croix,  Perceval  recommanda  a 
Dieu. 


VIL  Comment  Perceval  vint  en  ung  chasteau 
nommé  Beau-Repaire,  ouBlancheJlour  trouva, 
laquelle  avoit  assiégée  Clamadieu  et  comment 
il  se  combastit  Aguigneron,  puis  a  son  sei- 
gneur Clamadieu,  lesquel!{  il  vainquist  et  les 
envoia  au  roy  Artus. 


L'hystoire  nous  recite  que,  quant  Perceval  eut 
de  son  hoste  prins  congé,  moult  luy  poise  et 
griefve  que  sa  mère  ne  voye,  et  que  saine  et  vive 
la  peust  trouver.  Si  se  meta  chevaulcher  a  travers 
des  grandes  forestz,  que  mieulz  alors  aymait  que 
les  terres  plaines,  partant  que  des  forestz  etoit 
assez  congnoissant. 

Tant  chevaulcha  qu'il  veist  ung  chasteau  en 
fort  belle  assiete  ;  mais  le  long  des  murs  n'y 
percent  aultre  chose,  fors  boys  et  mer  et  terre 
gaste.  D'aller  vers  le  chasteau  moult  se  hasta 
Perceval,  tant  que  devant  la  porte  vint.  Mais  ung 
pont  luy  convenoit  passer,  que  si  faible  trouva, 
que  bien  luy  sembloit  que  jamais  ne  le  soubs- 
tiendroit,  tant  qu'il  parvint  a  la  dicte  porte. 
Toutesfois  le  pont  passa  sans  mal  avoir  ne 
encombrer.  Et  quant  a  la  porte  vint,  si  la  trouva 

fermée  a  clef,  par  quoy  ne  se  contint  de  tost  y 
heurter  et  d'y  hucher  non  a  voix  basse.  Tant  y 
heurta  et  a  huche  que  es  fenestres  de  la  salle 
vint  une  pucelle  assez  noire  et  palle,  laquelle  luy 
demanda  qui  estoit  cil,  qui  ainsy  haultement 
heurtoit. 

Lors  Perceval  se  print  la  pucelle  a  regarder, 
puis  luy  dit  :  —  Je  vous  requiers,  dit-il,  amye, 
que  dedans  me  laissez  entrer  et  vostre  hostel 
prester  me  faictes. 

—  Sire,  respond  la  pucelle,  vous  Taurez,  lequel 
comme  je  croy  ne  trouverez  aggreable  ;  mais 
toutesfois,  si  vous  ferons-nous  du  mieulx  que 
nous  pourrons. 

Lors  s'est  la  pucelle  retirée;  mais  cil  qui  a  la 
porte  attend,  dit  que  trop  en  ce  lieu  on  ne  le 
face  séjourner.  Puis  recommence  a  heurter 
comme  devant. 

Et  tentost  vindrent  a  luy  quattre  sergeans  ou 
mortes  paies,  tenant  chascun  une  grande  hache 
en  main  et  Tespée  au  cousté  saincte,  lesquelz  ont 
a  Perceval  la  porte  defïermée  et  luy  dirent  :  — 
Sire,  entrez  dedans,  vous  soiez  le  très  bien  venu. 
Moult  fussent  les  sergeans  beaux  et  honnestes, 
mais  tant  estoient  mollestéz  du  veiller  et  de 
jeusner,  que  pitié  et  merveille  estoit  a  les  voir. 

Se  Perceval  a  le  dehors  du  chasteau  trouvé  de 

terre  déserte  et  vuide,  mieulx  n'a  le  dedans 
aperceu,  muny  d'amendement  ;  car  partout  ou 
il  est  allé  n'y  voit  que  chose  gasté,  et  par  espe- 
cial  les  rues  et  les  maisons,  dedans  lesquelles 
n'y  habitoit  homme,  ne  femme,  mais  estoient 
en  parties  toutes  decheutes.  Deux  esglises  en  la 
ville  avoit  et  deux  abbaies,  dont  Tune  estoit  de 
nonnains  et  Taultre  de  moynnes  ;  lesquelles 
abbaies  n'avoit  pas  grande  richesse,  ne  grant 
trésor.  Et  ne  trouva  pas  les  esglises  fort  bien 
parées,  ne  d'ornemens  bien  revêtues;  mais,  au 
contraire,  trouva  les  paroiz  crevées  et  fendues 
et  les  murailles  du  chasteau  a  peu  près  toutes 
fendues.  Les  tours  descouvertes  et  toutes  les 
maisons  ouvertes,  aussy  bien  de  nuict  que  de 
jour.  Moulin  n'y  meult,  ne  y  cuist  four;  en  nul 
lieu  dedans  le  chasteau  n'y  trouva  Perceval  pain, 
ne  farine,  ne  viande  a  vendre  qu'on  peut  com- 
parer ou  estimer  ung  seul  denier.  Pareillement 
n'y  trouva  ne  vin,  ne  cidre,  ne  servoise. 

Vers  ung  palais  assez  antique  et  gasté,  l'ont 
les  quatre  sergeans  mené,  au  pied  duquel  est 
Perceval  de  son  cheval  descendu.  Et  tantost  veit 
venir  vers  luy,  descendant  des  degrés,  ung  ser- 
viteur ou  escuyer,  lequel  luy  apportoit  ung  man- 
teau, qu'il  luy  vestit  après  qu'il  fut  desarmé.  Et 
d'aultre  part  vint  ung  aultre  serviteur,  lequel  lu 

establa  son  cheval  en  ung  lieu,  ou  il  n'y  avoitfoin, 
paille,  ne  avoyne;  car  en  toute  la  maison  n'eust 
esté  possible  en  recouvrer. 

Ce  faict,  monta  Perceval  les  degrés  de  la  salle, 
laquelle  trouva  assez  belle,  et  vindrent  a  Ren- 
contre de  luy  deux  preudhommes  et  une  pucelle, 
lesquelz  estoient  ja  tous  chenus  et  non  pas  si 
blanc,  qu'encores  ne  fussent-ilz  en  leur  force, 
s'ilz  ne  portassent  tant  d'ennuy.  La  pucelle,  qui 
fort  bien  acoustrée  estoit  et  comitement  avoit 
une  robe  de  pourpre  vestue,  fourée  d'ermines, 
et  la  cotre,  d'une  soye  noire,  fourée  de  martes 
subellines  bien  riches. 

Or  dit  le  compte,  que  la  pucelle  estoit  si  for- 
mellement belle,  que  Dieu,  ne  nature,  n'y  avoit 
rien  délaissé,  qu'elle  ne  fust  en  tout  acomplie. 
Premièrement  les  cheveulx  sembloient  mieulx 
estre  de  fin  or  que  de  poil,  tant  estoient  luysans 
et  bien  colorez.  Le  fronc  avoit  hault  et  plain, 
comme  s'il  fust  faict  de  fine  yvoire.  Sourciz  bru- 
netz  assez  menus.  Les  yeulx  vers  et  rians  en  la 
teste  avoit,  ne  trop  grans,  ne  trop  petits.  Le  nez 
droit  et  estendu.  Les  joues  blanches,  taintes  de 
rougeur  proporcionnée.  Que  vous  diray-je,  tant 
fut  de  grant  beaulté  souverainement  remplie, 
que  je  ne  croy  pas  que  Dieu  en  ait  depuis  formé 
une  pareille. 

Quant  Perceval  Teust  aperceue,  humblement 
Talla  saluer.  Puis  elle  luy,  et  les  deux  chevalliers 
après.  Et  ce  faict,  print  la  pucelle  Perceval  par 
la  main  et  luy  dit  : 

—  Sire,  vostre  hostel  ne  sera  pas  ceste  nuict  tel 
comme  bien  appartiendroit  a  voustre  noblesse  et 
comme  avoir  vous  conviendroit,  mais  si  présent 
vous  disoie  tout  Tennuy  et  le  déplaisir  que  je 
porte,  vous  cuideriez  que  ce  fust  pour  vous 
en  chassez  ou  congé  vous  donner.  Toutes 
fois,  ou  demeurer  tel  qu'il  est  vous  y  plaist, 
de  très  bon  cueur  le  vous  abandonne,  priant 
a  Dieu  que  demain  vous  en  doint  ung  meil- 
leur. 

Ainsy  parlant,  mena  la  pucelle  le  chevallier 
Perceval  dedans  une  chambre  secrète,  qui  bien 
parée  et  assez  belle  estoit.  Et  puis  s'assirent 
Tungprès  de  l'aultre  sur  le  devant  d'une  couche. 
Tost  après,  sontseans  entrez  force  de  chevalliers, 
deux  et  deux,  quattre  a  quattre,  six  a  six,  lesquelz 
pareillement  se  assirent  ou  bon  leur  semble  et 
ou  ilz  peurent  en  ceste  chambre,  sans  mot 
sonner.  Le  chevallier  Perceval,  auquel  bien  sou- 
venoit  des  enseignemens  que  luy  avoit  le  bon 
chevallier  a  son  appartement  donné,  séant  auprès 
de  la  pucelle  ne  luy  osoit  mot  dire;  de  quoy  les 
chevalliers  qui  présent  estoient,   ne    se  contin- 

rent  d'en  parler,  disant  l'ung  a  Taultre  en  leur 
conseil  :  , 

—  Dieu,  firent-ilz,  c'est  chose  assez  pour  se 
esmerveiller,  se  ce  chevallier  qui  tant  est  beau, 
fust  muet.  Certes,  moult  bien  et  saigement  se 
contient  près  de  nostre  dame  et  maîtresse  et  elle 
aussy  de  costé  luy.  Mais  la  chose  fort  estrange 
est,  qu'ilz  fussent  muetz  devenus.  Toutes  fois 
assez  est-il  advis,  ainsy  que  l'on  les  peult  voir 
tous  deux  de  si  belle  et  prudente  contenance, 
que  Dieu  ne  les  a  faitz,  que  pour  ensemble  com- 
mitement  demourer. 

Ainsy,  chascun  tenait  son  plait,  de  ce  que 
longuement  près  Tung  de  l'aultre  on  les  voioit 
sans  mot  sonner. 

Quant  la  pucelle  s'aperceut  que  celluy  mot  ne 
dira  se  premier,  n'est  pas  elle  arraisonné,  luy 
print  a  demander  :  —  Sire,  dit  la  pucelle^  de  quel 
lieu  estes-vous  huy  venu  ? 

—  Damoiselle,  dit  Perceval,  j'ay  ce  jour 
couché  en  ung  chasteau  d'ung  vaillant  et 
honorable  preudhomme,  ou  bien  et  beau  je 
me  suis  trouvé.  Et  sachez  que  ce  chasteau 
a  cinq  belles  tours,  une  grande  et  quattre  pe- 
tites. Et  de  faict,  je  scay  tout  le  contenu  du 
chasteau,  tant  les  entrées  que  les  issues,  mais 
je  ne  Tay  ouy  nommer.   Et  quant  au  bon  sei- 

gneur  du  lieu,  bien  scay  que  Gornemont  de 
Gohort  on  l'apelle. 

—  Certes,  dit  la  pucelle  a  Perceval,  ce  jour  ne 
dites-vous  parolle  plus  véritable,  quant  avez  dict, 
que  preudhomme  le  seigneur  du  chasteau  estoit. 
Je  requiers  Dieu  que  gré  vous  en  sache.  Il  est 
preudhomme  pour  tout  vray,  et  sachez  que  je 
sa  niepce,  mais  long  temps  a  que  ne  le  veis.  Et 
certes,  je  croy  que  puis  que  partistes  de  vostre 
hostel,  qu'en  meilleur,  ne  en  plus  honneste  lieu 
n'avez  esté  logé,  ne  ou  Ton  vous  feist  si  bonne 
chère  ;  car  très  bien  le  scait  le  preudhomme 
faire,  tant  est-il  noble  et  débonnaire,  puissant 
et  riche.  Ce  que  céans  ne  trouverez  pource  que 
tant  nous  a  fortune  courru  sus;  et  qui  plus  est, 
ne  scavons  que  deux  pains,  que  ung  mien  oncle 
devost  et  sainct  religieulx  m'a  ce  jour  envoyé 
pour  souper,  et  plain  un  boucal  de  vin  cuit.  Et 
nulle  aultre  victuaille  n'a  eu  cest  hostel,  fors 
ung  chevreul  qu'ung  mien  sergeant  a  occis  a  ce 
matin  d'une  sagette. 

Atant  la  pucelle  commanda  que  les  nappes 
fussent  mises  et  que  chascun  pensast  de  se 
assoir  pour  prendre  le  repas.  Le  menger  pour 
ceste  fois  n'a  esté  long,  mais  est  assez  a  croire 
qu'il  fust  de  bon  appétit  prins.  Après  souper  se 
départit   la  compaignie  et    ceulx    s'en    allèrent 

reposer  qui  la  nuict  précédente  avoient  veiller 
esté  au  guet.  Et  ceulx  qui  ceste  nuict  veiller 
dévoient,  s'en  allèrent  assoir  leur  guet,  et  estoient 
:inquante  en  nombre,  tant  chevalliers  que 
adventuriers.  Et  une  partie  des  aultres  qui  res- 
tèrent, pensèrent  a  travailler  pour  leur  bon  hoste 
noblement  traictier  et  aiser.  Blans  draps,  mol 
oreiller,  fin  couvrechief,  riche  couverture  et 
aultre  appareil  de  lict  luy  baillèrent  ceulx  qui 
de  ce  la  charge  avoient.  Tellement  que  plus  ne 
luy  restoit  pour  prendre  ses  delitz,  que  le  déduit 
que  Ton  prent  aux  pucelles  ou  aux  dames, 
quant  en  tel  lieu  tenir  on  les  peult;  mais  enco- 
res  ne  scavoit  le  noble  chevallier  Perceval  que 
c'estoit,  parquoy  au  jeu  rien  n*entendoit.  Si 
s'endormit  sans  avoir  soussy,  ne  pensée  a  rien 
qui  fust  en  ce  monde. 

Mais  la  noble  pucelle,  qui  tant  d'ennuy  et  de 
tristesse  avoit  eu  depuis  long  temps,  comme 
nous  recite  Thystoire,  gueres  ne  fust  en  son  lict 
pour  reposer,  que  ungne  inspiration  ne  luy  vint, 
laquelle  estoit  en  sa  chambre  enclose.  Perceval 
dort,  et  la  pucelle  pense,  laquelle  n'a  entoure 
elle  deffense,  pour  résister  a  rencontre  de  la 
bataille  qui  Tassoult.  Souvent  se  degette,  se  vire 
et  se  retourne,  et  en  son  lict  tressault  tant, 
voiant  qu'elle   ne  povoit    plus,   au    mal   qui  la 

tenoit,  résister,  se  leva,  et  ung  fin  manteau  taint 
en  greine  sur  sa  chemise  affubla.  Et  puis  se  mist 
a  Tadventure,  comme  hardie  et  couraigeuse  ; 
non  pas  pour  chose  oysive  faire,  mais  ce  pour 
penser  que  vers  son  hoste  yra,  pour  luy  compter 
de  son  affaire,  le  tout  ou  en  partie. 

Lors  s'est  levée  de  son  lict  et  de  sa  chambre 
yssue^  en  telle  frayeur  et  craincte,  que  membre 
n'avoit  en  tout  son  corps  qui  ne  tremblast 
comme  la  feuille  en  Tarbre.  Ainsy  pleurant  et 
baignée  en  une  sueur  froide,  et  timide  s'en  vint 
au  lict  ou  Perceval  gisoit  dormant.  Si  s'appro- 
che, gettant  griefz  pleurs  et  gros  souspirs,  et 
auprès  de  luy  s'agenouille,  si  que  de  larmes, 
qui  de  ses  yeulx  tombèrent,  fust  la  face  de  Per- 
ceval toute  mouillée.  Tant  gemist  et  auprès  de 
luy  pleure,  qu'il  s'esveilla.  Si  se  donna  grande 
merveille  de  trouver  ainsy  sa  face  mouillée  et 
trempée,  et  aussy  de  la  voir  auprès  de  son  lict 
agenouillée.  Et  quant  il  aperceut  et  ouyt  ainsy 
lamenter,  par  les  rains  estroictement  l'embrassa 
et  tant  a  continué,  qu'il  la  print  entre  ses  bras 
et  la  tira  auprès  de  luy.  Puis  il  luy  print  a 
demander  la  cause  pourquoy  s'estoit  en  ce  lieu 
transportée.  Adonc,  en  telles  parolles  la  pucelle 
luy  respondit  : 

—  Ha,  gentil  chevallier,  mercy.  Pour  Dieu,  je 

VOUS  requiers,  que  ne  me  veillez  blasmer,  ne 
pour  ville  me  tenir,  de  ce  qu'a  vous  je  suis 
venue.  Et  sachez  que  considère  que  nue  ou  sans 
mes  habitz  suis,  que  jamais  a  follie  je  ne  pen- 
say,  ne  a  maulvaistie,  ne  villenie.  Car  en  ce 
monde  ne  sache  créature  tant  dolente  et  si  che- 
tisve  que  je  suis.  Et  croyez  qu'il  n'y  a  jour,  qu'il 
ne  m'advienne  quelque  malle  encontre,  tant 
malheureuse  et  infortunée  me  voy.  Et  n'espère 
point  voir  aultre  nuict  que  ceste,  n'aultre  jour 
que  celluy  de  demain,  qu'encores  pis  il  ne 
m'advienne.  Carde  trois  cens  et  dix  chevalliers 
qui  céans  estoient  pour  le  chasteau  garder,  ne 
m'en  reste  que  cinquante  ;  parce  que  Gaugeron, 
le  seneschal  du  roy  Clamadieu,  des  isles  de  la 
mer,  en  a  la  plus  grant  partie  mis  a  mort,  et 
détient  la  reste  enfermez  en  ses  prisons.  Et 
bien,  je  vous  advise  que  de  ceulx  qui  sont  déte- 
nus prisonniers,  ne  me  desplaist  moins  que  de 
ceulx  qui  sont  occis.  Car  bien  scay  que  es  pri- 
sons mouront  avant  que  jamais  en  sortir.  Voyla 
de  quoy  il  me  desplaist  que  tant  de  vaillans 
preudhommes  sont  pour  moy  mors  et  les  aul- 
tres  endurent.  Et  soyez  seur  que  c'est  la  cause 
de  mon  ennuy  et  pourquoy  tant  je  me  deulx. 

Aussy  vous  plaira  estre  adverty  que  Gaugueron 
a  devant  ce  chasteau  tenu  son  siège  par  Tespace 

d'ung  yver  et  d'ung  esté,  continuellement,  sans 
se  lasser;  lequel  m'a  tel  dommage  faict,  que  ma 
puissance  en  est  grandement  amoindrie;  pour 
ce  que  chascun  jour  sa  force  croist  et  la  mienne 
appetisse,  et  sont  nos  vivres  tellement  espuiséz, 
qu'il  n'y  en  a  pour  un  seul  enfant  desjeuner.  Si 
en  sommes  tous  si  perplex  et  matez,  que  ne 
scavons  a  quoy  nous  reconforter,  fors  a  Dieu 
seul.  Et  suis  contrainte  pour  telle  extrémité, 
partir  demain,  quiter  et  rendre  ceste  place,  car 
de  deffence  en  nous  n'y  en  a  plus.  Et  suis  bien 
certainne,  qu'il  me  conviendra  rendre  prison- 
nière entre  les  mains  de  mes  ennemys.  Mais  si 
suis,  je  délibère  avant  qu'ilz  me  emmainent, 
me  laisser  plus  tost  par  mon  ennemy  occire,  et 
puis,  se  morte  me  veult  emporter,  n'y  aura  que 
le  corps  captif,  car  Tesprit  demeurera  libère.  Et 
lors  Clamadieu  roy,  qui  tant  me  désire  avoir, 
ne  me  aura  que  vuide  de  vie  et  de  mon  ame. 
Vray  est  aussy  que  je  garde  un  Cousteau  en 
mon  cabinet,  duquel  ay  empensé  me  occire 
avant  que  me  livre  captive  au  voulloir  de  mon 
ennemy.  Et  cela,  sire,  que  dire  vous  avoie,  et 
pour  crainte  de  vous  ennuyer,  en  ma  chambre 
m'en  retourne  pour  vous  laisser  prendre  repos. 
De  ceste  doulce  et  inconstumée  advenue  se 
peult  Perceval   fort  allouer  et  priser,  quant  si 

belle  et  courtoise  pucelle  est  venue  sa  face  de 
larmes  arrouser  et  luy  declairer  le  sien  secret  et 
prive  affaire  ;  ce  que  le  povoit  assez  esmouvoir 
et  inciter  que  par  luy  fust  sa  tenue  deffendue. 
Quant  Perceval  eust  entièrement  le  dire  de  la 
pucelle  escouté  et  adroit  son  affaire  entendu,  en 
la  prenant  par  la  main,  ses  parolles  luy  dit  : 

—  Très  doulce  et  amiable  pucelle,  je  vous  prie 
prendre  en  vous  reconfort.  Cessez  les  larmes  de 
\  os  yeulx  ;  retapissez  voustre  grant  deuil  ; 
exiliez  tristesse,  courroux,  ennuy  et  melencolie, 
et  donner  lieu  a  doulx  plaisir,  a  joye  et  a  toute 
liesse.  Car,  aydant  Dieu,  demain  il  ne  vous 
adviendra  ce  que  de  quoy  estes  en  peine;  mais 
s'il  luy  plaist,  meilleure  fortune  et  adventure 
que  vous  n'espérez.  Et  pour  ce,  vous  prie  venir 
avecques  moy  gésir,  pour  voustre  melencolie 
oublier  et  pour  reprendre  aulcun  soûlas.  Car  je 
n'ay  empensé  que  pour  ceste  nuict  me  laissez. 

A  quoy  la  pucelle,  fainctement  un  petit  con- 
tredict,  mais  tant  la  pressa  Perceval,  en  la  bai- 
sant, qu'il  la  jecta  entre  les  deulx  linceulx  ; 
parquoy  ensemble  demeurèrent  joyeusement 
couvers  d'une  seulle  couverture. 

Ainsy  furent  Perceval  et  la  pucelle  toute  la 
nuict  couchez  dedans  le  lict,  bouche  a  bouche, 
ce  que  je  croy  gueres  ne  leurs  ennuia.  Mais  trop 

leur  poise,  que  tant  treuvent  la  nuict  courte, 
car  sans  dormir  la  passèrent  bras  a  bras  et  sans 
cesser  de  prendre  leur  soûlas. 

Quant  la  pucelle  le  jour  apperceu,  du  lict  se 
leva  et  tout  coyement,  après  avoir  le  doulx 
congé  prins,  s'en  est  en  sa  secrète  chambre 
entrée,  ou  se  vestit  et  appareilla  toute  seullette, 
sans  aulcunne  damoiselle  esveiller. 

Et  ceulx  qui  cest  nuict  avoient  au  guet  veillé, 
si  tost  que  le  jour  apperceurent,  se  sont  retirez 
pour  reposer,  et  ont  les  aultres  esveilléz,  qui 
ceste  nuict  n'avoient  veillé. 

La  pucelle  vestue  et  de  point  en  point  acous- 
trée,  avecques  certain  nombre  de  damoiselles, 
en  la  chambre  du  chevallier  Perceval  entra, 
auquel  elle  donna  le  bon  jour  et  luy  a  elle.  Puis 
luy  commença  a  dire  comme  courtoise  et  dé- 
bonnaire : 

—  Sire,  dit  la  pucelle,  je  croy  que  céans  ne 
ferez-vous  pas  long  séjour,  et  aussi  se  seroit 
simplesse  de  vous  y  arrester,  et  ne  me  montre- 
roye  pas  estre  noble,  se  de  ce  vous  vouloye 
empescher;  car  profiter,  vous  ne  scauriez.  Par 
quoy  je  requiers  au  souverain  Dieu,  que  son 
plaisir  soit,  vous  donner  meilleur  logis  que 
céans  n'avez  eu,  quant  en  icelluy  nul  bien  ne 
vous   a  esté   faict,   et  aussy  n'y  a,  comme  vous 

ay  dict  vin  ne  viande  de  quoy  on  vous  le  peult 
faire. 

—  Dame,  dit  Perceval  a  la  pucelle,  sachez  que 
je  me  suis  entalenté  chercher  aultre  logis 
que  cestuy-cy,  et  ay  délibéré,  Dieu  aidant,  se  je 
puis  en  paix  toute  voustre  terre  remettre.  Et 
bien  vous  advise,  que  se  voustre  ennemy  je 
puis  dehors  trouver,  que  fort  me  pèsera  se 
gueres  y  séjourne,  qu'ainsy  est  que  tant  de 
grief  et  ennuy  vous  faict.  Et  s'il  eschet  que 
Dieu  ce  bien  me  face  que  je  le  puisse  occire,  il 
vous  plaira  me  donner  ce  don  pour  toute  recom- 
pense, que  voustre  amy  soye,  et  ce  vous 
demande  pour  tout  saillaire  et  pour  toutes 
soubdées. 

—  Sire,  dit  la  pucelle,  présent  requise  vous 
m'avez  de  chose  de  petite  value  et  povre.  Mais 
je  scay,  se  cela  vous  refusoye,  que  de  moy  ne 
serez   content,   et   vous   seroit  advis   que  vous 

ouloisse  contempner  ;  parquoy   ne  vous  veuil 

L'  don   denier.  Mais  d'une  chose  vous  supplie, 

ue    pourtant  que  vostre    amye    soye,    que   ne 

euilles  pour  moy  mourir,  car  trop  grant  perte 

i  dommaige  seroit  de  vous,  qui  estes  si  jeune 

t  tant  beau  chevallier.  Et  vous  advertis  que  si 

dur,  si  grant  et  fort  chevallier  ne  sache  en  ce 

monde  que  celuy   qui  dehors  attend.  Et  croy  a 

mon  advis,  que  petite  résistance  pourriez-vous 
faire  encontre  luy,  que  les  coups  de  son  effort 
ne  scauriez  aisément  soubtenir. 

—  Dame,  dit  Perceval  a  la  pucelle,  laissez  me 
ester,  car  pour  vostre  avertissement,  ne  pour 
parolle  que  dire  me  sachez,  ja  ne  differeray,  que 
contre  luy  ne  m'envoy  se  combatre. 

Lors  luy  dit  la  pucelle  qu'il  ne  la  veuille 
blasmer,  se  aultre  chose  y  acquiert  que  bien.  Et 
ce  disoit  la  pucelle  comme  saige,  car  quant  ung 
homme  est  en  vouUoir  d'aulcunne  chose  faire, 
que  fort  il  a  entallentée,  et  on  tasche  a  l'en 
desmouvoir,  se  l'affaire  est  noble  et  de  consé- 
quence, de  plus  se  perforcera  de  mectre  a 
fin  son  entreprinse  ;  car  elle  Tavoit  esmu 
en  une  chose  de  laquelle  elle  fringnoit  le  re- 
tirer. 

Lors  Perceval  commanda  que  ses  armes  on 
luy  apporte,  ce  que  Ton  feist  sans  nulle  actente, 
et  si  tost  qu'il  fust  armé  et  dessus  son  cheval 
monté,  dit  que  les  portes  fussent  légèrement 
ouvertes.  Or,  n'y  avoit  celluy,  qui  lors  le  veist, 
qui  ne  doubtast  de  sa  personne  et  que  grant 
regret  n'eust,  se  dommaige  luy  advenoit.  Si  luy 
prindrent  chascun  a  dire  : 

—  Sire,  Dieu  souverain  vous  soit  en  aide  et  vous 
envoie  ce   jour  très  bonne  et  prospère  fortune. 

Et  a  Guingueron  le  seneschal  perte,  dommaige 
et  malencontre. 

Ainsy  tous  et  toutes  pleurans  et  gemissans, 
le  conduirent  jusques  hors  de  la  porte,  et  quant 
hors  de  la  porte  le  virent,  se  prindrent  tous  a 
dire  a  une  mesme  voix  : 

—  Icelluy  Dieu,  qu'en  la  saincte  croix,  pour  les 
humains  voullust  souffrir,  vous  garde  de  mortel 
péril  de  prison  et  d'aultre  encombrier;  et  vous 
veuille  conduire  et  ramener  ou  vostre  désir  et 
bon  voulloir  sera  de  retourner. 

Ainsy  tous  ceulx  du  chasteau  pour  Perceval 
prioient  de  toute  leur  affection.  Mais  gueres 
n'a  chevaulché,  que  tost  apperceu  de  ceulx  de 
l'ost  de  Guingueron;  lesquelz  sans  arrest  l'en 
advertirent,  qui  lors  estoit  assis  devant  sa  tente 
et  ja  tout  prest  et  abillé,  et  bien  pensoit  que  ce 
jour  on  luy  deust  le  chasteau  rendre  avant  la 
nuict  ou  que  quelcun  de  céans  sortist,  pour 
corps  a  corps  a  luy  se  combatre.  Si  tost  que 
Guingueron  de  loing  Perceval  apperceut,  ne 
séjourna  a  prendre  ses  armes  et  vint  a  Rencontre 
de  luy  sur  ung  cheval  qu'il  faisoit  moult  beau 
voir,  et  quant  ung  petit  fust  approché,  luy  dit 
ainsy  : 

—  Vassal,  faict  Guingueron,  ne  tarde  vistement 
me  dire,  qui  présent  en  ce  lieu  t'envoie  et  quelle 

PERCEVAL  6 

en    est   l'occasion.   Veulx-tu    guerre  ou    tresves 
requérir  ? 

—  Vrayement,  dit  Perceval  a  Guingueron,  tu 
premier  me  diras,  pourquoy  tu  as  occis  tant  de 
nobleschevallierSjlesquelzencechasteauestoient; 
parquoy  tu  as  ainsy  degasté  et  ruyné  ce  pais. 

Guingueron  comme  fier  et  orgueilleux  ne  dai- 
gna sur  ce  propoz  a  Perceval  respondre,  mais  luy 
a  dict  :  —  Je  veuil,  dit  Guingueron,  que  en  ce 
jour  me  soit  ce  chasteau  rendu  et  tous  ceulx  de 
dedans  aussy,  qui  tant  contre  moy  se  sont 
deffendus^  affin  que  puisse  la  pucelle  envoyer  a 
mon  bon  seigneur  Clamadieu,  de  laquelle  il  est 
tout  d'amours  espris. 

—  Mandez  luy  donc  ceste  nouvelle,  faict  Perce- 
val a  Guingueron,  car  j'ay  bien  en  pensé  qu'il 
conviendra  vous-mesmes  ceste  terre  quiter  et 
tout  ce  que  au  chasteau  prétendez. 

—  Vous  me  servez  de  gabarie,  dit  Guingueron 
a  Perceval.  Notez  que  bien  souvent  advient,  que 
tel  compare  le  forfaict  duquel  il  n'en  est  cause 
et  n'en  peult  mais,  ne  coupe  n'y  a. 

Adonc  se  despita  Perceval  et  mect  la  lance  a 
l'arrest.  Guingueron  qui  le  regarde,  gueres  n'ar- 
resta  que  il  ne  feist  pareillement;  puis  brochè- 
rent leurs  chevaulx  des  espérons  et  si  fièrement 
et  despitement  se  rencontrèrent,  que  leurs  lances 

rompirent  en  deux,  et  de  ceste  première  ren- 
contre, envoya  Perceval  Guingueron  par  terre, 
lequel  avoit  si  rudement  esté  par  Tescu  actaint, 
qu'il  en  demeura  navré  au  bras  et  au  costé. 
Quand  Perceval  veit  Guingueron  par  terre  abbatu, 
ne  demoura  gueres  qu'il  ne  se  meist  a  pied,  et 
quand  a  terre  fust  descendu,  tirent  les  espées 
Tung  contre  l'aultre,  desquelles  esmeurent  ung 
grant  et  merveilleux  combat,  fier  et  mortel.  Que 
vous  diray-je  plus?  Tant  combatirent  a  grant 
coups  et  pesans,  que  l'ung  ne  scavoit  au  quel 
juger  la  meilleure  partie.  Mais  Perceval,  qui 
tant  fust  plain  de  force  et  de  vigueur,  si  bien  et 
si  vaillamment  exploita,  que  soubz  luy  Guigue- 
ron  abbatit,  et  quand  le  veist  plat  abbatu,  fière- 
ment court  pour  le  tuer.  Mais  Guingueron,  voiant 
Perceval  si  asprement  vers  luy  courir,  mercy 
tant  qu'il  peult  luy  cria.  Alors  souvint  a  Per- 
ceval la  doctrine  du  bon  chevallier,  lequel  luy 
'avoit  dict,  que  si  verroit  a  son  dessus  d'aulcun 
chevallier  qui  contre  luy  se  combatist,  que 
jamais  ne  le  voulsist  occire,  s'en  sa  mercy  il  se 
mectoit.  Toutes  fois,  si  eust  il  vouluntiers 
Guingueron  occis,  lequel  redoubtant  et  craignant 
Perceval,  luy  print  de  rechef  a  dire  : 

—  Preux  chevallier,  faict  Guingueron,  je  te  prie 
que  se  furieulx  ne  soies  que  ne  prenes  de  moy 

mercy,  et  je  te  certifie  que  ton  honneur  n'en 
pourra  appeticer,  ni  amoindrir;  car  ceulx  que 
voir  ont  peu,  scavent  bien  que  tu  es  vainqueur 
et  que  m'as  par  tes  armes  oultré  et  presque  mis 
a  mort.  Se  tu  doncques  devant  mes  gens  le  dis, 
je  certifieray  et  tesmoingneray  qu'il  est  vérité,  et 
par  ce  point  ton  honneur  en  accroistra  et  le 
mien  en  amoindrira.  Ou,  se  pour  ton  honneur 
hausser,  as  aulcun  seigneur  ou  maistre  du  quel 
tu  tiennes  ou  lequel  t'aist  certain  bien  faict,  se 
de  ce  le  veulx  guerdonner,  je  te  prie  a  luy  m'en- 
voyer;  car  ce  te  sera  augmentation  de  gloire, 
quant  a  ton  nom  a  luy  me  rendray  et  que  feray 
ce  que  me  commander  il  luy  playira. 

—  Jetediray  doncques,  dit  PercevalaGuingue- 
ron,  en  ce  chasteau  tu  t'en  yras,  ou  est  la  pucelle 
que  tiens  pour  m'amye,  et  luy  diras,  qu'a  elle  te 
envoyé,  en  te  metant  a  sa  mercy  et  luy  promec- 
teras  que  jamais  ne  luy  feras  grevance. 

— Je  désire  plustost,  dit  Guingueron  a  Perceval, 
que  me  mectes  a  mort.  Car  je  suis  certain  que 
aussy  bien  me  feroit-elle  occire,  par  ce  que  de 
plus  grant  ennemy  n'a  en  ce  monde  que  moy, 
ne  a  qui  elle  veuille  plus  de  mal,  ne  de  villennie, 
parce  que  a  la  mort  de  son  père  fus  ;  et  luy  ay 
tant  faict  d'ennuy  et  de  dommaige  que  la  plus 
grant  partie  de  ses  chevalliers  ay  faict  occire  ou 

emprisonner.  Parquoy  jamais  ne  me  prendroit 
a  mercy  et  ne  scauroie  en  pire  lieu  aller  pour 
recouvrer  grâce  ou  reconfort.  Partant  te  dis,  se 
tu  as  aultre  amy  ou  amye  qui  ma  mort  ne 
désire,  que  tu  mV  envoyés;  car  je  suis  seur  que 
la  pucelle  que  tu  me  dis,  me  priveroit  de  la  vie, 
se  tenir  elle  me  povoit. 
t  —  Or  doncques,  t'en  conviendra  aller  au  chas- 
teau  du  bon  viel  chevallier  te  rendre  a  sa  mercy, 
le  quel  est  honorable  preudhomme  et  juste. 

Et  luy  devisa  Perceval  de  toute  la  forme  du  chas- 
îeau,  tant  des  tours  que  des  murailles  et  des 
aultres  choses  qu'en  icelluy  contiennent.  Telle- 
ment que  aux  enseignes  que  Perceval  du  chas- 
teau  donna  a  Guingueron,  facillement  eust 
cognoissance  que  c'estoit  le  lieu  ou  plus  estoit 
hay  et  ou  plus  de  mal  on  luy  eust  procuré,  se 
il  y  fust  allé.  Parquoy  a  dict  a  Perceval  : 

—  Saches,  amy,  qu'en  plus  forte  prison  ne  me 
scauroyes-tu  envoier,  que  ce  chasteau  dont  tu 
me  parles,  ne  pire  voie  ne  me  pourroie-tu  adres- 
ser pour  mectre  a  perdicion,  ne  en  plus  dange- 
reuse main.  Car  j'ay  au  seigneur  du  chasteau 
dont  tu  me  dis,  en  ceste  guerre  occis  son  pro- 
pre frère.  Parquoy  je  te  prie,  ne  m'y  envoie,  car 
plus  a  gré  ay  de  bien  voulloir  de  toy  prendre  le 
coup  de  la  mort,  que  par  icelluy  du  quel  tu  me 

parles;  car  assez  suis  certain,  que  si  tost  que 
vers  luy  iray,  mortelle  vengeance  de  moy  pren- 
dra. 

—  Aller  doncques  te  conviendra,  dit  Percevala 
Guingueron,  en  la  court  du  bon  roy  Artus, 
lequel  de  par  moy  tu  salueras,  puis  luy  requer- 
ras qu'il  te  face  celle  monstrer  que  Keux,  le 
seneschal,  en  la  joue  ferist,  pource  qu'elle  m'a- 
voit  ris,  et  a  elle  prisonnier  te  rendras  ;  puis  luy 
diras  que  j'espère,  se  Dieu  m'aist,  avant  que 
mourir  la  venger  de  l'injure  que  Keux  luy  a 
faicte. 

Lors  respond  Guingueron  a  Perceval,  ce  ser- 
vice fera-il  voulentiers  et  que  la  chose  fort  luy 
plaist,  et  a  ce  jura  a  Perceval  faire,  puis  se  dépar- 
tirent. 

Après  la  victoire  par  Perceval  obtenue,  Guin- 
gueron vers  ses  gens  retourna,  auquel  il  fîst 
lever  le  siège,  tant  que  nul  de  ses  gendarmes  en 
l'ost  ne  demoura.  Et  tout  ainsy  qu'il  avoit  a 
Perceval  juré,  s'en  alla  a  la  court  du  roy  Artus. 

Et  Perceval,  tout  joyeulx  et  de  liesse  rempli, 
au  chasteau  de  la  pucelle  retourna  ;  puis,  quant 
ceulx  du  dedans  l'apperceurent,  luy  allèrent  au 
devant,  menant  grant  joye  de  ce  qu'il  avoij 
Guingueron  vaincu  et  fort  dolens  de  ce  qu'il  ne 
luy  avoit  le   chef  ou    qu'il    ne    le    rendit   en    la 

mercy  de  la  pucelle.  Nonobstant,  si  luy  firent- 
ilz  si  grande  et  si  honorable  réception,  que  du 
plus  noble  ne  luy  eussent  sceu  faire.  Et  tentost 
après,  le  menèrent  desarmer  soubz  une  gallerie, 
puis  luy  ont  dict: 

—  Sire,  quant  Guingueron  vous  conquistes, 
pourquoy  ne  prinstes-vous  de  luy  le  chef? 

Aquoy  Perceval  leurs  respond  :  —  Certes,  dit-il, 
a  mov  n'eust  esté  noblement  faict;  car  certains 
suis,  que  les  gaineurs  de  voz  parens  Feussent 
mis  a  mort,  parquoy  se  en  ce  lieu  Feusse  en- 
voie. Je  scay  que  ne  l'eussiez  a  mercy  prins, 
mais  au  contraire  eussiez-vous  usé  de  ven- 
geance, dont  cruaulté  eusse  encouru.  Ce  con- 
sidéré, Tay  de  mort  repité  et  a  mercy  receu. 
Et  se  sa  foy  et  convenant  me  tient,  au  roy 
Artus  yra  de  brief  en  sa  mercy  et  a  son  service 
rendre. 

Atant  est  la  pucelle  venue,  menant  si  très 
grant  joye,  que  plus  grande  n'eust  en  son 
vivant.  Puis  print  Perceval  par  la  main  et  le 
mena  en  une  chambre  pour  soy  ayser  et  repo- 
ser, et  au  lieu  de  boire  et  de  menger  n'estoient 
les  doulx  baisers  esperniéz,  les  rians  regardz  et 
les  joyeulx  embrassemens,  le  débonnaire  parler 
et  famillier  entretien.  Ainsy  delectablement 
demourerent  longuement  Perceval  et  la  pucelle, 

sans  oublier  a  racompter  de  la  manière  de  son 
combat  et  victoire. 

Le  roy  Clamadieu,  espérant  avoir  le  chasteau 
de  la  pucelle  et  sa  terre  par  force  et  elle  aussy 
que  tant  aymoit,  proposa  venir  son  ost,  que 
Guingueron  son  seneschal  conduisoit,  et  luv, 
estant  en  ce  penser,  partit  pour  en  l'ost  venir. 
Et  quant  ung  petit  eust  chevaulché,  rencontra 
un  escuyer,  grant  deuil  menant,  qui  luy 
racompta  bien  et  au  long  les  nouvelles  de  la 
defaicte  de  son  ost  et  comment  avoit  esté  Guin- 
gueron vaincu.  Le  roy,  entendant  de  Tescuver 
le  rapport  qui  luy  faict  de  son  seneschal  et 
voiant  que  tel  desconfort  et  ennuy  menoit,  en 
destordant  ses  mains  et  en  demonstrant  sa  face 
triste  et  esplourée  luy  dict  ainsy  : 

—  Je  te  prie,  dis-moy,  qu'est  mon  seneschal 
devenu  et  qui  fut  celluy  qui  le  conquist  ? 

—  Sire,  dit  Tescuyer,  quant  est  de  vostre 
seneschal,  vray  est,  qu'il  s'en  est  de  vostre 
ost  parti  et  s'en  va  au  roy  Artus  rendre  com- 
me il  nous  a  dict  et  que  son  vainqueur  luy 
a  enchargé.  Et  quant  au  regard  de  celluy  qui 
le  vainquist,  je  ne  vous  scauroie  adviser  qu'il 
est,  ne  comment  il  a  nom.  Mais  le  veis  issir 
du  chasteau  de  Beau-Repaire,  portant  armes 
vermeilles. 

Lors  le  roy  demanda  a  Tesouyer  qu'il  conseil 
sur  ce  luy  donnoit. 

—  Sire,  dit  Tescuyer  a  Clamadieu,  aultre  advis 
ne  vous  scaurois  ordonner  pour  le  meilleur, 
que  vous  en  retourner  et  n'aller  plus  avant,  car 
je  croy  que  se  plus  avant  marchez,  que  rien  n'y 
pourrez  profiter. 

Atant  s'approche  ung  chevallier  ancien,  qui 
oncle  estoit  de  Clamadieu  et  avoit  les  parolles 
de  Pescuyer  ouies  et  dit  : 

—  Sachez,  amy,  que  le  roy  ton  advis  ne  croira, 
mais  meilleur  y  luy  convient  croier,  c'est  qu'il 
doit  avant  marcher.  Puis  en  adressant  sa  parolle 
au  roy,  luy  dit  :  —  Sire,  voulez-vous  scavoir 
comment  le  chasteau  vous  pourrez  conquerre  et 
prins?  je  le  vous  diray  et  moult  sera  liger  a 
faire.  Vray  est  que  dedans  Beau-Repaire  y  a  tel 
deffault  de  vivres  et  que  ceulx  qui  y  sont  n'ont 
que  boire  ne  que  menger,  et  sont  par  la  faim 
et  le  travail  qu'ilz  ont  eu  tant  afîoiblis,  qu'a 
peine  se  peuvent-ilz  mouvoir.  Et  quant  a  nous 
sommes  frais,  allègres  et  délivrés  et  bien  preux, 
parquoy  nous  pourront  plus  longuement  endu- 
rer et  soubtenir  les  hasars  de  la  guerre.  Et 
pourtant  je  vous  diray  qu'il  me  semble.  Vingt 
chevalliers  nous  envoirons  faire  une  course  de- 
vant le  chasteau,  a  l'emblée  se  bon  leur  semble. 

Or  se  le  chevallier  qui  Tamy  est  de  Blancheflour 
les  voit  et  veult  pour  elle  faire  chevalliere, 
dehors  istra,  lequel  plus  d'armes  ne  vouldra 
entreprendre  que  porter  il  scauroit.  Parquo\ 
luy  conviendra  estre  prins  et  mourir  entre  noz 
mains  ;  car  certain  suis,  que  petit  d  aide  et  de 
secours  des  aultres  du  chasteau  en  aura,  car 
trop  febles  et  affamez  sont.  Or  ne  feront  les 
vingt  chevalliers  que  nous  y  envoirons,  aultre 
chose,  que  gaber  et  farcer  ceulx  du  chasteau,  et 
nous,  par  ceste  vallée,  iront  a  Temblée,  et  quant 
le  chevallier  sortira,  le  pourront  facillement 
enclore  et  par  ainsy,  de  luy  a  nostre  voUenté 
ferons. 

Lors  dit  le  roy  Clamadieu  au  chevallier,  que 
moult  il  lovoit  ceste  chose.  —  Or  avons-nous  icy 
print,  dit  Clamadieu,  quatre  cens  bons  cheval- 
liers armez  et  plus  de  mille  piétons,  bien  en 
ordre  et  acoustréz,  par  lesquelz  pourront  venir 
a  chef  de  ceste  besongne. 

Lors  Clamadieu  suivant  le  conseil  de  son 
oncle,  envoia  cent  chevalliers  devant  la  porte 
du  chasteau  de  Beau-Repaire,  a  basnieres  des- 
ploiés  et  guidons  estendus  ;  et  eux,  devant  le 
chasteau  arrivez,  impetuesement  aux  portes 
hurterent.  Puis  quant  ceulx  du  chasteau  l'enten- 
dirent,   tantost    l'allerent    a    Perceval     noncer. 

Lequel  gueres  n*a  arresté,  que  tost  ne  soit  faict 
armer;  puis  vint  a  ses  chevalliers  les  enhorter 
de  faire  leur  debvoir,  aussy  de  prendre  cuer.  Et 
ce  faict,  du  chasteau  est  vistement  issu  et  quant 
les  cent  chevalliers  de  Clamadieu  a  apperceu,  si 
rudement  les  a  assailles  et  invadéz,  qu'ilz  ne 
scavoient  de  quelles  armes  leur  deffendre. 
X'oiant  les  griefz  que  Perceval  leur  faisoit,  bien 
leurs  fust  advis,  qu'il  ne  fust  aux  armes  appren- 
tis, mais  le  meilleur  et  le  plus  vaillant  cheval- 
lier, que  de  leur  vivant  avoient  veu.  Les  ungs 
de  sa  lance  par  la  cuisse  atteignoit,  les  aultres 
par  le  corps  ou  par  la  teste;  aux  ungs  les  bras 
et  les  jambes  froissoit,  et  les  aultres  par  terre 
abatoit.  Et  ceulx  qui  a  sa  mercy  se  voulloient 
rendre,  les  mectoit  dedans  le  chasteau  a  tous 
leurs  chevaulx  et  harnois  prisonniers. 

Or  nous  recite  le  compte,  que  quant  les  gens 
de  Clamadieu  virent  la  grande  perte  que  eurent 
ceulx,  que  devant  le  chasteau  avoient  envoyez, 
en  prindrent  si  grant  deuil,  qu'ilz  ne  scavoient 
que  devenir;  puis  s'apenserent  vistement  les 
aller  secourir,  trois  centz  qu'ilz  estoient  en 
nombre,  avecques  les  mille  piétons,  lesquelz 
avecques  eulx  se  rengerent.  Et  eulx,  voyant  leurs 
compaignons  mors  par  terre  et  desconfis,  furieu- 
sement  coururent  vers  les  portes  du  chasteau. 

lesquelles  trouvèrent  ouvertes.  Puis  quant  ceulx 
de  dedans  les  virent  venir,  contre  eulx  très  vail- 
lamment se  rebellèrent  ;  mais  voyant  que  leur 
force  ne  povoit  a  si  grant  nombre  résister,  se 
retirent  dedans  le  chasteau,  près  de  la  porte,  a 
tout  leurs  sagettes  rebouterent  leurs  ennemis, 
tant  comme  ilz  purent.  Puis  voyant  que  plus  ne 
scavoient  résister,  leur  convint  laisser  entrer 
une  flotte  de  leurs  ennemis,  qui  a  fouUe  ve- 
noient;  et  ce  adviserent  de  abbatre  une  grande 
porte  sur  eulx,  laquelle  occist  tous  ceulx  qui 
dessoubz  estoient,  et  d'habundant  s'apenserent 
de  vistement  hausser  le  pont  levis  et  les  portes 
coullices  avaller  et  pour  ainsy  enclouirent  tous 
ceulx  qui  dedans  le  chasteau  estoient  entrez,  et 
ne  fault  doubter  qu'ilz  ne  furent  depuis  receuza 
leur  plaisir,  mais  ont  esté  traictiéz  comme  a  bon 
droit  le  méritèrent. 

Il  est  assez  a  conjecturer  que,  quant  le  roy 
Clamadieu  sceut  que  ses  gens  furent  ainsy 
encloz  au  chasteau  de  Beau-Repaire  et  que  par- 
tie avoit  esté  occis  soubz  une  porte  que  les 
ennemis  abbatirent,  qu'il  fut  si  desplaisant  et 
si  ire,  que  plus  ne  le  povôit  estre.  Puis  délibé- 
rant de  s'en  retourner  laissant  ses  ennemis  en 
repoz,  considérant  aussy  qu'il  n'y  scauret  rien 
profiter.  Lors  ung  sien  oncle,   le  chevallier  an- 

cien,  duquel  vous  ay  icy  dessus  parlé,  voyant 
que  le  roy  estoit  tant  melencollieux  et  triste,  et 
aussv  qu'il  scavoit  qu'il  vouloit  lever  son  ost, 
laissant  ses  ennemis  en  paix,  luy  print  a  dire  : 

—  Sire,  ce  n'est  chose  a  se  esmerveiller,  se  sou- 
vent il  me  chiet  ou  treuve  fortune  contraire  ung 
bon  preudhommeet  honorable  chevallier,  puis- 
que ainsy  plaist  au  Créateur.  Vous  congnoissez 
que  tel  cas  peult  advenir,  parquoy  ne  vous  en 
debvez  mouvoir,  ne  en  vous  prendre  descon- 
fort, car  la  fortune  se  pourroit  aultrement  re- 
tourner. Tousjours  ne  dure  une  saison  et  n'y  a 
sainct  qu'il  n'ait  sa  feste.  Vray  est  que  a  ce  jour 
n'avez  eu  du  meilleur  et  que  grande  partie  de 
vostre  armée  avez  perdu  ;  mais  bien  peult  la 
chance  retourner  et  que  quelque  aultre  fois,  le 
hasart  sur  voz  ennemis  tombera  et  que  le  gaing 
vous  demeurera.  Ce  considéré,  debvez  le  vostre 
ennuy  cesser  et  vous  délibérer  de  ne  jamais  d'icy 
partir,  tant  que  aiez  voz  ennemis  mattéz,  qui 
sera  chose  a  faire  a  vous  facille;  car  a  eulx  est 
impossible  de  tenir  encores  le  chasteau  deux 
jours.  Et  se  ainsy  ne  le  trouvez,  je  veuil  que 
me  faciez  les  deux  eulxy  crever.  Parquoy  vous 
supplie  de  icy  demeurer  tant  seullement  ce  jour 
et  lendemain  et  vous  verrez  que  le  chasteau 
vous  sera  rendu,  et   que  celle   qui    tant   refusé 


—  94  — 

vous  a,  sera  contraincte  de  vous,  laquelle  ne 
daigneres  prendre. 

A  ce  conseil  s'est  le  roy  Clamadieu  accordé, 
puis  fist  les  pavillons  et  tentes  tendre,  pour  le 
résidu  de  son  armée  loger,  attendant  que  le 
chasteau  leur  soit  rendu. 

Et  ceulx  qui  au  dedans  du  chasteau  furent^ 
entendirent  a  desarmer  les  chevalliers  qu'ilz 
avoient  prins;  lesquelz  ne  voullurent  en  prison 
enfermer^  mais  leur  suffist  de  prendre  leur  foy, 
promectant  que  du  chasteau  n'istront,  mais  en 
icelluy  se  rendront  prisonniers  ou  ilz  sont  mis. 

L'hystoire  nous  racompte  que  ce  jour  mes- 
mes,  arrive,  comme  Dieu  le  voulut,  par  fortune 
de  vent  de  la  mer,  une  barge  devant  le  chasteau, 
laquelle  estoit  plaine  de  forment  et  d'aultres 
vivres.  Et  si  tost  que  ceulx  du  chasteau  virent 
icelle  arriver,  allèrent  voir  que  c'estoit  et  enqué- 
rir, que  ceulx  qui  en  la  barge  furent  demander 
que  en  ce  lieu  ilz  alloient  querre.  Et  eux  du 
chasteau  descendent,  et  devant  la  barge  ou  nef 
arrivez^  demandèrent  a  ceulx  de  dedans  quelz 
gens  ilz  estoient,  ou  ilz  vont  et  dont  ilz  vien- 
nent. A  quoy  fust  a  la  demande  respondu  que 
marchans  estoient,  portans  vivres  a  vendre, 
comme  blé,  avyones,  pain,  vin,  beusz  et  porcs 
saliez.  Lors   ceulx  du   chasteau   se    prindrent  a 

louer  Dieu  de  ce  que  fortune  les  avoit  si  bien 
conduictz  que  la  nef  est  la  arrivée.  Puis  ont  aux 
marchans  dit  : 

—  Amys,  les  bien  venu  soiez.  Sachez  que  ce  a 
\r)us  ne  tient,  tout  ce  que  vostre  barge  contient 
est  vendu  et  a  tel  pris  qu'il  vous  plaira  vendre. 
Parquoy  nous  vous  prions  de  venir  avecques 
nous  vostre  paiment  recepvoir,  que  vous  aurez 
en  or  et  argent. 

Ce  dit,  furent  par  les  marchans  les  vivres  de 
la  nef  délivrez,  de  quoy  ilz  receurent  tel  pai- 
ment, que  bon  leur  sembla.  Puis  ceulx  du  chas- 
teau  ont  entendu  a  descherger  icelle  nef  et  les 
vivres  faire  en  diligence  au  chasteau  porter,  de 
quoy  en  faisant  grant  joye  et  liesse  ont  ceulx 
dedans  resconforter  et  repeux. 

Perceval  et  sa  mye  sont  si  resjouis  de  telle 
sorte  que  rien  plus.  Quant  ceulx  du  chasteau 
eurent  ce  jour  a  leur  aise  repeu,  fault  croire 
qu'ilz  n'entendirent  qu'a  leur  esbatre  et  de  me- 
ner joye  et  soullas.  Et  ceulx  de  Tost  de  Clama- 
dieu  en  eurent  tel  despit,  qu'ilz  en  cuiderent 
forcener  qui  ja  avoient  ceste  nouvelle  entendue 
et  comment  le  chasteau  estoit  ravitaillé.  Par- 
quoy dirent  entre  eulx  que  impossible  est  de 
les  affamer  et  que  grant  follie  estoit  d'avoir  le 
chasteau  assiégé. 

Clamadieu  presque  tout  dire  forcené,  sans 
prendre  conseil  a  nul  qui  sut,  un  messaige  au 
chasteau  envoya,  sommer  le  chevallier  vermeil, 
Perceval  nommé,  que  au  lendemain  trouvasten 
camp  devant  le  chasteau  et  que  délibéré  estoit 
en  ce  lieu  l'attendre  jusques  a  nonne  pour  se  com- 
batre  a  luy,  parquoy  s'il  estoit  né  a  ce  faire,  il 
le  deflfioit  aux  armes.  Mais  gueres  n'y  profitera 
Clamadieu  comme  icy  après  vous  aurez  comp- 
ter. Aussy  le  fist-il  sans  conseil,  dont  mal  luy 
en  print  ;  parquoy  fault  noter  que  rien  nous  ne 
devons  faire  sans  estre  de  conseil  munis.  Car 
qui  par  conseil  follie,  on  dit  qu'il  follie  saige- 
ment. 

Quant  la  pucelle  Blancheflour  ceste  nouvelle 
entendit,  moult  fut  courroucée  et  dolente;  par- 
quoy elle,  accompagnée  de  plusieurs  preudhom- 
mes  chevalliers,  vint  a  Perceval,  luy  prier  qu'il 
ne  veuille  ce  combat  octroier.  Pareillement  tous 
ceulx  qui  avec  elle  estoient  luy  requerent  de  ne 
contre  Clamadieu  aller.  Mais  pour  deuil  que 
Perceval  voie  a  la  pucelle  porter,  ne  pour  la 
requeste  que  les  aultres  luy  en  font,  ne  voullut 
attendre  qu'il  ne  mandast  au  roy  Clamadieu  que 
sans  faillir  il  se  trouveroit  le  lendemain  au  lieu 
ou  il  le  avoit  sommé  de  se  trouver.  De  rechef 
dirent  les  chevalliers  a  Perceval  que  Clamadieu 

n'avoit  encores  trouvé  homme  qui  a  luy  se  osast 
combatre,  parquoy  tout  comme  peurent^  luy 
desconseillerent  de  ne  se  voulloir  encontre  luy 
s'esprouver.  Mais  tout  ce  que  luy  ont  dict,  en 
rien  ne  leur  profite,  et  mect  en  son  penser  que 
pour  homme  du  monde  il  ne  laissera  qu'il  ne 
s'en  aille  allencontre  de  Clamadieu  combatre.  Et 
aussy  a  tous  il  rompist  la  parolle  tellement  que 
plus  parler  ne  luy  en  osèrent.  Et  aussy  pour 
ceste  nuict,  chascun  s'en  alla  reposer  jusques 
au  lendemain  solleil  leue,  menans  grant  deuil  de 
ce  qu'ilz  n'ont  sceu  leur  maistre  Perceval  des- 
mouvoir de  son  entreprinse. 

Perceval  toute  ceste  nuict  passa  couché  avec- 
ques  sa  mie,  laquelle  en  luy  donnant  plusieurs 
et  aggreables  baisers  luy  requeroit  que  combatre 
ne  voulsist  allencontre  de  Clamadieu,  mais  qu'il 
voulsist  avecques  elle  au  chasteau  demeurer, 
ou  garde  il  n'avoit  de  son  ennemy.  Mais  son 
doulx  parler,  ne  ses  souesz  baisers  ne  luy  peu- 
rent  de  rien  servir,  combien  que  a  chascun  mot 
que  a  Perceval  parloit,  ung  courtois  baiser  luy 
donnoit;  dont  grant  merveille  fust  qu'il  ne  se 
voulloit  a  si  très  douice  requeste  modérer, 
entendu  que  si  amiablement  la  clef  d'amour 
dedans  son  cuer  mectoit. 

Ainsy  la  nuict  entre  les  amans  passée,  si  tost 

que  Perceval  le  jour  apperceut,  manda  qu'on 
luy  apportast  ses  armes,  et  ce  faict,  ung  escuyer 
menant  grant  deuil,  les  luy  vestit.  Et  luy  armé, 
commanda  tous  et  toutes  a  Dieu,  qui  ne  sut 
sans  se  douUoir  et  sans  jecter  de  larmes  grande 
quantité.  Si  tost  après,  on  luy  a  son  destrier 
amené,  sur  lequel  il  est  joyeusement  monté; 
puis  s'en  alla  hors  du  chasteau  oyant  ceulx  de 
dedans  larmoier,  se  doulloir  et  plorer. 

Clamadieu,  voyant  Perceval  hors  du  chasteau 
sorty,  bien  cuidé  que  du  premier  coup  qui  luy 
donnera,  qu'il  le  jectera  hors  des  arçons  de  la 
selle.  Or  avoit  Clamadieu  faict  son  armée  retirer, 
parquoy  ne  se  trouva  en  la  plaine,  ou  fust  le 
combat,  que  luy  et  Perceval  seullement;  lesquelz 
incontinent  et  si  tost  que  de  près  s'apperceurent, 
avant  que  de  se  escrier  a  deffence,  mirent  les 
lances  a  Farrest  pour  se  ferir,  et  puys  les  che- 
vaulx  brochèrent  des  espérons  et  chevaulcherent 
par  telle  roideur  que  du  premier  coup  qu'ilz 
s'attainirent  leurs  lances  brisèrent  en  deux  et  si 
sont  les  escuz  froiséz.  Que  diray-je  plus?  Si 
grant  et  merveilleux  coup  l'ung  et  Taultre  receu- 
rent,  que  tous  deux  leur  convint  par  terre  aller. 
Lesquelz  par  longues  espaces  ne  séjournèrent, 
que  sur  les  piedz  ne  se  soient  relevez,  et  puis 
mirent  la  main  a  leurs  rudes  espées,  desquelles 

m:  sont  si  longuement  combatus,  que  presque 
furent  tout  oultréz.  Mais  tant  exploicta  Perceval 
allencontre  de  Clamadieu  sans  vous  tenir  lon- 
guement, qu'il  le  subjuga  et  conquist,  tellement 
qu'il  convint  a  Clamadieu  a  la  mercy  de  Per- 
ceval se  rendre,  comme  son  seneschal  avoit 
faict,  en  luy  octroyant  tout  son  bien. 

Quant  Perceval  eust  Clamadieu  vaincu,  luy 
dit  qu'il  s'en  allast  rendre  au  chasteau  prison- 
nier a  la  pucelle  ou  au  preudhortime  chevallier, 
comme  a  son  seneschal  avoit  dict.  Mais  Clama- 
dieu luy  respondit  que  pour  tout  l'avoir  d'ung 
empire  a  Beau-Repaire,  ne  au  chasteau  du 
preudhomme  n'iroit,  comme  son  seneschal 
avoit  faict;  mais  si  luy  vient  a  plaisir,  au  roy 
Artus  veult  bien  aller  se  rendre  son  prison- 
nier et  faire  son  messaige  a  la  pucelle  a 
laquelle  Keux  le  seneschal  avoit  le  soufflet 
donné,  et  qui  luy  promectoit  de  bien  l'en  venger, 
qui  l'en  vouldroit  laisser  faire  et  se  Dieu  luy 
donnoit  force  et  sancté.  Quant  Perceval  ouit 
ainsy  Clamadieu  parler,  s'accorda  qu'il  s'en 
allast  au  roy  Artus  prisonnier  rendre.  Et  puis 
luy  fîst  creancer  et  jurer  que  dedans  troys  jours 
il  mettroit  en  liberté  tous  les  prisonniers  qu'il 
detenoit  des  gens  de  la  pucelle,  et  que  jamais 
tant  qu'il  vivra,   guerre   a  la  pucelle  ne   fera  ; 

mais  si  aulcuns  de  ses  gens  luy  veullent  guerre 
livrer  ou  son  chasteau  invader,  que  tost  leur  en 
fera  lever  le  siège. 


MIL  Comment  Percevais  après  avoir  prins 
congé  de  la  pucelle,  partit  de  Beau-Repaire 
pour  s'en  aller  vers  sa  mère.  Et  comment  il 
entra  au  chasteau  du  roy  Peschor, 


Après  que  Perceval  eust  esté  par  quelque 
espace  de  temps  avecques  sa  mie  Blancheflour 
au  chasteau  de  Beau-Repaire,  menant  grant 
joye  et  grant  liesse  pour  sa  victoire  obtenue, 
s'apensa  de  la  pucelle  prendre  congé  et  délibéré- 
ment aller  voir  sa  mère,  se  vive  trouver  il  la 
peult.  Toutesfois,  il  est  assez  acertene  que  se  au 
chasteau  il  veult  demeurer,  faire  que  la  terre  luy 
appartient  et  luy  demourera  franche  et  quitte; 
mais  il  est  tant  atalenté  et  a  tel  désir  de  voir 
sa  mère  que  leans  ne  luy  est  possible  plus 
arrester.  Laquelle  chose  différa  longuement  dire 
a  Blancheflour  pour  le  deuil  et  ennuy  qu'il 
scavoit  qu'elle  en  porteroit.  Toutesfoies  n'y  a 
ordre  que  plus  il  luy  peust  celer,  parquoy  se 
délibéra  de  prendre  d'icelle  congé,  pour  laquelle 
tant  de  faictz  d'armes  avoit  monstre.  Et  quant 
la  pucelle   le  voulloir  de  Perceval  entendit,  de 

tout  son  povoir  pourchassa  de  le  retenir  et  pa- 
reillement pria  ses  chevalliers  et  ses  gens  de 
ainsy  le  faire.  Mais  tant  n'ont  sceu  la  pucelle, 
ne  les  chevalliers  Perceval  prier  que  a  leurs 
désirs  il  voulsist  entendre  pour  illec  plus  lon- 
guement arrester.  Mais  bien  leur  promect,  que 
s'il  peult  sa  mère  vive  trouver,  que  céans 
avecques  luy  Tamainera  pour  toute  sa  vie  y 
habiter,  et  s'il  est  que  morte  la  tienne,  leur 
promect  aussy  de  brief  y  faire  son  retour. 

Ainsy  le  convenant  et  la  promesse  par  luy 
faicte,  de  ses  armes  se  fîst  armer,  puis  du  chas- 
teau  se  departist,  auquel  il  laissa  sa  mie  Blan- 
cheflour  triste,  dolente  et  espleurée  et  ceulx  qui 
avecques  elle  estoient.  Le  peuple  du  chasteau 
voiant  le  département  de  Perceval,  le  voulut 
longuement  conduire,  faisant  procession  aussv 
grande  comme  s'il  fust  la  feste  Dieu,  ou  assis- 
tèrent les  religieux  et  les  nonnains  de  la  ville  en 
fort  belle  ordonnance,  chascun  revestu  d'orne- 
mens  a  ce  competens.  Puis  ont  Fung  a  Taultre 
dict  que  a  bon  droict  ilz  se  debvoient  doulloir  et 
plaindre  quant  fault  celluy,  qui  en  liberté  et  en 
paix  les  a  remis,  se  départe  et  que  si  tost  laisser 
les  veult.  Perceval  les  voiant  ainsi  desconfortéz 
leur  dit: 

—  Amys,  ne  vous  veuillez  tant  atrister  et  pour 


moy  tel  deuil  donner,  car  pour  mal  d'icy  ne 
pars,  mais  seullement  pour  ma  mère  aller 
visiter,  laquelle  soulloitm'avoir  en  ungboys,  qui 
la  forest  gasteanom.  Je  reviendray  n'en  doublez 
pas,  et  se  vive  la  puis  trover,  soyez  certains  que 
avecques  les  nonnes  la  rendray  dame  voillée.  Et 
la,  ou  morte  elle  seroit,  croiez  que  après  ses 
obsèques  et  funeralles  faictes,  que  tost  vers  vous 
retourneray,  pour  a  voz  désirs  satisfaire.  Et  ay 
se  voulloir,  se  Dieu  en  sancté  me  ramaine,  plus 
de  service  et  plus  de  bien  vous  procurer  que 
jamais  je  ne  vous  ay  faict. 

Lors  se  départirent  tant  les  ungs  que  les 
aultres  de  Perceval,  contens  pour  les  promesses 
qu'il  leur  fist. 

Le  congé  par  Perceval  des  habitans  du  chas- 
teau  de  Beau-Repaire  prins,  bien  armé  et  la 
lance  au  poing,  s'y  a  chevaulché  tout  du  long 
de  la  journée  sans  rencontrer  homme  ne  femme 
qui  luy  enseignast  chemin  ne  sente.  Et  quant 
ainsy  se  mallement  se  vist,  que  nul  rencontre  ne 

•voit,  qui  en  aulcune  voie  ou  lieu  le  sceust 
adresser,  fault  doubter  se  fort  se  trouva  estonné. 
Et  ce  voyant,  se  mist  en  oraison,  priant  a  Dieu 
que  le  sien  plaisir  soit,  qu'il  puisse  trouver  sa 
mère  en  vie  et  en  sancté  pareillement.  Et  quant 
son  oraison   fust   faicte,   advisa   une   rivière   le 

long  d'une  plaine,  laquelle  fort  il  regarda  pour 
icelle  passer  s'il  peult,  mais  tant  a  l'eau  profonde 
et  creuse  apperceue  que  dedans  il  ne  se  osa 
mectre,  et  puis  a  soy-mesmes  a  dict  :  —  Ha,  Sire, 
si  ceste  eaue  passer  je  pouvoie,  je  scay  que  par 
delà  ma  mère  trouveroye. 

Ainsy  tousjours  le  long  de  la  rivière  che- 
vaulcha,  tant  qu'il  a  ung  rocher  trouvé,  le- 
quel joingnait  et  touchait  a  icelle  rivière,  se 
que  il  ne  povoit  plus  avant  aller.  Et  luy 
estant  en  ung  grant  pensement  de  scavoir 
que  devenir  il  pourroit,  advisa  une  petite  nas- 
selle  ou  fustereau  le  val  de  rivière  avaller, 
dedans  lequel  fustereau  estoient  tant  seullement 
deux  personnes,  lesquelles  cuidoit  Perceval  que 
vers  luy  ils  deussent  venir,  et  tantost  les  veist 
arrester  et  encrer  au  millieu  de  Teaue  pour  pes- 
cher  le  poisson  a  la  ligne.  Adonc  ne  scait  Per- 
ceval plus  penser  que  faire  doibt,  ne  ou  passaige 
il  pourra  trouver;  parquoy  aux  pescheur  qui 
dedans  le  fustereau  estoient,  requist  luy  dire  se 
en  ceste  eaue  n'y  avoit  ne  gué  ne  pont.  Lors  les 
pescheurs  ont  repondu  que  non  et  que  plus 
grande  navire  ou  flette  en  la  rivière  n'avoit  que 
ceste,  laquelle  ne  scaurait  porter  deux  hommes, 
trois  lieues  seurement  tant  a  mont  comme  a 
val    et  est     impossible  d'y    povoir  passer   ung 

cheval.  Perceval,  tout  estonné  et  pensif  de  la  res- 
ponse  leur  demanda,  puisque  gué  ne  de  pont  en 
la  rivière  n'avoit,  ou  il  pourroit  logis  trouver. 
Alors  l'ung  des  pescheurs,  qui  sur  le  devant  du 
fustereau  estoit,  lu  y  dit  : 

—  Sire,  dit-il  a  Perceval,  je  cognois  assez  que 
de  logis  avez  besoing,  parquoy  s'il  vous  agrée,  en 
mon  hostel  vous  logeray.  Et  pour  ce  montez 
amont  le  petit  chemin  fraie  que  voyez  en  ce 
rocher,  puis  quant  en  hault  venu  serez,  en  la 
vallée  pourrez  voir  une  maison  seulle,  assez 
près  de  rivière  et  de  bois. 

A  la  fiance  que  Perceval  eust  au  marinier  ou 
pescheur,  le  hault  de  roch  par  la  sente  monta, 
et  quant  a  la  sommité  fut  venu,  gecta  sa  veue 
en  bas,  pour  scavoir  si  la  maison  verroit  que  le 
pescheur  luy  avoit  dict.  Mais  quant  partout  eust 
ca  et  la  regardé,  n'en  apperceut  que  ciel  et 
terre,  parquoy  considéra  que  le  pescheur  l'avoit 
envoie  pour  se  farcer  ou  se  mocquer  de  luy.  Et 
de  faict  se  print  a  le  mauldire  en  disant  que 
Dieu  luy  envoyast  malencontre,  puis  que  de  luy 
c'estoit  truffé. 

—  Il  m'avoit  dict,  dit  Perceval,  que  quant  au 
dessus  du  roch  je  seroie  parvenu,  que  si  tost  sa 
maison  verroye,  et  je  ne  voye  hostel,  ne  loge; 
parquoy  trop  a  faict  grant  oultraige  quant  ainsy 

de  moy  s'est  mocqué;  s'il  est  qu'il  me  Tait  di 
pour  mal. 

Petit  après  que  Perceval  eust  sur  le  roch  ainsy 
perturbé  demouré,  advisa  assez  loing  de  luy,  la 
sommité  d'une  tour,  laquelle  estoit  fort  belle  et 
en  bonne  assiete  située.  Icelle  quarrée  fut, 
construicte  de  pierre  bien  bise,  et  y  avoit  dix 
belles  tournelles  alentour.  Et  une  salle  toute 
quarrée  devant,  assez  près  d'ung  aultre  corps 
d'hostel  fort  plaisant  et  bien  basty. 

Quant  Perceval  Feust  apperceu  gueres  n'ar- 
resta  que  devant  ne  soit  arrivé.  Puis  se  print  a 
dire  que  celluy  qui  celle  part  Tavoit  envoyé, 
avoit  faict  ung  grant  bien  pour  luy  et  que 
grant  tort  il  avoit  eu  de  tant  le  blasmer,  esti- 
mant qu'il  fut  ung  mocqueur  ou  quelque 
raillant  asseuré.  Mais  il  voit  bien  qu'en  toute 
équité  et  pour  son  proffit  luy  avoit  ce  lieu  en- 
seigné. 

Perceval  devant  la  porte  du  chasteau,  ou  la 
tour  estoit,  arrivé,  trouva  ung  pont  levis,  qui 
pour  lors  avallé  estoit,  sur  lequel  se  mist,  et 
si  tost  qu'il  fut  apperceu,  luy  vindrent  a  ren- 
contre quattre  escuyers  ;  dont  les  deux  humble- 
ment le  désarmèrent,  et  le  tiers  entendit  a  son 
cheval  loger,  auquel  donna  prou  foin  et  avoyne, 
et  le  quart  luy  vestit  ung  manteau  de  fin  drap 

taint  en  escarlate.  Et  ce  faict,  les  dessus  dictz 
escuvers  le  menèrent  loger  en  une  fort  belle 
chambre,  ou  il  se  tint,  jusqu'à  ce  que  le  seigneur 
du  lieu  l'envoiast  quérir  par  quattre  aultres 
escuyers,  avecques  lesquelz  en  une  grande  salle 
parée  et  bien  tapissée  alla.  En  laquelle  veist  ung 
bon  preudhomme,  estant  dessus  ung  lict  assis, 
portant  en  sa  teste  ung  grant  bonnet  de  pourpre 
fourré  de  martres  subeliines,  et  si  estoit  sa  robe 
de  mesmes.  Le  preudhomme  lors  estoit  aparié 
dessus  son  coulde.  Devant  lequel  il  y  avoit  ung 
moult  grant  feu  de  bûches  saiches,  estant  en 
quattre  grandes  coulonnes.  Et  dit  le  compte,  que 
le  feu  estoit  si  grand  que  quatre  cens  hommes 
se  fussent  bien  chauffez  a  leur  aise,  tellement 
que  n'y  eust  en  celluy  que  suffisant  lieu  n'eust 
eu.  Dit  oultre,  que  les  quattre  coulonnes,  qui 
la  cheminée  soubtenoient,  estoient  d'arain, 
moultes  puissantes  et  fortes. 

Les  escuyers  qui  Perceval  ont  en  la  salle 
amené,  a  leur  seigneur  le  présentèrent,  puis  se 
tirent  a  costé,  tellement  que  tous  les  assistens 
peurent  Perceval  apparentement  voir,  lequel 
humblement  le  preudhomme  salua.  Puis  luy  a 
le  preudhomme  dict  : 

—  Amy,  faict-il,  je  vous  supplie  queagriefoua 
ennuy  ne  vous  soit,  de  ce  que  encontre  vous  ne 


—  io8  — 

me  liefve  ;  car  certes,  pas  bien  a  mon  aise  ne 
suis. 

A  quoy  luy  a  Perceval  respondu  que  non  jfai- 
soit-il  et  qu'a  luy  il  ne  comptoit  que  pour  luy 
faire  honneur  tant  se  travaillast.  Lors  luy  a  le 
preudhomme  dict,  que  près  de  luy  il  se  tirast  et 
que  le  sien  plaisir  estoit  que  de  costé  luy  sur  le 
lict  fust  assis,  et  Perceval  luy  octroya.  Puis  le 
preudhomme  luy  print  a  demander  de  quel  lieu 
ce  jour  estoit  party. 

—  Sire,  sachez,  dit  Perceval,  que  le  matin  de 
Beau-Repaire  suis  deslogé. 

—  Certainement,  dit  le  preudhomme,  vous 
avez  grande  journée  faicte.  Je  croy  que  vous 
partistes  doncques,  avant  que  le  jour  fust  ap- 
paru. 

—  Je  vous  affie,  dit  Perceval,  que  ja  estoit  prime 
sonnée. 

Pendant  que  le  seigneur  du  chasteau  et  Per- 
ceval ensemble  devisoient,  entra  ung  escuyer, 
lequel  portoit  une  espée  a  son  col  pendue, 
laquelle  il  présenta  au  bon  preudhomme,  lequel 
si  tost  comme  il  la  tint,  a  demy  la  tira  hors  du 
fourreau.  Et  puis  dit,  qu'il  savait  bien  ou  elle 
avoit  esté  forgée.  En  oultre  apperceut  le  preud- 
homme a  l'espée  en  escript,  qu'elle  estoit  de  si 
bon  acier  que  jamais  ne  seroit  rompue,  que  par 

ung  péril  seullement  que  nul  ne  scavoit  fors  que 
celluy  qui  l'eust  forgée. 

Après  dit  Tescuver  qui  l'espée  avoit  au  preud- 
homme  apportée  :  —  Sire,  faict-il,  sachez  que 
la  noble  pucelle  vostre  niepce,  de  par  moy  ceste 
espée  vous  présente,  laquelle  vous  pouvez  donner 
a  qui  bon  il  vous  semblera  ;  mais  fort  joyeuse 
elle  seroit,  si  bien  elle  estoit  emploiée  et  que 
celluy  a  qui  la  donnerez  parfaictement  mérité 
Teust.  Et  sachez  que  le  febure  qui  Ta  forgée  n'en 
fist  en  son  vivant  que  trois,  dont  ceste-cy  est  la 
la  dernière  et  n'en  scaurait  plus  nulle  faire. 

Tantost  se  pensa  le  sire  que  l'espée  a  Perceval 
donneroit,  laquelle  estoit  merveilleusement  riche 
estimée,  car  le  plombeau  estoit  de  fin  or  de 
Cipre,  aorné  de  pierrerie,  et  la  croisée  de  mesmes 
et  le  foureau  d'orfaverie.  Puis  regardant  Perce- 
val  luy  dit  qu'il  la  seignist  et  que  de  bon  cueur 
luy  donnoit,  disant  qu'a  luy  avoit  esté  destinée. 
De  laquelle  remercia  et  puis  a  son  cousté  la  sei- 
gnist. Et  ce  faict,  hors  du  fourreau  la  tira  et  en 
la  regardant  bien  luy  fut  advis  qu'au  besoing 
fort  luy  serviroit  et  que  bien  s'en  scavoit  aider. 
Puis  regarda  ung  escuyer  auprès  du  feu,  lequel 
se  chauffoit,  et  fut  celluy  que  ses  armes  gardoit, 
auquel  il  requist  que  de  son  espée  se  donnast 
en  garde  comme  de  ses  armes,  et  la  luy  bailla. 

Et  puis  en  Theure  près  du  preudhomme  se  ras- 
sist,  lequel  luy  portoit  autant  d'honneur,  que 
jamais  a  chevallier  feist  qui  en  sa  court  entrast. 

Nous  lisons  en  Thystoire  que  en  ceste  salle  y 
avait  si  grande  lumière  du  feu,  des  chandelles, 
des  torches  et  des  flambeaulx  qu'il  sembloit 
véritablement  que  les  estoilles  qui  es  cieulx  errent 
ne  rendent  si  grande  clarté.  Et  pendant  que  les 
ungs  et  les  aultres  ensemble  de  divers  propos 
se  divisoient,  sortit  ung  chevallier  d'une  cham- 
bre, lequel  portoit  une  blanche  lance  en  sa  main. 
Et  luy  dedans  la  salle  entrepassa  par  entre  le 
feu.  Et  les  seigneurs  qui  sur  le  lictestoient  assis, 
et  le  povoit  chascun  qui  la  estoit  voir  a  son  gré 
et  a  son  aise. 

Or  nous  dit  le  compte,  que  du  fer  d'icelle 
blanche  lance  issoit  une  goutte  de  sang,  laquelle 
coulloit  jusques  sur  la  main  de  Tescuyer  qui  la 
portoit.  Perceval,  ceste  merveille  regardant,  ce 
fust  moult  voulentiers  enquis  que  ceste  chose 
signifioit,  mais  recordant  de  ce  que  le  bon  che- 
vallier luy  avoit  enseigné  quant  l'introduit  aux 
armes,  c'est,  que  de  trop  parler  se  gardast  et 
qu'en  paroUes  constant  fust  et  tardif,  ne  se  osa 
de  ce  qu'il  veist  enquérir,  ne  comment  la  chose 
advenoity  craignant  que  ce  ne  luy  tournast  a 
mocquerie  ou  deshonneur. 


A  tant  entrèrent  en  la  salle  deux  jeunes 
escuyers,  portant  chascun  en  sa  main  ung  fort 
beau  chandelier  d'or,  lesquelz  escuyers  furent 
de  moult  grande  beaulté  parez.  Et  nous  dit 
l'hystoire,  qu'en  chascun  chandelier  y  avoit  dix 
chandelles  du  moins. 

Après  entra  une  fort  belle  damoiselle,  sui- 
vant les  deux  escuyers,  laquelle  entre  ses 
mains,  portoit  ung  Graal.  Et  quant  fust  en 
la  salle  entrée,  si  grant  clarté  du  Graal  appa- 
rust,  que  rien  on  ne  percevoit  de  la  clarté  des 
torches  ou  chandelles  allumées,  non  plus  que 
des  estoilles  ou  faict,  quand  le  solleil  et  la  lune 
luisent. 

Et  après  elle,  entra  encores  une  aultre  damoi- 
selle qui  la  suivoit,  tenoit  ung  taillover  d'argent 
en  sa  main.  Et  ainsi  Tordre  estoit  que  Pescuyer, 
qui  la  lance  portoit,  marchoit  devant,  et  la 
dame  fut  au  millieu  qui  le  Graal  entre  ses  mains 
tenoit.  Et  sachez  qu'entour  le  Graal  furent  pierres 
précieuses  moult  chieres  de  plusieurs  sortes  et 
de  diverse  nature,  lesquelles  toutes  aultres 
pierres  passoient  en  vallue,  soit  en  la  mer  ou  en 
la  terre.  Et  tout  en  la  forme  et  en  la  manière  que 
Tescuyer  qui  la  lance  portoit  avoit  passé,  ainsy 
les  damoiselles  passèrent  qui  d'une  chambre  en 
Taultre  entrèrent.  Ce  que  voulentiers   Perceval 

regarda,  mais  tant  ne  fust  osé  de  demander  a 
quoy  le  Graal  servoit,  tousjours  remémorant  de 
ce  que  le  bon  chevallier  luy  adict,  car  il  doubte, 
s'il  le  demande,  qui  ne  luy  tourne  a  mocquerie 
ou  dommaige  disant,  que  aussy  bien  se  peult-on 
taire  que  trop  parler  a  la  fois,  parquoy  taire  se 
délibéra  pour  ceste  heure. 

Tantost  après  commanda  aux  escuyers  le  sire 
du  chasteau  dresser  les  tables  et  puis  apporter  a 
laver,  et  ceulx  ausquelz  appartenoit  ceste  office, 
firent  en  brief  le  commandement  de  leur  sire  ; 
lesquelz  pour  les  préparer,  apportèrent  une  table 
de  fine  yvoire,  toute  faicte  d'une  pièce.  Et  après 
eulx,  vindrent  deux  aultres  serviteurs  qui  appor- 
tèrent deux  eschases  ou  tréteaux,  lesquelz  furent 
d'ung  tel  bois,  qui  de  telle  nature  estoit,  que 
jamais  il  n'eust  sceu  pourrir,  ni  en  feu  brusler. 
Sur  lesquelz,  la  table  d'yvoire  mirent  et  pardes- 
sus une  nappe  si  blanche  et  si  fine,  qu'oncques 
plus  riche  ne  fut  veue. 

Après  servirent  les  maistres  d'hostel  une  han- 
che de  cerf  rôtie  et  bien  assaulcée  et,  conse- 
quamment,  les  aultres  metz  et  entremetz  de 
viandes  exquises,  et  d'aultre  part,  tous  vins 
exquis  en  habundance.  Et  d'avant  tousjours  y 
eust  un  escuyer  tranchant,  lequel  honorable- 
ment feist  son    office,  et   des   metz    qu'il   tran- 

choit  sur  ung  tailloir  d'argent,  les  morceaulx  en 
presentoit  sur  une  assiete  de  pain. 

Et  pendant  que  les  seigneurs  a  table  furent 
assis,  par  plusieurs  foys  le  Graal,  par  devant 
eux,  a  descouvert,  on  passa,  sans  se  que  Perce- 
val,  jamais  ce  voullut  ou  osast  ingérer  de  de- 
mander a  quoy  il  servoit,  ne  que  ce  povoit 
estre,  tousjours  doubtant  qu'il  ne  se  mesprint. 
Car  comme  dessus  est  dict,  il  ne  desiroit  oublier 
les  enseignemens  de  cil  que  le  feist  chevallier, 
lequel  par  exprès  luy  dit,  que  de  trop  parler  se 
gardast.  Mais  ceste  fois,  de  paroUe  n'eust  assez, 
quant  si  souvent  devant  la  table  il  voit  le  sainct 
Graal  a  descouvert  passer,  et  il  n'eust  osé 
demander  de  quelle  chose  il  sert,  ce  que  pour- 
tant désire  moult  scavoir,  mais  il  propose  en  sa 
pensée,  que  ainchois  que  de  ce  lieu  il  parte, 
qu'il  s'en  enquerra  a  quelque  escuyer  ou  a  aul- 
tre  officier  du  chasteau.  Ce  que  pourtant  il 
oublira,  mais  du  seigneur  congé  prendra  et  de 
tous  les  seigneurs  de  sa  court,  sans  du  Graal 
estre  adverty,  dont  après  fort  dollent  sera. 

Or  n'entendent  le  sireetPercevalquiatable  sont, 
fors  que  a  bien  menger  et  a  boire,  lesquelz  de 
telz  metz  et  tant  precieulx,  et  de  si  délectable 
vin  furent  servis,  que  jamais  devant  roy,  ne 
devant  empereur  n'y  en  eust  de  si  sollempnel, 

n'y  a  gouster  si  très  plaisans,  comme  nous 
racompte  le  compte. 

Après  le  souper  de  la  noble  compaignie,  et 
que  les  nappes  furent  ostées  et  mains  lavées, 
chascun  a  son  endroit  se  print  a  deviser  de  telz 
propoz  comme  la  matière  ou  cueur  fust  offerte. 
Et  puis  commanda  le  seigneur  que  Ton  allast 
les  lictz  dresser,  qui  telz  estoient  que  de  plus 
beaulx,  de  plus  riches,  ne  de  meilleurs  au  monde 
jamais  veus  ne  furent.  Et  cependant  fîst  la  colla- 
tion apporter  de  confitures  et  espiceries,  comme 
figues  et  dactes  confites,  noyz  muscades,  giro- 
fles et  grenades  en  dragée,  electuaire  doulx  de 
gingembre  alexandrin.  Et  tant  d'aultres  choses 
confites  que  n'en  ay  sceu  le  nombre  retenir. 
Après  furent  les  vins  apportez  de  tant  de  diverses 
sortes  que  je  ne  Tay  peu  retenir.  Et  en  la  fin, 
fust  Typocras  tant  claret  que  blanc  apporté,  de 
quoy  fust  fort  Perceval  esbahy,  car  son  vivant 
ainsy  n'avoit  esté  ne  "de  tant  de  divers  mengers 
et  vins  sollempnelz.  Après  la  collation  faicte  des 
doulces  confitures  ay  dict,  le  seigneur  du  chas- 
teau  délibéra  que  chascun  allast  reposer  et  pour 
ceste  nuict  le  repoz  prendre.  Et  puis  a  Perceval 
a  dict  : 

—  Amy,  dit-il,  est  a  temps  comme  il  me  sem- 
ble que  pour  le  coucher  vous  retirer;  car  quanta 

moy,  gésir  m'en  iray  cy  auprès  et  vous  au  corps 
dhostel  devant  la  salle.  Et  sachez  que  moult  il 
me  poise,  que  céans  ne  vous  puis  conduire, 
parquoy  demande  de  vous  estre  liberallement 
excusé,  par  ce  que  n'ay  povoir  d'y  aller,  mais 
conviendra  que  jusques  en  ma  chambre  on  me 
porte;  et  pour  ce,  quant  adviser  il  vous  plaira 
prendre  le  repoz,  vous  irez. 

Et  ce  dict,  le  bon  soir  l'ung  a  l'aultre  donnè- 
rent. Alors  vindrent  quattre  escuyers  qui  prin- 
drent  la  couche  par  les  quattre  quarrés,  ou  leur 
sire  estoit  assis,  et  puis  l'ont  en  sa  chambre 
porté.  Et  demeurent  avecque  Perceval  pareille- 
ment quattre,  tant  escuyers  que  variez  de  cham- 
bre lesquelz  le  fermèrent  en  sa  chambre  de  tout 
ce  que  mestier  luy  faisoit,  et  puis  quant  de  tous 
poinctz  fut  devestu  et  desabillé  et  entre  deux 
linceux  couché,  après  avoir  de  luy  le  bon  soir 
prins,  le  laissèrent  aparsoy  et  sans  faire  bruit 
reposer.  Et  dit  le  compte,  qu'il  ne  reveilla  jus- 
ques a  tant  que  le  matin  veist  le  jour  poindre, 
après  la  nuict  estre  absconsée. 

Quant  Perceval  fust  esveillé,  autour  de  luy 
subitement  regarde,  et  quant  nully  en  nul  lieu 
n'appercoit  a  qui  il  eust  peu  demander  ou  com- 
mander aulchunne  chose,  des  on  lict  vistemenl  se 
lieve,  puis  se  chaussa  et  se  vestit  sans  aide  de 

varlet,  ne  d'escuyer,  et  ce  luy  faisoit  bien  mes- 
tier,  car  plus  homme  au  chasteau  ne  trouva  a 
qui  il  peust  ung  seul  mot  dire.  Et  puis  quant 
du  tout  il  fust  abillé,  ses  armes  vestit,  lesquelles 
sur  une  table  trouva,  qu'on  lui  avoit  appareil- 
lées. Perceval  de  ses  armes  bien  acoustré  et  bien 
armé,  advisa  se  aux  chambres,  que  le  soir  avoit 
veuez  ouvertes,  se  quelcun  il  trouveroit  ;  mais 
quant  près  des  huis  est  venu,  les  trouva  serre- 
ment fermez.  Puis  il  se  print  a  tabourder  et 
heurter  si  très  rudement,  que  celluy  fut  bien 
sourtou  endormi  qui  lors  hucher  ne  Teust  ouy; 
mais  tant  n'a  sceu  de  noise  faire  que  quelcun 
luy  ait  respondu,  n'y  qui  luy  ait  dict  ung  seul 
mot.  Puis  s'en  vint  a  Thuis  de  salle,  lequel  tout 
ouvert  il  trouva,  sans  que  nul  il  peust  dedans 
appercevoir. 

Ce  voyant,  descendit  aval  les  degréz,  et  puis 
a  Testable  vint,  ou  son  cheval  trouva  celle,  et 
veist  sa  lance  et  son  escu  que  mis  on  luy  avoit 
le  lez  d'ung  mur  d'icelle  estable.  De  puis 
remonta  et  regarda  ca  et  la  partout  le  chasteau, 
mais  n'y  trouva  seigneur  ne  dame,  chevallier, 
escuyer  ne  varlet,  de  quoy  fort  estonné  il  fust. 
Puis  voyant  que  nul  rencontrer,  ne  trouver  au 
chasteau  il  ne  peult,  descendit  en  my  la  court  et 
puis  sur  son  cheval  est  monté.  Et  quant  près  du 

pont-levis  vint,  le  trouva  avallé,  sur  lequel  se 
meist  pour  passer.  Mais  quant  dessus  il  fust 
venu,  sentit  que  le  pont  on  levoit  ;  parquoy  se 
hasta  de  son  cheval  brocher,  lequel  en  ung  seul 
sault  si  tost  oultre  le  pont  passa  ;  et  sachez  que 
se  le  cheval  eust  lors  faisant  le  sault  failly,  que 
tous  deux  en  Teau  fussent  cheuz.  Puis  quant 
Perceval  oultre  le  pont  fust  passé,  sa  veue  der- 
rière lui  gecta  et  veist  que  le  pont  on  avoit  levé, 
si  commence  a  appeller  tant  comme  il  povoit, 
mais  nul  qu'il  soit  ne  luy  respond,  et  puis  dit  : 

—  Toy  qui  ce  pont  as  maintenant  levé,  te  prie 
me  dire  ou  tu  es,  et  que  le  tien  voulloir  soit  en 
présent  a  moy  parler.  Au  moins,  mectz  la  teste 
aux  fenestres,  car  d'ugne  chose  a  toy  enquérir 
me  veulx,  de  laquelle  désire  grandement  nou- 
elle  en  avoir. 

Mais  Perceval  alors  perd  temps,  partant  que 
pour  prière  que  faire  saiche,  homme  ne  luy  res- 
pondra.  Parquoy  considérant  que  pour  hucher 
et  appeller  rien  ne  povoit  devant  le  chasleau 
gaignier,  s'apensa  entrer  dedans  la  forest  qui  a 
merveille  grande  estoit,  ou  il  esperoit  les  gens 
de  ce  chasteau  trouver,  ou  partie  d'iceulx,  aus- 
quelz  proposoit  s'enquérir  que  povoit  estre  de 
ceste  lance  et  du  Graal  qu'il  avoit  veu,  et  pour- 
quoy  la  lance  saignoit. 


IX.  Comment  Perceval  en  la  forest  trouva  ung 
chevallier  mort,  que  la  pucelle  tenoit  et  com- 
ment la  pucelle  luy  dit  qu'il  avoit  failly  a 
demander  du  sainct  Graal  et  de  la  lance. 


Ainsy  entra  Perceval  en  la  forest  et  quant  ung 
petit  avant  fust  entrée  trouva  une  sente  en  la 
quelle  une  trasse  d'ung  cheval  aux  escloz  apper- 
ceut.  Puis  en  soy-mesmes  dit,  que  possible 
estoit,  que  par  icelle  voie  ceulx  que  queroit 
fussent  passez. 

Lors  chevaulchant  en  la  forest,  fort  vistement 
le  long  d'icelle  sente,  tant  que  d'aventure  et  par 
fortune  une  pucelle  soubz  ung  chaisne  trouva, 
laquelle  amèrement  et  piteusement  lamentoit, 
en  telles  parolles  : 

—  O  la  plus  triste  et  la  plus  chestive,  que  jamais 
au  monde  nasquit  !  Hellas!  pourquoy  fuz-je 
jamais  de  mère  née,  malheureuse,  par  dessus 
toutes  malheureuses  !  Que  la  journée  soit  mau- 
dite en  laquelle  fus  engendrée!  Que  feras-tu  la 
desoUée,  celle  qui  en  son  vivant  ne  peult  avoir 

soullas,  ne  joye?  Ou  iras-tu  povre  esgarée,  la 
plus  aflicte  qu'oncques  fust?  Quel  nom  désor- 
mais auras-tu,  fors  seuUement  l'infortunée  ! 
Hellas,  vray  Dieu,  deusse-je  ainsy  le  mien  amy 
mort  mes  deux  bras  tenir  las,  m*eust-y  sceu  pis 
advenir?  Mieulx  eust  esté  que  vif  il  fust  et 
moy  au  lieu  d'icelluy  morte  !  O  mort,  mort, 
que  ne  m'as-tu  prinse?  grand  tor  tu  as  prendre 
son  ame  sans  la  mienne  !  Or  puisque  mort  je 
voy  celluy  qui  de  moy  fust  le  plus  aimé,  de 
quoy  me  sert  après  luy  vivre;  aussy  de  mourir 
ne  me  chault  !  Parquoy,  toy,  mort,  je  requiers 
plus  ne  me  laisse  en  ce  monde,  affin  qu'après 
le  décès,  mon  ame  soit  a  la  sienne  servante  et 
compaigne. 

En  telles  complainctes  elle  comme  il  est  dict, 
et  gectant  grosses  larmes  deuil,  tenoit  la  pucelle 
son  amy  mort,  qui  avoit  la  teste  trenchée.  La- 
quelle Perceval,  quant  l'eust  veue,  humblement 
salua  et  elle  le  chief  vers  la  terre  encline,  son 
salut  luy  rendit,  que  pour  ce,  le  sien  deuil 
n'oublia.  Lors  Perceval  luy  print  a  demander 
qui  fust  celluy  qui  le  chevallier  a  occis,  lequel 
assez  près  d'elle  est  mis. 

—  Certes,  luy  respond  la  pucelle,  ung  chevallier 
l'a  ce  matin  mis  a  mort,  comme  voiez.  Mais 
d'une  chose,    faict    la    pucelle   a  Perceval,  me 

donne  et  tiens  a  grant  merveille.  Cest  que  l'on 
pourroit  de  ce  lieu  bien  chevaulcher  cinquante 
lieues,  avant  que  Ton  puist  logis  trouver,  ne 
maison  pour  se  herberger,  ne  qui  fust  bon,  ne 
sortable  pour  y  prendre  son  repoz.  Et  je  voy 
vostre  cheval  si  gras,  si  plain,  tout  bien  estrillé, 
tant  bien  frotté  et  si  très  bien  applani  qu'ung 
poil  ne  passeroit  point  l'aultre,  et  est  advis  qu'on 
Taist  lavé  et  fort  pigné,  aussy  qu'il  aist  faict  son 
lict  de  foyn  et  d'avoyne.  Et  croy  de  vray  qu'il 
n'eust  les  flans  si  bien  remplis,  ne  le  poil  si 
bien  agencé,  ne  vous  ne  portissez  la  face  si  ver- 
meille et  tant  colorée,  se  vous  n'eussiez  au  soir 
couché  en  quelque  plantureux  hostel  ;  car  vous 
et  le  cheval  aussy  monstrer  assez  que  bien  traic- 
tiéz  avez  esté. 

Lors  respondit  Perceval  a  la  pucelle,  que  bon 
hostel  il  avoit  trouvé  et  lieu,  ou  mieulx  a  son 
aise  a  esté  que  Thostel  ou  jamais  entrast.  Puis  a 
la  pucelle  dit  :  —  Certes,  madame,  il  m'est  advis, 
entendu  ce  que  m'avez  dict,  quegueres  en  ce  pais 
n'avez  habité  et  que  bien  vous  n'avez  circuit 
ceste  forest,  ne  ce  qui  est  a  Tenviron,  car  qui 
hucher  bien  hault  vouldroit,  du  chasteau  pour- 
roit estre  ouy  ou  ceste  nuict  ay  reposé,  qui  est  le 
logis  le  meilleur,  ou  jamais  homme  meist  le 
pied. 

—  A,  certes  donc,  dit  la  pucellejeu  vous  avez 
chez  le  riche  roy  Peschor. 

—  Pucelle,  dit  Perceval,  ne  scay  s'il  est  pescheur 
ou  non,  cella  ne  vous  scauroi-je  dire.  Mais  bien 
vrav  est,  qu'avant  hyer,  dessus  le  soir,  deux 
hommes  navigans  trouvay,  en  une  profunde 
rivière  et  fort  large,  dont  Tung  bien  sougneu- 
sement  a  naiger  entendoit,  et  Taultre,  a  la  ligne 
pescher  se  delectoit  ;  lequel  amiablement  sa 
maison  m'enseigna  en  laquelle  je  fuz  receu 
et  logé  benignement  et  traicté  honorable- 
ment. 

—  Sachez,  amy,  dit  la  pucelle,  que  celluy 
que  dictes  est  roy.  Et  m'en  croiez  pour  tout 
certain,  mais  bien  vray  est,  que  navré  fut 
n'a  pas  longtemps  en  une  bataille,  ou  il  receut 
de  telles  plaies  que  depuis  ne  se  sceut  ayder;  et 
fust  en  icelle  bataille  d'ung  javellot  féru,  attravers 
des  deux  hanches,  si  que  depuis  sur  cheval  il  ne 
peult  monter.  Et  quant  parfois  se  veult  esbatre 
ou  prendre  récréation,  se  faict  porter  en  une 
littiere  et  se  faict  mectreen  ung  petit  fustereau  ou 
flecte,  pour  a  la  ligne  aux  poissons  pescher.  Et 
par  ce  le  roy  Peschor  a  nom,  pour  ce  qu'a  pes- 
cher il  s'esbat  ;  et  ne  se  scauroit  a  aultre  chose 
déduire,  ne  passer  le  temps  parce  qu'il  ne  scau- 
roit aultre  exercisse  a  plaisir  prendre,   ne  endu- 

rer,  tant  a  la  jouste  que  a  la  chasse.  Mais  bien 
vray  est,  qu'en  sa  court  sont  plusieurs  bons 
archiers,  josteurs,  veneurs  et  chasseurs,  lesquelz 
en  ceste  forest  prennent  leur  desduit^  tant  a 
vener,  qu'a  tirer  aux  bestes  silvestres  et  saulvai- 
ges.  Et  parce  que  ceste  terre  est  assez  commode 
pour  le  plaisir  de  l'homme  a  porter,  le  roy  Pes- 
chor  y  a  faict  bastir  le  chasteau,  ou  de  son  bien 
ceste  nuict  logé  avez.  Et  sachez  que  c'est  le  plus 
clément  et  le  plus  courtois  prince  que  jamais  de 
mère  nasquist. 

—  Vraiement,  dame,  dit  Perceval,  je  croy  que 
dictes  vérité  et  bien  le  pourroie  tesmoigner;  car 
tant  d'honneur  il  me  porta  que  près  de  luy  je 
fus  par  son  commandement  assis,  dessus  un 
lict  ou  le  trouvay  et  me  pria  que  je  ne  prise  a 
desplaisir  que  devant  moy  il  ne  s'estoit  levé, 
mais  que  le  voulsisse  excuser  pour  ce  que  mou- 
voir ne  se  povoit. 

—  Il  ne  vous  convient  doubter  de  ce,  dit  la 
pucelle,  que  grant  honneur  ne  vous  ait  faict,  de 
vous  faire  si  près  de  sa  personne  asseoir,  et 
bien  vous  montra  que  débonnaire  et  moult  cour- 
tois estoit.  Or,  me  dictes,  je  vous  en  prie,  se 
vous  veistes  la  lance  de  laquelle  saigne  la 
poincte? 

—  Certes  ouv,  dit  Perceval. 


—    123    — 

—  Et  ne  vous  enquestates-vous  point,  dit  la 
pucelle,  pourquoy  ceste  lance  saignoit  ? 

—  Croyez  que  je  ne  parle  oncques,  dit  Perceval. 

—  En  bonne  foy,  dit  la  pucelle,  sachez  que  très 
mal  exploicté  avez.  Or  dictes-moi,  ne  veistes-vous 
le  sainct  Graal  ? 

—  Pour  vray  n'ay,  dit  Perceval. 

—  Et  qui  le  tenoit  ? 

—  Une  pucelle,  dit  Perceval  ;  laquelle  d'une 
chambre  sortit  et  puis  en  une  aultre  est  entrée. 
Et  alloient  devant  la  pucelle  qui  le  Graal  portoit 
tant  seullement  deux  escuyers,  portant  chacun 
ung  chandelier  plain  de  chandelles  allumées. 
Puis  après  le  Graal  venoit  une  aultre  pucelle, 
portant  ung  petit  tailloir  d'argent  en  sa  main. 

—  Et  ne  demandastes-vous  point,  dit  la  pucelle, 
que  signifie  ceste  chose,  ne  la  raison  de  ce  que 
vistes  ? 

—  Jamais  je  n'en  ouvris  ma  bouche,  dit  Perce- 
val ;  et  n'en  osay  ung  mot  sonner. 

—  Certes,  tant  pis,  dit  la  pucelle.  Or  ca,  com- 
ment est  vostre  nom  ? 

Lors  Perceval  qui  son  nom  ne  scavoit,  ne 
jamais  ne  l'avoit  nommé,  dit  en  devinant,  qu'il 
avoit  nom  Perceval  le  Galloys.  Et  toutes  fois, 
ainsy  que  nous  dit  le  compte,  ne  scayt  s'il  dit 
vérité  ou  non.  Et  quant  la  pucelle  eust  son  nom 

entendu,  tost  debout  elle  se  dressa  et  comme 
dame  fort  irée  luy  dit  : 

—  Certes,  ce  nom  vous  est  changé  de  galloys, 
mais  on  vous  doit  nommer  Perceval  le  chétif. 
Et  puis  en  se  doulousant  luy  dit  :  O  Perceval 
le  malheureux,  qu'elle  malle  adventure  t'est 
advenue,  quant  du  Graal  ne  t'es  enquis.  O  que 
le  roy  en  fust  amendé,  lequel  est  en  ce  point 
blessé  et  navré  !  car  se  du  Graal  enquis  te  fus- 
ses, il  eust  sa  sancté  recouverte  et  fust  venu  a 
guarison  de  tous  ses  membres,  et  si  eust  toutes 
ses  terres  reconquises  de  quoy  fust  advenu  grant 
bien.  Mais  saches  que  par  ton  defîault,  grant 
mal  et  grant  ennuya  toy  et  a  aultruy  en  advien- 
dra, par  ton  péché.  Et  plus  te  dis,  soyes  certain 
que  ta  mère  a  le  deu  de  nature  payé  et  rendu  ; 
car  plus  n'est  vive  et  est  morte  pour  le  deuil  et 
ennuy  que  de  toy  a  prins.  Je  scay  que  point  ne 
me  congnois,  mais  je  congnois  bien  qui  tu  es. 
Et  saches  que  chez  ta  mère  en  mon  enfance 
avecques  toy  je  fus  nourrie  et  si  près  je  te 
actiens,  que  suis  ta  cousinne  germaine.  Et  si 
t'advise  que  moindre  desplaisir  ne  porte  de  ce 
que  tant  t'est  mescheu,  que  tu  n'as  demandé  et 
sceu  que  l'on  faict  du  sainct  Graal,  ne  ou  le  on 
le  porte,  que  de  ta  mère  qui  est  morte,  ne  que 
de  ce  chevallier  qui  est  mort  que  j'aimoye  plus 

que  nulleaultre  chose  du  monde  et  lequel  aussy 
pour  sa  bonne  amie  me  clamoit,  comme  bon 
et  loial  chevallier. 

—  Ha  pucelle,  faict  Perceval,  touchant  le  très- 
pas  de  ma  mère,  je  vous  supplie  me  dire,  com- 
ment vous  scavez  qu'elle  est  morte. 

—  Je  le  scay,  respond  la  pucelle,  comme  celle 
qui  dedans  terre  la  veu  mectre. 

—  Je  prie  a  Dieu,  dit  Perceval,  qu'il  ait  de  son 
ame  mercy,  par  sa  grâce  et  par  sa  bonté.  Je 
vous  advise  ma  cousinne  qu'ung  compte  piteux 
m'avez  dict.  Mais  puis  qu'il  est  que  Dieu  la  prinse, 
simplesse  a  moy  seroit  aller  plus  avant,  car 
pour  aultre  chose  en  chemin  ne  me  suis  mis, 
tant  seullement  que  pour  la  voir.  Parquoy 
adviser  me  fault  de  prendre  une  aultre  voye  et 
si  tant  de  plaisir  il  vous  plaisoit  me  faire,  que 
de  venir  avecques  moy,  grandement  a  vous  me 
rendriez  obligé  et  me  feriez  ung  grant  honneur. 
Car  quant  au  regard  de  vostre  amy  que  tenez 
mort,  il  est  a  considérer  que  plus  ne  vous  peult 
profiter,  et  suffira  que  priez  Dieu  pour  son  ame 
au  lieu  céleste  coUoquer.  Les  mors  on  mect  avec 
les  mors  et  les  vivans  avec  les  vifz.  Parquoy 
me  semble,  qu'a  vous  mieulx  il  est  convena- 
ble en  venir  quant  a  moy,  qu'icy  seullette 
ung  mort  regarder,  qu'il  ne  vous  peult  prouflFit 

porter.  Et  vous  promectz,  que  se  vous  oiez 
mon  conseil,  tant  je  feray  que  le  chevallier  je 
suivray,  fier  et  cruel,  qui  le  vostre  amy  a  occis, 
et  suis  certain,  que  se  le  puis  rencontrer  Dieu 
seul  aidant,  que  vous  vengeray  de  Toultraige. 

Lors  la  pucelle  qui  son  ennuy  ne  son  grant 
dueil  ne  peult  refroindre,  qui  trop  du  cueur  luy 
tenoit,  luy  respondit  : 

—  Amy,  dit-elle,  croyez  pour  vray  que  jamais 
avecques  vous  ne  yroie,  ne  de  ce  lieu  ne  parti- 
roye  tant  que  je  sceusse  le  mien  amy  estre  bouté 
dedans  la  terre.  Parquoy  vous  prie  de  ce  plus 
a  moy  ne  parlez  et  vous  conseille  ceste  sente  et 
voye  suivir  que  la  voiez  a  voustre  dextre,  par 
laquelle  le  desloyal  chevallier,  qui  le  mien  amy 
a  occis,  s'en  est  allé.  Non  pas  que  ceste  chose 
vous  dire,  affin  de  vous  inciter  de  la  suivir, 
combien  que  mon  ennuy  soit  grant  et  le  mal 
qu'il  m'a  faict  cruel,  mais  pour  on  droit  che- 
min vous  mectre,  qui  hors  de  la  forest  prent  et 
dresse.  Ains  que  pourtant  d'icy  partez  il  vous 
plaira  me  dire,  ou  Tespée,  laquelle  vous  pend  a 
senestre,  fut  prinse,  qui  jamais  sang  d'homme 
ne  tira,  ne  jamais  il  n'en  futbesoing?  Certainne 
en  suis  et  d'avantaige  je  scay  qui  la  fist  et  for- 
gea. Plus,  il  y  a  qu'en  elle  ne  vous  debvez  fier, 
car  s'il  advient  qu'en  bataille  vous  la  tirez  pour 

vous  servir,  qu'en  pièces  du  poing  elle  s'en  voi- 
lera. 

—  Vous  m'estonnez,  dit  Perceval,  car  une  gra- 
cieuse niepce  de  mon  bon  hoste,  a  soir  bien  tard 
luy  envoya,  laquelle  après  me  la  donna  pour 
ung  don  precieulx  et  riche,  duquel  il  m'a  semblé 
estre  bien  donné  et  muny  ;  parquoy  ne  puis,  ce 
que  vous  m'avez  dict,  comprendre,  veu  l'estime 
que  de  l'espée  chascun  en  la  court  du  roy  faict. 
Mais  je  vous  prie,  puisque  ainsy  est,  que  le  tout 
d'icelle  espée  congnoissez,  que  par  vous  je  soye 
adverty,  se  le  cas  vient  qu'elle  se  brise  ou  qu'elle 
rompe,  s'il  n'est  possibk  la  reforger  en  nul  jour, 

..  et  la  voir  entière? 

—  Ouy  bien,  luy  respont  la  pucelle,  mais  ce 
sera  en  bien  grant  peine  et  grant  labeur,  et  vous 

'-.fauldroit  prendre  la  voye  vers  le  lac  nommé 
Cotoatre,  ou  vous  trouverez  le  febure  qui  forgée 
l'a,  nommé  Tibver,  qui  bien  la  vous  saura  rebatre 
et  retremper.  Et  ce  sachez,  que  nul  aultre  refor- 
ger, si  elle  rompt,  ne  la  scauroit;  parquoy  bien 
vous  fault  donner  garde  qu'ung  aultre  n'y  mecte 
la  main,  car  a  chief  n'en  scauroit  venir,  ainsy 
seroit  labeur  perdu. 

Et  autant  s'en  va  Perceval  a  son  adventure  et 
la  pucelle  demeure  avec  son  amy  mort,  lequel 
elle  ne  peult  laisser. 


X.  Comment  le  roy  Artus  donna  congé  a  Gau- 
vain,  son  nepveu,  de  aller  quérir  Perceval 
pour  venir  a  la  cour  parler  a  luy. 


...Alors  que  le  roy  eust  ces  propoz  entenduz, 
dit  a  Gauvain  : 

Beau  nepveu,  faict-il,  présent  n'avez  que  cour- 
toisement parlé,  pour  ce,  je  veulx  que  vers  le 
chevallier  allez,  non  desarmé,  car  j'entends  que 
prenez  voz  armes. 

A  ceste  heure,  se  feist  a  coup  Gauvain  armer, 
et  puis  sur  son  cheval  fust  monté,  s'y  achevaul- 
ché  pour  le  chevallier  trouver,  lequel  estoit  en- 
core dessus  sa  lance  apuyé,  tousjours  estant  en 
sa  pensée.  Mais  lors  fust  vray  que  le  solleilavoit 
deux  des  gouttes  de  sang  fondu  et  seiche,  dont 
il  n'en  apparessoit  plus  qu'une.  Parquoy  n'es- 
toit  en  si  grant  pensement  comme  il  fust  quant 
les  trois  sur  la  noix  estoient.  Et  si  tost  que 
Gauvain  Tapperceut,  vers  luy  se  traict,  puis  luy 
a  dict  : 

Sire,  sachez  que  plus  tost  sallué  vous  eusse, 
se  je  pensasse  le  voustre  cueur  estre  avecque  le 

mien  semblable  ou  le  désir  que  vous  avez,  et 
toutes  fois  je  vous  advise  que  icy  viens,  comme 
envoyé  de  par  le  roy,  lequel  vous  mande,  aussy 
vous  prie  que  veniez  a  luy  parler. 

—  Veuillez  scavoir,  dit  Perceval,  que  nagueres 
sont  en  ce  lieu  venuz  deux  aultres,  lesquelz  me 
vouUurent  emmener  et  mon  amye  tollir  aussy. 
Or  estois  fort  pensif  d'ung  penser  qui  moult 
me  plaisoit,  dont  cil  qui  m'en  voulloit  oster  ne 
pensoit  pas  de  mon  profit,  car  troys  gouttes  de 
sang  regardoie,  estans  sur  une  noix  assises,  les- 
quelles la  blancheur  enluminoient.  Ce  regardant 
advis  me  fit  que  voye  la  fresche  et  la  tant  belle 
coulleur  de  la  face  de  mon  amye  et  croyez  que 
de  ce  penser  ne  me  povoie  départir. 

—  Certainnement,  luy  fistGauvain,  ceste  pen- 
sée fust  honneste,  fort  délectable  et  amiable,  et 
estoit  celluy  bien  plain  d'orgueil  et  de  presump- 
tion  qui  de  ce  penser  vous  osta.  Mais  se  vostre 
plaisir  estoit,  moiennant  que  a  vostre  affaire  ne 
contrevienne,  je  vous  vouldroie  moult  requérir, 
que  au  roy  parler  vous  menasse. 

—  Or  me  dictes,  dit  Perceval,  se  Keux  le  senes- 
chal  est  en  court? 

—  Ouy  certes,  luy  dit  Gauvain,  et  sachez  que 
c'est  celluy  contre  lequel  dernièrement  vous 
joustates  a  sa  grant  perte  et  grant  dommaige, 

car  le  bras  dextre   en   deux   brisé   luy  avez  ;  de 
quoy  je  croy  que  n'estiez  encores  adverty. 

—  A  ceste  heure  donc,  dit  Perceval,  est  la  pu- 
celle  vengée,  a  la  quelle  la  buffe  il  donna. 

Et  quant  Gauvain  ainsy  parler  l'entendit, 
moult  grandement  s'esmerveilla  et  puis  luy  dit 
a  haulte  voix  : 

—  Notable  seigneur,  ce  sachez,  que  le  roy  aultre 
que  vous  ne  demande  et  ne  quiert.  Je  vous  prie 
s'il  vous  aggrée  que  vostre  nom  me  veuillez 
dire. 

—  Je  vous  advise,  faict  Perceval,  que  j'ay  en 
nom  Perceval.  Et  vous  comment? 

—  Sire,  luy  dit  Gauvain,  en  Batestire,  mon  pais 
eus  en  nom  Gauvain  et  ainsy  partout  suis 
nommé. 

Lors  Perceval  fust  fort  resjouiz,  lequel  a  Gau- 
vain a  dict  que  plusieurs  fois  avoit  de  luy  ouy 
parler.  Et  que  moult  joyeulx  il  estoit  de  Tavoir 
rencontré,  par  ce  que  de  tous  temps  son  accoin- 
tance  il  desiroit  aussy  que  parler  peust  a  luy.  Et 
Gauvain  luy  respond  que  pareillement  a  tous- 
jours  désiré  de  le  povoir  assossier  et  que 
ceste  rencontre  très  humblement  Dieu  ei 
louoit. 

—  Doncques,  dit  Perceval,  plus  voullentieq 
avecques  vous  en   court    yray  et    me  sera    ui 

grant  joye  de  ce  que  j'ay  voustre  amytié  trouvé, 
dont  la  fortune  prens  en  gré  et  le  vray  Dieu  je 
remercie. 


XI.  Comment  Perceval  fust  a  Car  lion  festoie^ 
ou  vient  a  luy  la  Damoiselle  hideuse  luy  re- 
procher qu'il  ne  s'estoit  enquis  du  sainct 
Graal  et  du  fer  de  la  lance  saignant.  Et 
comment  Gauvain,  Girjlot  et  Perceval  ont 
promis  l'ung  a  Vaultre  de  aller  au  mont  déli- 
vrer la  pucelle  assise  sur  le  puys. 


Grande  fust  la  joye  que  le  roy  et  ses  cheval- 
liers en  court  menèrent  a  la  venue  de  Perceval. 
Et  pareillement  les  dames  et  damoiselles.  Lequel 
le  roy  emmena  a  Carlion  ;  on  en  fist  feste  sollem- 
pnelle,  le  soir  qu'ilz  y  furent  arrivez,  et  pareille- 
ment le  lendemain.  Et  ce  continuèrent  jusqu'au 
tiers  jour,  auquel  virent  venir  une  damoiselle 
sur  une  petite  mulle  fauve  montée,  une  escour- 
gée  en  sa  main  dextre  tenant.  Laquelle  avoit 
deux  grosses  tresses  de  chevelure  noire  pendant 
sur  les  epaulles.  Et  dit  Thystoire,  que  tant  hi- 
deuse et  desplaisante  fust,  que  dedans  enfer  n'en 
a  esté  jamais  une  plus  laide  veue.  Le  col  et  les 
mains  plus  noirs  que  fer  avoit,  qui  estoit  la 
moindre  chose  de  sa  laidure,  comme  vous 
orres;  car  les  yeulx  eust  plus  noirs  qu'ung  more, 

petis  en  forme  de  souris  et  le  nez  de  chat  ou  de 
singe,  et  les  lèvres  de  sa  bouche  a  la  semblance 
de  celles  d'ung  beuf  ou  d'ung  asne.  Et  les  dentz 
rouges  comme  moyeulx  d'oeusz.  Si  fust  barbue 
comme  ung  bouc,  bossue  devant  et  derrière,  et 
avoit  les  deux  jambes  torces^  et  pour  conclure, 
oncques  plus  difforme  on  neveist.  Et  fault  noter 
que  propre  assez  estoit  pour  ung  joyeulxbransle 
devant  les  dames  mener. 

Et  quant  devant  la  royalle  compaignie  fust 
venue,  le  roy  et  les  barrons  salués  sans  de  des- 
sus sa  mulle  descendre,  et  les  aultres  communé- 
ment, fors  que  a  Perceval,  auquel  ne  luy  donna 
nul  salut,  auquel  par  grant  audasse  dit  : 

—  Ha,  Perceval,  faict-elle,  de  tous  le  plus  infor- 
tuné, qu'il  te  sallue  il  est  mauldit  et  cil  qui 
pour  ton  honneur  prie.  Car  pas  deservi  tu  ne 
Tas,  partant  que  la  fortune  refusas,  quant  a  la 
court  du  roy  Peschor  a  ton  entrée  rencontras. 
La  vis-tu  la  lance  qui  saignoit,  ou  te  fus  si  grief 
ouvrir  la  bouche  pour  parler  ce  que  tu  ne  sceuz 
demander,  pourquoy  du  fer  d'icelle  sang  sortoit 
et  aussy  le  Graal  y  veis,  sans  demander,  ne 
sans  enquerre  que  fust,  ne  de  quoy  servoit,  et 
toutes  fois  euz  de  ce  faire  loisir  assez.  Celluy  est 
tenu  malheureux,  qu'il  tent  a  belle  chose  voir 
et  quant  la  voit  il  n'en  tient  compte,  attendant 

encore  voir  plus  belle.  Et  tel  es-tu  paresseux, 
fol,  lequel  de  parler  trop  te  tins,  ce  que  a  grant 
malheur  il  advint.  Par  ce  que  se  demandé  tu 
Teusses,  le  riche  roy,  qui  tant  se  deult  et  de 
grefz  porte,  fust  maintenant  gari  et  sains  et  ses 
plaies  consollidées;  si  tiendroit  ses  terres  en 
paix,  ce  que  jamais  il  ne  fera.  Et  scez-tu  bien 
qu'il  en  adviendra  du  roy  Peschor  dont  je  parle? 
Ses  terres  seront  degastées  et  exillées,  et  les 
pucelles  viollées,  femrnes  en  perdront  leurs  ma- 
ris, dont  maint  orphelin  on  verra  et  mourront 
plusieurs  chevalliers.  Et  tout  ce  mal  fauldroit 
que  par  toy  leur  advienne. 

Après  adressa  la  damoiselle  sa  parolle  au  roy, 
en  disant: 

—  Sire,  dit-elle,  je  vous  prie  ne  prendre  a  des- 
plaisir de  ce  que  je  m'envois,  car  logis  me  fault 
prendre,  qui  est  moult  loing  d'icy.  Ne  scay  se 
vous  avez  ouy  du  Chastel  Orgueilleux  parler, 
c'est  ou  ce  soir  me  fault  aller.  En  ce  chasteau  je 
vous  advise  il  y  a  cinq  cens  LXX  chevalliers  de 
pris.  Et  sachez  qu'il  n'y  a  celluy  que  la  dedans 
n'ait  son  amye,  femme  courtoise  et  belle.  Et 
ceste  nouvelle  vous  dis,  pour  estre  advisé,  qu'il 
ne  fault  que  nul  seans  voise,  se  veult  tost  bataille 
avoir  et  pour  ce,  qui  désire  a  faire  chevallerie, 
devant  celluy  chasteau   se    rende.     Car   s'il   la 

quiert  n'y  fauldra  mye.  Mais  qui  vouidroit  le 
pris  avoier,  je  scay  le  mont,  le  lieu  et  terre  ou 
ce  pris  quérir  il  fauldroit  ;  et  pour  le  donner  a 
entendre  au  chevallier  qui  l'osast  faire,  sachez 
que  au  plus  hault,  a  ung  puys  duquel  une  grant 
clarté  sort  et  auprès  duquel  est  une  damoiselle 
assise,  maulgré  le  sien  voulloir  tenue.  Parquoy 
je  dis  qu'a  celluy  seroit  grant  proesse,  qui  en  ce 
lieu  pourroit  entrer  et  la  pucelle  délivrer,  parce 
que  dignement  plus  de  louanges  acquerroit  que 
jamais  chevallier  acquist  et  de  ce  peult  asseuré 
estre,  se  Dieu  ung  tel  heur  luy  donnoit. 

L'hystoire  nous  raconte,  que  si  tost  que  la 
damoiselle  eust  dict  tout  ce  que  avez  ouy  reciter, 
sans  plus  parler  de  la  court  du  roy  départit.  Et 
puis  vint  le  chevallier  Gauvain  tout  debout  de- 
vant le  roy  assister,  auquel  dit: 

—  Sire,  faict-il,  se  vostre  voulloir  si  accorde, 
j'ay  empensé  lever  le  siège  du  mont  ou  la  damoi- 
selle est. 

Girflot,  ung  aultre  chevallier,  dit  aussy  qu'il 
yra  devant  le  chasteau  Orgueilleux,  et,  qui  scait, 
le  mont  périlleux,  sur  lequel,  comme  hardy, 
avant  que  revenir,  se  Dieu  luy  aide,  il  montera. 
Et  Perceval  autant  en  dit  et  certifie,  que  jamais 
en  son  vivant  deux  nuictz  en  ung  hostel  ne 
gerra  qu'il  n'orra  d'estrange  passaige  parler,  que 

passer  il  n'y  aille,  ne  de  chevallier  qui  mieulx 
vaille  qu'ung  aultrq  ou  possible  deux,  que  le 
combat  contre  celluy  ne  preigne,  et  que  du 
sainct  Graal  il  scaura  de  quoy  il  sert,  et  qu'il 
pourchassera  de  la  lance  saignant.  Aussy  voul- 
dra  scavoir  la  vérité  que  cela  signifie  ou  que 
c'est. 

Et  ce  dict,  l'ung  a  l'aultre  jurèrent  et  promi- 
rent la  foy  que  jamais  merveille  ou  adventure 
ne  scauront,  qu'ilz  n'y  aillent  pour  la  conquerre, 
tant  soit  en  périlleuse  ou  estrange  contrée,  et 
pour  ce  faire  proposent  leur  appareiller. 


XII.  Comment Perceval  fust  cinq  ans  sans  ouyr 
messe,  ne  luy  souvenu^  de  Dieu   et  comment 
ung  jour  cTung  Vendredy  Sainct  il  se  confessa 
a  ung  hermite  qui  estoit  son  oncle. 


Les  bonnes  et  sainctes  coustumes  par  temps 
délaissées,  par  oubliance  ou  par  paresse,  peu- 
vent estre  annichillées  et  mises  a  néant,  ainsy 
que  Perceval  fist,  par  aulchunne  espace,  comme 
j'entends  vous  le  compter. 

Il  est  escript  en  noustre  hystoire  que  le  long 
de  cinq  ans  entiers,  eust  tellement  Perceval  sa 
mémoire  perdue,  que  de  Dieu  ne  luy  souvint 
pour  le  prier,  ne  pour  sa  saincte  croix  aorer,  et 
que  en  esglise  pour  messe  ouyr  ne  entra.  Pour 
ce  ne  delessa-il  pas  a  la  chevallerie  excercer  et 
a  porter  le  faict  de  dures  et  périlleuses  adven- 
tures,  lesquels  tant  quistet  les  chercha,  qu'assez 
en  a  rencontré  ;  tellement  que  pendant  les  cinq 
ans,  que  de  Dieu  ne  luy  souvint.  Tant  de  faictz 
d'armes  feist,  qu'il  envoya  cinquante  bons  che- 
valliers au  roy  Artus  se  rendre  prisonniers  que 
par  sa  proesse  a  conquis.  Ainsy  employa  le 
temps  que  j'ay  dict,  sans  aultre  chose  faire  que 
les  estranges  adventures  chercher. 

Et  après  les  cinq  ans  passez,  a  dont  ainsy  que 
par  ung  désert  tout  armé  chevaulchoit,  que  trois 
chevalliers  rencontra  et  dix  dames  avecques 
eux,  lesquelles  fort  bas  furent  de  leurs  chape- 
rons affublées,  comme  se  portassent  le  deuil,  et 
cheminoient  toutes  nudz-piedz  et  déchaussées. 
Et  quant  Perceval  apperceurent  ainsy  armé 
comme  il  estoit,  s'en  donnèrent  grande  mer- 
veille ;  lesquelles  pour  saulvement  de  leurs 
âmes,  a  pied,  leurs  pénitences  faisoient,  en  la 
remission  de  leurs  pechéz.  Et  l'ung  des  troys 
chevalliers  vers  Perceval  s'adressa,  auquel  il 
dit  : 

—  Amy,  dit-il,  ne  croyez-vous  en  Jesus-Christ, 
qui  nous  a  la  nouvelle  loy  donnée?  Il  la  donna 
aux  crestiens,  parquoy  dist,  que  ce  n'est  pas  bien 
faict,  mais  est  contre  droit  et  raison,  armes  por- 
ter le  jour  qui  souffrit  passion. 

Et  Perceval,  qui  lors  en  Dieu  n'avoit  nulle 
pensée,  pour  la  tediation  et  ennuy  que  porté 
avoit,  au  chevallier  demande  quel  jour  présent 
estoit.  Quoy  le  chevallier  respond  : 

—  Sire,  faict-il,  le  ingnerez-vous,  c'est  le  jour  du 
Vendredy  Sainct,  c'est  le  vendredy  renommé,  le 
jour  que  l'on  doibt  aorer  la  croix  et  ses  pechéz 
plorer.  Car  ce  jour,  fust  cil  en  croix  pendu  que 
l'on  vendit  trente  deniers,  celluy  qui  est  pur  et 

sans  macule  et  fust  par  nos  pechéz  faict  homme. 
Vray  Dieu  et  vray  Roy  est  celluy  que  pour  filz 
la  vierge  enfanta,  qui  le  conceut  du  Saint  Espe- 
rit  et  par  ainsy  fust  la  dicte  lors  couverte  d'hu- 
manité. Et  qui  fermement  ne  le  croit,  jamais  en 
face  ne  verra  Dieu  éternel  en  paradis.  Et  sachez, 
que  en  tel  jour  qu'il  souffrit,  en  tel  jour,  ses 
amys  d'enfer  délivra.  Très  saincte  fust  icelle 
mort,  qui  les  vivans  et  les  trespassez  saulva, 
de  mort  a  vie  ressuscita.  Lesquelz  Juifz  par 
envie  luy  firent  la  mort  endurer,  faisant  leur 
mal  et  a  nous,  bien  quant  en  croix  le  cruci- 
fièrent, se  sont  dampnés  et  nous  saulverent. 
Tous  ceulx  qui  ont  créance  en  Dieu,  doibvent 
ennuit  pénitence  faire,  nul  homme  qui  croit 
ung  seul  Dieu  ne  doibt  ce  jour  armes  porter, 
dont  m'esbahis  dont  ainsy  armé  vous  venez. 

—  Maisvous-mesmes,  faict  Perce  val,  dictes  de 
quel  lieu  la  belle  compaignie  vient. 

—  Nous  venons,  luy  respond  le  chevallier,  de 
voir  ung  hermite  qui  habite  en  ceste  forest, 
lequel  est  tant  saige  et  tant  sainct  qui  de  rien 
que  de  bonne  doctrine  ne  parle  et  des  faictz  de 
divinité. 

—  Et  que  y  feistes-vous,  dit  Perceval,  que  estes- 
vous  allez  querant,  ne  qu'esse  que  vous  luy 
demandastes  ? 

—  Quov,  sire,  faict  une  des  dames,  de  noz  pé- 
chez luy  demandasmes  conseil  et  y  fismes  con- 
fession, la  plus  grande  chose  que  nul  crestien 
puisse  faire  et  qui  a  Dieu  soit  plus  plaisante. 

Lors  que  Perceval  eust  la  paroUe  du  cheval- 
lier  et  de  la  dame  entendue,  se  print  si  tost  fort 
a  plorer,  que  toute  sa  face  fust  de  larmes  arrosée,, 
et  puis  leur  dit: 

—  Amys,  sachez  que  se  la  voye  tenir  peusse, 
vouUentiers  yroie  au  sainct  hermite  parler. 

Et  ilz  luy  respondirent  :  —  Allez,  font-ilz,  le 
chemin  frayé  dont  nous  venons,  lequel  ne  scaurez. 
faillir  a  tenir,  si  ne  vous  pouvez  esgarer,  moien- 
nantjque  bien  prenez  garde  aux  rinceaulx  et 
branches  que  nouez  avons,  affin  que  nul  du 
chemin  ne  deviast,  qui  le  sainct  hermite  voul- 
droit  aller  visiter. 

Et  atant  Perceval,  au  sentier  qui  luy  avoit 
esté  enseigné  entra,  gettant  des  souspirs  mer- 
veilleux par  desplaisance  de  ses  pechéz  et  son 
meffaict,  délibérant  de  totallement  s'en  accuser,, 
de  cueur  contrict.  Ainsy  plorant  et  protestant, 
tant  par  le  boucaige  alla,  qu'il  est  a  Thermitage 
arrivé,  et  avant  que  dedans  entrer,  descendit  et 
se  desarma,  puis  attacha  son  cheval  a  ung 
chaisne,  et  ce  faict,  se  présenta  au  sainct  her- 
mite, lequel  estoit  en    une  petite  chapelle,  qui 

seullement  avecques  luy  avoit  ung  petit  cler- 
geon,  qui  ses  nécessitez  luy  administroit  ;  et 
chantoient  alors  leur  service.  Puis  se  mect  Per- 
ceval  a  genoulx,  si  fort  pleurant  que  les  larmes 
luy  decoullent  sur  la  poictrine,  par  la  contrition 
que  de  sa  coulpe  avoit. 

A  donc,  du  sainct  hermite  s'approcha,  en  se 
gectant  a  ses  piedz,  les  mains  joinctes,  et  hum- 
blement luy  suppliant  que  son  plaisir  soit  de  le 
conseiller,  comme  cil  qui  bon  besoing  en  a,  et 
de  l'ouyr  en  confession,  disant  que  grâce  point 
n'aura  de  Dieu  se  premier  n'est  confes,  puis  dit 
ainsy  : 

—  Sire,  faict-il,  cinq  ans  y  a  que  ma  coulpe  je 
ne  accusay  et  n'ay  mon  créateur  receu  et  que 
ne  feiz  bien  pour  mon  ame;  mais  des  maulx  ay 
commis  assez. 

—  Mon  amy,  luy  dit  Thermite,  dis-moi  comme 
tu  as  ce  faict  et  je  priroy  a  Dieu  qu'il  ait  de  toy 
pitié. 

—  Sire,  dit  Perceval,  sachez  que  je  fus  ung  jour 
a  rhostel  de  roy  Peschor,  ou  je  veis  la  lance 
dont  le  fer  saigne  au  long  du  bois  et  ne  deman- 
day  que  cestoit,  et  puis,  après,  le  sainct  Graal  y 
fust  monstre,  et  ne  m'enquis  que  ce  povoit  signi- 
fier. Tellement  que  oncques  puis  n'eus  joye, 
liesse,  ne  plaisir  et  ne  m'est  advenu  que  mal;  et 

vous  confesse,  que  par  le  deuil  que  j'en  ay,  ne 
m'est  Tespace  de  cinq  ans  de  Dieu  souvenu.  Et 
pendant  ce  temps  ne  luy  ay  pardon  demandé  et 
ne  pareillement  faict  chose  par  quoy  digne  je 
fus  pour  sa  grâce  impetrer. 

—  Or,  dis-moy,  fîlz,  faict  le  preudhomme, 
comme  tu  as  eu  nom? 

Il  respond  que  on  l'appelle  Perceval.  A  ses 
motz  se  print  Thermite  a  souspirer,  lequel  son 
nepveu  recongneust,  qui  puis  luy  dit  : 

—  Saches,  dit-il  que  ung  péché  te  a  esté  fort 
nuysible,  duquel  tu  n'ez  pas  adverti  et  fust,  par 
ce  que  ta  mère,  pour  Tamour  qu'en  toy  elle 
avoit,  de  deuil  mourut,  voyant  ton  partement, 
quant  sur  ung  pont,  devant  sa  porte,  cheust 
pasmée^  ou  pour  toy  se  fort  se  ennuya  que  son 
ame  a  a  Dieu  rendue.  Et  par  le  péché  que  as 
faict,  t'est  ce  advenu  et  ne  t'a  esté  permis  que 
tu  ayes  de  la  lance,  ne  du  Graal  demandé  de 
quoy  on  s'en  servoit,  don  t'en  est  grant  mal 
advenu.  Et  croy  de  vérité,  que  tu  n'eusses  pas 
tant  duré,  ne  encores  ne  fusses-tu  vif,  si  ta  bonne 
mère  n'eust  a  Dieu  requis  de  te  préserver  et 
garder;  car  tant  fust  bonne,  que  Dieu  sa  prière 
exaulca.  Péché  la  langue  te  trencha  quant  le  fer 
de  la  lance  saigner  veis,  que  tu  ne  t'enquis  que 
c'estoit,  ne  du  Graal   ne  sceuz  aussy  de  quoy  il 

sert,  ne  que  peult  estre.  Or  je  te  diray,  crois  a 
certes  que  celluy  qui  du  Graal  on  sert,  est  mon 
frère,  ma  soeur  et  la  sienne  fust  ta  mère,  et  des 
riches  pescheurs,  le  roy  est  cestuy,  iîlz,  qui  du 
Graal  servir  se  faict.  Et  ne  cuide  pas  qu'il  y  ait 
luz,  lamproie,  carpe,  saulmon,  ne  quelque  aultre 
poysson  qui  soit  en  ce  Graal,  mais  tant  digne 
est  et  précieux,  que  par  la  vertu  que  en  luy  est, 
seullement  en  la  portant,  le  roy  Peschor  soubs- 
tient  sa  vie  et  le  conforte  douze  ans.  Ce  roy 
ainsy  a  esté  qui  hors  de  la  chambre  n'est  de  par 
soy  issu,  ou  tu  la  lance  et  le  Graal  veis.  Or  puis- 
que tu  as  repentance,  pénitence,  je  te  veuil  de 
ton  péché  donner  absolution,  parquoy,  amy,  a 
moy  entens  pour  satisfaction  de  ton  péché  faire, 
je  te  recommande,  sur  peine  de  inobédience, 
que  chascun  matin  avant  que  aller  en  aultre 
lieu,  se  tu  veulx  que  profit  te  viengne,  que  tu  a 
Pesglise  dévotement  a  Dieu,  s'il  est  que  tu  soies 
ou  de  moustier  ou  de  chapelle  près,  ou  qu'en 
saches  n'estre  loing  de  toy;  et  en  ce  feras,  allon- 
gueras  ta  vie.  Ainsy  regarde,  quant  la  messe 
vouldras  ouyr,  que  de  Tesglise  tu  ne  partes 
qu'elle  ne  soit  dicte  et  achevée  et  par  ce  point 
tu  pourras  a  honneur  monter  et  le  tien  salut 
acquérir.  Fermement  te  fault  en  Dieu  croire, 
l'aymer,  le  craindre  et   le   servir.    Honorer  ton 

prochain  et  des  pouvres  avoir  pitié.  Révérence 
te  fauldra  faire  a  ceulx  qui  sont  majeurs  de  toy, 
c'est  ung  service  a  Dieu  plaisant,  pour  ce  qu'il 
vient  d'humilité.  Se  pucelle  ayde  te  demande, 
secoures-la  et  mieulx  t'enviendra.  Supporter  il 
te  fault  aussi  femmes,  vefves  et  orphelines,  c'est 
une  charité  moulte  grande,  de  par  laquelle  tu 
pourras  envers  Dieu  grâce  avoir,  et  voyla  de 
quoi  je  t'advise.  Or  me  respons,  se  vouUuntiers 
l'accompliras  et  se  tu  veulx  recepvoir  grâce,  je 
te  prie  que  trois  jours  entiers  céans  avecques 
moy  te  tiennes  et  que  en  pénitence  pregnes  telle 
viande  comme  est  la  mienne. 

Et  Perceval  tout  luy  octroyé  en  luy  disant  :  — 
Oncle  très  sainct,  ja  Dieu  ne  me  fasse  mercy,  se 
vostre  enseignement  ne  garde  et  feray  ce  que 
m'avez  dict. 

Ainsy  demoura  Perceval  l'ermitaige,  lequel, 
après  qu'il  eust  le  service  ouy,  luy  donna  l'her- 
mite  la  réfection,  qui  l'a  fait  avecques  luy  pren- 
dre, qui  estoit  de  lectus,  de  serfeil,  de  cresson, 
de  pain  d'avoyne  et  de  pain  d'orge  et  la  clere 
eaue  de  fontaine,  et  son  cheval  eust  de  la  paille 
et  de  l'orge  une  petite  mesure.  Et  par  ainsy 
recongneut  Perceval  son  creatur,  que  par  cinq 
ans  oublié  avoit  et  le  receut  et  l'acommunia  le 
jour  de  Pasques  en  grant  honneur  et  révérence. 


XIII.  Comment  messire  Gauvain  s'essaia  a 
resoulder  l'espée  rompue  et  comment  il  s'en- 
quist  au  Roy  pourquoy  la  lance  saignoit 
incessamment,  ce  que  le  Roy  luy  declaira. 


...A  tant  est  sorty  d'ugne  chambre  ung  cheval- 
lier grant  et  membru,  qui  bien  semble  estre 
hault  homme  et  saige,  et  estoit  assez  ancien,  et 
fust  moult  richement  vestu  :  portant  couronne 
d'or  au  chief  et  en  sa  dextre  main  portoit  au 
doigt  le  plus  petit  ung  anneau,  ou  estoit  un  fort 
beau  rubis.  Et  si  vous  dys  pour  tout  certain, 
qu'en  toute  la  crestienté  n'estoit  ung  chevallier 
plus  preudhomme  ne  plus  courtois  que  luy. 
Et  tost  après  qu'il  fust  entré,  les  escuyers  luy 
donnèrent  a  laver  et  après,  commanda  a  laver 
messire  Gauvain.  Et  ce  faict,  par  la  main  le 
print  assez  doulcement  et  puis,  le  feist  auprès 
de  luy  asseoir,  ou  fort  pensa  de  l'honorer  et  luy 
faire  service.  Et  après  sans  plus  a  targer  que  le 
roy  fust  assis,  toutes  les  tables  de  gens  remplies 
et  le  pain  dessus  posé,  est  venu  le  Graal,  que 
servoit  sans   que  nul  homme  vivant  le  tint,  et 

moult  vistement  le  servoit,  souvent  allant  et 
souvent  revenant,  pardevant  tous  les  chevalliers, 
et  saichez,  que  ce  bouteillier  moult  richement  de 
vin  les  sert,  en  coupe  d'or  et  d'argent.  Et  va 
ainsy  le  Graal  et  revient,  si  ne  scait  nul,  qui  le 
tient.  Moult  le  regarde  Gauvain  d'afection.  Le 
Graal  de  sept  metz  entiers  les  a  moult  riche- 
ment servis;  si  tost  qu'ung  des  metz  est  osté,  il 
en  rapporte  ung  aultre,  en  grans  platz,  tant  d'or 
que  d'argent,  de  quoy  Gauvain  fort  se  esbahit, 
voyant  le  Graal  aller  et  venir,  et  ne  scait  et  ne 
peult  penser  qu'il  devient.  Je  vous  dys  bien,  que 
pas  ne  mengea  seurement,  pour  ce  qu'il  ne  voit 
aultre  serviteur  que  le  Graal  servir. 

Quant  du  premier  met  ont  gousté,  tantost  ont 
gousté,  tantost  ont  eu  vin  a  plaisir  et  n'est  pas 
l'ung  si  tost  osté,  qu'aussy  tost  l'aultre  n'y  est 
mis.  Tous  les  metz  que  puis  leur  donna,  je  n'en 
veuil  maintenant  parler  et  suffist  assez  que  le 
Graal  les  a  aggreablement  servis. 

Quant  mengé  eurent  par  loisir,  si  commanda 
le  roy  oster  ;  et  bien  vous  puis  dire  pour  vray, 
que  si  tost  comme  il  eust  ce  dict,  il  n'y  eust  ne 
grand  ne  petit  qu'il  ne  s'esvanouyst  maintenant; 
et  le  sire  pareillement  ne  scait  qu'il  peult  estre 
devenu,  de  quoi  Gauvain  fort  s'esbahist  de  ceste 
chose  qui  luy  advint.  Et  tant    ire  est  et  angois- 

seux  de  ceste  merveille,  qu'il  a  veu  qu'en  nulle 
guise  ne  scavoit  comment  il  se  deust  contenir, 
ne  qu'il  peult  aussy  devenir;  luy  estant  ainsy 
estonné  feist  sa  prière  a  Dieu,  qu'il  luy  plaise 
d'enchantement  le  garder  et  de  tout  maulvais 
encombrier.  Mais  il  est  en  telle  doutance  qu'il 
se  laissa  cheoir  de  fraieur  ;  pourtant  reprint 
assez  tost  sa  vigueur  et  sa  force  luy  redoubla 
toute  depuis  que  la  minuict  passa. 

Adonc  a  redressé  la  face.  Puis  regarda  parmy 
la  salle,  ca  et  la,  a  mont  et  a  val,  mais  chose  du 
monde  il  n'y  voit,  fort  luy  seullement  et  la  bière 
et  une  lance  bien  entière  dont  le  fer  fust  blanc 
comme  neige.  Et  estoit  ceste  lance  posée  devant 
le  chevallier  dedans  ung  orcueil  ou  bacholle 
d'argent  ou  aultrement,  une  petite  cuve  ou  grand 
bassin.  Et  deux  cierges  devant  ardoient,  moult 
grans,  qui  rendoient  merveilleuse  clarté.  Aval 
la  lance,  le  riche  orcueil  ou  bassin,  courroit  du 
sang,  sortant  du  fer  de  la  lance,  les  gouttes  qui 
toutes  en  cest  orcueil  cheoient,  et  si  n'en  scavoit 
tant  tomber  qu'ilz  peussent  c'est  orcueil  ou  bas- 
sin remplir,  par  ung  tuyau  fort  riche  et  grant 
qui  estoit  faict  d'ungne  esmeraude.  Le  sang  qui 
en  l'orcueii  cheoit,  hors  de  la  salle  s'en  courroit, 
tout  par  engin  et  par  esgard  ;  mais  pas  il  ne  voit 
en  quel  lieu  il  tomboit,  ne  en  quelle  manière. 

A  tant  a  sa  face  tournée,  messire  Gauvain,  ce 
voyant,  puis  en  soy-mesme  pense  et  dit,  que 
jour  de  son  vivant  ne  veist  telle  merveille  comme 
de  voir  ceste  lance  saigner,  considéré  que  de 
bois  estoit.  Et  ainsy  que  ceste  chose  contemploit, 
Fhuis  d'ugne  chambre  veist  ouvrir,  duquel  il 
veist  yssir  hors  le  seigneur  tenant  une  espée 
faicte  et  trempée  de  fin  acier.  Et  sachez  vérita- 
blement que  c'est  celle  que  avoit  au  chevallier 
esté,  qui  gisoit  dedans  ceste  bière. 

Adonc  mist  le  roy  missire  Gauvain  a  raison 
et  le  feist  lever  du  lieu  ou  il  seoit.  Puis  Temmena 
jusques  la  bière,  ou  douloureusement  regrecté  a 
le  mort  qui  dedans  gisoit,  par  telle  manière  : 

—  Gentil  corps  honoré,  dit-il,  pour  qui  fust  ce 
règne  gasté.  Dieu  doit  qu'encor  soyez  vengé  ; 
si  que  le  peuple  on  puist  resjouir  et  la  terre  en 
soit  repeuplée,  qui  par  ceste  espée  est  déserte, 
toute  destruicte  et  exilée. 

Lors  la  traict  hors  du  fourreau;  mais  sachez 
qu'elle  estoit  brisée  et  n'en  tenoit  que  la  moitié. 
Puis  en  pleurant  par  grant  pitié,  au  chevallier 
Gauvain  la  tent,  laquelle  sans  attendre  print. 
L'aultre  moitié  que  s'en  falloit  estoit  dessus  le 
pis  du  mort,  que  le  roy  print  entre  ses  mains,  et 
puis  dit  en  ceste  manière  : 

—  Beau  sire  chevallier,  dit-il,  ceste  espée,  se 

Dieu  plaist,  par  vous  souldée  sera  ;  mettez  ces 
deux  pièces  ensemble.  Se  l'ung  acier  a  Taultre 
prent,  saichez  pour  vray  et  de  certain  et  point 
n'en  fault  doubter,  que  vous  estes  le  meilleur 
chevallier  de  ce  monde. 

Lors  Gauvain  a  prins  les  deulx  parties  de 
ceste  espée  et  les  mest  l'ugne  près  de  l'aultre; 
mais  tant  assembler  ne  les  peult,  qui  les  saiche 
faire  resoulder.  De  quoy  le  roy  eust  grant  dou- 
leur, lequel  ceste  espée  reprend,  qui  puis  une 
partie  d'icelle  coucha  dessoubz  le  corps,  en  telle 
manière  et  en  tel  endroit,  comme  elle  estoit  aupa- 
ravant et  restuia  Taultre  moitié,  de  quoy  fort  il 
luy  ennuya,  quant  elle  n'estoit,  pas  resouldée.  En 
une  main  Ta  emportée  et  puis  de  Taultre  main 
a  prins  son  hoste  messire  Gauvain,  lequel  en 
une  chambre  emmena,  ou  assez  de  chevalliers  a 
trouvé  et  d'aultres  gens  a  grande  multitude,  ou 
seans  dessus  ung  lict  s'assirent,  ou  maintenant 
le  roy  dit  a  Gauvain  : 

—  Bel  amy,  dit-il,  je  vous  prie  de  ne  vous 
ennuyer  de  nulle  chose  que  vous  die.  Le  besoing 
pourquoy  cy  venez  n'est  point  encore  achevé. 
Moult  vous  convient  encores  plus  valloier.  Mais 
bien  sachez  en  viste,  que  se  Dieu  tant  vostre 
prouesse  augmentoit  d'ores  en  avant  et  que 
céans  vous  puissiez  retourner,  bien  vous  pourriez 

le  besoing  achever  et  si  resoulderiez  l'espée.  Car 
je  vous  dys  pour  tout  certain,  que  nul  ne  peult 
l'œuvre  achever,  s'il  ne  scait  resoulder  Tespée.  Et 
saichez,  sire,  que  cil  que  avoit  entrepris  la  rejoin- 
dre est  en  vostre  pais  demeure,  ne  scay  qu'il  y 
a  retenu,  mais  attendu  Tavons  longtemps.  Et 
croy,  que  par  grand  hardiesse  vous  estes  en  ceste 
hostel  venu,  pour  ce,  se  quelque  richesse  ou 
aultre  chose  vouliez  avoir  que  nous  avions  en 
ceste  terre,  certes  vous  Faurez  voullentiers,  ja  ne 
vous  sera  refusé,  et  de  tout  ce  que  vous  avez 
veu,  a  vostre  plaisir  demandez,  beau  sire,  il 
vous  sera  donné,  que  ja  ne  vous  en  menti- 
rons. 

Or  vous  avez  assez  entendu  comment  mis- 
sire  Gauvain  avoit  toute  la  nuict  veillé  et  le  jour 
fort  travaillé,  parquoy  il  eust  grand  tallent  de 
dormir  et  encore  plus  grand  désir  avoit  ouyr  la 
merveille.  Si  se  efforça  de  veiller  et  luy  demanda 
de  ce  dont  le  sang  vient  en  si  grande  abondance 
de  la  poincte  du  fer  yst,  et  du  chevallier  qui 
gist  mort  dedans  la  salle  en  ceste  bière,  et  la 
manière  de  ceste  espée,  comment  elle  reviendra 
et  comme  le  corps  sera  vengé;  car  moult  désire 
a  le  scavoir  se  la  chose  a  dire  ne  vous  griefve. 
Alors  luy  rendit  le  roy  :  —  Et  vous  le  scaurez, 
doulx  amy,  puis  qu'il  vous  plaist  de  vous  en- 

querre  en  ce  lieu,  sans  plus  a  targer.  Oncques 
nul  n'osa  enchercher,  ne  enquérir,  ce  que  vous 
m'avez  demandé.  Mais  de  par  moy  ne  vous  sera 
celle  et  la  vérité  vous  en  diray. 

De  la  lance  premièrement  je  vous  compteray 
et  de  la  grand  angoisse,  grand  douleur  et  grand 
honneur  qui  en  advient,  si  comme  Dieu  Peust 
estably,  dont  tous  nous  sommes  sauf  et  garis 
de  péché.  Geste  saincte  et  sacrée  lance,  de  la 
quelle  le  fîlz  de  Dieu  eust  le  costé  jusqu'au 
cueur  percé,  par  ce  le  jour  qui  fust  en  la  croix 
pendu,  et  eust  en  nom  Longis,  celluy  qui  le 
ferist.  Mais  puis  en  vint  en  tel  mercy,  que  son 
ame  en  a  esté  après  saulvée.  Et  de  ce  jour  a 
ceste  lance  depuis  incessamment  saigné  et  dura- 
blement saignera  d'icy  au  jour  du  jugement; 
car  ainsy  Ta  Dieu  ordonné.  Par  ce  sang  ra- 
chaptéz  serons  des  peines  d'enfer  et  gectéz. 

Mais  ung  aultre  nous  a  tollu  nostre  povoir, 
ce  qui  fust  faict  par  ceste  espée,  laquelle  avoit 
jadis  esté  a  Judas  Macabeus.  Oncques,  si  maul- 
vais  coup  ne  fust  faict  de  nulle  espée,  ne  plus 
nuisible.  Car  par  elle  a  esté  mis  a  destruction 
maint  duc,  maint  comte  et  maint  baron,  mainte 
dame,  mainte  damoiselle  et  mainte  pucelle. 

Bien  avez  aultre  fois  ouy  parler  de  la  grande 
destruction,  parquoy  non?  Sommes-cy  venus  et 

comment  le  royaulme  de  Logres  et  de  toute  la 
contrée  fust  par  le  coup  de  ceste  espée  destruict. 
Si  ne  vous  celleray  pas  qui  fust  cil  qui  perdit  la 
vie  et  qui  fust  cil  qui  le  ferist. 

Adonc  commença  le  roy  a  pleurer  et  puis 
doulcement  racompter  Fadventure  que  bien 
scavoit  et  ainsy  qui  Teust  commencée,  il  apper- 
ceut  Gauvain  dormir;  si  ne  le  voullust  pas 
esveiller,  ains  le  laissa  reposer  et  se  désista  de 
son  compte. 

Gauvain  qui  trop  avoit  auparavant  veillé,  dor- 
mit tout  le  long  de  la  nuict  sans  s'esveiller  ;  ne 
tant  que  quant  jusques  au  matin,  qu'il  se  trova 
près  de  la  mer,  dessoubz  ung  arbre  verd.  Et  ses 
armes  et  son  cheval  veist  auprès  de  luy  sur  ung 
rocher.  Merveilleusement  s'esbahit  de  ce  qu'il 
se  trouva  ainsy  et  quand  autour  de  luy  regarde, 
si  n'y  voit  maison,  ne  chasteau,  salle,  tournelle, 
ne  donjon.  Puis  dit  :  —  Mal  faict  icy  séjourner. 

Alors  print  ses  armes,  dont  s'en  arma  sans 
plus  attendre  et  puis  legierement  monta.  Et 
aussy  tost  qu'il  fust  monté  dit  a  soy  mesmes  : 
—  Je  me  doibz  bien  malheureux  reputer,  quant 
perdu  ay  par  mon  dormir  les  grands  merveilles 
a  ouyr  que  le  bon  roy  me  racomptoit. 

Ne  fault  doubter  se  Gauvain  fust  dolent  de  ce 
qu'il  n'avoit  la  vérité  enquis  de  cil  qu'il  debvoit  le 

pais  peupler.  —  Ha  Dieu,  dit-il,  si  doulcement 
me  racomptoit  le  gentil  roy,  le  preulx,  le  saige 
et  le  courtois,  les  grands  merveilles  que  scavoir 
desiroie  et  ne  le  sceu  parce  que  m'endormis.  — 
Apres  dist  que  tant  il  se  penera  aulx  armes  :  et 
tant  l'importunera  se  jamais  le  peult  retrouver 
que  par  luy  entendre  pourra  toute  la  façon  et  la 
manière  comme  le  Graal  service,  ainsy  qu'il  a 
veu  celle  nuict  en  la  salle  ou  il  avoit  esté.  Puis 
dit,  que  jamais  en  Bretagne  n'entrera  jusques  a 
ce  qu'il  parviendra  en  tel  lieu  dont  mieulx  en 
vouldroit. 

A  tant  a  grand  exploit  s'en  retourne  et  che- 
vaulcha  par  la  contrée,  la  plus  belle  que  jamais 
regarder  on  ne  scauroit,  ne  voir  terre  si  bien 
garnie  de  prairies,  de  eaues,  de  terres  et  de  bois. 
Et  si  avoit  esté  le  royauîme  auparavant  des- 
truict;  mais  seulement  puis  la  minuict  du  soir 
passée,  avoit  Dieu  rendu  aux  eaues  leurs  cours, 
si  furent  les  bois  en  verdure  parceque  abon- 
damment saignoit  la  lance  qui  peupler  debvoit 
le  royauîme.  Mais  plus  n'amenda,  parce  que 
aultre  chose  ne  demanda. 

Et  toutes  gens  qui  le  voioient  passer  le  benis- 
soient  et  disoient  tous  a  haulte  voix  a  Gauvain, 
par  ceste  manière  : 

—  Sire,  font-ilz,tu  nous  a  occis  et  garis,  parce 

que  demandé  tu  as  de  la  lance  la  vérité  et  par 
ce,  nous  ont  esté  rendus  les  grands  biens  que 
perdu  nous  avions^  des  forestz  et  des  prairies  et 
des  eaues  la  pescherie,  de  quoy  tu  doibz  estre 
joyeulx.  Et  de  Taultre  part,  courroucer,  non 
seullement  courroucer,  mais  hair  tu  te  doibz, 
quant  tu  n'entendis  a  ouyr  du  Graal,  de  quoy  il 
servoit  et  la  grande  joye  qu'il  en  debvoit  adve- 
nir; laquelle  on  ne  pourroit  exprimer  ne  dire. 
Ainsy  le  peuple  luy  disoit  par  tous  les  lieux 
ou  il  passe,  et  le  bon  chevallier  erra  par  le  pays, 
ou  aux  armes  longuement  se  pena  et  bien  vous 
dys  certainement  que  aincois  qu'il  voulsist  en 
Bretagne  retourner,  ne  m'est  loisible  racompter 
les  batailles  qu'il  acheva,  ne  les  merveilles  qu'il 
trouva. 


XIV,  Comment  après  ce  que  Perceval  eust  erré 
et  divagué  par  plusieurs  royaulmes  par  l'es- 
pace de  cinq  ans,  sans  qu'il  eust  aulcune  mé- 
moire ou  souvenance  de  Dieu,  arriva  devant 
ung  chasteau  de  merveilleuse  beaulté,  puis  se 
combattist  contre  le  roy  et  le  vainquist. 


Perceval  fust  dans  Tespace  de  cinq  ans  tant 
oublié,  qu'il  n'entra  en  esglise,  n'en  moustiers, 
ne  aora  la  remembrance  de  la  croix;  mais  ne 
laissa  pourtant  a  chercher  chevallerie  et  quérir 
mainctes  adventures,  tant  des  unes,  comme  des 
aultres,  ou  moult  bien  il  s'y  esprouva. 

Or  advint  par  ung  samedy  matin,  qu'il  se 
achemina  sur  une  grande  chaussée  a  l'orée 
d'ugne  forest,  qui  moult  estoit  plaisante  et 
belle.  Puis  dedans  ung  taillis  entra,  ou  après  le 
long  d'ung  larris,  lui  convint  tant  errer  et  che- 
vaulcher  que  par  l'espace  de  deux  jours,  il  fust 
sans  boire  ne  manger.  Si  que  au  tiers  jours  est 
entré  en  une  lande,  ou  il  erra  jusqu'à  tierce,  se 
me  semble,  ou  ca  et  la  se  prent  a  regarder 
comme  cil  qui  fust  fort  pensif. 

Lors  veist  en  la  lande  ung  chasteau  vers  la 
senestre,  moult  puissant,  et  n'y  apperceut  ne 
borde,  ne  maison,  fors  ce  que  au  pourpris 
estoit.  Et  quant  fust  ung  peu  approché,  les 
murs  veist  si  fors  et  si  haulx  que  nul  assault 
ne  leur  feroit  grevance;  mais  entour  n'y  eust 
nulz  fosséz.  Soubz  le  portail  une  tour  y  avoit, 
moult  haulte,  moult  forte  et  moult  belle,  et 
plus  d'aultre  tour,  il  n'y  eust.  La  porte  estoit 
toute  de  hebenin  faicte,  c'est  ung  bois  qu'il  ne 
peult  brusler,  ne  pourrir,  tant  est  de  grande 
durée. 

Si  tost  que  Perceval  le  veist,  a  soy-mesmes  dit 
et  pourpensa  que  moult  est  ce  chasteau  assis  en 
gaste  lieu  comme  y  luy  semble. 

En  approchant  vint  a  la  porte,  laquelle  fer- 
mée il  trouva,  que  de  bien  près  l'a  regardée,  car 
oncques  jour  de  son  vivant  n'en  veist  une  de  si 
grande  beaulté.  —  Bons  ouvriers  comme  je  croy  la 
firent,  que  si  bien  la  sceurent  tailler.  —  D'or  sont 
les  poumelles  et  les  clous  ;  et  la  claveure  et  les 
verroulx  furent  aussy  de  fin  argent.  Et  si  estoit 
souldé  en  ceste  porte,  ung  annelet  d'or  esmaillé, 
auquel  pendoit  a  une  chaine  d'or  ung  cor 
d'yvoire  fort  bien  faict,  bendé  a  grosses  bendes 
d'or. 

Devans  le  cor  s'en  est  tout  droict  allé  Per- 

ceval.  Puis  il  s'a  fiché  et  dit,  que  ja  Dieu  ne  luy 
puist  aider  se  d'auprès  du  cor  se  départ  avant 
qu'il  ait  dedans  sonné.  Maintenant  son  heaulme 
osta.  Puis  quant  le  chef  eust  desarmé,  le  cor  si 
haultement  sonna  que  toute  la  lande  environ  en 
retentit  de  tous  costéz.  Après  ce  faict,  ne  a  pas 
long  temps  en  ceste  porte  esté  depuis  qu'il  eust 
le  cor  sonné,  que  par  le  chasteau  aller^  ouyt 
gens  comme  y  luy  fust  advis  parler,  et  par 
exprès  ung  homme  qui  disoit  : 

—  Avez-vous,  faisoit-il,  ouy  le  cor  de  la  porte 
sonner,  lequel  jamais  homme  ne  le  sonna  de  si 
grande  force  ou  vigueur;  et  fault  bien  dire,  que 
celluy  est  de  grande  valleur  qui  en  ce  cor  a  main- 
tenant se  haultement  sonné.  Faictes-moy  tost 
mes  armes  apporter  et  puis  mon  corps  en 
armeray. 

Et  Perceval  qui  ce  escousta,  se  donne  assez 
grande  merveille  de  la  parolle  qu'il  ouyt,  pour 
ce  que  point  veu  ne  Tavoit.  A  donc  seans  par 
une  fente  de  la  porte  ou  joincture  regarda  Per- 
ceval, qui  passer  voit  un  varlet,  lequel  portoit 
ung  riche  escu,  de  gueulles  armoiés,  dedans  le- 
quel y  eust  ung  lyon  rampant  d'argent.  Dedans 
une  grande  salle  entra  le  varlet  qui  cest  escu 
portoit.  Et  vous  dys  bien  en  vérité,  que  Perce- 
val  eust  bien  voullu  tenir  ce  riche  escu  que  veu 

avoit,  parce  que  de  grande  beauté  luy  sembla. 
Ainsy  longtemps  a  la  porte  escouta,  pour  ce  que 
seans  avoit  des  gens  ouy  parler.  Et  quant  beau- 
coup eust  escouté,  si  a  le  cor  encores  plus  hault 
sonné,  plus  qu'il  avoit  a  la  première  fois. 

Adonc  ouy  maintenant  ung  homme  qui  dit  : 
—  Dieu  mercy,  il  m'est  advis  que  j'ay  ouy  le 
meilleur  chevallier  du  monde,  lequel  a  le  son  du 
cor  par  grande  vertu  accordé. 

A  tant  se  tinst  et  plus  n'en  dit,  et  Perceval 
reprit  le  cor,  dedans  lequel  pour  la  tierce  fois 
sonna,  et  luy  donna  si  grand  alaine  que  tout  le 
chasteau  il  en  feist  resonner. 

Lors  dit  ung  homme  en  ce  chasteau  :  —  Celluy 
ce,  dit-il,  qui  au  cor  a  sonné  vraincra  tous 
ceulx  contre  lesquelz  il  se  combattra. 

Tout  a  Perceval  escouté,  puis  veist  yssir  hors 
de  la  salle  ung  chevallier  fort  bien  armé,  monté 
sur  ung  puissant  destrier,  bardé  de  fin  samyt  de 
Grèce,  brodé  a  petit  linceaulx  pardessus;  et 
après  ce  chevallier  vindrent  moult  de  cheval- 
liers, de  dames,  d'escuyers  et  de  varletz,  qui 
maintenant  ont  defermé  ceste  belle  et  bien 
ouvrée  porte.  Et  quant  Perceval  eust  apperceus, 
ung  petit  se  tira  arrière. 

En  ung  pré  devant  le  chasteau  il  y  avoit  ung 
fort  bel  amandier,  dessoubz  lequel  Perceval  s'en 

alla,  ou  escoutant  au  quoy  se  tient.  Lors  sortit 
dehors  du  chasteau  le  chevallier  moult  bien 
armé  et  moult  richement  aorné.  Et  bien  fort 
luyadvenoit  a  merveille  une  couronne  qu'il  avoit 
de  fin  or  dessus  son  heaulme,  dedans  laquelle 
furent  mises  mainctes  fines  pierres  précieuses 
taillée  de  riche  façon,  a  demonstrer  que  roy 
estoit.  Si  fust-il  d'Irlande  et  de  Novrois.  Et  si 
tost  que  au  pré  il  entra,  incontinent  il  a  con- 
gneu  le  cheval  que  Perceval  avoit  et  le  bon  escu 
qu'il  portoit,  de  quoy  il  ne  fust  pas  joyeulx, 
mais  en  eust  au  cueur  grande  détresse.  Lors 
bien  grand  ire  a  dict  : 

—  Ha,  Sire,  Dieu  de  tout  le  monde,  je  croy, 
faict-il,  que  le  mien  amy  Esciautre  n'est  pas 
vif;  car  depuis  qu'en  Bretaigne  alla,  ne  le  veis, 
ne  en  euz  nouvelle.  Fors  maintenant  que  je  voy 
son  cheval  soubz  ce  vassal  a  mon  advis,  lequel 
pareil  escu  il  porte  comme  il  faisoit  quand  il 
partit.  Cil  est  ainsy  qu'il  soit  occis,  pour  ses 
amys  est  grand  dommaige. 

Atant  s'approche  de  plus  près,  si  a  Perceval 
défie  et  luy  aussi  pareillement.  Puis  de  leurs 
espérons  brochèrent,  et  quant  ilz  se  sont  rencon- 
trez, si  durement  sur  les  escus  s'entrefierent, 
que  leurs  lances  font  troconner.  La  lance  du 
roy  se  brisa  jusques  au  poing,  qui  moult  preulx 

et  vaillant  estoit  ;  mais  si  bien  Perceval  le 
requiert  qu'il  a  porté  jusques  a  terre.  Et  les 
chevaulx  se  sont  heurtez  front  a  front  si  rude- 
ment, que  tous  deux  en  ung  mont  sont  cheuz. 
Et  quant  Perceval  apperceut  son  cheval  a  terre 
tombé,  en  piedz  legierement  saillit  et  la  teste  de 
Tespée  prent  en  disant  : 

—  Diffamé,  m'avez;  car  jamais  mon  corps  ne 
tomba,  fors  soubz  vous,  roussin  malheureux. 

A  donc  vient  le  seigneur  du  cor  fièrement 
dessus  Perceval  courir.  Perceval  l'attend.  Et 
celluy  fiert  qui  par  grande  fureur  le  requiert  et 
Tassault  angoisseusement,  et  Taultre  entend  a 
se  deffendre.  La  eussiez  veu  escus  trencher,  hau- 
bersetheaulmes  froisser  et  commencer  si  cruelle 
bataille,  que  je  vous  dys,  sans  point  mentir, 
qu'oncques  on  ne  veist  si  fiert  combat  entre 
deux  chevalliers. 

Perceval  bien  congneut  et  veist  que  cil  qui  se 
combatoit  estoit  moult  vaillant  chevallier,  moult 
preulx,  hardi  et  couraigeulx  ;  parquoy  en  pre- 
mier le  doubte  en  se  defïendant  saigement  et 
bien  cuide  que  pas  ne  vault  celluy  qui  Tassault 
si  souvent,  car  le  chevallier  luy  donnoit  de 
grans  coups,  quant  le  povoit  acteindre  ;  si  que 
fort  bien  voit  et  congnoit  qu'il  est  mort  s'il  ne 
se  deffend  ;  parquoy  legierement  luy  court  sus. 
Lors  veissiez  de   grans  coups   ferir  et  reforcer 

dure  bataille.  Chacun  s'efforce  sans  se  feindre 
de  son  compagnon  malmener.  Moult  dura  cest 
estour,  ainsy  tant  que  a  la  fin  pour  le  vray  dire, 
tous  ceulx  qui  les  regardèrent,  de  la  pitié  que 
des  chevalliers  eurent,  se  prindrent  fondamment 
a  pleurer,  et  moult  sont  irez  et  dolens  qui  ne 
les  peuvent  départir. 

Tant  longuement  se  combattir,  que  Perceval 
s'apperceut,  que  le  roy  qui  est  seigneur  du  cor, 
se  commencoit  a  affoiblir,  parquoy  se  print  tost 
a  ferir  et  si  rudement  le  costoya  qui  le  feist  a 
force  matter.  Lors  le  sire  du  cor  luy  dit  : 

—  Estez-vous,  plus  ne  frappez  et  si  vous  plaist 
le  vostre  nom  me  dictes.  —  Et  il  respond  :  — 
Saichez  de  vray  que  je  suis  Perceval  nommé. 

Et  a  donc  luy  a  dict  le  roy:  —  Vous  estes  le 
meilleur  chevallier,  faict-il,  et  le  plus  redoubté 
qu'oncques  nasquist  de  ventre  de  mère.  Parquoy 
se  plus  a  vous  me  combatoie,  je  scay  que  foUie 
feroye.  Pour  ce  a  vostre  mercy  me  mectz.  Tenez, 
sire,  vêla  mon  espée,  laquelle  la  bataille  d'entre 
nous  deux  départ.  Et  saichez  que  ma  terre  est 
vostre  et  tout  ce  que  ay  en  ce  monde  vaillant  et 
oultre  conquis  vous  m'avez,  et  me  cuidoye  que 
homme  vif  eust  le  povoir  de  me  matter,  ne 
que  tant  d'ennuy  il  me  feist  comme  présent 
vous  m'avez  faict. 

PERCEVAL  II 


à 

—  Sire,  dit  Perceval  humblement,  je  vous  re- 
mercie de  rhonneur  que  cy  vous  me  faictes.  Et 
mon  maltallent  vous  pardonne  par  tel  conve- 
nant que  au  roy  Artus  vous  en  yrez  et  de  par 
moy  vous  rendrez  a  luy. 

Et  le  sire  du  cor  octroyé,  qu'en  la  voye  se 
mettera  si  tost  que  de  ses  plaies  pourra  estre 
guary,  qu'il  a  a  cest  estour  receu. 

Ainsy  se  sont  entre  eulx  deux  accordez  et 
puis,  ce  faict,  si  tost  en  ce  pré  accoururent  force 
d'escuyers  et  de  varletz,  qui  vindrent  délacer 
leurs  armes  et  les  désarmèrent  vistement.  Puis 
les  menèrent  au  chasteau  et  les  couchèrent  en 
deux  lictz,  moult  riches  et  fort  beaulx  a  mer- 
veilles. Oncques  homme  plus  honoré  ne  fust 
que  Perceval  en  ce  chasteau,  car  le  sire  sur 
toute  chose  commanda  qu'il  fust  bien  servi. 
Nul  homme  racompter  ne  scauroit  le  bon  ser- 
vice qu'en  ce  jour  on  luy  feist. 

Et  quant  Perceval  eust  ung  jour  au  chasteau 
séjourné,  a  grand  joye  et  a  grande  liesse,  il 
ouyt  racompter  et  dire  que  au  grant  pin  du 
Mont  Douloureux  avoit  ung  merveilleux  pillier. 
Et  estoit  des  cros  ou  des  pertuis  en  ce  pillier,  ou 
nul  homme  ne  povoit  son  cheval  arrester,  se 
fort  bien  chevallier  il  n'estoit. 

Quand  Perceval  eust  ce  entendu,  dit  ;  —  0  vray 

Dieu  et  que  fay-je  icy  ?  Certes  jamais  ne  fîniray, 
tant  qu'en  ce  lieu  je  soye  parvenu  pour  esprou- 
ver  et  scavoir  se  bon  chevallier  je  seray. 

Le  roy,  voyant  que  Perceval  atallanté  estoit 
d'aller  au  Mont  Douloureux,  luy  feist  bailler  et 
aporter  tout  ce  que  mestier  luy  faisoit. 

Puis  il  s'arma  sans  arrester  et  dessus  ung  bon 
destrier  monta,  car  plus  il  ne  vouUoit  actendre. 
Et  peu  après  que  Perceval  s'en  fust  allé,  s'en  va 
le  sire  du  cor  tout  droict  au  roy  Artus,  ainsy 
que  promis  et  acreancé  avoit,  ou  prisonnier  se 
debvoit  rendre. 

Tant  par  ses  journées  erra  qu'a  Carlion  en 
brief  temps  il  parvint,  ou  le  roy  Artus  avoit 
assemblé  tous  les  bons  chevalliers  de  son 
royaulme,  pour  tenir  court  a  la  Toussainctz.  A 
ce  jour  mesmes  proprement  advint  ceste  belle 
"adventure,  que  le  roy  du  cor  en  court  vint  ainsy 
que  le  roy  Artus  a  son  menger  estoit.  Et  quant 
il  fust  au  chasteau  arrivé,  sans  atarder  est  des- 
cendu et  vint  a  la  maistresse  table,  ou  le  roy 
Artus  se  seoit.  Auquel  il  dit: 

—  Sire,  faict-il.  Dieu  veuille  vostre  honneur 
accoistre  et  bénie  toute  la  noblesse. 

Et  le  roy  luy  respond  qu'en  sa  court  soit  bien- 
venu. 

Lors  luy  dit  le  seigneur  du  cor  :  —  Sire,  de  par 

le  plus  vaillant  de  ce  monde  je  me  rens  vostre 
prisonnier.  C'est  le  preulx  et  le  plus  famé  che- 
vallier Perceval  le  Galloys,  lequel  de  par  moy 
vous  mande,  que  jamais  ne  retournera  n'en 
hostel,  ne  séjournera  deulx  jours  entiers  sans 
maladie,  avant  que  la  lance  qui  saigne  ait  com- 
me il  m'a  dict  trouvée. 

Et  si  tost  que  le  roy  ceste  nouvelle  entend,  au 
sire  du  cor  vint  et  l'embrasse,  car  oncques  jour 
de  son  vivant  de  nouvelle  qu'il  eust  ouye  ne 
fust  aussi  resjouy.  Puis  a  dict  : 

—  Seigneur,  saichez  pour  vray  tous  ensemble 
communément,  se  Dieu  m'aist  qui  me  mist  sur 
terre,  que  demain  sans  aultre  séjour  je  mouve- 
ray  de  bon  matin  pour  le  chevallier  chercher. 
Et  ne  laisseroy  a  errer  estrange  terre  ne  pais 
avant  que  je  ne  l'aye  trouvé.  Et  bien  vous 
monstrez  tous  faillis  quant  tousde  pieca  ne  l'avez. 

Lors  luy  dirent  tous  les  barons,  que  alors  qui 
luy  plaira  mouvoir,  seront  aussyprectz  de  partir 
et  que  terre  n'y  aura  si  estrange,  qui  ne  cir- 
cuient  pour  le  chercher. 

Mais  d'iceulx  présent  me  tairay  et  reviendray  a 
ma  matière  du  bon  Perceval,  qu'il  s'en  va  au 
Mont  Douloureux. 


XL  Comment  Perceval,  après  qu'il  eust  conquis 
le  Roy  du  chasteau  du  coi^,  proposa  ne  retour- 
ner en  court  jusques  a  ce  qu'il  eust  esté  che^  le 
Roy  Peschor,  pour  estre  informé  pourquoy 
ne  de  quoy  le  Graal  servoit. 


Perceval  du  chasteau  du  cor  se  partit,  si 
comme  ouy  vous  avez;  lequel  le  jour  qu'il  en 
bougea,  erra  toute  la  matinée,  ne  oncques  son 
cheval  n'arresta.  Tant  que  a  une  rivière  vint, 
laquelle  estoit  moult  grande,  moult  large  et 
profonde,  et  y  estoit  le  rivaige  si  hault  qu'on 
n'y  eust  sceu  passer  a  naige.  Par  ung  estroit 
sentier  qu'il  veist,  congneust  et  dist  pour  vérité 
que  le  roy  Peschor  trouvera  oultre  ceste  eau, 
sans  faulte  aulchunne.  A  donc  en  soy  se  remem- 
bra comme  le  preudhomme  hébergé  Tavoit,  et 
de  la  lance,  et  du  Graal,  dont  depuis  a  eu  tant 
d'ennuy,  parce  qu'il  les  veist  par  devant  luy 
passer  et  n'a  demandé  ne  en  quoy  que  c'estoit, 
ne  de  quoy  le  Graal  servoit.  Voullentiers  cest 
eaue  passast  et  allast  a  la  court  du  roy,  car 
moult  y  veist  belle  sa  contrée  et  bien  peuplée  a 

l'avenant.  Lors  requiert  a  Dieu  qui  luy  doint 
trouver  passaige  ou  pont,  pour  icelle  rivière 
passer. 

Tout  le  jour  ainsy  chevaulcha,  tant  que  se 
vint  après  midy,  qu'il  veist  sur  Teaue,  en  ung 
pendant,  ung  chasteau  assez  bien  assis,  et  eust 
au  milieu  une  tour.  Mais  cest  eaue  passer  luy 
convient,  si  veult  en  ce  chasteau  aller. 

Si  a  tant  longuement  chevaulché  que  près 
d'ung  chasteau  arriva,  ou  il  trouva  une  vieille 
carrière  et  une  voye  peu  hantée,  qui  se  diri- 
geoit  au  chasteau.  Au  portail  vint,  ou  il  entra 
et  y  trouva  une  pucelle,  séant  dessoubz  ung 
amandier,  laquelle  ung  chevallier  pignoit.  Et  a 
donc  que  le  chevallier  veist  Perceval,  se  leva  et 
luy  dit,  sans  longuement  se  faire  actendre  : 

—  Sire,  faict-il,  bien  scay  que  vousquerez  pas- 
saige, pour  oultre  le  rivaige  passer,  et  moult 
voullentiers  vous  l'aurez,  car  franc  chevallier  je 
vous  voy. 

Lors  s'approche,  et  puis  Temmena  hors  du 
chasteau,  et  Perceval  après  s'en  va,  qui  tel  tal- 
lent  eust  de  passer,  que  point  ne  vouUut  deman- 
der au  chevallier  de  son  estre.  A  donc  trouvè- 
rent une  mulle  bien  afeutrée,  dessus  monta  la 
damoiselle,  laquelle  assez  courtoise  estoit.  Jus- 
qu'à la  rivière  la  mena,  ou  la  trouva  ung  sien 

challant.  La  mulle  qui  est  coustumiere  de  ceste 
affaire,  au  challant  saulte  en  telle  manière, 
qu'elle  la  faict  bien  fort  trembler. 

Puis  la  pucelle  dit  :  —  Gentil  chevallier,  legier- 
rement  après  moy  entrez. 

Lors  Perceval,  le  cheval  poinct.  Mais  le  che- 
val qu'il  se  doubta  fronce,  harist  et  se  demainne 
et  s'il  n'y  veult  pour  nulle  chose  entrer. 

Et  celle  d'entrer  les  semont.  Et  Perceval  dit  : 
—  Par  tous  les  faictz,  damoiselle,  je  ne  pourroye. 

A  tant,  d'aultre  part,  luy  escrie  a  haulte  voix 
ung  nautonnier  :  —  Franc  chevallier,  pas  la 
n'entrez!  car  certes  elle  noyer  vous  veult  et  point 
d'aultre  mestier  ne  scait.  Mal  vous  est  si  vous  y 
entrez  et  croyez  qu'on  ne  scauroit  dire  en  ung 
jour  le  grand  dommaige  qu'elle  y  a  faict,  et 
comment  les  gens  y  decoyt.  Ains  si  grant  mer- 
veille ne  ouystes,  puis  le  jour  que  vous  fustes 
né. 

Toutes  fois  languissoit  Perceval  d'entrer.  Et 
quant  la  damoiselle  voit  qu'elle  ne  peult  Perceval 
engignier,  en  son  cueur  en  a  grand  martyre.  Et 
cil  pourtant  n'oublia  mye  que  l'aultre  luy  crie 
qu'il  ne  voise  en  la  nef,  car  il  y  noyroit,  et  s'il 
veult  avecques  luy  venir,  sans  péril  il  le  pas*- 
sera. 

Perceval  avecques    le  nautonnier  passa,    qui 

luy  racompta  merveille  du  mal  qu'a  faict  ceste 
cruelle  pucelle,  et  puis  après  luy  monstre  ung 
beau  chemin  plain,  lequel,  comme  le  nauton- 
nier  luy  asseure,  qu'il  le  mènera  droit  au  beau 
chasteau.  Du  nautonnier  print  Perceval  congé. 
Puis  sur  la  rivière  trouva  le  beau  chasteau  que 
vous  ay  dict. 

A  la  première  porte  vint,  puis  tient  sa  voye 
tout  droit  a  celle  belle  tour,  laquelle  luy  sembla 
moult  riche.  Du  logis  qui  a  Tenviron  fust, 
n'estoit  chose  qu'il  n'y  fust  pas  excellente.  Et 
moult  y  tenoient  grand  umbraige,  deux  pins 
qui  en  la  court  estoient.  Mais  Perceval  nully 
n'y  veist,  qui  tantost  du  cheval  descend,  qui 
puis  au  pied  de  la  tour  Tarresna. 

Après  est  monté  a  la  salle,  ou  il  veist  lances 
et  hasches  a  foyson,  et  couples  de  chiens  et  col- 
liers. Et  bons  espieuz  d'acier  bruny  et  bien  gar- 
nis de  belles  hantes.  La  salle  estoit  de  grande 
beaulté.  Dedans  laquelle  Perceval  y  apperceut 
ung  lict,  estant  dessus  ung  riche  challit  d'yvoire, 
couvert  d'ung  paillé  de  drap  d'or  frisé,  lequel 
fust  en  Grèce  tyssu  et  ne  fust  veu  oncques  en 
terre  meilleur.  Tout  droict  jusqu'au  lict  s'en 
devalle  Perceval,  qu'il  cuida  trouver  gens, 
ausquelz  il  pourra  parler.  Mais  il  n'y  voit 
homme  vivant,  de  quoy  il  s'esmerveille.  Sur  le 

lict  s'assist  en  pensant  et  puis  a  son  chief 
desarmé  et  veist  la  salle  toute  paincte  fort  riche- 
ment et  de  diverses  hystoires.  Et  en  regardant 
ca  et  la,  dit  :  —  Certes,  dit-il,  moult  faict  bel  ici 
estre. 

Atant  s'en  vint  ung  huys  ouvrir,  lequel  il  veist 
a  dextre  que  legierement  il  passa.  Seans  ung  lict 
couvert  trouva  dedans  ung  estre  tout  voulté  de 
fin  ambre,  faict  a  la  façon  d'une  fort  belle 
chambre,  qui  plaine  estoit  de  si  très  bonne 
odeur,  qu'oncques  homme  ne  la  veist  en  son 
vivant  de  plus  odoriferentes.  Dedans  ceste  estre 
y  eust  ung  eschicquier  tout  painct  d'azur  et  de 
fin  or.  Et  furent  trestous  les  eschecz  d'esme- 
raudes  et  de  rubis,  qui  si  parfaictement  beaulx 
estoient  que  la  beaulté  je  ne  scauroye  dire,  et  si 
rendoient  une  grande  clarté,  car  bien  vous  scavez 
que  ce  font  bien  claires  et  exquises  pierres.  Et 
le  jeu  fust  moult  bien  assis  sur  ung  tapis  de 
riche  soye. 

Perceval  s'assist  sans  actendre  par  devant  ce 
bel  eschicquier,  les  eschecz  print  a  masnier.  Puis 
a  soy-mesmes  pense  et  dit  que  son  vivant  si 
riche  jeu  ne  veist.  Lors  print  main  tenant  ung 
pion,  si  le  mect  au  poinct  et  de  devant  et  puis 
après  de  Taultre  part  retraict  le  jeu  par  grande 
science.  Et  Perceval  tout  regarda  qu'il   dit:   — 

Ostez,  faict-il,  ce  coup  delà.  —  Puis  retraict  ung 
aultrepion.  A  le  jeu  bien  legierement  en  retraict 
aussy  tost  ung  aultre.  Perceval  ung  aultre  en 
advance,  et  le  jeu  vistement  le  print.  Lors  fust 
tost  a  barat  tourné.  Que  vous  iroye-je  racomp- 
tant,  quant  de  tous  les  traictz  de  devant  au  chief 
destour  en  fust  matte  Perceval.  Et  maintenant 
veist  redresser  le  jeu  en  par  soy  sur  l'eschi- 
quier.  Lors  joua  tant,  que  matte  fust  par  trois 
foys.  Et  quant  eust  ce  veu,  par  maltallent  les 
eschecz  prend,  qu'il  mist  au  pan  de  son  hau- 
bert et  dit  :  —  Jamais  ne  matterez,  hault  cheval- 
lier, car  pas  n'est  droict. 

Quand  Perceval  eust  les  eschecz  saisy,  s'en 
vint  aulx  fenestres  poser,  ou  veist  l'eaue  des- 
soubz  passer.  La  vouUoit  les  eschecz  gecter, 
quant  une  damoiselle  vint  de  Taultre  part,  qui 
l'en  garda.  Laquelle  estoit  de  samyt  vestue, 
tout  broché  et  ouvré  a  fil  d'or,  et  par  dessus  y 
eust  force  de  estoilles  brodées  moult  cleres  et 
luysantes,  et  celle  estoit  sans  comparaison  mille 
foys  plus  belle  que  aultre  créature.  Devers  cest 
eaue  fust  la  pucelle,  laquelle  a  l'heure  n'appa- 
rust,  fors  puis  la  saincture  en  amont.    Et  dit  : 

—  Sire,  saichez,  faict-elle,  que  ses  eschecz  sont 
en  ma  garde  et  pour  ce  ne  les  gectez  pas  ;  car 
oeuvre  villainne  feriez,  ou   n'en  scauroit  en  ce 

monde  trouver  d'aussi  beaulx,  et  pour  ce  les 
doibt-on  garder. 

—  Vous  dictes  vray,  dit  Perceval  ;  et  bien  vous 
vueil  faire  scavoir,  que  vostre  plaisir  en  feray. 
Mais  qu'il  vous  plaise  céans  avecques  moy  venir, 
se  me  ferez  grand  courtoisie,  considéré  que  seul 
je  suis. 

Celle  respond  sans  demeurée  :  —  Mectez  le  jeu 
sur  Teschicquier  et  seans  avecques  vous  yray  et 
pas  long  temps  ne  serez  seul. 

Comme  lapucelle  avoit  dict  advisa  Perceval  de 
faire.  Puis  tout  subit  veist  la  pucelle  en  cest 
estre  au  plus  près  de  luy,  laquelle  par  grande 
amytié  sans  targer  entre  ses  bras  print.  A  tant 
près  Teschiquier  s'assirent,  ou  devisèrent  de 
maintes  choses  et  de  plusieurs  affaires,  que 
maintenant  n'ay  loisir  de  dire.  Mais  tant  vous 
dys,  que  Perceval  la  veist  si  belle  qu'oncques 
Dieu  n'en  feist  en  ce  monde  une  si  parfaicte;  en 
effet  tout  luy  sembla  beau  :  belle  face,  beaulx 
yeulx,  belle  bouche,  beau  corps,  beaulx  bras  et 
belles  mains  et  beaulx  doigtz  plains,  longs  et 
traitifz  avoit.  Et  beau  contenement,  plus  que 
n'eust  aultre  femme  vifve.  Par  sa  grande  beaulté 
et  bel  estre  vint  une  grande  voullenté  au  bon 
Perceval  de  Paymer.  Puis  commença  a  souspirer 
et  dit  :  —  Dieu,  comme  est  tost  tourné  mon  cou- 
raige  et  tost  remué. 

Et  celle  luy  dit  :  —  Qu'avez-vous  ? 

—  Quoi,  dit-il,  trop  suis  angoisseux  pour 
vous,  ma  chiere  et  doulce  amye. 

—  Pour  moy,  dit-elle,  en  quelle  manière? 

—  En  telle,  fait-il,  ma  doulce  amye,  que  mieulx 
vous  aime  que  ma  vie. 

A  tant  la  print  et  la  baisa  et  s'aisa  de  tout 
qu'il  peult;  et  croy  qu'il  eust  oultre  passé,  s'elle 
voulsist  consentir  ;  mais  désir  n'y  a  d'y  enten- 
dre. 

—  Sire,  fait-elle,  sans  mentir  je  vous  diray,tout 
mon  couraige  duquel  saige  je  vous  vueil  faire  ; 
c'est,  se  vous  me  preniez  a  force,  que  tostdestren- 
chiez  vous  seriez.  Oncques  ne  fus  d'amour 
requise  en  quelque  sorte  que  ce  soit.  Mais  se 
m'amour  avoir  vouliez,  il  vous  convient  pour 
vous  desduire,  aller  en  ung  parc  cy  auprès,  ou 
le  blanc  cerf  tant  chasserez,  que  le  puissiez 
actaindre  et  prendre,  de  chasser  ne  vous  fauldra 
faindre,  et  se  la  teste  m'apportez,  lors  a  vostre 
voulloir  je  feray  ja  n'y  aura  contredict.  Mon  petit 
brachet  y  menrez  qui  tant  est  bon,  que  depuis 
qui  l'aura  veu,  jamais  il  ne  le  perdra.  Pour  ce 
le  brachet  bien  me  gardez,  car  ne  vouldroye 
pour  rien  qu'il  fust  perdu.  Et  se  vous  le  perdez 
jamais  mon  amour  vous  n'auriez.  Allez,  vous  y 
convient  armer,  que  vous  n'aiez  d'estourbier. 

—  Je  lecroy,  se  ditPerceval.  Ou  est  le  brachet? 
baillez-le  moy,  et  je  feray  sans  contredict  ce  que 
recité  vous  m'avez. 

La  damoiselle  maintenant  s'est  toute  en  estant 
levée,  puis  est  dedans  sa  chambre  entrée  ;  mais 
n'y  a  gueres  arresté  qu'atout  le  brachet  ne 
retourne.  Il  estoit  aussy  blanc  que  ung  cigne,  si 
avoit  ung  grand  las  de  soye,  par  lequel  la 
damoiselle  a  Perceval  le  présente.  Et  il  le  prent 
courtoisement  de  bon  gré  et  moult  vouUentiers, 
puis  a  les  degréz  avallé. 

Or  pense  Dieu  de  son  retour,  car  point  dé 
Tadvenir  ne  scait.  Venu  est  au  pied  de  la  tour, 
ou  son  cheval  treuve  tout  prest;  sur  lequel  Per- 
ceval monta,  l'escu  au  col  pend  et  au  poing 
prent  la  lance.  Ce  puis,  s'en  alla  sans  delaier 
sans  arc  et  sans  sajectes,  tout  droict  ou  il  apper- 
ceut  le  parc. 


XVI.  Comment  ceux  du  chasteau  de  Blanche- 
flour  et  Vamye  de  Perceval  s'esjouyrent  gran- 
dement de  la  venue  de  Perceval  et  comment 
le  dict  Perceval,  ouyst  de  V amour  de  sa  dicte 
amye. 


Perceval  seul  se  achemine  le  long  du  jour  jus- 
ques  a  midy,  a  laquelle  heure  de  la  forest  sor- 
tit. Et  puis  a  une  terre  treuvée,  bien  labourée 
et  cultivée,  de  fourment  et  de  avoyne  chargée, 
estoit  de  quoy  se  donner  grand  merveille,  car 
bien  y  a  neuf  ans  passez  qu'il  n'avoit  terre  veue 
si  fort  chargée  et  revestue  de  biens,  ne  se  bien 
peuplée,  ne  remplie. 

Lors  regarde  a  une  vallée,  ou  ung  moult  riche 
chasteau  y  appareust,  duquel  furent  tous  les 
murs  plus  blancs  que  neige.  Et  en  ce  chasteau 
y  avoit  cinq  tours  assez  riches  et  belles,  une  au 
millieu  et  quattre  autour;  mais  pas  n'estoient 
toutes  d'ugne  coulleur.  Celle  du  millieu  fust  ver- 
meille et  les  aultres  toutes  blanches  estoient.  Et 
ce  que  plus  fortifîoit  le  chasteau  fust  la  mer, 
laquelle  au  long  de  la  muraille  batoit,  ou  des 
saulmons  et  des  esturjons  y  eust  assez. 

Dedans  Tenclos  de  ceste  muraille  une  grande 
ville  il  y  avoit,  laquelle  bien  estoit  peuplée  de 
chevalliers  et  d'escuyers,  de  bourgeois  et  bons 
marchans.  Et  dit  Thystoire,  que  jamais  en  une 
seulle  cité  n'y  eust  tant  de  sorte  de  marchan- 
dise, comme  drap  d'or,  drap  d'argent  et  de  soye, 
drap  de  lainne,  et  de  toutes  espiceries,  et  le  tout 
par  mer  venoit  d'Alexandrie,  d'Esclavonnie,  de 
Babylloinne,  d'Anthioche  et  de  Cesarie,  du 
grand  Caire  et  de  Barbarie.  Dedans  la  ville  deux 
abbayes  y  avoit,  ou  belles  y  furent  les  esglises  a 
haultes  tours  et  a  haulx  clochers,  richement  de 
plomb  couvers. 

Quant  Perceval  eust  assez  le  chasteau  regardé 
\'  luy  sembla  moult  fort  plaisant  et  moult  bien 
luy  venoit  a  gré.  Alors  si  bien  diligenta  qu'il  est 
devant  le  pont  arrivé,  qui  le  plus  beau  de  ce 
monde  estoit  et  le  plus  artificiellement  ouvré.  Et 
\  avoit  une  tour  a  l'entrée,  fort  haulte  et  de 
nouveau  bastie.  Au  dessoubz  de  ceste  tour  y 
eust  une  belle  porte  et  richement  voultée,  et  au 
devant  grand  pont  levis,  que  de  nuict  on  levoit 
jusques  aulx  barbaquanes.  Et  oultre  le  pont  que 
j'ay  dict  y  eust  une  aultre  tour  vers  le  chasteau 
establie,  ou  il  y  avoit  maintes  brèches  et  plu- 
sieurs beaulx  creneaulx  nouvellement  faictz  et 
bastis. 

Perceval  en  la  porte  entra,  et  quant  il  fust 
dedans  le  chasteau  entré,  regarde  et  voit  maint 
chevallier  parmy  la  ville  chevaulchant  ;  maint 
bourgeois,  mainte  damoiselle  et  mainte  femme 
de  hault  nom,  que  noblement  furent  vestues, 
que  parmy  les  rues  rencontra.  Et  ne  s'est  voulu 
arrester,  tant  qu'il  fust  devant  le  palays.  Ou  a 
rentrée  quattre  escuyers  trouva  qu'il  adviendrent 
au  devant;  lesquelz  de  son  destrier  l'ont  des- 
cendu. Puis  son  escu  et  sa  lance  prindrent.  Et 
après,  sans  demourance,  en  la  salle  le  menèrent. 
Ou  contre  luy  une  pucelle  vint,  des  plus  belles 
que  jamais  homme  sceust  regarder  ;  avecques 
laquelle  vindrent  vingt  chevalliers,  qui  Perceval 
ont  sallué  au  grand  honneur  et  révérence,  parce 
que  moult  leur  sembla  beau  et  bel  estre.  Et 
après  le  firent  seoir  sur  ung  lict,  couvert  d'une 
couverture  décorée  de  menues  fleurs  d'argent 
en  forme  de  broderie.  Et  tost  après  le  désarmè- 
rent et  luy  ont  afublé  ung  manteau  de  fin  damas 
fourré  d'ermines. 

A  donc  a  la  damoiselle  une  servante  appellée, 
a  laquelle  a  secrètement  dict,  si  que  nul  ne  l'a 
entendue  :  — Oncques  mais,  faict-elle,  je  ne  veis 
homme  en  ce  mortel  siècle  vivant  qui  mieulx  a 
Perceval  resemblast,  le  chevallier  que  j'ayme 
tant,   lequel  pour   moy   fust   en  grande  peine, 

pour  mon  pais  et  ma  terre  me  rendre,  et  lequel 
de  mes  ennemis  me  vengea  et  conquist  Guin- 
gueron  et  Clamadieu. 

—  Madame,  faict  la  fille,  par  ma  loy,  c'est-il 
ainsy  qu'il  m'est  advis. 

A  tant  le  prent  la  damoiselle  par  la  main  et  le 
mainne  ung  petit  apart,  dessoubz  ung  paille, 
ou  ilz  se  sont  assis. 

Lors  n'estoit  Perceval  fâché  que  de  se  taire 
n*a  vouUoir.  Ains  luy  demande  sans  actendre 
le  nom  d'elle  et  de  ce  chasteau,  et  la  pucelle, 
qui  de  ce  ne  se  voulloit  taire,  luy  dit  : 

—  Sire  sachez  que  le  chasteau  est  Beau-Repaire 
nommé,  ainsy  a  toujours  esté  appelle,  et  je  suis 
Blanchefiour  nommée.  Or  vous  ay-je  le  mien 
nom  dict,  pourquoy  vous  prie  de  ne  me  point 

.celler  le  vostre. 

Lors  Perceval  se  print  a  souspirer  et  a  muer 
coulleur.  La  damoiselle  le  regarde,  qui  les  yeulx 
eust  fort  atraians;  par  lequel  regard  fust  tant 
Perceval  pensif,  qu'ung  mot  ne  peult  parler  ne 
dire,  et  après  tout  bas  et  doulcement  luy  res- 
pond,  que  Perceval  estoit  son  nom,  qui  en  Gal- 
les nourry  a  esté.  Quant  la  damoiselle  l'entend, 
le  cueur  au  ventre  luy  soutelle,  si  que  plus  cel- 
les ne  se  peult,  ains  le  vint  a  Theure  accoUer, 
plus  de  vingt  fois  en  ung  tenant.  A  ceste  heure 

vindrent  chevalliers,  escuyers,  sergens  et  pucel- 
les,  Perceval  de  plus  près  regarder.  Alors  la 
pucelle  leur  dit  : 

—  Seigneurs,  dit-elle,  voiez  cy  Perceval,  le  bon 
et  le  loyal  chevallier  qui  ma  terre  quicte  me  ren- 
dit, lors  quand  Clamadieu  guerre  me  faisoit.  Et 
pour  ce  vueil  que  a  sire  et  a  seigneur  vous  le 
tenez. 

A  donc  fust  si  grande  joye  au  palays  faicte, 
que  jamais  si  grande  n'y  avoit  esté.  Lors  par- 
tout les  nouvelles  courrurent,  laquelle  esmeust 
toute  la  ville  en  soûlas  et  y  firent  un  tel  bruict, 
que  nul  exprimer  ne  le  scauroit.  Maintenant 
vindrent  plus  de  trente  mille  personnes  au  pa- 
lays pour  Perceval  honorer  et  resjouyr.  Et  se 
la  vérité  vous  disoye  de  la  grand  joye  que  luy 
font  homme,  nV  a  qui  m'en  voulsist  croire. 
Alors  aux  esglises  sonnèrent  toutes  les  cloches, 
grandes  et  petites,  et  firent  le  long  des  rues 
mectre  force  flambeaulx  et  encensiers  allumez, 
et  ont  maint  tapis  estendus  par  les  paroiz  et 
aulx  fenestres.  Le  long  du  jour  ne  firmerent  de 
mener  liesse  et  desduit. 

Et  quant  se  vint  après  complies,  tous  ceulx 
qu'en  ce  palays  n'eurent  que  faire,  se  retirèrent 
en  leurs  manoirs,  et  demoura  la  salle  vuide  des 
bourgeois  et  des  marchans  et  de  tous  les  mecha- 

niques  qui  la  vindrent  pour  Perceval  conjouyr 
et  révérer.  En  ceste  salle  y  eust  tant  de  fallos  et 
cierges  allumez  que  nul  ne  vous  le  scauroit 
dire. 

Lors  Perceval  n'avoit  cause  de  se  doulloir,  de 
s'ennuyer,  ne  tristesse  prendre,  car  il  a  assez 
son  voulloir,  quant  il  voit  sa  tant  belle  amye.  A 
tant  demandèrent  Feaue  pour  laver.  Et  après  se 
sont  tous  a  table  mis,  tant  les  chevalliers  que 
les  escuyers,  les  damoiselles  et  les  pucelles.  Et 
se  seoit  Perceval  auprès  de  son  amye  Blanche- 
flour,  qui  est  en  beaulté  si  parfaicte  que  nul  ne 
le  scauroit  d'escrire.  De  metz  y  eust  a  si  grande 
habundance  qu'il  n'est  possible  a  vous  le 
racompter.  Ne  fault  doubter  se  Perceval  estoit 
joyeulx,  car  il  voit  ce  qu'il  ne  cuidoit  en  son 
vivant  rencontrer,  ne  voir.  En  pensant  a  soy- 
mesmes  dit,  que  quant  heur  et  fortune  pros- 
père Tavoit  amené  la  ou  jamais  venir  il  ne  cui- 
doit. 

Quand  mengé  eurent  par  loisir,  firent  desservir 
et  les  naspes  oster.  Et  la  damoiselle  débonnaire 
feist  en  une  fort  belle  chambre  ung  lict  pour 
Perceval  préparer.  Lors  commencèrent  les  ins- 
trumens  en  la  salle  sonner  par  si  grand  mélodie, 
que  bien  sembloit  que  ce  fust  en  ung  paradis 
terrestre.   Puis   se  départent   les  joueurs  et    se 

retirent  en  la  ville,  si  que  il  ne  demeura  en  la 
salle  seuUement  que  la  mesgniée.  A  donc  menè- 
rent Perceval  coucher  en  ung  lict  moult  riche 
et  fort  beau.  Et  Blancheflour  pareillement  s'en 
est  allée  toute  joyeulse  et  resjouye  en  une  aultre 
chambre  coucher,  assez  prochainne  de  celle  de 
Perceval.  A  donc  furent  les  cierges  allumez,  qui 
par  les  chambres  esclairoient.  Puis  s'en  alla 
chascun  reposer  et  gésir. 

Comme  je  vous  ay  dict.  Quand  Perceval  et 
Blancheflour  furent  couchez,  n'y  eust  celluy 
que  ne  s'en  allast  reposer,  car  bon  mestier  leur 
en  estoit  pour  le  travail  que  le  long  du  jour 
porté  avoient.  Mais  qui  que  soit  alors  endormy, 
Perceval  fait  pourtant  la  veille  ;  et  si  luy  vint  a 
grand  merveille  de  ce  que  sa  mye  a  trouvée.  Et 
la  pucelle  ne  se  oublie,  ains  s'est  levée  sans 
arrester,  laquelle  ung  manteau  d'ermines  vestit. 
Si  est  de  la  chambre  sortie  et  est  au  lict  de  Per- 
ceval venue,  toute  seullette,  sans  faire  bruit,  et 
sans  actendre  s'est  auprès  de  luy  couchée.  Au- 
quel dit:  — Mon  doulxamy,  je  vous  prie  a  follie 
ne  tenir  ma  téméraire  hardiesse  que  amour  me 
contrain  et  a  ce  faire,  tant  longtemps  je  vous  ay 
désiré,  et  ce  sachez,  partout  certain  s'il  estoit 
qu'a  vous  je  faillisse,  jamais  mary  je  ne  pren- 
droye. 

Lors  Perceval  en  ses  bras  la  prent,  qui  moult 
désiré  avoit  le  soûlas  de  celle  que  tant  a  désirée. 
Plus  de  cent  foys  comme  je  pense  Ta  baisée  sans 
arrester.  Mais  du  surplus  ne  vous  veuille  dire, 
comme  il  en  advint,  ne  comme  il  en  alla.  Et 
s'il  ne  tient  qu'a  Perceval,  a  Blancheflour  pas  il 
ne  reste,  qui  si  plaine  est  de  courtoisie,  que  chose 
que  Perceval  face,  pour  rien  elle  ne  contredit. 
Ainsy  leur  déduit  démenèrent,  sans  dormir  en 
toute  la  nuict,  en  laquelle  de  mainctes  choses 
parlèrent.  Perceval  a  sa  mye  demande  :  —  Dame, 
dit-il,  ne  me  celles  pas  de  quant  a  esté  ce  chas- 
teau  refaict  et  rebasty,  duquel  ay  veu  les  murs 
si  nouveaulx  et  de  gens  si  bien  peuplé. 

—  Sire,  dit-elle,  en  bonne  foy  la  vérité  vous 
diray.  Ce  chasteau  fust  moult  demolly  et  gasté 
quant  Guingueron  son  ost  y  assist,  ainsy  comme 
scavez,  lequel  par  vous  fust  délivré  et  moy  et 
toute  ma  contrée.  Et  me  sceus  lors  a  vous  estre 
épousée,  car  vous  ne  le  voullustes  pas,  et  seulle, 
sans  amy  et  esbahie  me  laissastes,  et  en  aultre 
terre  vous  en  voullustes  en  aller,  ne  scay  ou 
adventures  querre  pour  vostre  grand  las  augmen- 
ter. Et  après  vostre  partement  ne  me  scavoie  a 
qui  me  fier,  et  trop  durement  me  doubtoye  pour 
les  maulx  qu'enduré  avoye.  Et  si  estoie  en 
grande  douleur,  signe  en  moy  n'y  avoit  s'esjouir 

pour  penser  refréner,  par  telle  sorte  que  j'eusse 
voullu  estre  enterrée,  ainsy  estoit  mon  cueur  en 
peine.  Et  après  ceulx  qui  feurent  print,  revin- 
drent  de  leurs  prisons  quictes,  et  pareillement 
retournèrent  les  gens  d'icy  environ  qui  pour  la 
guerre  s'enfuirent  et  s'en  revindrent  au  chasteau 
de  quoy  je  fus  assez  resjouiye  parcequ'encores 
en  craincte  estoye.  Adonc  aulx  preudhommes 
meconseillay  et  par  leurs  advis  manday  maçons, 
charpentiers  qui  me  fermèrent  ce  chasteau  et 
belles  tours  neufves  bastirent.  Voyla  ainsy  que 
j'en  ay  faict  en  attendant  vostre  venue.  Et  pour 
ce  vous  prie  demain  sans  contredict  me  espou- 
ser.  Puis  que  ceste  terre  est  a  vous  en  laquelle 
il  y  a  maint  chevallier  de  pris  et  de  haulte 
renommée,  qui  tous  a  seigneur  vous  tiendront. 

—  Certes,  dit  Perceval,  ceste  chose  ne  puis-je 
faire,  car  j'ay  une  voye  entreprise,  que  pour 
tout  l'avoir  de  ce  monde  je  ne  vouldroye  délais- 
ser. Mais  Dieu  veult  que  j'en  retourne,  si  tost 
devers  vous  reviendray. 

—  Sire,  dit  Blancheflour,  je  ne  scay  qu'il  en 
adviendra  ;  mais  a  si  preudhomme  n'affiert 
comme  vous  estes  de  laisser  la  chose  qu'il  en  a 
convenant  et  promise  pour  mille  choses  qu'on  ne 
luy  saiche  dire  et  par  especial  a  sa  mye.  Quant 
Taultre  an  de  moy  vous  partistes,  bien  me  sou- 

viens  que  vous  me  distes  qu'a  vostre  mere  vous 
en  yriez  et  aussy  tost  que  l'auriez  veue,  icy  sans 
delay  reviendriez.  Et  sur  ceste  promesse  vous  ay 
jusques  a  présent  attendu,  et  bien  attendray 
encores,  ou  me  soit  beau  ou  me  soit  laict;  car 
mieulx  aime  souffrir  mesaise  et  faire  mon  cueur 
attrister  que  le  vostre  faire  douUoir,  du  tout  feray 
a  vostre  voullenté.  Aussy  ne  vouspuis-je  retenir 
par  force,  par  raison,  ne  par  droict.  Et  d'aultre 
part  grand  mespris  on  seroit,  se  faire  le  pouvoye 
et  se  de  riens  vous  courroucoye.  Car  damoiselle 
ne  doibt  procurer  chose  ne  penser  qui  doibve  a 
son  amy  desplaire  ou  ennuyer  ;  mais  s'il  est  que 
loyalement  Tayme,  de  cella  suis-je  bien  certainne 
que  la  peine  ne  le  doibt  grever,  qui  mect  le  sien 
cueur  a  destroict. 

Lors  l'a  Perceval  accoUée  et  baisée  moult  doul- 
cement. 

A  donc  lui  dit  la  damoiselle  au  cueur  doulent: 
—  Mon  doulx  amy,  dit-elle,  puisques  ainsy  est 
qu'il  vous  plaist  d'icy  despartir,  je  vous  supplie 
qu'il  vous  plaise  trois  jours  avecques  moy  séjour- 
ner, puis  reviendrez  quant  il  vous  plaira  et  loyau- 
lement  je  vous  attendray. 

Perceval  ainsy  l'octroya,  qui  séjourna  moult  a 
grande  peine  pour  son  affaire  que  haster  voulloit. 
Lors  commença  le  jour  a  poindre,  parquoy  la 

damoiselle  se  lieve,  a  laquelle  moult  fort  greva 
la  parolle  que  de  son  amy  a  ouye,  mais  oncques 
pire  semblant  n'en  fîst.  En  se  levant,  le  sien 
amy  baisa,  et  puis  en  son  lict  s'en  retourne,  ou 
s'est  tout  doulcement  couchée  et  s'est  en  pensant 
endormie  ;  aussy  estoit-elle  lassée  par  la  nuict 
que  veillé  avoit.  Et  pareillement  se  endormit 
Perceval. 

Moult  fust  belle  matinée  et  estoit  le  solleil  fort 
cler,  qui  la  salle  enluminoit.  Alors  sonnèrent 
sans  attente  les  cloches  pour  la  messe  que  Ton 
voulloit  chanter.  Adonc  eussiez  veu  venir  che- 
valliers et  sergensdu  palays  en  grande  multitude. 
Et  s'estoit  Perceval  esveillé  au  son  de  la  cloche 
qu'il  a  ouye.  Et  Blancheflour  sa  bien-aymée  ja 
fust  atournée  et  vestue.  Puis  une  robe  print 
excellement  riche  et  la  plus  belle  que  l'on  scau- 
roit  voir,  laquelle  par  une  pucelle  l'a  transmist 
a  Perceval,  son  amy  chier.  Et  la  pucelle  sans 
attendre  au  lict  vint  et  la  robe  luy  présente.  A 
donc  Perceval  se  leva  et  puis  a  la  robe  vestue, 
qui  richement  estoit  ouvrée  et  tost  après  est  dans 
la  salle  descendu,  ou  de  tous  costéz  vindrent 
chevalliers,  escuyers  et  sergens  et  aultres  gens, 
pour  a  Perceval  présenter  leur  service,  auquel 
ilz  portent  grand  honneur  comme  a  leur  maistre 
et  a  leur  sire.   Et   a  tous  leur  a    tenu  de  bien 

affables  et  de  bien  amyables  propos.  Après  vint 
Blancheflour  la  belle,  laquelle  estoit  d'ung  samyt 
Inde  vestue,  brodée  par  dessus  a  petites  fleurs 
d'or  et  estoilles  d'argent,  qui  cest  habit  decoroit 
a  merveille;  de  ce  drap  mesme,  ung  beau  man- 
teau avoit,  tant  hault  que  bas,  le  tout  fourré 
d'ermines.  Oncques  si  belle  créature  ne  veist 
homme  de  mère  né. 

Et  quant  Perceval  Tapperceut,  si  tost  vint  a 
l'encontre  d'elle  et  puis  amoureusement  la  salue, 
et  elle  son  salut  luy  rend,  le  plus  humblement 
qu'elle  peult.  Et  ce  faict,  eulx  deux  s'en  allèrent 
a  la  chappelle  messe  ouyr.  Et  bien  vous  dys 
pour  tout  certain,  que  tous  ceulx  qui  les  regar- 
dent dirent  que  Ton  ne  scauroit  dessoubz  les 
cieulx  trouver  deux  aussy  belles  créatures.  Et 
plus  y  allèrent  de  gens  pour  les  voir  qu'ilz  ne 
feirent  pour  la  messe  ouyr.  Et  quant  la  messe 
fust  célébrée  et  dicte,  si  s'en  sont  retournez  en 
la  salle,  ou  ja  avoient  les  serviteurs  le  menger 
apresté.  Et  adonc,  quant  tous  furent  dans  ceste 
salle  entrez,  vindrent  les  escuyers  qui  don- 
nèrent a  laver  en  deux  bassins  d'or.  Et  après  se 
meirent  tous  et  toutes  a  table,  ou  s'en  faire 
mencion  des  metz,  ils  mengerent  a  leur  voul- 
lenté  et  en  grande  liesse  avecques  tous  les  nobles 

chevalliers  et  bourgeois,  dames  et  damoiselles 
du  chasteau,  qui  pour  lors  y  habitoient. 

Après  le  repas  joyeulsement  prins,  toutes  les 
joyes  et  tous  les  esbastemens  de  quoy  ilz  se 
peuvent  ad  viser  furent  faictz,  et  passèrent  toute 
la  journée  en  grande  liesse  et  en  grand  deduict  ; 
oncques  n'y  eust  parolle  de  tristesse,  de  povreté, 
ne   d'envieillir,  mais  de  assembler  tout  soullas. 

Perceval  ainsy  séjourna  troys  jours  a  la  faveur 
de  sa  mye.  Au  quart  jour  par  matin  se  lieve 
entallenté  de  s'en  aller.  Et  quant  la  damoiselle 
le  sceut,  devant  luy  a  commencé  a  pleurer  et 
moult  doulcement  luy  a  dict  qu'il  luy  plaise 
encores  ung  jour  seuUement  avec  elle  demeurer. 
Et  Perceval  luy  respond,  que  de  ce  faire  luy 
estoit  impossible  et  que  plus  demeurer  ne  pou- 
voit.  Lors  feist  les  armes  apporter  et  s'est  sans 
atarger  armé.  Puis  faict  son  destrier  amener, 
lequel  bien  avoit  esté  pansé  et  fust  richement 
acoustré  defrain,  de  poitral  et  de  selle  et  d'aultre 
chose  tout  a  neuf. 

Quant  Blancheflour  veist  que  c'estoit  pour  le 
partir  et  que  plus  ne  voulloit  le  noble  et  vaillant 
chevallier  Perceval,  son  amy,  deloyer,  ne  fault 
doubter  comme  elle  en  entra  en  malaise  et 
comme  elle  fust  de  courroux  et  d'ire  remplie. 
Des  yeulx  pleure  et  du  cueur  souspire,  et  cil  ce 

taist  sans  un  mot  dire.  Et  petit  après  Taraisonne, 
en  luy  disant  : 

—  Ma  doulce  amye,  je  vous  prie  de  ne  vous 
tant  tourmenter  et  prenez  en  vous  patience,  car 
par  tous  les  sainctz  de  ce  monde,  en  ce  chasteau 
retourneray,  au  plus  vite  que  possible  me  sera. 

Mais  Blancheflour  ung  seul  mot  ne  respond, 
tant  avoit  le  cueur  dolent,  serré  de  dueil  et  de 
melencolie,  et  croy  qu'il  luy  eust  lors  donné 
tout  l'avoir  de  ce  monde,  qu'elle  n'eust  sceu 
ouvrir  la  bouche  pour  parler. 

Cette  salle  estoit  toute  plaine  de  chevalliers, 
de  dames,  de  bourgeoys  et  d'aultres  gens  de  la 
ville  a  grand  nombre,  qui  la  nouvelle  avoient 
ouye,  qui  gueres  ne  leur  plaisoit,  pour  ce  y 
furent-ilz  assemblez.  Et  parlèrent  les  plus  prin- 
cipaulx  a  Perceval  en  luy  priant  par  affection, 
qu'il  ne  laissast  pour  nulle  chose  que  leur  dame 
il  n'espousast.  Et  Perceval  leur  respond  qu'il  ne 
pouvoit  pour  ceste  heure,  mais  au  plus  tost 
qu'il  retournera  d'ung  affaire  qu'il  a  entreprins, 
se  délibérera  a  leur  plaisir  faire,  et  que  la  damoi- 
selle,  ne  le  pais  ne  delairra  jour  de  sa  vie. 

Ainsy  Perceval  le  peuple  contenta  par  ses  pro- 
messes, et  ce  faict,  a  cheval  monta.  Et  prend  ung 
escu  de  gueuUes  qu'il  avoit  nouvellement  faict 
faire  et  une  bonne  grosse  lance.  Puis  print  congé 

sans  attendre,  en  les  recommandant  a  Dieu.  Et 
après  son  département  mena  Blancheflour  si 
grand  dueil  qu'on  ne  la  scavoit  reconforter;  sa 
tristesse  si  excessive  estoit  que  aulx  aultres  qui 
la  regardoient  causoit  de  leur  doulloir  et  atrista, 
regrectant  le  preulx  Perceval,  lequel  plus  de 
mille  foys  a  Dieu  et  a  sa  sacrée  Mère  le  recom- 
mandèrent. 


XVII.  Comment  après  que  Perceval  eust  quitté 
sa  mye  Blanchejlour,  il  se  mist  en  la  gaste 
Jorest  pour  parjournir  sa  queste  et  comment 
il  se  trouva  par  mescongnoissance  en  la  maison 
qui  feust  a  sa  feu  mère. 


Après  que  Perceval  fust  du  chasteau  party, 
chevaulcha  a  moult  grande  alleure,  lequel  Dieu 
et  les  Sainctz  jura  que  jamais  en  jour  de  sa  vie 
en  ung  hostel  n'arrestera  que  plus  d'une  nuict  et 
que  jamais  ne  finira  d'aller  par  boys,  par  terre  ou 
par  mer  jusqu'à  ce  qu'il  aura  ouy  du  sainct 
Graal  la  vérité  et  de  la  blanche  lance  qui  saigne. 
En  ce  penser  va  chevaulchant  sans  arrester  et 
tant  erra,  qu'il  est  en  la  forest  entré,  en  laquelle 
il  debvoit  estre  asseuré,  car  c'estoit  la  sienne 
forteresse.  Et  luy  estant  en  ceste  forest  entré, 
par  une  montagne  s'adresse  que  de  moult  loin 
apperceue  avoit,  ou  il  y  eust  une  grande  sente 
mal  batue  ;  car  a  plus  d'une  lieue  a  l'environ 
estoit  la  terre  si  hydeuse,  si  inhabitée  et  espi- 
neuse  que  nul  homme  n'y  pouvoit  passer,  et 
convenoit  par  la  aller.   La  montagne  estoit  roide 

et  haulte,  mais  tant  s'efforça  Perceval,  qu'il  a 
en  brief  dessus  esté  ;  après  environ  luy  regarde 
et  ne  voit  cité  ne  chasteau,  tour  ne  ville  ne  fer- 
metures, ne  rien  fors  la  forest  ramée,  laquelle 
estoit  la  plus  belle  du  monde. 

Quand  il  fust  du  mont  descendu,  s'en  est  en 
ung  chemin  entré,  ou  maint  beau  sapin  il 
trouva,  et  maint  arbre  chargé  de  fruict.  Et  ne 
trouva  maison,  ne  borde,  ou  il  peust  logis  recou- 
vrer, par  quoy  quant  vint  a  la  vesprée  luy  con- 
vint en  la  forest  gésir.  Mais  oncques  n'y  beut  ne 
mengea^  qui  a  moult  grand  ennuy  luy  tourne. 
Son  cheval  près  de  luy  estoit,  paisant  dessus 
l'herbe  menue  qui  fust  de  rosée  chargée. 

Et  quant  se  vint  la  matinée,  que  le  solleil  a 
raier  commence,  Perceval  que  de  jeusner  fust 
vain,  jusques  vers  tierce  chevaulcha  dedans  la 
gaste  forest,  ou  maintes  fois  esté  avoit  ;  mais 
petit  s'y  congnoissoit,  car  moult  a  long  temps 
qu'il  n'y  fust.  Adonc  regarde  devant  luy  et  veist 
un  arbre  grand  et  plantureulx.  Puis  ung  petit 
son  destrier  arreste  et  commença  a  pourpenser. 
—  He  Dieu^  faict-il,  ou  suis-je  entré?  Je  crois  que 
je  suis  a  mon  advis  près  du  manoir  de  ma  feu 
mère.  Mais  frère  je  n'y  ay  aulchun,  comme  je 
croy,  ne  aultre  amy.  A  ceste  arbre  parla  a  moy 
le  chevallier  qu'il   m'enseigna  ou  le    roi    Artus 

trouveroye,  qui  les  armes  vermeilles  me  donna. 
Se  m'aist  Dieu,  fort  m'esvermeille  comment  je 
suis  icy  venu  ;  car  la  chose  en  ce  monde  que 
plus  desiroye,  estoit  scavoir  la  vérité  de  ma  bonne 
mère,  a  qui  Dieu  doit  pardon  a  Tame. 

A  donc  moult  tendrement  pleura  de  pitié  que 
luy  print  de  sa  mère.  Alors  se  print  a  chevaul- 
cher  par  la  forest  sur  son  cheval  ;  puis  est  en 
ung  sentier  tourné  que  de  pieca  apris  avoit.  Et 
quand  il  fust  a  plainne  terre,  le  manoir  de  sa 
mère  voit. 

Puis  dit  ainsy  :  —  O  mon  Dieu,  jeteremercye 
que  tu  m'as  présent  concédé  voir,  ce  que  tant 
a  voir  je  desiroye. 

Ainsy  parlant  a  tant  erré,  qu'il  est  jusques  au 
manoir  venu,  duquel  il  veist  tantost  yssir  un 
varlet,  qui  nourry  Tavoit.  Et  quand  il  fust 
auprès  de  luy,  y  le  salua  sans  attendre.  Mais 
point  il  ne  vouUust  descendre,  qu'il  ne  fust  au 
manoir  entré,  ou  assez  de  varletz  trouva,  beaulx 
et  grans  et  moult  bien  vestus.  Lesquelz  haulte- 
mentThonnorent.  Et  puis  quant  il  fust  descendu, 
très  humblement  le  désarmèrent  et  luy  ont  ung 
manteau  affublé  ;  mais  ne  Tont  sceu  tant 
regarder  que  le  congneussent  tant,  ne  quant  au 
semblant  ne  a  sa  parolle,  et  avec  ce  de  luy  ne 
leur  souvenoit. 

Adonc,  hors  d'ugne  belle  chambre,  vint  une 
pucelle  belle  et  gente,  aussy  blanche  que  fleur 
de  lys  et  fust  moult  richement  vestue.  Laquelle 
vint  a  Perceval  et  le  salue  de  par  le  roy  qui  fist 
les  cieulx  qui  le  tienne  en  prospérité.  Perceval 
son  salut  luy  rend  et  bien  congnoist  pour  tout 
certain,  qu'elle  estoit  sa  sueur  germainne.  Mais 
n'en  veult  son  erreur  si  briefvement  descourir, 
ains  veult  attendre  et  difl'erer  jusques  a  ce  qu'il 
se  sera  plus  a  plain  enquis  de  ce  qu'il  désire  luy 
demander.  Adonc  sur  un  tapis  se  assirent, 
lequel  moult  bien  ouvré  estoit.  Et  la  pucelle  a 
commandé  aung  servent  qu'il  hastast  le  menger. 
Et  puis  a  a  Perceval  demandé  :  —  Sire,  dit-elle, 
ou  avez-vous  ceste  nuict  jeu? 

—  Ou  gueres  n'ay  eu  de  desduit,  dit  Perceval. 
Ca  esté  dedans  la  forest. 

Lors  la  damoiselle  commença  a  larmoier.  Et 
quant  Perceval  la  regarde,  tantost  se  print  a 
souspirer,  puis  luy  dit:  —  Qu'avez-vous,  belle- 
sueur. 

—  Sire,  se  respond  la  pucelle,  pour  vous  me 
souvient  d'ung  mien  frère,  que  je  veis  quant 
petite  estoie  ;  si  ne  scay  s'il  est  mort  ou  vif,  mais 
en  luy  ay  tout  mon  confort  et  ay  bien  ceste  espé- 
rance que  le  verroy  encores  quelque  jour.  Sire, 
je  ne  le  celleraye  quand  je  vois  aulchun  cheval- 

lier,  contenir  je  ne  me  pourroye,  que  le  cueur 
ne  m'en  attendrisse. 

—  Certes,  dit  Perceval,  amye,  on  ne  se  doibt 
esmerveiller,  mais  je  vous  prie  dictes-moy,  se 
frère  ou  sueur  plus  vous  n'avez,  que  celluy 
duquel  vous  parlez? 

Certes,  dit  la  pucelle,  sire,  je  ne  vous  en  cuide 
point  mentir,  je  n'ay  frère,  ne  sueur  que  luy.  De 
quoy  ay  si  grande  doulleur  pource  que  seulle 
en  ce  bois  suis,  bien  a  dix  ans  et  quattre  mois 
qu'il  advint  que  mon  frère  alla  en  celle  grande 
forest,  laussus  sur  ung  rouchin  esbanoier  et 
avec  luy  troys  javellotz  portoit,  de  quoy  bien  se 
scavoit  aider.  Et  fust  par  une  matinée,  sV  veist 
par  le  chemin  venir  cinq  chevalliers  tous  armez, 
et  luy  qui  n'estoit  qu'ung  enfant,  s'en  approche 
et  leur  demande  qui  ainsy  les  avoit  adoubez.  Et 
ilz  dirent  le  roy  Artus.  Pas  ne  scay  se  aultre 
chose  dirent  ;  mais  quand  il  fust  a  la  maison 
retourné,  il  n'y  eust  point  utile  prière  que  ma 
mère  luy  sceust  faire,  ne  pour  ennuy  qu'elle  en 
portast,  qu'il  ne  s'en  allast  en  la  court  du  roy 
A.rtus.  Ne  scay  comment  il  exploicta,  car 
oncques  puis  n'en  ouy  parler.  Et  quant  ma  mère 
le  veist  de  céans  partir,  a  terre  cheust  toute 
pasmée  et  peu  après  mourust  de  deuil.  Moult  est 
longtemps  que  ceste  chose  est  advenue.  Et  ce 

taict,  un  mien  oncle  hermite  vint  qui  se  tient 
seans  en  bocaige,  lequel  en  son  hermitaige  l'em- 
porta. Ainsy  suis  seulle  en  ce  manoir  demeurée, 
dont  bien  cause  ay  de  me  doulloir.  Or  vous  en 
ay-je  dict  la  vérité,  sans  vous  en  celler  ung 
article. 

Adonc  a  Perceval  pleuré  toute  a  ceste  heure 
tendrement.  Celle  le  print  a  regarder  et  voit  que 
la  coulleur  luy  mue  et  les  larmes  la  face  trasser. 

Lors  luy  dit  en  bonne  foy  :  —  Sire,  se  vostre 
nom  il  vous  plaisoit  de  me  dire,  saichez  que  le 
scauroye  vouUentiers. 

Perceval  dit  :  —  Je  nepourroye  mon  nom  vers 
vous  ma  sueur  celler.  Et  n'eust  peu  ung  tant  seul 
mot  dire  d'advantaige  et  fust  pour  mourir;  ains 
feist  ung  bien  profond  souspir,  et  assez  longue- 
ment après  a  respondu  disant  ainsy  :  —  Sueur, 
dit-il,  au  baptesme  me  fust  Perceval  a  nom  donné. 

Quant  la  pucelle  Tentendit,  tant  a  esté  esbahye 
et  esprise,  que  luy  donnast  la  valeur  d'ung 
royaulme,  n'eust-elle  sceu  ung  mot  parler. 

Alors  Perceval  s'avança  et  si  tost  la  va  accoller, 
en  disant  que  son  frère  estoit  et  que  pour  luy 
avoit  perdu  sa  mère.  Quant  elle  entendit  la 
parolle,  plus  de  douze  foys  le  baysa  ;  car  rien  ne 
voit  qui  luy  déplaise;  mais  tant  a  esté  resjouye 
qu'on  ne  scauroit  exprimer.   Alors  tels  soullas 

Atant  les  varletz  venus  sont  qui  la  table 
mectre  debvoient,  lesquelz  se  donnent  grand 
merveille  quand  ilz  apperceurent  et  veoient  que 
leur  damoiselle  baisoit  celluy  qui  estoit  estran- 
ger.  Et  entre  eulx  le  tenoient  a  mal,  jusques  a 
tant  qu'elle  leur  dist  que  c'estoit  son  frère  ger- 
main. Adonc  a  louer  Dieu  se  prinrent,  vers  le 
ciel  élevant  les  mains.  Si  tost  fust  la  nouvelle 
sceue,  ca  et  la  par  toute  la  maison,  qui  causa  si 
grande  joye  et  liesse,  autant  aux  petits  comme 
aux  grans,  qu'il  semble  que  le  cueur  leur  voile. 

Atant  donnèrent  a  laver  et  puis  se  sont  a  table 
mis,  ou  eurent  viande,  a  plante,  telle  qu'il  fust 
possible  recouvrer;  mais  assez  en  estoit  Thostel 
garny  de  bons  vins  de  toutes  sortes.  Sur  le  men- 
ger  ont  moult  parlé  et  demandé  maincte  chose  ; 
mais  la  damoiselle  ne  se  peut  contenir  de  son 
cher  frère  regarder,  de  Taccoller  et  de  le  baiser. 

Quant  mengé  eurent  par  loisir,  feirent  les 
nappes  oster  et  se  levèrent  ;  puis  s'en  sont  aller 
esbattre,  auprès  du  pont  sur  le  gravier.  Et  n'estoit 
encore  que  environ  nonne  du  jour.  Lors  Per- 
ceval  dit  a  sa  sueur,  que  son  oncle  il  veult  aller 
a  l'hermitaige  voir,  lequel  de  long  temps  n'avoit 
veu  et  de  luy  recepvoir  pénitence  et  absolution 

de  ses  péchés  et  vers  la  sépulture  ou  ma  mère 
enterrée  est,  qui  pour  moy  seul  perdit  la  vie. 

Et  sa  sueur  respond  :  —  Mon  cher  frère,  a  cella 
me  accorde  et  compagnie  vous  tiendray  et  croyez 
que  bien  vous  meneray  parmy  les  sentiers  de 
la  forest. 

Adonc  feirent  les  chevaulx  celler  et  amener 
au  pied  du  pont,  ou  est  la  pucelle  montée.  Et 
Perceval  tout  a  ceste  heure,  se  feist  armer  de 
chief  en  chief,  puis  Fescu  print  et  a  cheval 
monta.  Ce  faict,  après  sa  sueur  s'en  va,  laquelle 
estoit  devant  allée. 

Ensemble  s'en  vont  chevaulchant  en  la  forest, 
ou  sont  entrés  le  plus  dilligemment  qu'ilz  peu- 
rent,  vers  la  maison  au  bon  hermite.  Perceval  de- 
vant luy  regarde  et  choisist  auprès  d'ugne  loge  ung 
chevallier  moult  bien  monté,  grand  et  bien  faict 
et  advenant.  Et  Perceval  ne  se  hasta  pour  sa 
belle  sœur  compagnier.  Et  quant  le  chevallier 
les  veist  venir  tout  le  chemin  ferre,  a  son  destrier 
donna  des  espérons  et  s'en  vint  devers  Perceval, 
lequel  haultement  il  escrie  qu'il  delaissast  ceste 
pucelle  et  pour  luy  la  veult  avoir. 

—  Certes,  faict  Perceval,  beau  sire,  s'il  vous 
plaist  aillieurs  penserez,  car  ceste  pucelle  est  ma 
sueur,  je  ne  souffriroie  pour  nulle  chose  que 
quelque  chevallier  i'emmenast. 

—  Je  le  croy,  faict  le  chevallier,  moiennanlque 
cil  vous  doubtast,  que  pour  craincte  de  vous  la 
voulsist  laisser.  Mais  pourtant  que  point  ne  vous 
doubte,  je  vous  dis  que  la  pucelle  et  le  cheval  je 
vouldray  emmener  sans  faille.  Pour  ce,  se  vous 
ne  l'osez  deflfendre,  vous  me  la  laisserez  en  paix 
et  vous  en  yrez  vostre  voye. 

Quand  Perceval  l'entend  parler  n'y  eust  que 
courroucer  en  luy,  ung  petit  la  resne  de  son 
cheval  tire,  puis  dit  ainsy  au  chevallier  :  — Vous 
vouliez  donc  que  je  vous  quitte  tant  la  pucelle 
que  le  cheval  ?  Je  Tayme  plus  que  ne  cuidez  et 
pour  ce  se  avez  follie  dicte,  repentez-vous  si  vous 
vouliez,  car  vostre  ne  sera  pas  force. 

Alors  sans  plus  atarger,  les  bons  destriers 
esperonnent  et  se  vindrent  entreferir.  Et  le  che- 
vallier Perceval  fiert  hault  en  Tescu  par  si  grand 
force  que  la  lance  en  pièces  voila.  Perceval  pour- 
tant ne  tomba.  Mais  si  bien  le  chevallier  actaint 
de  sa  lance  par  my  le  corps,  que  oultre  luy  passa 
bien  deux  piedz,  et  puis  est  mort,  versé  par  terre. 
Et  Perceval  retraict  sa  lance  du  corps,  a  tout  le 
fer  sanglant  et  a  son  sentier  s'en  retourne  et 
bailla  a  sa  sueur  le  cheval  du  chevallier,  lequel 
luy  feist  mener  a  dextre,  et  se  prindent  plus  tost 
a  aller  qu'ilz  n'avoient  au  paravant  faict.  Car  le 
jour  a  déclin  venoit. 

Tant  ont  erré  qu'a  Thermitaige  sont  venus  et 
ja  luisoit  la  lune  clere  et  belle.  Lors  Perceval 
vint  au  guichet  appeller,  car  la  maison  en  close 
estoit  pour  les  bestes  saulvaiges  que  le  preud- 
homme  craignoit,  lequel  moult  saincte  vie  me- 
noit.  Si  tost  que  la  voix  eust  ouye,  de  la  chap- 
pelle  ou  il  estoit  et  ou  a  Dieu  il  faisoit  sa  prière, 
se  leva  sans  atarger,  car  serviteur  n'avoit  ne 
clerc,  ne  compaignie  fors  que  Dieu.  Et  si  tost 
que  Teust  Perceval  apparceu,  bien  humblement 
le  salue,  aussy  a  faict  la  damoiselle.  A  donc 
l'hermite  voyant  que  mestier  eurent  de  loger, 
leur  dist  que  leans  entrent  et  qu'ilz  y  seront 
hébergez.  Car  pour  tout  l'avoir  de  ce  monde 
n'eust  aulchunnement  parlé,  puis  que  la  nuict 
venue  estoit  et  que  le  soleil  fust  absconce. 

Lors  Perceval  est  descendu  et  puis  a  prins  sa 
sueur  qui  sur  le  palefroy  estoit  et  ce  faict,  a  mis 
les  chevaulx  au  cler  de  lune  paistre.  Et  le  preud- 
homme  leur  apporte  orge  et  avoyne  tout  ensem- 
ble, et  puis  après,  leur  faict  signe  de  menger  de 
telz  biens  qu'il  a.  Et  ilz  dirent  que  besoing  n'en 
avoient.  Atant  le  preudhomme  les  laisse  et  est 
en  la  chappelle  entré,  et  Perceval  sur  l'herbe, 
près  de  sa  sueur  se  coucha,  jusqu'au  matin,  que 
le  jour  veirent. 

A  laquelle  heure  Perceval  s'esveilla  qui  puis 

en  la  chappelle  vint,  ou  ja  trouva  son  oncle 
revestu,  pour  nnesse  dire.  Et  quant  Perceval 
fust  en  la  chapelle  entré,  haultement  a  souspirer 
se  print,  en  se  recordant  de  ses  péchés.  Puis  a 
sa  patenostre  dicte  et  aultre  oraison  ne  scavoit 
que  sa  mère  luy  avoit  aprise. 

Alors  a  le  bon  hermite  la  messe  du  Sainct 
Esprit  chantée,  que  Perceval  dévotement  escouta 
et  veist,  comme  il  luy  fust  advis,  un  ange  qui  a 
chanter  luy  aydoit,  que  Dieu  du  ciel  y  envoia. 
Quant  la  messe  fust  célébrée,  Thermite  yssit  de 
la  chappelle  et  quant  la  pucelle  il  apperceust, 
bien  congneust  que  sa  niepce  estoit;  mais  Per- 
ceval point  ne  le  congneust,  car  veu  de  picca  ne 
l'avoit.  Eux  deux  ensemble  les  salua  et  puis 
demanda  a  sa  niepce,  comment  présent  elle  se 
faisoit. 

—  Sire  oncle,  faict-elle,  joyeusement  de  ce  que 
Dieu  m'a  tant  aidée  que  le  mien  frère  m'a  rendu 
que  je  cuidoie  avoir  perdu.  Veez-le  ci,  c'est  Per- 
ceval, pour  qui  ma  mère  eust  tant  d'ennuy, 
comme  bien  vous  scavez,  cher  oncle. 

L'hermite  a  souspirer  se  prent,  puys  Perceval 
auprès  de  luy  feist  asseoir  et  luyadict:  — Mon 
doulx  amy,  vostre  père  et  moy  fusmes  frères,  et 
en  ce  lieu  gist  vostre  mère,  que  céans  je  feis 
apporter  et  enterrer  devant  Tautel. 

A  ceste  heure  l'hermite  se  leva,  puis  les  a  au 
moustier  menez,  ou  la  sépulture  leur  monstra, 
qui  estoit  d'ung  paille  couverte  et  si  très  bonne 
odeur  gectoit  que  nul  ne  le  scauroit  racompter. 
Lors  Perceval  commença  a  pleurer  quand  de  sa 
mère  luy  souvint. 

Puis  son  oncle  le  print  par  la  main,  lequel 
le  faict  auprès  de  luy  s'asseoir  qui  luy  fist  de 
belles  remontrances  et  puis  d'affection  luy  prie 
que  sa  vie  luy  veuille  compter.  Perceval  lui 
déclara  sans  rien  délaisser  ne  obmectre,  comme 
a  Taultre  foys  avoit  faict  et  enfin  de  compte  se 
print  bien  fort  a  souspirer.  Après  sans  targer 
luy  a  dict  comment  s'en  alla  héberger  en  l'hos- 
tel  du  roy  Peschor,  lequel  grand  honneur  luy 
porta,  en  quel  lieu  est  le  Graal  et  la  lance  qui 
choses  sont  fort  précieuses,  et  comment  rien  ne 
demanda  et  s'en  partit  sans  en  scavoir  la  vérité. 
Et  comment  il  avoit  esté  au  lieu  ou  les  eschecz 
sont  que  la  pucelle  garde,  et  comment  il  avoit 
suivy  dedans  la  grande  forest  ramée.  Et  après 
generallement  luy  compta  tout  ce  qu'il  feist  en 
son  vivant.  Alors  luy  a  l'hermite  dict  :  —  Menez- 
vous  tousjours  deux  destriers? 

—  Non,  faict-il,  mon  très  cher  oncle,  je  n'en 
requiers  ne  demande  qu'ung,  mais  rencontray 
ung  chevallier,  assoir  quant  se  vint  la  vesprée. 

près  d'icy  en  ceste  forest,  qui  follement  me  lai- 
doia  et  me  ferit  de  telle  sorte  que  sa  lance  des- 
sus mon  escu  brisa.  Puis  recouvray  pour  si 
grande  force  que  ma  lance  parmy  le  corps  luy 
passa  plus  de  deux  grans  piedz,  que  je  delaissay 
mort  sur  terre,  duquel  ay  le  destrier  céans 
amené.  Se  retenir  vous  le  vouliez,  faictes-en  ce 
qu'il  vous  plaira;  il  est  aussy  doulx  qu'ung 
agneaux  et  va  les  ambles  aussy  suaef  comme 
se  Ion  estoit  en  une  navire. 

—  Je  n'en  ay  besoing,  faict  Thermite,  mais 
moult  il  vous  debvroit  desplaisir  d'homme  occire 
en  telle  manière. 

Aussi  le  bon  hermite  le  corrigeoit  qui  estoit 
de  moult  saincte  vie.  Perceval  du  cueur  sous- 
pira,  moult  tendrement  si  luy  a  dict: 

—  Sire,  faict-il,  se  je  la  vérité  scavoye  de  la  lance 
dont  le  fer  saigne  et  du  Graal  et  de  l'espée  qui 
ne  peult  estre  resouldée,  se  n'est  pas  ung  seul 
chevallier  que  je  ne  scay  pas  qui  il  est,  ne  que 
doibt  estre,  car  poinct  je  ne  me  suis  enquis 
comme  j'espère  de  ce  faire.  Et  quand  la  vérité 
scauray,  jamais  de  chose  ne  me  croiez,  se  a  mon 
debvoir  ne  mectz  pour  faire  ma  salvation  et 
pour  paradis  lassus  avoir.  Et  ainsy  je  le  vous 
promectz,  aussy  esse  chose  vouée. 

—  Je  ne  m'enquiers,  faict  le  preudhomme, 
pour  ceste  foys  plus  avant  en  parler. 

A  donc  hors  du  moustier  sortirent  et  vont  en 
une  maisonnette  qui  a  Thermite  appartenoit,  ou 
tous  trois  ensemble  se  assirent.  Et  tost  après 
leur  apporta  le  bon  hermite  a  menger.  Tous  les 
metz  vous  puis  bien  nommer,  grapes  de  raisin 
et  pain  blanc  leur  a  ce  matin  donné,  que  ung 
ange  au  preudhomme  apporté  avoit  par  la  com- 
mande de  Dieu,  ainsy  le  faisoit  chascun  jour. 
Eaue  clere  devant  eulx  leur  meist  et  si  en  beu- 
rent  a  leur  plaisir,  car  oncques  en  sa  maison- 
nette n'eust  vin,  ne  cidre,  ne  servoise,  le  sainct 
hermite  que  vous  dys,  il  se  passoit  a  de  Feaue 
pure. 

Après  menger,  levez  se  sont.  Lors  Perceval 
concludz  qu'il  en  yroit  et  qu'il  avoit  grand 
chemin  a  faire,  avant  qu'en  leur  manoir  ren- 
trer. Mais  ains  qu'ilz  se  missent  en  voye,  les  a 
moult  le  sainct  hermite  sermonnez  et  donné  de 
bonnes  exemples  de  Dieu  qui  passion  souffrist 
et  de  la  résurrection  et  consequamment  de  toute 
la  créance.  Et  quant  les  articles  de  nostre  foy 
leur  dist  et  enseigne,  dit  a  Perceval  doulce- 
ment  : 

—  Nepveux,  dit-il,  ses  articles  doibz-tu  entendre 
et  les  apprendre  se  tu  ne  les  scez,  et  comme  un 

bon  crestien  les  croire  et  a  honneur  tu  parvien- 
dras, cy-bas,  en  ce  siècle  mortel.  Et  a  la  fin  ton 
ame  sera  colloquée  lassus  au  règne  qui  ne  fine, 
que  celluy  tient  en  sa  puissance  qui  forme  toute 
créature,  lequel-tu  doibz  sur  toutes  choses  aorer, 
servir  et  louer. 

A  donc  Perceval  respondist  que  bien  l'entend 
et  que  ainsy  le  croit  et  que  se'Dieu  plaist,  il  sera 
jusque  au  ciel  de  sa  mesnie  avecques  ses  benoistz 
saincts. 

—  Et  Dieu  Poctroye^  faict  le  preudhomme, 
ainsy  que  voustre  cueur  désire. 

A  tant  ont  de  Thermite  congé  prins  et  puis  a 
cheval  remontèrent  et  tant  ont  erré  droictement 
en  la  forest  par  une  adresse  qu'ilz  revinrent  a 
leur  manoir.  Ou  tost  ceulx  de  la  mesgnie  leur 
vindrent  au  devant  et  des  chevaulx  les  descen- 
dirent. Puis  entrèrent  en  la  maison  et  com- 
mande la  pucelle  que  la  viande  soit  hastée.  Et 
pendant  que  Ton  prépara  le  menger,  s'est  faict 
Perceval  desarmer.  Et  quant  les  tables  furent 
mises,  Perceval  et  sa  sueur  lavèrent  et  se  assirent 
sans  atarger,  ou  a  ce  repas  ne  leur  fust  que 
poisson  servi,  car  pour  ceste  foys  ne  voullurent 
de  chair  gouster.  Quant  menger  eurent  en  liesse, 
on  feist  le  lict  de  Perceval,  le  plus  ornement 
que  Ton  peult,  ou  assez  tost  s'est  retiré  parce 

que  las  et  travaillé  estoit  d'avoir  deux  nuictz 
Tune  suivant  TauJtre  dessus  l'herbe  fresche 
couché.  Sa  sueur  qui  de  bon  cueur  l'aymoit,  s'en 
alla  aussy  reposer.  Ainsy  toute  la  nuict  dormi- 
rent, jusques  au  jour  que  le  solleil  leva  qui  toute 
la  terre  enlumine. 

A  donc  Perceval  se  leva,  qui  tost  eust  assez 
aide  pour  se  vestir  et  préparer.  La  pucelle, 
pareillement  s'est  a  la  mesme  heure  levée, 
laquelle  tost  est  venue  a  Perceval  qui  au  lict 
trouver  le  cuidoit,  mais  de  picca  levé  estoit. 
Son  haulbert  luy  fust  apporté  et  ja  avoit  les 
genouillieres  lassées.  A  luy  s'en  vint  la  damoi- 
selle,  qui  entre  ses  deux  bras  l'acolle,  auquel 
elle  dit  : 

—  Cher  frère,  que  voullez-vous  faire  icy,  le  cueur 
de  deuil  tout  percé  et  ne  scay  ou  je  me  doibtz 
traire.  Se  de  moy  vouliez  départir,  je  suis  cer- 
tainne  que  de  brief  je  mourray.  Certes  avecques 
vous  m'en  yray,  car  trop  me  laissez  esgarée 
dedans  ce  boys,  ou  me  voiez  orphelinne  de  père 
et  de  mère.  Se  délaisser  vous  me  vouliez,  vous 
commectrez  grand  péché,  considéré  que  mon 
frère  estes. 

—  Sueur,  faict-il,  ne  vous  troublez  poinct,  car 
de  bref  a  vous  reviendray  et  je  ne  scauroie  delaier 
a  la  chose  que  j'ay  entreprinse;  pour  ce  comme 

fille  prudente  cessez  le  deuil  qui  trop  vous 
nuictz,  vous  n'y  pourriez  qu'avoir  dommaige 
pour  voustre  sancté  contregarder. 

Lors  se  contente  la  pucelle  et  Perceval  se  de- 
partist,  la  laissant  moult  triste  et  marrie,  et  toute 
la  mesgniée  aussy  pleurant  et  se  desconfortant. 


XVIII.  Comment  après  que  Perceval  eust  esté 
avec  sa  sueur  par  l'espace  de  trois  jours,  il 
print  congé  d'elle,  ce  que  octroyer  elle  ne  luy 
voullust  ;  toutes  foys  il  s'e?npartist,  luy  pro- 
mectant  la  venir  revoir  asse^  brief  et  entra 
en  une  grande  forest,  ou  il  coucha  deux  nuict^, 
sans  boire  ne  menger,  avant  qu'il  peust  trou- 
ver hostel. 


Perceval  sans  plus  atarger  s'en  va  brochant 
des  espérons,  tant  que  la  grande  forest  entra. 
Tout  le  long  du  jour  ne  cessa  de  chevaulcher 
jusques  au  soir  avant  qu'il  veist  ville,  maison, 
ne  chasteau,  ou  il  peust  logis  avoir;  si  que  il 
fust  contrainct  a  la  forest  gésir  en  attendant  la 
matinée. 

Et  si  tost  que  le  solleil  veist  raier,  dessus  son 
destrier  remonta,  qui  tout  le  jour  ne  fina  d'er- 
rer, sans  rencontrer  aulchun  chevallier,  maison, 
ni  aultre  créature  ;  ains  luy  convint  comme  la 
nuict  précédente  en  la  forest  gésir,  de  quoy 
grandement  luy  desplaist,  qu'il  ne  peult  trouver 
que  menger. 

Au  tiers  jours  grande  journée   refeist  ;  mais 

ains  que  nonne  fust  sonnée,  vint  tout  droict  a 
une  rivière,  estoit  grande  et  large,  parquoy  ne 
scavoit  comment  la  passer.  Alors  en  regardant 
de  loing  apperceut  et  veist  ung  petit  pont,  mais 
bien  petit  le  povoit  voir.  Lors  commença  a  che- 
vaulcher  et  voit  contre  mont  ung  rocher,  vers 
le  val  la  plus  belle  champaigne  et  la  plus  belle 
et  grande  prarie  qu'il  avoit  veu  de  son  vivant. 
Puis  veist  ung  moult  riche  chasteau,  dont  tou- 
tes les  pierres  des  murailles  furent  de  marbre, 
coulouré  de  rouge  et  de  jaulne.  Tours  y  avoient 
haultes  et  belles,  et  bien  faictes  et  fort  ouvrées, 
et  salle  si  grande  et  si  large  que  d'icy  a  Rome 
n'y  en  eust  une  si  belle. 

Et  quant  Perceval  le  apperceust,  ne  s'est  tant 
soit  peu  atargé,  ains  a  tant  son  cheval  hasté  que 
la  montaigne  a  devallé  et  au  chasteau  est  par  la 
.  porte  entré,  qui  a  merveille  forte  estoit.  Et  si 
tost  qu'il  fust  oultre  passé,  la  porte  est  close  et 
fermée  sans  que  nul  y  eust  a  touché,  dont  Per- 
ceval s'esmerveilla  pour  ce  que  nul  n'y  a  veu  et 
si  luy  tourne  a  grand  ennuy  que  si  tost  fermée 
y  la  voit. 

Vers  la  salle  tout  droict  s'en  va;  a  Thuisvint, 
au  quattre  colombelles  dedans  la  salle  veist  tou- 
tes de  cuivre  et  bien  ouvrées  et  toutes  dorées  de 
fin  or  ;  oncques   colombes    mieulx    ouvrées  ne 

veist  homme  en  jour  de  sa  vie.  Une  table  des- 
sus estoit,  la  plus  belle  de  tout  le  monde,  et  fust 
faicte  de  fin  arain,  et  de  long  avoit  bien  trois 
toises,  et  de  large  environ  cinq  piedz.  Et  a  une 
chaîne  d'argent  y  pendoit  ung  martel  d'acier, 
doré  d'or  et  bien  emaillé,  et  la  table  pareille- 
ment, estoit  aussy  toute  dorée  et  esmaillée  riche- 
ment. Perceval  la  table  regarde,  les  colombes  et 
le  martel  qui  moult  luy  semble  bel  et  gent, 
après  la  painture  contemple  de  la  table  et  le  bel 
email,  qu'il  tint  a  bien  grande  richesse. 

Quand  il  eust  tout  bien  regardé,  descendit  et 
puis  aresna  son  cheval  a  une  colombelle.  Chose 
ne  voit  qui  luy  plaise,  ne  qui  sa  mesaiseluy  oste, 
vin  ne  viande  n'y  trouva  et  ce  voiant  se  print  a 
dire:  —  Certes,  faict-il,  ceste  maison  est  grande, 
mais  dedans  n'y  a  pain  ne  vin,  mieulx  ne  voul- 
sist  estre  a  Thostel  d'ung  bouvier  ou  d'ung 
charbonnier,  moiennant  que  j'eusse  a  menger, 
qu'en   bel  manoir  mourir  de  faim. 

Ung  proverbe  dit,  non  sans  cause,  que  l'hom- 
me plus  a  son  aise  boit  a  la  petite  fontenelle, 
que  en  une  grande  ne  feroit  ;  dit  que  mieulx 
luy  commanderoit  s'abaisser  pour  mieulx  avoir, 
que  trop  monter  et  ce  douUoir. 

A  tant  dedans  la  salle  est  rentré  et  prent  le 
martel  a  approcher,  que  moult  manniable  sen- 

tit,  duquel  trois  coups  il  en  fiert  sur  la  table,  de 
telle  force  et  de  telle  vertu  que  tout  le  chasteau 
fist  frémir  et  tout  a  Tenviron  retentir,  car  la 
table  un  tel  son  rendit  que  toute  la  salle  en 
bransla. 

Lors  est  venu  une  pucelle,  fort  belle  et  bien 
advenant,  laquelle  s'est  a  une  fenestre  apuié, 
ainsy  comme  toute  marrie  et  si  estoit  echevellée, 
laquelle  haultement  s'escria  :  —  Sire  vassal,  sire 
vassal,  faict-elle,  certes  trop  de  mal  avez  faict 
de  si  très  rudement  ferir,  quel  besoing  vous  fîst 
cy  entrer,  dictes  le  moy,  je  vous  en  prie. 

—  Certes,  faict  Perceval,  amye,  je  ne  le  vous 
quiers  a  celler,  je  nV  viens  fort  que  pour  hé- 
berger. 

Et  la  pucelle  luy  respond  :  —  Sire,  par  tous  les 
sainctz  du  monde  en  bon  hostel  estes  venu,  que 
depuis  que  n'acquistes-vous,  n'en  eustes  ung 
aussy  seur.  Les  murailles  sont  assez  haultes  et 
est  la  porte  bien  fermée,  et  ceste  salle,  et  grande 
et  large,  bien  vous  y  pourrez  a  voustre  aise 
quelle  part  qu'il  vous  plaist  gésir. 

Et  ce  dit  s'en  est  retourné.  Et  Perceval  a  qui 
moult  il  ennuyé,  haultement  l'appelle  et  s'escrie  : 
—  Parlez  a  moy,  doulce  pucelle. 

Et  celle  s'en  va  sans  mot  dire,  ne  sans  respon- 
dreaulchunne  chose, dont  Perceval  fustenesmoy, 

tant  qu'il  ne  scait  que  faire,  ne  que  dire.  Partout 
va  querant  la  pucelle,  mais  ne  scait  ou  elle  est 
entrée.  N'y  eust  chambre  qu'il  ne  cherchast,  ne 
chambrette,  ne  garnier,  ne  garderobe,  ne  cellier, 
loge,  tonnelle,  ne  cuisine,  mais  il  n'a  nulle  rien 
trouvé.  Parquoy  en  ceste  belle  salle  et  a  son 
cheval  revenu,  ou  premièrement  fust  entré.  Et 
après  qu'il  eust  ung  petit  pensé,  le  martel  a  prins 
sans  deffence,  duquel  trois  coups  sur  la  table  en 
frappa  ;  laquelle  si  grand  son  rendit  que  d'ugne 
lieu  fust  ouy. 

Lors  est  venu  une  aultre  damoiselle  a  la 
fenestre,  de  laquelle  n'apparessoit  que  les 
epaulles  et  le  chief,  qui  Perceval  mist  en  raison  : 

—  Sire,  faict-elle,  grand  mesprison  faictes, 
quant  icy  nous  tuez.  Et  croyez  que  se  quattre  coups 
sur  ceste  table  de  ce  martel  ruez,  que  vous  verriez 
ceste  tour  tomber,  et  nous  et  vous  dessoubz 
mourir,  si  que  nul  garantir  ne  vous  pourroit. 

—  Par  celluy  Dieu  qui  tout  gouverne,  faict  Per- 
ceval, ma  doulce  amye,  ja  par  requeste  ne  par 
prière,  que  vous  ne  aultre  au  jourd'huy  me  forcez, 
ne  laisseray  que  je  ne  fîere  par  telle  manière  et 
telle  force,  que  se  pour  cent  coups  doibt  confondre 
ceste  tour  et  le  palays  fondre,  j'en  feray  deux 
cents  ou  plus,  pour  ce  donnez  vous  en  garde. 

A  tant  eust  le   martel  levé  et  eust  ja  la  viste 

esprouvée,  quant  la  pucelle  luy  escrie  :  —  Sire, 
sire,  ne  ferez  pas  !  Laissez-moy  ung  petit  a  vous 
parler  et  si  vous  en  vouliez  aller,  je  vous  feray 
la  porte  ouvrir. 

Alors,  respondit  Perceval  :  —  Plustost  jusques 
au  matin  demourroy,  faict-il,  et  du  matin 
jusques  au  vespre,  que  premier  ne  voye  que 
mieulx  me  viengne  ou  que  m'en  allasse  a  la 
forest  musser. 

Atant  se  taist  et  plus  ne  dist.  Et  la  pucelle  se 
prent  a  rire  pour  ce  que  le  martel  tenoit  et  que 
si  beau  elle  le  veoit,  et  pour  ce  qu'il  ne  se  esba- 
hist  de  ce  qu'elle  luy  a  compté;  ains  est  plus 
vermeil  qu'une  rose,  et  fierté  de  léopard,  ne  de 
lyon  ne  valloit  vers  sa  contenance. 

Alors  la  pucelle  amayble  luy  a  dict  :  —  Sire,  or 
entendez  et  ung  bien  petit  actendez,  si  orrez 
espoir  telle  nouvelle  qui  vous  sera  ou  belle  ou 
laide. 

—  Hastez-vous  donc,  dit  Perceval  ;  car  trop 
m'ennuiroit  le  targer  et  possible  tant  me  greve- 
roit  que  je  ne  le  pourroie  souffrir.  Pour  ce  mec- 
tez-vous  tost  en  voye  et  icy  vous  actendray. 

—  Sire,  faict-elle,  je  m'y  envoyés.  Mais  pour 
Dieu  et  sa  doulce  mere^  ne  frappez  plus  sur  ceste 
table. 

Lors  s'en  retourna  la  pucelle   de  la  fenestre, 

comme  celle  qui  bien  les  estres  scavoit;  puis  a 
trois  pucelles  appellées,  atournées  moult  riche- 
ment qu'elle  amena  quant  et  elle  en  la  salle  ou 
Perceval  estoit,  lequel  encores  le  martel  tenoit, 
qui  haultement  le  saluèrent.  Puis  Tune  d'elles 
le  cheval  prent  et  le  mené  en  une  estable,  ou  on 
luy  donne  a  suffisance  bon  foin  et  très  bonne 
avoyne.  Les  aultres  trois  emmené  ont  Perceval 
ung  petit  arrière  de  la  table,  ou  humblement 
l'ont  desarmé  en  la  salle  mesmes,  ou  ilz  ont 
trouvé  que  richement  estoit  encourtinéede  draps 
de  soye  imperiaulx,  de  toutes  coulleurs,  de  tous 
les  brodez  de  fin  or,  de  quoy  Perceval  s'esmer- 
veille. 

Atant  est  d'une  chambre  yssue  une  pucelle 
fort  courtoise,  laquelle  en  sa  main  portoit  ung 
riche  manteau  fourré  d'ermines,  qu'elle  a  a  Per- 
ceval affublé  et  luy  dit  : 

—  Sire  chevallier,  maintenant  bien  vous  en  pou- 
vez venir  dedans  la  chambre  de  ma  dame,  ou 
s'il  vous  plaist  en  ceste  salle  demourer,  vous 
aurez  ce  qu'il  vous  plaira. 

Et  Perceval  dit  qu'il  yra  voir  la  dame  de  ce 
chasteau.  Atant  en  la  chambre  le  mainnent, 
dont  les  murailles  furent  d'ambre  d'or  painte  et 
estoillée  d'argent,  et  croy  a  dire  vérité  que 
oncques  hommes    n'en   veist  une  si   riche,    ne 

triumphantement  ouvrée.  Et  dedans  ceste  cham- 
bre y  avoit  a  mon  advis  plus  de  cent  damoiselles, 
coinctes,  advenantes  et  courtoises,  accoustrées 
de  riches  atours,  et  toutes  d'ugne  coulleur  ves- 
tues,  et  sembloient  toutes  estre  d'ung  aage,  d'une 
corsaige  et  d'ugne  manière,  et  chascunne  estoit 
defublée.  Si  leur  apparessoient  les  cheveulx  plus 
relluisans  que  n'est  fil  d'or.  Et  toutes  ouvrèrent 
de  soye.  Et  quant  Perceval  apperccurent,  contre 
luy  toutes  se  levèrent  et  le  saluèrent  humble- 
ment. Perceval  le  salut  leur  rend,  merveilleuse- 
ment resjouy  de  ce  que  celles  luy  font  joye.  Et 
après  toutes  les  révérences  faictes,  s'est  auprès 
de  la  dame  assis,  laquelle  estoit  blanche  comme 
neige  et  coullourée  comme  la  rose  quand  la 
rosée  Ta  mouillée. 

Perceval  souvent  la  dame  et  la  compaignie 
regarde,  n'y  a  celle  qui  ne  luy  plaise.  Alors 
n'eust  mesaise  ne  faim  et  si  n'a  deuil  de  nulle 
chose,  car  entour  luy  voit  tant  de  bien,  qu'en 
son  vivant  tant  ensemble  n'en  avoit  veu.  Lors  le 
meist  la  dame  a  raison  et  premièrement  son 
nom  luy  demande.  Perceval  point  ne  luy  cella, 
aincois  luy  a  voullu  nommer  et  puis  luy  a 
racompté  comment  par  la  forest  erra  par  trois 
jours  sans  hostel  trouver,  ou  il  peust  estre 
hébergé,  ne  aise  de  aulchunne  chose. 

—  Il  peust  bien  estre,  dit  la  dame,  car  en  ce  bois 
a  main  senestre  pourroit  on  bien  huict  jours 
errer,  ains  que  Ton  peust  manoir  trouver,  ou  il 
y  eust  pain  ne  viande. 

A  ceste  heure  commanda  la  dame  les  tables 
mectre.  En  ce  chasteau  n'y  avoit  chevallier, 
escuyer,  sergens,  ne  varletz,  mais  force  de  dames, 
de  damoiselles  et  de  pucelles,  qui  toutes  erram- 
ment  ont  les  tables  mises  et  puis  Teaue  leur  appor- 
tèrent, dont  la  dame  et  Perceval,  lavèrent  et  con- 
sequamment  toutes  les  aultres.  Perceval  et  la 
dame  ensemble  mengerent  a  moult  grand  déduit, 
et  ainchois  que  le  jour  faillist  y  eut  tant  de 
cierges  allumez  que  la  clarté  y  fust  si  grande 
que  c'estoit  admiration.  Viandes  eurent  a  plante 
chair,  grosse  et  menue,  de  toute  venaison  et  de 
toutes  manières,  d'oyseaulx,  du  poisson  y  eust, 
largement  lus,  saulmon,  tant  frais  que  salle  et 
de  plusieurs  aultres  sortes  et  espèces,  que  chose 
seroit  ennuyeuse  qui  tout  le  vray  en  compteroit. 
Après  le  menger,  joyeusement  et  delectablement 
prins,  commandèrent  les  nappes  oster,  a  quoy 
faire  s'entremirent  assez  tost  celles  qui  mises  les 
avoient. 

Lors  Perceval,  qui  auprès  de  la  dame  seoit, 
luy  demanda  le  nom  du  chasteau  et  comment 
cela  advenoitque  leans  il  n'y  avoit  veu  chevallier, 
escuyer,  varlet,  ne  sergent? 

—  Sire,  faict  la  dame,  je  ne  le  vous  quiers  celler, 
car  franc  vous  voy  et  débonnaire,  et  me  sem- 
blez  hardy  et  preulx.  Et  pour  ce,  sachez  que  ce 
chasteau  est  nommé  le  Chasteau  aux  Pucelles,  et 
possible  que  aultrefoys  en  avez  ouy  parler.  Et 
s'il  vous  plaist  vous  diray  comme  la  chose  est 
advenue,  moiennant  que   me   veuillez  escouter. 

—  Certes,  dame,  faict  Perceval,  celluy  malgra^ 
cieulx  seroit  qui  vouUentiers  n'escouteroit  ce 
que  belle  dame  veult  dire;  parquoy  s'il  ne  vous 
ennuioit,  je  vouldroy  bien  ouyr  compter  la  rai- 
son et  pourquoy  la  porte  fust  fermée  si  tost  que 
je  fus  au  chasteau  entré,  et  du  martel,  et  de  la 
table,  et  de  la  salle  qui  estoit  a  l'entrée  si  vuide 
et  tantost  je  la  veis  aornée. 

—  Sire  Perceval,  fait  la  dame,  de  tout  certain 
je  vous  feroy,  vous  debvez  entendre  que  cy  en 
ung  désert  demourons,  a  quattre  grandes  jour- 
nées loin  des  gens.  Et  nous  sommes  toutes, 
celles  que  vous  voiez  icy  assemblées;  et  si  vous 
dis,  que  toutes  sommes  d'ugne  parenté,  d'ung 
aige  et  d'une  voullenté.  Et  avons  aussy,  sans 
mentir,  en  ce  lieu,  incontinent,  ce  que  nous 
voulions  et  qu'il  nous  plaist  ;  et  pour  ce  que  la 
place  veis  belle,  y  ay  faict  faire  ce  chasteau,  qui 
est  sur  la  rivière  assis.  Et  vous  dis  bien  que 
oncques    maçon,  ne   charpentier  n'y   meist    les 

mains,  ne  jamais  villain  n'y  logea,  et  fust  basti 
et  faict  par  quattre  pucelles.  Et  quant  il  advient 
a  la  foys  que  quelque  chevallier  céans  vient, 
qui  va  adventures  chercher,  nous  sommes  bien 
toutes  certainnes,  qu'il  a  de  reposer  mestier,  si 
le  laissons  céans  entrer;  et  luy  entré,  fermons 
la  porte.  Si  s'en  vient  tout  droict  a  la  salle  et 
quant  ainsy  gasté  la  veoit,  s'il  est  craintif, 
couart  ou  esbahy,  il  cuide  bien  estre  trahy  et 
pour  ce,  s'en  yst  hors  de  la  salle.  Aussy  s'il  n'est 
advisé  de  ce  martel  ferir,  toute  la  nuit  et  sera  la 
veillé,  a  circuier  le  chasteau  et  ne  trouvera  a  qui 
le  regarde.  Et  puis  quant  se  viendra  le  matin, 
il  s'en  yra  ou  y  luy  plaira,  sansaulchun  empes- 
chement  avoir.  Et  s'il  est  si  saige  et  si  advisé  de 
frapper  deux  ou  trois  coups  de  ce  marteau  des- 
sus la  table,  logé  sera  moult  richement  et  servi 
a  sa  voullenté.  Oultre  vous  dis,  que  sergent  ne 
voulions  avoir,  car  si  tost  avons  nos  désirs  que 
soubhaiter  nous  les  voulions,  et  sans  labeur, 
peine,  ne  travail  avons  nous  après  tant  de  biens 
et  a  si  grande  plénitude,  que  prou  nous  en  de- 
meure de  reste. 

A  tant  a  la  dame  son  compte  achevé,  que  bien 
Perceval  a  noté  et  entendu.  Lors  ja  estoitla  nuict 
et  assez  obscure,  parquoy  y  eust  grand  tallent 
Perceval  aller  gesir^  et  vous  dis  bien  que  si  las 

estoit  et  travaillé,  que  près  la  dame  il  s'endor- 
mit. Laquelle  feist  ung  lict  en  la  salle  faire  par 
deux  pucelles,  et  quand  il  fust  faict  et  richement 
couvert,  la  dame  a  Perceval  pour  l'esveiller  ung 
petit  bouté,  en  disant  : 

—  Sire,  faict-elle,  esveillez-vous,  car  grand 
temps  est  d'aller  coucher,  moult  travaillé  estes 
et  las,  parquoy  piecca  vous  debvierez  estre  en 
repos. 

Alors  s'est  la  dame  levée,  qui  entrée  est  dans 
une  chambre  et  toutes  les  pucelles  avec  elle, 
fors  seullement  deux  damoiselles,  qui  avec  Per- 
ceval demeurèrent  jusques  a  ce  qu'il  fust  couché 
et  endormy  et  ce  faict,  s'en  retournèrent  en  leurs 
chambres. 

Perceval  toute  la  nuict  dormist  et  repose  jus- 
ques au  matin,  que  le  solleil  apperceust,  et  ainsy 
qu'il  regarde  autour  de  luy,  se  trouva  dessoubz 
ung  moult  hault  chaisne,  bien  feuilleu  et  ramé, 
et  près  de  luy  a  adviséson  destrier,  sa  lance,  son 
escu  et  ses  armes,  et  estoit  son  destrier  tout  prest 
et  appareillé  a  monter  dessus,  de  quoy  fust  Per- 
ceval bien  esbahy.  Lors  print  ses  armes  et  puis 
s'en  appareille,  le  plus  legierement  qu'il  peust, 
et  ce  faict,  est  dessus  son  cheval  monté.  A  donc 
autour  de  luy  a  commencé  a  dire: 

—  O  mon  Dieu,  faict-il,  j'ay  geu  ceste  nuict  en 

ung  lict,  dedans  le  Chasteau  aux  Pucelles,  ou 
salle  et  haulte  tour  y  veis  et  a  Tenviron  de  fors 
et  de  heaulx  murs,  et  maintenant  autour  de 
moy,  je  ne  voy  borde  ne  maison,  porte,  muraille, 
ne  aultre  chese,  je  cuide  et  véritablement  pense 
que  ce  que  veis  estoit  faerie.  Toutesfois  plaindre 
ne  m'en  doibz,  car  très  bien  y  ay  esté  tràicté  et 
couché  honnorablement. 

A  tant  Perceval  de  dessoubz  ce  chaisne  se  dé- 
partit et  tant  parmy  ung  boys  erra,  qu'il  a 
trouvé  une  vallée,  et  après  la  plus  belle  lande,  la 
plus  large  et  la  plus  grande,  qui  soit  de  ce  lieu 
jusques  a  Naples,  et  alentour  une  belle  forest  y 
avoit. 


XIX,  Icy  est  descriptela  manière  et  façon  d'ung 
pont  de  boys,  par  ou  convenoit  Percevait  pas- 
ser pour  aller  au  grand  tournoy,  lequel  deb- 
vait  faire  le  roy  Artusa  Quimprecorentin. 


De  boys  fust  ce  beau  pont  basty  et  par  telle 
manière  construict,  que  puis  que  dessus  on  mon- 
toit,  on  alloit  contre  mont  jusques  au  milieu  de 
l'eau  ;  a  donc  convenoit  en  ce  lieu  s'arrester, 
sans  pouvoir  en  quelque  façon  oultre  passer.  Et 
au  dessoubz  y  eust  ung  estache  de  cuyvre,  qui 
de  moult  grande  vallue  estoit,  lequel  le  pont  a  la 
faillance  soustenoit.  Et  Teaue  qui  dessoubz  cou- 
roit,  merveilleusement  fust  profonde,  moult 
large  est  de  grande  haulteur. 

Et  quant  Perceval  est  auprès  arrivé,  affec- 
tueusement le  regarde.  Puis  a  Briol,  qui  Tac- 
compaignoit  demandé,  se  point  il  scait  qui  ce 
pont  feist  ou  feist  faire  et  comment  il  peult 
estre,  ne  pourquoy  il  ne  le  paracheva  et  que  plus 
n'en  a  faict. 

—  Sire,  dit  Briol,  de  ce,  bien  vous  en  diray 
Fadventure;  mais  qu'il   vous  plaise  m'escouter. 

Jadis  eust  en  ceste  forest  une  maison  moult 
bien  fermée,  qu'ung  chevallier  d'estrange  terre 
avait  par  son  pouvoir  faict  faire  ;  lequel  n'avoit 
femme,  enfant,  ne  hoir  aulchun  et  si  estoit  fort 
crainct  et  redoubté  et  fort  renommé  par  ses 
armes.  Et  eust  assez  belle  mesgnie  de  cheval- 
liers jusqu'à  trente,  pue  tousjours  avec  luy 
tenoit.  Or  tant  advint  que  a  une  feste  de  Noël 
s'en  alla  a  la  court  du  roy  Artus  a  Quinpreco- 
rentin  ce  me  semble,  ou  il  tenoit  sa  court  pla- 
niere.  Et  y  estoit  aussy  venue  le  sir  du  Chastel 
Orgueilleux,  comme  j'ay  ouy  compter  et  dire. 
Et  fault  entendre  qu'il  se  esmeult  bataille  entre 
eulx  deux,  ou  TOrgeilleux  y  fust  matté.  Mais 
moult  y  eust  de  grand  affaire  le  comte  Quaradi- 
gant  qui  le  cousin  de  TOrgeuilleux  estoit  ;  et  tant 
luy  pesa  que  tant  a  faict  par  son  grant  pour- 
chas,  qu'il  print  guerre  a  rencontre  de  celluy 
estranger  qui  n'avoit  aultre  terre  que  son  manoir. 
Mais  moult  de  grand  pouvoir  estoit,  parquoy 
ne  le  peult  grever.  Et  ainsy  que  ung  jour  l'es- 
tranger  fust  en  sa  maison  a  ses  amys,  se  con- 
seilla comment  grever  il  le  pourroit,  ceulx  du 
Chasteau  Orgueilleux.  Lors  ung  chevallier  moult 
prudent  luy  dist  que  par  ceste  rivière  ne  le  pour- 
roit facilement  grever;  mais  qu'il  pourroit  en- 
gin trouver  pour  ceste  rivière  passer,  que  tost 

seroit  ceste  guerre  fînée.  Et  de  ceste  manière  n'y 
eust  plus  pour  ceste  foys  parlé.  Mais  avant  que 
le  mois  fust  passé,  alla  le  chevallier  chasser  ung 
sanglier  moult  grand  et  moult  fort.  Et  tant  le 
chassa  après  qu'il  eust  accuilly,  que  sa  mes- 
gniée  perdist  toute;  et  de  si  près  la  nuict  le 
approcha,  que  parce  que  plus  goutte  ne  veoit, 
perdit  le  sanglier  pour  ceste  heure,  qui  de  moult 
grande  randon  s'enfuyt.  Trois  chiens  tant  seul- 
ement avoit,  qui  assez  vistementle  suyvent,  les- 
quelz  pour  la  nuict  ne  le  laissèrent,  tant  que 
une  maison  approchèrent,  bien  maçonnée  et  bien 
fermée;  mais  murs  n'y  eust,  fosséz,  ne  tours,  ne 
aultre  chose,  fors  seuUement  la  maison  et  ung 
pont,  laquelle  estoit  fort  grande  et  large.  Et  le 
sanglier  de  randonnée,  parmy  la  porte  droict 
entra.  Ne  scay  comment  la  chose  alla,  fors  que 
les  trois  chiens  le  perdirent,  de  quoy  furent  les 
chevalliers  esbahys,  qui  le  sanglier  suivirent. 
Alors  a  force  d'esperons  vint  le  chevallier  a  la 
grande  porte  de  la  maison,  ou  les  chiens  estoient 
qui  la  beste  perdue  avoient,  dont  il  en  fust  es- 
merveillé,  car  point  telle  n'estoit  leur  coustume. 
Alors  estoit  la  nuict  belle,  fort  clere  et  coye,  et 
la  lune  moult  esclairoit.  A  donc  hucha  le  che- 
vallier par  trois  foys  en  ceste  maison.  Mais 
appeller  y  peult  ung  mois  aincois  que   nul   luy 

responde,  ne  pour  parler  vinrent  a  luy  aul- 
chuns.  Quand  veist  que  nul  ne  luy  respond, 
ung  moynnel  qui  est  a  dire,  une  petite  trompe 
que  a  son  col  avoit,  sonna  trois  foys  en  peu  d'es- 
pace, si  que  le  boys  qui  fust  haultet  ramé  reten- 
tit de  la  mélodie.  A  donc  une  pucelle  est  a  la 
fenestre  venue,  laquelle  estoit  d'ugne  riche  robe 
vestue,  fourrée  d'ermines;  et  dit  Thystoire,  que 
de  plus  belle  ne  fust  jamais  en  ce  temps  née,  ne 
d'homme  regardée  ;  laquelle  a  ceste  fenestre 
s'apuia,  disant  ainsy: 

—  O  Dieu,  dit-elle,  qui  est-ce  la,  qui  la-bas  si 
grande  noise  mainne  et  qui  en  si  grande  peine 
m'a  mise  de  me  faire  de  mon  lict  lever? 

A  donc  a  le  chevallier  la  face  retournée  vers 
la  pucelle  et  luy  dit:  —  Je  suis  chevallier,  lequel 
suis  fourvoyé  et  ay  ma  voye  et  mon  chemin 
perdu.  Parquoy  ne  me  voulliez  pour  le  pont  her- 
berger^  une  grand  honneur  et  une  grande  cour- 
toisie me  feriez. 

—  Sire,  se  respond  la  pucelle,  voullentiers  vous 
hebergeray,  plus  ne  vous  en  fault  estre  en 
peine. 

A  tant  luy  alla  la  porte  de  la  maison  defer- 
mer,  et  quant  il  fust  dedans  entré,  descendu  est 
de  dessus  son  destrier.  Et  la  ung  varlet  s'appro- 
cha auquel  le  destrier  fust  baillé,  qui  luy  donne 

foin  et  avoyne.  Et  la  dame  qui  courtoise  estoit 
a  dedans  la  maison  le  chevallier  mené,  auquel 
elle  dist  qu'elle  a  grand  regret  qu'il  n'est  de 
meilleure  heure  venu.  Alors  en  la  salle  entrè- 
rent, qui  de  jonc  et  de  menue  herbe  jonchée 
estoit,  ou  ilz  s'assirent  quelque  petit,  jusques  a 
ce  qu'on  eust  dressé  la  table  pour  le  chevallier 
faire  menger  ;  auquel  on  apporta  deux  pastez  de 
connins  et  force  de  bon  vin,  car  aultre  preste 
n'y  eust  pour  ceste  heure.  Etainsy  qu'il  estoit  a 
son  menger  assis,  la  pucelle  luy  demanda  par 
manière  de  devis  comment  il  avoit  nom,  que 
présent  il  alloit  querre.  Alors  a  le  chevallier 
l'occasion  a  la  dame  comptée,  de  toute  son 
affaire  et  de  la  guerre  qu'il  avoit  contre  ceulx 
du  Chasteau  Orgueilleux,  en  luy  disant  que  s'il 
pou  voit  l'eaue  passer,  que  tantost  la  guerre  fi  née 
seroit;  et  puis  luy  recita  comment  il  avoit  le 
sanglier  suyvi  et  ses  gens  esgaréz.  Quant  la 
damoiselle  eust  tout  ouy,  ce  que  le  chevallier  a 
compté,  feist  semblant  que  rien  n'en  scavoit, 
pourtant  le  sceut-elle  bien.  Et  saichez  qu'elle 
estoit  aussy  des  plus  expertes  de  ce  temps  en 
l'art  de  nigromancie  et  fort  ingénieuse  en  tous 
arts  mécaniques.  Et  secrètement  en  sa  pensée  le 
chevallier  aymoit  et  de  long  temps  semblant  ne 
luv  en  monstroit;  mais  bien   scavoit  que   sans 

elle  ne  povoit  de  sa  besogne  achief  venir.  A 
donc  de  rechief  luy  demanda  son  nom  et  le 
chevallier  luy  respond  que  Quarimedic  fust 
nommé. 

A  ceste  heure  luy  dit  la  pucelle  :  —  Sire,  dit- 
elle,  je  vous  advise  que  se  ung  don  octroyer  me 
vouliez,  je  feray  tant  que  a  vostre  plaisir  ceste 
rivière  vous  passerez,  combien  qu'elle  soit 
grande  et  fîere. 

Alors  se  print  le  chevallier  a  s'esmerveil- 
1er,  toutes  foys,  il  luy  creanca  et  promist  de 
luy  donner  ce  qu'elle  vouldroit  de  luy  avoir, 
fust  mal  ou  bien.  Et  celle  qui  courtoise  estoit 
Ten  remercia  et  puis  luy  dist  sans  plus  y 
faire  longue,  que  par  amours  Tavoit  aymé  secrè- 
tement passé  long  temps  ;  parquoy  ce  don  re- 
querroit  qu'il  la  voulsist  en  mariage  prendre. 
Et  de  bon  cueur  Quarimedic  luy  accorda,  tant 
pour  ce  qu'il  la  veist  si  belle,  que  pour  la  pro- 
messe qu'elle  luy  feist.  A  donc  la  dame  se  leva 
de  la  table  qu'elle  feist  oster,  et  le  chevallier 
atourner  et  devestir  en  sa  chambre,  ou  elle 
l'emmena  coucher  avec  elle,  ou  ilz  prindrent 
leurs  plaisans  desduis. 

Et  le  matin,  quant  on  peult  voir  le  jour  et  le 
solleil  levé,  Quarimedic  a  la  dame,  son  conve- 
nant luy  demanda,  qu'elle  luy  avoit  promis  de 
luy  faire  passer  ceste  eaue.  Et  celle  luy  dist  que 

pour  tout  vray  en  dedans  de  trois  jours  y  luy 
passeroit,  par  tel  sy  que  il  ecques  y  Tattendroit. 
Et  cil  ainsy  y  luy  octroya. 

Alors  la  pucelle  de  Thostel  se  departist  et  vint 
icy  sans  point  attendre,  laquelle  par  science  et 
par  son  art  feist  le  pont  que  voiez  icy  en  ung 
jour^  ce  qu'il  y  en  a  de  faict  et  pas  ne  scay  qui 
luy  aida.  Mais  bien  vray  est  que  son  amy  fust 
en  ce  jour  mesme  occis  en  la  forest  par  un  aul- 
tre  chevallier,  contre  lequel  il  eust  combat,  que 
plus  puissant  que  luy  trouva.  Et  la  damoiselle 
qui  tant  Taymait  en  sceust  au  vespre  la  nou- 
velle. A  donc  n'y  eust  que  courroucer  en  elle, 
mais  en  feist  ung  si  lamentable  dueil  que  par 
escript  ne  le  scauroye  coucher.  Et  par  la  des- 
plaisance qu'elle  en  print,  ne  voullut  le  pont 
achever  ;  ains  dist  par  courroux,  que  jamais  ne 
seroit  parfaict  et  que  nul  homme  n'y  pourroit 
passer,  s'il  n'estoit  plus  a  louer,  a  priser  et 
honnorer  d'armes  et  de  chevallerie,  de  cour- 
toisie et  de  largesse,  de  donner  et  de  pardon- 
ner que  nul  qui  soit  en  tout  le  monde. 

Et  voyla  que  de  ce  pont  vous  scauroye  dire, 
et  bien  vous  dis,  que  depuis  se  sont  mains  che- 
valliers essaiéz  a  passer  oultre,  mais  en  rien  n*y 
ont  profité.  Et  si  vous  vouliez  esprouver  y  pas- 
ser, faire  le  povez  et  s'il  advient  que  passer  y 

puissiez,  au  tournoy  vous  en  yrez  sans  moy,  et 
en  ce  lieu  vous  actendray,  jusques  a  ce  que  de 
retour  soyez. 

Lors  Perceval  sans  delaier  tout  a  cheval  est 
sur  le  pont  monté,  et  quant  Perceval  fust  des- 
sus, gecta  le  pont  ung  si  grand  cry,  si  très  hor- 
rible et  si  très  laict  qu'advis  luy  fust  que  tout 
tombast,  se  despecast  ou  pourfendist.  Quant 
ceste  noise  eust  esté  appaisée  et  passée,  le  chief 
du  pont  qui  en  la  rive  estoit  fiché,  tout  seul  et 
sans  que  nul  y  attouchast,  se  retourna  de  l'aul- 
tre  part  et  s'est  a  Taultre  rive  souldé. 

Alors  Briol  congneust  et  dist  que  Perceval 
estoit  le  meilleur  chevallier,  le  plus  hardy  et  le 
plus  preulx  qu'il  soit  au  demeurant  du  monde. 


XX,  Comment  après  que  Perceval  eust  vaincu 
le  tournoyment  devant  le  Chasteau  Orgueil- 
leux, il  entra  en  une  grande  forest,  en 
laquelle  trouva  ung  chevallier  dessoub^  une 
tombe  de  marby^e,  lequel  il  délivra,  a  puys, 
par  fallace,  fust  luy-mesmes  par  le  dict  che- 
vallier enjermé  soub^  la  dicte  tombe. 


Lors  Perceval  est  de  ce  pont  devallé  et  puis 
en  la  forest  entré,  pensant  et  contemplant  a  soy- 
mesmes  l'adventure  du  pont  qu'il  a  passé,  ou 
tant  de  chevalliers  ont  failly. 

Tant  a  chevaulché  et  erré  qu'il  vint  au  Chas- 
teau Orgueilleulx,  ou  ja  estoient  venus  au  camp 
les  chevalliers  couraigeulx  de  la  mesgnie  au 
roy  Artus,  dont  et  des  plus  principaulx  je 
vous  diray  les  noms.  C'est  a  scavoir  ;  le  roy, 
premièrement,  il  fust;  messire  Gauvain,  son 
nepveu  ;  Yvain,  filz  au  roy  Urien  ;  Keux,  le 
seneschal  et  Lucain  ;  Saigremor  et  Bedvier  ; 
Gaheries  et  Agravain  ;  Yves,  Yvonnet  et  Tors, 
le  filz  du  roy  Ares  ;  et  si  y  fust  Toulart  de 
Rougemont  et  Arrez,  le  filz  du  roy  Lac,  et 
Lancelot  du  Lac  aussy  ;  Eslys,  le  filz  a  la  Gale- 

che,  Moridas  et  d'aultres,  desquelz  je  n'ay  les 
noms  retenus. 

Qu'aultre  part,  au  chief  de  la  lande,  le  noble 
roy  d'Irlande  estoit,  a  compaignie  de  trois  mille 
yrois.  Et  y  fust  le  roy  Agnises  et  Briant  le  Cour- 
tois, en  fort  belle  et  noble  assemblée  ;  et  de 
ceste  part  se  meist  Perceval  au  jouster. 

Et  après  que  les  batailles  furent  divisées,  eus- 
siez veu  plusieurs  enseignes  desployer,  mains 
guidons  et  mainctes  banieres  au  vent  voler;  et 
n'y  eust  alors  chevallier  que  sa  lance  il  ne  tint 
au  poing. 

Et  Keux  devant  le  roy  s'en  vient,  qui  la  pre- 
mière j ouste  a  demandée,  et  le  roy  tantost  luy 
octroyé  pour  le  tournoy  faire  assembler.  A 
donc  s'en  vient  Keux  en  avant  les  petis  saulx 
se  présenter  pour  le  combat  actendre  ;  que  Per- 
ceval bien  recongneust,  lequel  vint  a  l'encontre 
de  luy,  poignant  les  espérons  par  si  grande 
force,  que  des  flans  de  son  destrier  a  faict  le 
sang  sortir.  Et  Keux  de  l'aultre  part  se  haste, 
comme  bon  chevallier  et  hardy.  Et  a  la  course 
des  chevaulx,  de  telle  sorte  se  rencontrèrent, 
que  Keux  en  deux  pièce  sa  lance  tronçonna  et 
Perceval  luy  mect  la  sienne  bien  une  brace  en 
son  escu,  et  a  l'empaindre  si  rudement  le 
heurta,  que  par  la  croppe  de  son  cheval  le  feist 

a  terre  tresbucher.  Et  ce  faict,  son  cheval 
prent  et  luy  remainne.  Mais  Keux  fust  en 
grande  peine  de  remonter,  parce  qu'il  estoit 
ung  petit  navré.  Alors  se  assembla  le  tournoy 
si  rudement  que  la  terre  en  a  tremblé  et  m'est 
advis  que  le  roy  d'Irlande  vint  a  l'encontre  de 
Perceval,  par  telle  vertu  et  force  que  son  escu 
luy  a  par  my  fendu.  Et  Perceval  le  referist  telle- 
ment, qui  luy  feist  perdre  les  estriers  et  tout 
plat  l'abatit  a  terre.  Au  relever  vindrent  les 
Yrois  qui  le  tournoy  fort  engregerent.  Que  vous 
iray-je  dire,  en  ce  destour  y  eust  tant  de  cheval- 
liers ensanglantez,  tant  de  chevaulx  ruez  par 
terre  avec  les  corps  des  combattans,  que  c'estoit 
chose  merveilleuse.  Nul  ne  faingnoit  a  eslon- 
gnier  sa  lance,  a  faire  son  espée  flamboier  et  a 
ruer  sur  heaulmes  et  sur  haulbers,  si  que  sou- 
vent on  veoit  le  feu  saillir. 

Le  roy  Artus  y  a  faict  grande  chevallerie,  si 
feist  Gauvain  de  Faultre  part.  Et  Perceval  a  bien 
monstre  qu'en  luy  y  eust  grande  hardiesse  et 
eust  avecques  luy  une  bonne  bande  de  cheval- 
liers, tant  d'Escossois  que  d'Yrois  ou  aultrement 
dictz  Yrlandois.  Par  le  tournoy,  ca  et  la,  Perce- 
val alloit,  au  poing  sa  bonne  espée,  qui  pas 
n'entendoit  au  gaignage,  mais  a  faire  chevalle- 
rie. Et  tant  durement  les   meslées,  les  grandes 

causes  et  les  assauts,  que  ja  près  de  compile  es- 
toit.  A  tant  chemin  se  departist  et  Perceval  au 
pont  s'en  retourna.  Et  si  tost  que  dessus  fust 
monté,  de  Taultre  part  se  revira,  comme  aupa- 
ravant avoit  faict. 

Or  s'en  va  Perceval  et  tant  erra  qu'en  la  forest 
entra,  ou  ne  cessa  le  long  du  jour  de  chevaul- 
cher,  jusques  qu'il  trouve  en  une  grande  place, 
devant  un  arbre,  une  belle  croix  et  assez  près 
une  haulte  et  large  tombe  de  marbre.  Et  ainsy 
que  Perceval  le  tout  regardoit,  il  entendit  ung 
chevallier  qui  dedans  ceste  tombe  crioit  moult 
fort  et  moult  piteusement.  Lors  Perceval  des- 
cend et  s'en  alla  vers  ceste  tombe.  Et  cil  que 
céans  est  enclos  luy  prent  haultement  a  crier, 
en  disant  : 

—  Sire  chevallier,  voustre  aide,  ung  chetif  che- 
vallier je  suis,  le  plus  dollent  et  le  plus  mal- 
heureux, que  jamais  fuct  de  mère  né  ! 

Et  quant  Perceval  Ta  entendu,  grandement 
il  s'en  esmerveille  et  puis  luy  dit  :  —  Amy,  dit-il, 
conseille-moy,  comment  je  te  pourroy  aider, 
tant  que  dehors  te  puisse  mectre  ? 

Et  cil  respond  :  —  Sachez,  cher  sire,  puisque 
secourir  me  vouliez,  il  vous  conviendroit,  ung 
grand  levier  a  ceste  arbre  coupper,  duquel  ceste 
pierre  lèverez  et  ainsy  me  pourrez  aider. 

Et  Perceval  sans  atarger  a  faict,  ce  que  luy  a 
esté  dict,  et  feist  tant  que  il  meist  le  chevallier 
hors  de  sa  tombe,  lequel  estoit  beau  et  puissant. 

Et  tost  après  le  chevallier  fust  sorty,  dit  a 
Perceval  :  —  Sire,  faict-il,  il  est  convenable  que 
ceste  grosse  pierre  contreval  rabaisser  et  je, 
comme  vostre  attenu.  vous  aideroy  de  mon 
pouvoir  a  ce  faire. 

Et  quant  il  eust  ce  dict,  il  print  ceste  pierre  a 
deux  mains.  Puis  subitement  du  coude  et  du 
costé  Perceval  poussa,  si  que  il  feist  en  la  fosse 
tomber,  et  sans  targer,  la  grosse  pierre  avalle, 
comme  au  paravant  elle  estoit.  Puis  a  Perceval 
print  a  dire  : 

—  Sire  chevallier,  faict-il,  je  vous  advise  qu'il 
vous  convient  ce  bien  garder,  ainsy  comme  j'ay 
ung  temps  faict.  Et  retenez  qu'il  n'est  cil  a  qui 
il  ne  meschée,  puisqu'il  va  cherchant  sa  folie, 
ceste  maison  vous  ay  livrée,  ou  gueres  desduit 
ne  aurez;  ainsy  mourrez  comme  je  cuide,  ain 
cois  que  vous  en  issiez  hors. 

A  donc  vint  a  destrier,  sans  actendre  est  des- 
sus monté,  sans  luy  challoir  de  lance,  ne  d'escu. 

Et  ainsy  qu'il  cuide  partir  le  destrier  se  print 
a  heurter  et  a  broder  des  espérons;  mais  pour 
quelque  force  qui  luy  feust,  jamais  ne  le  peult 
faire  mouvoir  petit  ne  grand.  Mault  fust  le  che- 

vallier  estonné  quant  il  perçoit  que  du  destrier  il 
ne  peut  cheoir;  puis  dit  ainsy  :  —  Dieu,  faict-il, 
que  sera  cecy  que  ce  cheval  ne  se  veult  pour 
moy  mouvoir?  je  croy  que  le  chevallier  l'a  clamé 
et  qu'il  a  aussy  enchanté,  quant  avant  ne  arrière 
mener  ne  faire  movoir  ne  le  scauroie. 

Et  quant  il  voit  que  aultre  chose  faire  il  ne 
peult,  tout  courroucé  est  descendu.  Et  puis  a  la 
tombe  vint,  devant  laquelle  ung  petit  s'arresta, 
sans  faire  ou  monstrer  aulcun  maulvais  sem- 
blant, et  après  la  tombele  va  et  dit  ainsy  :  —  Sire, 
faict-il,  issez  dehors,  car  contre  droict  et  con- 
tre raison  seroit  se  quelque  ennuy  je  vous  fai- 
soie,  et  aussy  faire  ne  pourroie  quant  j'en 
auroie  le  talent.  Parce  qu'il  est  assez  apparent 
que  vous  estes  le  plus  prisé,  le  mieulx  aprins  et 
le  mieulx  enseigné  que  chevallier  qui  porte  vie. 

Et  tant  vous  dis  que  se  vous  voulliez  sumon- 
ter  tout  le  monde  et  chascun  matter  aller,  vous 
fault  par  ce  chemin  lequel  vous  merra  au  grand 
puys  du  Mont  Périlleux. 

Lors  Perceval  de  la  tombe  issu,  lequel  de  rien 
ne  voullust  le  chevallier  blasmer,  ne  luy  mons- 
trer yreu  se  face;  et  si  tost  qu'il  fust  hors  de  la 
tombe,  le  marbre  est  cheu  si  durement  que  bien 
sembloit  sur  toute  la  terre  en  tremble.  Lors 
Perceval  au   chevallier  requist    qui   luy  veuille 

dire  son  nom  et  pourquoy  céans  est  entré.  Et 
cil  luy  dist  que  pour  ceste  heure  rien  ne  dira, 
mais  bien  le  scaura  que  l'an  soit  du  tout  passé. 

Quant  Perceval  voit  que  le  chevallier  ne  voul- 
loit  aultre  chose  dire,  a  son  destrier  s'en  est 
venu  dessus,  et  ce  faict,  se  mist  en  la  voie,  en 
laquelle  jusques  la  nonne  chevaulcher  et  tost 
après  la  nuict  obscure  apparust.  Quant  Perce- 
val  ainsy  se  voit  du  tout  déconseillé,  ne  scait 
en  quelle  voie  aller,  ne  par  quel  lieu  il  doibt 
tourner,  car  chemin  ne  scait  qui  le  meine  a  la 
court  ou  tant  désire  entrer.  Lors  s'advisa  que 
pour  ceste  nuict  en  ce  lieu  searrestera  et  laissera 
son  destrier  paistre  dessus  Therbaige  jusqu'au 
matin,  que  le  jour  il  verra  apparoir.  Et  ainsy 
qu'il  proposa,  le  feist,  et  la  s'arresta  toute  la 
nuict,  tant  en  dormant  qu'en  veillant  et  pensant 
son  cheval,  jusques  a  ce  qu'il  veist  le  solleil 
assez  hault  relluire.  Puis  est  dessus  son  destrier 
remonté  et  prie  a  Dieu,  disant  sa  patenostre, 
qui  luy  plaise  en  telle  voie  le  mectre,  qui  le 
maine  en  la  court  du  roy  Peschor,  ou  au  chas- 
teau  de  la  pucelle,  ou  il  veist  le  bel  eschicquier 
et  les  eschecz  qui  sont  si  riches. 

Ainsy  quen  ceste  pensée  estoit,  tant  bois  et  lan- 
des erre,  s'il  choisit  le  long  d'ung  vivier,  assez 
près  d'ung  rocher  qui  a  une  rivière  tenoit  ung 

chatellet  fort  bel  et  gent,  dont  les  murs  furent 
haulx  et  bien  poUis  et  la  tour  fort  haulte  cons- 
truicte,  a  laquelle  la  rivière  bâtait.  Tant  estoit  ce 
chasteau  bien  faict  que  nul  ne  le  scauroit 
descripre. 

Perceval  va  tant,  qu'a  la  porte  est  parvenu  et 
céans  entre,  ou  il  n'y  treuve  a  qui  parler,  car 
homme  ne  femme  n'y  veist.  Et  quant  il  fust 
près  de  la  salle,  alors  Perceval  descendit  et  si  a 
son  cheval  arresné  a  ung  annel  qu'il  a  trouvé, 
ataché  a  une  muraille.  Puis  est  en  ceste  salle 
entré,  ou  le  plus  riche  atournement  y  a  trouvé 
qu'oncques  somme  veist,  dont  ne  se  fault  esmer- 
veiller  pour  la  richesse  et  la  beaulté  dont  elle 
estoit  garnie.  Ceste  salle  jonchée  estoit  de  plu- 
sieurs fleurs  odoriférantes  et  paintes  de  toutes 
coulleurs,  et  le  ciel  d'icelle  estoit  de  drap  d'or  et 
d'argent  et  de  veloux  couvert  de  perles.  Emmy 
la  salle  ung  lict  y  avoit  qui  de  grande  science 
estoit  faict,  duquel  ne  veuil  de  la  richesse  par- 
ler. Perceval  vers  le  lict  s'adresse  et  veist  devant 
le  lict  l'eschicquier,  lequel  tant  excellent  estoit, 
ou  aultre  foys  joué  avoit  ;  lequel  d'affection 
regarda;  puis  quant  les  eschecz  recongnutadict 
ainsy  : 

—  O  Dieu,  faict-il,  or  suis-je  venu  et  adressé 
ou  mon  voulloir  estoit. 

A  donc  s*en  alla  auprès  de  l'eschicquier  assoir, 
et  estoient  les  eschecz  assis  dessus  l'eschicquier 
est  en  ordre.  Lors  Perceval  ung  piou  print, 
lequel  voulloit  avant  bouter,  puys  auprès  de  luy 
se  prent  a  regarder  et  veist  issir  de  l'huis  d'une 
chambre  une  pucelle,  autant  en  son  endroit  de 
beaulté  enluminée,  comme  est  la  lune  de  clarté, 
et  mieulx  sembloit  créature  céleste  que  terres- 
tre. Tant  estoit  belle  et  délectable  que  Perceval 
y  pert  contenance  en  la  regardant,  lequel  est 
contre  elle  venu  pour  luy  faire  la  révérence 
et  celle  son  salut  luy  rend. 

Après  ne  furent  longuement  Perceval  et  la 
damoiselle  ensemble,  que  la  arrivèrent  trois  var- 
letz,  bien  faictz  de  membres  et  de  corps,  les- 
quelz  ne  s'arresterent  tant  qu'a  Perceval  sont 
venus,  qui  joyeuxsement  le  désarmèrent  de 
chief  en  chief,  sans  rien  obmectre.  Puis  prin- 
drent  son  escu  et  sa  lance  et  le  reste  des  ses 
armures,  qu'ilz  enfermèrent  seurement.  Après 
ung  manteau  luy  portèrent,  moult  riche  et  fort 
bien  ouvré  et  estoit  de  martres  fourré.  A  ceste 
heure  ont  la  table  mise.  Et  quant  leurs  mains 
eurent  lavées  et  qu'ilz  furent  a  table  assis,  ont 
eu  ce  qui  leur  vint  a  plaisir  de  viande  fresche  et 
nouvelle.  Et  après  le  menger,  la  damoiselle 
print  Perceval  par  la  main  dextre  et  puis  a  la 

fenestre  se  mirent  qui  dessus   la  rivière  estoit, 
ou  la  pucelle  dit  a  Perceval  : 

—  Sire,  dit-elle,  bien  me  plairoit  que  vostre 
nom  vous  me  voulsissiez  dire. 

—  Dame,  faict-il,  je  vous  advise  que  Perceval  le 
Galloys  suis  nommé.  Moult  vouUentiers  je  vous 
vouldroie  bien  prier  de  Teschicquier  et  eschecz 
qui  sont  si  riches,  qu'il  fust  vostre  bon  voulloir 
et  plaisir,  de  me  dire  qui  les  feist  de  par  eulx 
jouer? 

—  Certes,  dit-elle,  le  compte  ne  vous  scauroie 
au  long  dire,  qu'il  ne  fust  près  d'aller  gesi  et  je 
crains  de  vous  ennuyer. 

—  Non  ferez  voire,  faict  Perceval. 

—  Allons  nous  en  doncques,  faict-elle,  seoir 
s'il  ne  vous  desplaist  sur  ce  lict  et  en  ce  lieu 
vous  en  diray  tout  en  ordre  la  vérité. 

Lors  se  osterent  de  la  fenestre  et  sur  le  lict 
se  sont  assis  et  devant  eulxcest  eschicquier  posè- 
rent et  les  eschecz  en  leurs  mains  prennent,  ce 
que  Perceval  souvent  contemple  et  remise.  Et 
celle  commença  a  racompter  des  eschecz  toute 
Padventure  et  la  nature  de  l'eschicquier. 


XXL  Comment  la  pucelle  racompie  a  Petxeval 
la  manière  et  comment  Veschicquier  et  les 
eschec^  jouent  seul^y  et  comment  ilf{  luy 
furent  donnés^  par  Morgne,  la  fée  y  sueur  du 
roy  ArtuSy  quand  elle  feist  son  département 
dCavecques  la  dicte  Morgne. 


Il  fust  jadis  une  pucelle  coincte,  belle,  cour- 
toise et  saige,  qui  moult  de  l'art  de  nigroman- 
cie  scavoit,  qu'elle  avoit  des  son  enfance  aprins, 
et  en  toute  aultre  science  fust  bien  enseignée  et 
aprinse.  Des  estoilles  le  cours  scavoit,  de  la  lune 
et  du  solleil,  et  de  tout  ce  qui  au  firmament 
consiste  entendoit  toutes  les  qualités.  Ja  ne  se 
fust  le  temps  mué,  que  bien  elle  n'entendist  la 
cause  et  la  raison  pareillement.  Et  si  vous  dis 
qu'en  nulle  terre  on  n'en  trouva  une  plus 
amyable,  plus  honorable  et  plus  bénigne. 

Telle  estoit  comme  vous  l'ay  descripte.  Pour 
vous  faire  tout  entendre,  ung  jour  dedans  un 
bois  entra,  et  moult  chevaulche,  tant  qu'en  une 
prarie  vint,  ou  Morgne  la  fée  trouva  séant  avec 
ung  chevallier,  qui  devant  elle  ceste  eschicquier 

avoit  et  par  dessus  riches  eschecz  d'yvoire.  La 
damoiselle  ne  fina,  tant  que  devant  est  parvenue 
ou  de  son  palefroy  est  descendue,  lequel  de 
grand  valleur  estoit,  oncques  pucelle  n'en  eust 
meilleur,  ne  plus  oppert,  ne  plus  legier,  et  avoit 
housse  d'escarlate  toute  brodée  de  fin  or.  Et 
quant  les  aultres  l'apperceurent,  si  se  levèrent  a 
rencontre  d'elle,  pour  la  rêver  et  conjouyr,  et 
puis  se  sont  ensemble  assis. 

Et  après  plusieurs  joyeulses  devises,  la  damoi- 
selle meist  ses  mains  a  ceste  heure  sur  Teschic- 
quier  et  print  ung  rot  a  manier,  lequel  bien 
taillé  luy  sembla,  et  estoit  de  lieu  en  lieu  signé 
d'or  pour  donner  a  l'yvoire  plus  grande  relus- 
cence. 

Morgne  la  print  a  regarder,  si  luy  a  dict:  — 
Ma  doulce  amye,  je  suis  celle  qui  vous  requiers 
que  se  seschecz  vous  emportez;  moult  me  plaira 
se  les  avez.  Ou  je  vous  feray  envoyer  les  eschecz 
avec  Teschicquier,  qui  sont  fort  beaulx  et  bien 
ouvrez  et  furent  faitz  par  grande  devise  a  Lon- 
dres, il  y  a  ja  longtemps,  et  de  la,  m'ont  esté 
transmis,  que  par  amytié  je  les  vous  donne, 
afin  que  de  moy  remembriez. 

—  Dame,  dit-elle,  je  vous  mercie,  donné  vous 
m'avez  la  première  et  je  vous  redevray  après 
bel  eschicquier  et  beaulx  eschecz  que  moy-mesme 

je  ouvray  et  feis.  Et  furent  par  tel  art  devisez  et 
faictz,  que  se  nul  jouer  il  voulloit,  moyennant 
qu'il  fust  loyal  chevallier,  que  les  eschecz  de 
par  eulx  trairoient  et  jourroient  et  ja  nul  tort 
ne  luv  feroient  et  matteroient  le  chevallier  et  se 
rasseroient  sur  Teschiquier  sans  aide  de  quel- 
qu'un personne. 

Morgne  luy  en  rend  la  mercy  et  a  petit  eurent 
ses  propos  fings,  quant  ung  varlet  vint  accou- 
rant, monté  dessus  ung  bon  cheval,  lequel  ne 
séjourna  tant,  qu'il  parvint  jusques  aux  pucel- 
les.  Lors  de  son  roussin  descendit  et  en  sa 
main  tenoit  ceste  eschicquier  paint  de  fin  or. 
Puis  vint  a  Morgne  et  la  sallue  et  ses  beaulx 
eschecz  luy  présente  et  pareillement  Teschiquier 
de  par  la  gente  damoiselle. 

Morgne  les  print  et  moult  les  regarda  pour 
l'œuvre  qui  tant  fust  riche  et  belle,  dont  de  bon 
cueur  la  damoiselle  remercia.  Et  ne  vous  scau- 
roie  resciter  comment  de  ce  bien  se  départirent. 
Mais  si  bien  ont  leurs  voies  prinses,  qu'en  leur 
pais  ilz  pervinchent. 

Et  vous  dis  que  j'estoye  alors  au  chasteau  du 
roy  Brodigain,  le  aieul  de  monseigneur  Gau- 
vain,  cousinne  a  la  rayne,  estoye  a  vingt  ans  de 
aage  et  non  pas  plus.  Morgne  la  sueur  du  très 
noble  et  puissant  roy  Artus,  elle  vint  ung  jour 

passer  le  temps,  la  royne  me  feist  prier,  qui 
fust  ma  cousinne  et  m'amye,  que  je  m^en  allasse 
avec  elle  ;  je  l'octroyray  par  tel,  se  que  d'elle  je 
me  partiroye,  toutes  les  fois  qu'il  me  plairoit. 

Ainsy  fust  faict  et  créance  et  quant  huy 
jours  furent  passez,  Morgne  en  son  pays  s'en 
revint,  ou  puis  fusmes  quinze  ans  ensemble. 
Tant  que  quelques  foys  il  advint  que  nous 
avions  dedans  ung  pré  ung  beau  pavillon  tendu 
dessus  la  verte  herbe  florie.  Ou  pour  quelque 
petit  de  chose  fus  courroucée,  parquoy  requis  a 
ma  dame  congé.  Mais  pas  ne  le  me  vouUust 
octroyer,  aincois  a  plat  le  me  refusa.  Et  je  luy 
commencay  a  dire,  que  pour  nulle  chose,  ne  a 
nulle  fin,  je  ne  demourroye,  ne  plus  avec  elle 
seroye.  Et  celle  me  dist  au  partir,  que  quelque 
don  luy  demandasse,  si  Tauroye  a  mon  aban- 
don, combien  que  la  chose  fust  grande.  A  donc 
ne  voullus  faire  pose,  ains  luy  dis  en  ceste 
manière  : 

—  Dame,  se  me  voulliez  donner  vos  eschecz  et 
vostre  eschicquier,  grandement  serois  a  vous 
tenue  et  soyez  certainne  que  se  le  don  me  refu- 
sez, aultre  de  vous  ne  quiers  avoir. 

Et  celle,  qui  courtoise  estoit  ne  me  le  vouUust 
refuser.  Sans  plus  parler  et  sans  plus  dire  m'en 
party  et  tant  alloy  que  je  trouvay  ceste  rivière 

que  par  ces  fenestres  voyez.  Et  le  lieu  me  sem- 
bla si  beau,  que  je  y  feis  faire  ce  manoir,  et  y  a 
ja  dix  ans  passez.  Ainsy  je  eu  cest  eschicquier  et 
les  eschecz  qui  tant  sont  beaulx,  et  en  ceste 
manière  furent  ouvrez,  comme  présent  vous  ay 
dict.  Or  vous  en  ay-je  la  vérité  dicte,  ainsy  que 
la  chose  est  allée. 

Et  pour  ceste  heure,  je  conseille,  que  d'icy 
nous  nous  levons,  car  la  nuyct  de  près  appro- 
che. 

Et  alors  Perceval  regarde  et  voit  Thuys  d'un- 
gne  chambre  arrière  ouvert,  ou  a  la  muraille 
d'icelle  estoit  appuyée  une  fort  belle  damoiselle. 
Et  ce  voyant  a  la  pucelle  dist,  qu'il  veult  en 
ceste  chambre  aller  pour  scavoir  quel  dedans  il 
scait.  Celle  respond  :  —  Allons-y  doncques. 

Et  Perceval  sans  arrester,  avec  la  damoiselle 
s'en  va,  tant  qu'en  la  chambre  sont  entrez,  que 
d'escripre  je  ne  vous  veuil,  parce  que  racompter 
vouldroie  la  grande  beaulté  et  la  richesse,  le 
delict  et  la  grande  noblesse  de  quoy  la  chambre 
fust  aornée  ;  trop  longtemps  il  conviendroit  estre, 
pour  ce  ne  vous  veuil  faire  allongé,  pour  la 
parure  vous  descripre. 

Perceval  qui  dedans  est  entré  y  veist  deux 
pucelles  assises  qui  de  beaulté  et  de  scavoir 
furent  si  bien  enluminéez,  comme  se  Dieu    les 

eust  faictes  pour  estre  déesses  perpétuelles.  Et 
faisoient  ces  pucelles  des  orfroys  d'or  et  de  soye. 
Et  quant  Perceval  voyent  venir,  humblement 
contre  luy  se  levèrent,  en  le  salluant  haulte- 
ment.  Et  luy  comme  courtois  il  leur  rend. 

Tant  furent  en  ce  lieu  longuement  que  la 
nuict  approcha  moult  fort  ;  lors  fust  tant  de 
luminaires  par  les  chambres  allumés,  que  c'estoit 
admiration.  Escuyers  y  eust  et  sergens,  fort 
beaulx  et  fort  bien  accoustréz,  qui  tantost  eurent 
les  tables  mises.  Et  puis  se  assirent  Perceval  et 
la  damoiselle  et  les  gracieuses  pucelles.  De  leurs 
metz,  rien  ne  vous  en  dis,  pour  nostre  matière 
abréger,  car  moult  en  eurent  et  a  grande  plante. 

Quant  ont  a  leur  loisir  et  voullenté  mengé, 
napes  et  tables  sont  ostées.  Et  après  plusieurs 
joyeulsetéz  démenées,  les  dames  s'en  allèrent 
coucher,  en  leurs  chambres  accoustumées.  Et 
Perceval  en  la  salle  demoura,  ou  il  trouva  ung 
lict  bien  richement  paré,  dedans  lequel  le  cou- 
chèrent les  escuyers  et  les  sergens,  après  qu'ils 
l'eurent  deshabillé,  et  ce  faict,  la  clarté  osterent, 
et  puis  ilz  se  sont  retirez. 

Perceval  point  ne  s'endormist  sitost,  comme 
faire  il  voulloit,  car  a  la  damoiselle  avoit-il  sa 
pensée,  qui  de  beaulté  bien  sembloit  estre  fée. 
Et  ainsy  qu'a  elle  pensoit,  en  son  lict  vint  avec- 

ques  luy  coucher.  Or  se  a  Perceval  ne  tient  pas 
sa  follie,  aura  ceste  nuict  son  plaisir  avecques 
sa  mye  tant  regrettée. 

Et  quant  Perceval  au  matin  le  jour  apper- 
ceut,  sans  plus  se  journer  se  leva,  et  n'y  avoit 
escuyer,  ne  sergent,  ne  pucelle,  ne  chambrière. 
Puis  se  leva  la  damoiselle,  qui  pleine  de  cour- 
toisie fust,  a  laquelle  Perceval  prie  qu'elle 
veuille  commander  que  ses  armes  on  luy 
apporte  et  son  destrier  appareillier,  et  que 
moult  il  avoit  encores  affaire.  Et  celle  qui  le 
tenoit  chier  luy  dit  : 

—  Sire,  demeurez  pour  ce  jour  avecques  moyet 
TOUS  aurez  tout  ce  que  a  plaisir  vous  viendra. 

Perceval  dist  que  séjourner  ne  scauroit  en 
nulle  manière  et  luy  jure  Dieu  de  lassus,  que 
au  plus  court  terme  qu'il  pourroit  retourner  de 
la  court  au  roy  Peschor,  vouldroit  en  ce  lieu 
revenir.  Et  celle  de  luy  se  contente  et  luy  dist 
que  bien  a  la  voie  le  mectera  et  le  chemin  luy 
monstrera  par  ou  demain  il  pourra  estre  a  la 
court  du  roy  Peschor,  se  par  sa  négligence  ne 
se  fourvoie. 

Et  Perceval  l'en  remercie,  puis  luy  a  faict  la 
damoiselle  ses  armes  bailler,  desquelles  s'est 
tantostarmé;  après  print  son  escu  et  sa  lance  et 
tout  ce  que  mestier  luy  fust  et  hors  de  la  salle 
est  issu. 

Et  quant  il  fust  devant  la  porte,  deux  chevaulx 
encelléz  trouva.  Adonc  monta  et  la  pucelle 
aussy,  qui  blanche  estoit  comme  la  fleur  d'ung 
lys  et  dist,  que  avecques  luy  yra,  tant  qu'elle  le 
aura  mis  en  la  voie.  A  tant  hors  de  la  porte 
issirent  et  tant  exploicterent,  tousjours  le  grand 
chemin  tenant,  que  sont  a  la  rivière  parvenus, 
qui  moult  estoit  roide  et  profunde,  ou  ilz  trou- 
vèrent une  nef  fermée  et  une  clef  a  ung  chaisne 
hault  et  feuillu,  lequel  dessus  la  rive  estoit. 

En  ce  lieu  est  Perceval  descendu  et  puis  la 
pucelle  meist  jus,  qui  print  une  clef  qu'elle 
avoit,  de  laquelle  la  nef  defl'erma  et  dit  a  Per- 
ceval : 

—  Entrez,  et  si  menez  voustre  cheval,  la  nef 
fort  bien  vous  portera,  et  quant  la  oultre  vous 
serez,  le  grand  chemin  vous  en  irez,  et  il  vous 
meinera  sans  faulte  nulle  en  la  court  du  roy 
Peschor;  et  gardez  que  ne  le  laissez  par  foretz, 
par  plain,  ne  par  landes. 

Perceval  dist  que  bien  yra  et  puis  l'a  a  Dieu 
commandée.  Lors  est  dedans  la  nef  entré  et 
son  cheval  avecques  luy,  plus  viste  que  n'esper- 
vier  ne  voile,  si  que  en  petit  d'heure  se  trouva  a 
l'aultre  rive.  Ci  descendit  sur  le  gravier  et  est 
sur  son  destrier  remonté. 


XXII.  Comment  Perceval  entra  en  une  grande 
forest  en  suivant  le  chemin  que  la  damoiselle 
luy  avoit  enseigné,  auquel  trouva  ung  che- 
vallier pendu  a  ung  grand  chesne,  lequel  il 
despendit  y  et  puys  comment  le  chevallier  le 
benist  et  remercia  de  tout  son  pouvoir. 


Après  que  Perceval  fust  en  la  forest  entré,  en 
propos  de  tenir  le  grand  chemin  que  la  pucelle 
luy  a  monstre  et  enseigné,  en  une  aultre  voie 
est  entré,  qui  fort  estoit  herbue  et  espineuse. 
Tout  le  jour  entier  chevaulcha  sans  trouver 
ou  rencontrer  chevallier,  damoiselle,  pucelle, 
ne  meschinne  a  qui  il  puist  nouvelle  deman- 
der. Tant  qu'il  fust  assez  près  de  nuict,  a 
laquelle  heure  ung  chevallier  veist,  que  Ton  avait 
par  les  deux  piedz  a  ung  grand  chesne  pendu, 
et  encores  estoit  tout  armé,  et  estoit  son  cheval 
arresné  a  une  branche  auprès  de  luy. 

Moult  avoit  le  chevallier  de  détresse  et 
ennuy  souffert  par  l'espace  de  deux  jours  que 
pendu  eust  esté. 

Perceval  qui  de  loing  le  voit,  s'esmerveille 
que  ce  peust  estre  ;  lors  print  des  espérons  bro- 

cher  le  destrier  qui  tost  alla,  lequel  ne  fina  de 
courir,  jusques  a  ce  que  devant  le  chevallier 
parvint,  que  Perceval  en  pitié  regarda.  Et  le 
chevallier  ne  se  tarde  de  parler,  mais  tantost  a 
a  Perceval  dist,  que  par  amour  luy  veuille  aider 
et  que  ce  soit  en  dilligence,  et  que  s'il  tardoit 
ung  petit,  jamais  aider  ne  luy  pourroit,  tant  est 
de  grande  doulleur  actaint. 

Tantost  s'est  de  luy  approché,  cil  qui  estoit 
plain  de  clémence,  et  le  despendit  doulcement, 
en  le  recepvant  entre  ses  bras.  Et  a  Tenvers  de 
son  escu  le  couche  et  a  terre  mis,  puis  s'est 
auprès  de  luy  assis  et  son  haulme  luy  délace, 
affîn  de  laisser  ung  petit,  car  de  grande  doul- 
leur se  doulloit,  par  ce  que  refroidé  estoit.  Lors 
ung  moult  hault  souspir  gecta  et  puis  a  le  chief 
soublevé  et  ung  petit  les  yeulx  ouvers  et  dit  : 

— Sire,  faict-il,  Dieu'qui'pour  nous  mortendura 
vous  doint  honneur  et  bonne  vie,  vous  estes  cil 
qui  de  doulleur  gecté  m'avez  et  qui  m'a  la  vie 
rendue.  Ne  scay  quel  pardon  vous  en  rendre, 
fors  qu'a  vous  me  donne  ligement,  pour  mon 
vivant  vostre  serf  estre. 

Perceval  Ta  moult  regardé,  et  puis  doulcement 
l'araisonne  et  luy  prie  son  nom  luy  dire,  et  que 
l'occasion  luy  racompte  pourquoy  on  l'avoit  en 
ceste  arbre  pendu?  Et  le  chevallier  luy  respond  : 

—  Bagomades  on  me  nomme,  sire,  faict-il.  Or 
m'entendez,  j'alloie  au  grand  Mont  Douloureux, 
la  vérité  vous  en  diray.  Et  ainsy  que  m'achemi- 
noit  emmy  ce  bois,  Keux  encontray,  le  seneschal 
du  roy  Artus,  lequel  estoit  de  trois  chevalliers 
armés  accompaigniés,  qui  moult  estoient  preulx 
et  hardis,  et  du  Mont  Douloureux  venoient.  Et 
furent  presque  hors  du  sens,  pour  ce  que  leurs 
chevaulx  oultre  les  croix  menèrent,  au  pillier 
du  Mont  Douloureux,  duquel  comme  je  pense 
bien  vous  avez  ouy  parler,  et  aussy  de  la  grande 
merveille  non  pareille  a  toutes  les  aultres  :  car 
a  ce  pillier  ne  peult  aulcun  chevallier  lacer  ou 
atarger  palefroy,  ne  destrier  a  Tanneau  qui  au 
pillier  pent,  s'il  n'est  le  meilleur  chevallier  du 
monde.  Et  les  trois  desquels  je  vous  compte  en 
retournoient  assez  marris,  et  quand  ilz  m'eurent 
rencontré  de  nulle  chose  ne  m'araisonnerent. 
Toutes  foys  les  sallué,  le  plus  humblement  que 
je  peulx,  ainsy  qu'on  doibt  preudhommes 
faire.  Keux,  qui  jamais  courtois  ne  fust, 
mais  maldisant  et  deputaire,  et  les  trois  aultres 
ensemble,  m'abatirent  de  mon  cheval  ;  puis 
tant  me  firent  d'injure  et  honte,  que  nul 
dire  ne  le  pourroit.  Keux  qui  plus  du  maistre 
se  faisoit  et  qui  estoit  le  plus  villain  de  tous, 
les  piedz  et  les  mains  me  lia,  sans  voulloir  avoir 

de  moy  mercy.  Et  puis  ce  faict,  a  ce  grand  arbre 
me  pendit,  ainsy  comme  veu  vous  avez  et 
comme  m'y  avez  trouvé.  Ou  plus  rien  n'estoit 
de  ma  vie,  se  mon  secours  vous  ne  fussiez  venu, 
dont  les  mercys  vous  doys  humblement  rendre. 
Mais  Sire,  s'il  ne  vous  desplaist,  vostre  nom 
vouldroie  bien  scavoir  et  aussy  que  vous  allez 
querre  ? 

Et  Perceval  luy  dist,  que  par  la  terre  va 
pour  adventures  trouver.  Puis  se  nomma  sans 
plus  actendre  et  dist  qu'il  yra  sans  doubtance 
au  pillier  du  Mont  Douloureux,  pour  esprouver 
et  pour  scavoir  se  point  bon  chevallier  sera. 

Et  tost  après  que  ses  devises  furent  dictes,  il 
commença  aannuicter;  mais  la  nuict  fust  belle 
et  sereine,  parquoy  ne  leur  fust  grand  ennuy 
de  reposer  en  ce  lieu  jusques  au  matin.  Et  par 
especial  a  celluy  qui  tant  avoit  eu  de  tourment, 
pour  l'amour  duquel  plus  demeura  Perceval 
que  pour  aultre  chose.  Et  quant  le  soUeil  fust 
levé,  mirent  les  frains  a  leurs  chevaulx,  les- 
quelz  rherbe  fresche  paissaient.  Et  ce  faict, 
plus  non  actendu  a  faire  leur  département,  et  en 
partant  s'entrecollerent. 

Et  dist  lors  Bagomades  a  Perceval  qu'il  s'en 
alloit  a  la  grande  court  du  roy  Artus,  Keux  de 
trahison  accuser,  que  maintenant  pensoit  estre 

a  Carlion.  Et  Perceval  luy  dit  ainsy  :  —  Amy, 
puis  qu'en  la  court  du  roy  Artus  vouliez  aller, 
je  vous  prie  de  par  moy  le  salluer  et  la  royne  et 
les  pucelles,  sans  oublier  messire  Gauvain  et 
Yvain.  Et  se  des  nouvelles  vous  demandent, 
dire  pourrez  que  je  suis  sain. 

A  tant  se  mirent  en  voie  et  se  recommandant 
a  Dieu.  Perceval  dresse  son  chemin  tout  droit 
vers  le  Mont  Douloureux,  ou  maintzcouraigeulx 
chevalliers  eurent  a  grand  destroit  esté. 


XXIII.  Comment  les  compaignons  de  la  Table 
Ronde  se  mirent  en  queste  pour  trouver  Per- 
ceval  le  Galloys  et  le  chastel  du  roy  Peschor, 
pour  scavoir  la  signifiance  des  nouvellesqui 
estoient  céans. 


Or  Bagomades  tant  exploicta  qu'en  la  court 
du  roy  Artus  s'en  va.  Et  y  fust  moult  honnoré 
et  prisé,  et  le  roy  en  personne  luy  prie  que  de 
sa  meisgnie  il  vueille  estre,  et  cil  liberallement 
luy  accorda.  Ainsy  est  Bagomades  en  court 
demeuré,  ou  fort  il  y  fust  honnoré  et  renommé 
par  maint  pays. 

Alors  le  jour  en  ténèbres  se  terminoit,  par- 
quoy  Ton  feist  dresser  les  tables.  Après  laver  se 
assirent,  tant  les  barons  que  les  dames.  Et  après 
le  roy  a  la  table,  assistèrent  les  archevesques  et 
evesques,  et  en  suivant  les  chevalliers  depuis, 
et  devant  les  escuyers  se  assirent  les  pucelles. 
Et  ceulx  qui  servirent  les  debvoient,  les  servi- 
rent benignement.  Et  ainsy  qu'ilz  furent  au 
convis,  se  print  le  roy  de  Perceval  parler,  lequel 
comme  il  a  ouy  dire,  s'en  est  au  Mont  Doulou- 
reux allé,  pour  sa  promesse  esprouver.  Disant 
ainsy  : 

—  Par  Dieu,  faict-il,  Perceval  est  digne  d'estre 
pour  preulx  nommé,  quant  par  son  noble  cou- 
raige  est  de  toute  bonté  entaché  et  garny.  Et 
pour  ce  une  chose  vous  dis,  que  se  trois  ans 
peult  encores  durer  qu'il  sera  le  plus  a  louer 
que  chevallier  qu'il  soit  en  vie,  si  ne  s'en  doibt 
aulcun  douUoir,  mais  Dieu  prier  qui  le  main- 
taigne  en  telle  santé  que  encores  il  puist  en 
court  revenir,  plain  de  vie  et  plain  de  vertu. 

—  Certes,  sire,  se  ditGauvain,  jesuis  esmeu  de 
l'aller  querre  et  le  chercher  ou  je  pourray.  Et 
pense  le  matin  mouvoir.  Et  ja  nul  jour  n'arres- 
teray  tant  que  soie  au  Mont  Douloureux. 

Alors  messire  Yvain  luy  dist  que  y  luy  tiendra 
compaignie  et  que  ne  prendra  ja  séjour  plus 
d'une  nuict  en  une  maison,  se  Dieu  de  prison  le 
préserve,  ou  de  mort  naturelle  ou  accidentelle, 
tant  qu'il  aura  au  Mont  Douloureux  esté  cher- 
cher et  quérir  Perceval. 

Atant  en  piedz  se  levèrent  Lancellot  et  Agra- 
vain,  Gaheries  et  Gladoains,  Keux  et  d'Estral  de 
la  grande  forest,  le  roy  d'Escosse  et  cil  d'Irlande, 
Saigremor  et  Gueresches,  le  Chevallier  au  ciercle 
d'or,  Biaut  des  Isles  et  Lucain,  Eslis  et  le  filz  a 
Galeche,  Bagomades  et  cil  a  la  coste  mal  taillée, 
Guises  le  petit  et  le  comte  de  Baladigan,  le  duc 
Quinables  et  Caulas,   Mérangis,   Carados  brief- 

bras,  Dodiniau  le  saulvaige  et  Erec,  le  fîlz  au 
roy  Lac,  Epinogres  et  Dagniau,  Carsalas  et 
Hains  de  Nimeaulx,  le  Laict  hardy,  le  Beau 
maulvais,  Yvain,  Lanoustre  et  Brandelis,  et 
encore  ung  aultre  Yvain  qu'il  fust  surnommé 
Blanchesmains.  Tous  ceulx  dirent  et  conclurent 
que  sans  arrester  Perceval  chercher  yroient;  et 
que  jamais  ne  arresteront,  jusques  a  ce  qu'il 
auroit  trouvé.  Et  quant  entre  eulx  fust  la  cré- 
ance faicte  et  la  foy  promise,  se  levèrent  tous 
du  manger,  puis  en  leur  logis  s'en  allèrent  pour 
leur  aiser  jusqu'au  matin. 

Et  de  ceste  heure  print  Gauvain  congé  du 
roy,  son  oncle,  et  consequamment  de  la  Royne, 
laquelle  envis  lui  octroya;  mais  y  lui  promist 
et  jura,  que  le  plus  tost  qui  luy  sera  possible  a 
la  court  reviendroit.  Ainsy  s'en  est  Gauvain  parti 
du  roy,  son  oncle,  et  de  la  royne,  et  puis  s'en 
est  a  son  logis  allé  reposer,  jusqu'à  ce  que  au 
lendemain  que  Ton  veist  la  clarté  du  solleil 
raier;  a  laquelle  heure  armer  se  feist  et  puis  est 
sur  son  destrier  monté,  l'escu  au  col,  la  lance 
au  poing.  Et  sans  plus  faire  aultre  séjour  s'en 
est  hors  de  la  ville  yssu.  Et  ja  ses  compaignons 
estoient  près  d'une  croix,  en  l'attendant,  tous 
armez,  dessus  leurs  chevaulx,  les  ungz  bais,  les 
aultres  foves  et  moreaulx.  Et  vous  dis  bien  que 

leurs  escus,  qui  doréz  estoient,  si  grande  clarté 
a  la  lueur  du  soleil  rendirent  que  fort  admirable 
chose  fust,  car  LX  chevalliers  sont  des  meilleurs 
de  crestienté. 

Lors  Yvain  de  Gauvain  approcha,  en  lui  mec- 
tant  la  main  sur  le  col  de  son  destrier  et  luy 
dit  en  ceste  manière  :  —  Sire  faict-il,  tous  les  che- 
valliers, que  icy  sont,  tous  se  fussent  ce  jour 
départis  se  ils  eussent  sceu,  quelle  part  aller 
vous  vouliez. 

Gauvain  respond  que  pour  tout  certain  que 
Perceval  yra  chercher,  se  Dieu  le  veult  pré- 
server d'infortune,  et  puis  se  efforcera  de  la 
court  du  roy  Peschor  trouver,  qui  jadis  grand 
honneur  lui  feist.  Et  pour  ce  que  voullentiers 
scauroy  de  quoy  le  saint  Graal  servoit  et  que  ce 
peult  a  la  vérité  estre.  Et  si,  se  vouldra  enques- 
ter  du  corps  qui  en  la  salle  estoit,  gisant  dedans 
une  bière,  dessus  lequel  corps  y  fust  une  espée 
croisée,  et  ne  scay  que  ce  signifie,  et  le  veis  de 
mes  deulx  yeux,  et  ne  fust  oncques  si  grant 
dueil  faict,  comme  les  gens  faisoient  qui  furent 
autour  de  la  bière.  Et  ainsy  que  ce  lieu  j'estoie, 
nulle  chosse  ne  peux  scavoir,  car  toute  la  gent  se 
esvanouit,  et  après  que  le  roy  vint  a  moy,  auquel 
je  me  enqueroye,  si  las  fust  que  je  m'endormy,  et 
ne  m'en  eusse  sceu  tenir,  qui  cent  marcz  d'ar- 

gent  me  donnast.  En  ung  riche  lict  et  fort  gent, 
au  plus  tost  que  peu  me  couchay,  et  quant 
m'esveille  au  matin,  me  trouve  auprès  d'ung- 
rocher,  et  mes  armes  et  mon  cheval  dessus  la 
grève  de  la  mer.  Oncques  puis  n'en  ouy  rien 
dire;  et  pour  ce  n'ay  empensé  retourner  avant 
que  la  puisse  venir. 

—  Certes  se,  luy  respondYvain, c'est  une  chose 
fort  pénible. 

Et  quant  par  les  aultres  chevalliers  fust  ceste 
raison  ouye,  Tung  de  Taultre  se  départirent.  Et 
s'en  va  chascun  son  adventure  chercher,  la  ou 
ils  la  cuident  trouver.  Et  Gauvain  commence  a 
entrer  dans  la  forest,  grande  et  ramée,  et  sa 
compaignie  furent  messires  Yvain  et  Lancellot, 
qui  tous  trois  ensemble  vont,  parmi  le  bois  che- 
vaulchant. 

En  l'hystoire  point  ne  retrouve  quelles  adven- 
tures  aux  aultres  advindrent,  quelle  voye  ne 
quel  chemin  ilz  tindrent. 


XXIV.  Comment  Perceval,  après  qu'il  eust 
dépendu  et  délivré  Bagomades  de  l'arbre 
auquel  il  estait  pendu  par  les  pied^,  se  mest 
avant  dans  la  forest,  ou  il  trouva  de  cas 
d'adventure  uyig  enfant,  assis  sur  une  haulte 
branche  d'ung  arbre,  lequel  il  interrogea, 
dont  il  estoit  et  quel  estoit  son  nom  et  plU' 
sieurs  aultres  demandes,  auxquelles  nevoullut 
l'enfant  a  nulle  manière  respondre. 


Gauchier  le  Doudain  qui  ceste,  hystoire  nous 
a  commémorée  et  mise  en  avant,  quinze  jours 
après  avoit,  que  Perceval  le  vertueux  chevallier 
et  preulx  erra  que  de  Tarbre  fust  party,  duquel 
Bagomades  despendit,  sans  qu*il  ait  aulcunne 
chose  veue,  digne  de  mémoire. 

Et  puis  est  en  ung  bois  entré,  qui  moult  estoit 
grand  et  fort  beau,  ou  ung  enfant  veist  sur  une 
branche  assis,  si  hault  que  d'ugne  lance  on  n'y 
eust  sceu  advenir,  lequel  en  sa  main  une 
pomme  tenoit.  Mais  bien  vous  puis  asseurer 
que  en  toute  la  terre  n'eussiez-vous  trouvé  si 
belle  créature.  Et  si  estoit  vestu  moult  gente- 
ment.  Et  bien  semblait  qu'il  n'eust  encore  cinq 
ans  passez  et  qu'il  fust  encores  sans  nourrice. 

Et  quant  Perceval  Tapperceust,  s'est  envers 
ceste  arbre  adressé,  ou  il  s'arreste  et  puis  l'en- 
fant sallue.  Et  sans  attendre  longuement,  cest 
enfant  son  sallut  luy  rend.  Puis  Perceval  luy 
pria  de  descendre.  Et  cil  respond  que  non  fe- 
roit  :  — Je  ne  suis  pas  vostre  subject,  faict  ceste 
enfant,  se  saichez  bien  combien  que  chevallier 
soyez,  pourtant  ne  tiens-je  rien  de  vous,  et  se 
j'en  tiens,  je  vous  le  quicte.  Maintes  paroUes 
m'a  l'on  dit,  qui  voilèrent  a  mes  oreilles, 
lesquelles  ne  m'ont  pas  grevé,  encores  ne  me 
grefve  la  vostre. 

Faict  Perceval:  — Si  scai-je bien  pourtant  qu'a 
droict  chemin  arrivé  suis,  se  vous  la  viste  m'en 
dictes. 

L'enfant  respond  :  —  Ce  peult  bien  estre;  mais 
tel  maistre  encores  ne  suis,  que  vous  sceusse 
donner  responce  a  tout  ce  que  me  vouldriez 
demander. 

—  Je  ne  vous  quiers  demander  chose,  faict  Per- 
ceval, qui  vous,  sans  arrester  grande  pause^  ne 
debviez  par  raison  dire.  Je  veuil  vostre  nom  de- 
mander, dont  vous  estes  et  quel  pays,  et  pourquoy 
vous  seez  sur  ceste  arbre,  et  se  du  roy  Peschor  ne 
me  scauriez  d'aulcunne  chose  dire  et  ou  trou- 
ver je  le  pourroye? 

Et  cil  respond  qu'il  ne  luy  diroit  de  tout  ce 

qui  luy  scauroit  demander,  soit  vérité  ou  soit 
mensonge.  —  Mais  une  chose  scay-je  bien,  que 
vous  pourrez  demain  au  pillier  du  Mont  Dou- 
loureux aller,  ou  comme  je  cuide,  nouvelles 
orrez  assez  plaisantes  et  aggreables  pour  vous. 

A  tant  de  la  branche  se  lieve  et  sur  une  aultre 
plus  haulte  legierement  monta,  en  laquelle 
gueres  n'a  séjourné;  mais  puis  tant  de  branche 
en  branche  est  monté,  qu'es  merveilleusement 
fust  hault.  Moult  le  regarde  Perceval,  puis  ung 
seul  mot  n'en  dit,  ne  sonne;  mais  a  merveille 
est  esbahy  de  la  parolle  et  de  Taffaire  de  cest 
enfant,  lequel,  ainsy  que  Perceval  le  regardoit, 
se  esvanouit  sans  qu'il  s'en  sceust  donner  en 
garde  et  le  pensoit  encores  ouyr. 

Et  quant  il  veist  que  plus  ne  le  peult  voir, 
si  se  remeist  en  son  chemin,  et  parce  que  le 
jour  se  print  a  décliner  et  que  la  nuict  venoit, 
chez  ung  hermite  se  hébergea,  qui  voullentai- 
rement  le  receut  et  luy  donna  tout  ce  qui  luy 
fust  possible  recouvrer. 

Et  quant  se  vint  la  matinée,  ains  que  la  chal- 
leur  se  levast,  Perceval  fust  tantost  armé  et  a 
son  chemin  s'est  remis.  Lors  commença  a 
esperonner  le  destrier,  sique  avant  qu'il  fust 
midy  passé,  le  Mont  Douloureux  peust  de  loing 
choisir,  car  a  merveille  hault  estoit.  Alors  Per- 

ceval  se  hasta.  Et  quant  au  pied  du  mont  par- 
vint, ung  peu  s'arreste  et  puis  descend,  pour 
son  cheval  que  las  voioit;  auquel  osta  tant  la 
bride  que  la  celle,  pour  ung  petit  le  refreschir. 

Puis  Perceval  a  son  destrier  meist  son  frain 
et  celle,  et  sans  actendre  est  dessus  monté  ;  et 
ne  cessa  de  chevaulcher,  tant  qu'il  fust  au  Mont 
Douloureux  parvenu. 

A  donc  se  print  a  regarder  le  pillier  et  Tœuvre 
qui  fort  louable  estoit.  Et  fust  de  cuyvre  com- 
posé et  construict.  Et  y  avoit  quinze  belles 
croix  alentour,  si  richement  ouvrées  et  faictes, 
que  jamais  homme  humain  n'en  veist  de  si  ma- 
gnifiques, ne  si  excellentement  ornées,  et  eurent 
de  longueur  plus  de  douze  toises.  Perceval  fust 
tout  estonné  et  esbahy  de  regarder  les  grans 
merveilles  de  ce  pillier  et  des  quinze  croix; 
dont  les  cinq  vermeilles  estoient,  les  cinq  aultres 
blanches  et  la  reste  de  fin  asur  colorées.  Et 
furent  toutes  ses  couUeurs  naturelles,  sans  que 
paintre  y  ait  meist  les  mains;  mais  ainsy  ont 
esté  crées.  Et  furent  d'ugne  pierre  dure  faicte, 
qui  a  tousjours  aura  durée. 

Perceval  les  croix  oultrepassa,  qui  estoient  de 
moult  grande  beaulté.  Puis  se  print  le  pillier 
regarder,  qui  luy  sembla  fort  hault  et  bien 
doré.    Et    y   veist    ung    anneau   attaché,    bien 

massif  et  tout  de  fin  or,  et  ne  croy  pas  que  de 
plus  riche  en  fust  jamais  au  monde,  pour  la 
dignité  qui  en  lui  estoit.  Environ  et  entour  decest 
anneau  y  avoit  escript  en  lectres  d'argent  deux 
vers  en  latin  qui  signifioient  :  que  nul  cheval- 
lier n'arresne  a  Tannel  son  destrier,  ne  se  peult 
comparer  au  meilleur  chevallier  du  monde. 
Perceval  ne  scavoit  pas  lire,  mais  bien  en  avoit 
ouy  parlé. 

Petit  après  qu'il  eust  cest  anneau  regardé,  de 
dessus  son  destrier  descendit;  puis  les  resnes 
print,  lesquelles  a  Tanneau  attacha  et  les  y  a  fort 
bien  nouées.  Et  son  escu  et  sa  lance  va  conse- 
quantement  a  ce  pillier  apuyer.  Et  puis  tout 
coy  en  estant,  s'arresta,  et  ce  faict,  son  heaulme 
osta  pour  mieulx  escouter  et  ouyr  se  quelque 
nouvelle  il  entendra. 

A  tant  une  pucelle  a  veue,  une  mulle  blanche 
chevaulchant,  et  puis  bien  dire,  que  oncques 
en  ceste  terre,  nulle,  ne  près,  ne  loing,  ne  ouyt- 
on  de  femme  descripre,  que  plus  bel  atour  et 
aornements  eust,  que  ceste-cy.  Et  quant  a  la 
beaulté  d'icelle,  il  n'est  homme  vivant  qui  vous 
sceust  le  tant  reciter,  car  une  chose  trop  admi- 
rable et  incomparable  estoit;  et  pour  ce,  vault 
mieulx  que  m'en  taise,  que  quelque  chose  vous 
en  dise. 

La  pucelle  que  vous  ay  dicte  a  tant  sur  la 
mulle  ambulé,  que  sur  la  verde  herbe  menue, 
devant  Perceval  descendit,  lequel  haultement 
le  sallua  et  Perceval  courtoisement  son  sallut  luy 
rendit.  Fort  de  sa  beaulté  esmerveille  et  sans 
aultre  chose  dire,  est  la  pucelle  venue  jusques 
ou  le  destrier  estoit  a  Tanneau  du  pillier 
ataché.  Puis  du  destrier  approche  et  le  va  de 
son  manteau  sur  le  col  et  sur  la  teste  doulcement 
aplanier  et  luy  faire  merveilleuse  feste.  Et  Per- 
ceval la  regarde  et  est  honteux,  et  luy  poise  que 
si  courtoise  damoiselle  mecte  la  main  a  son 
cheval  et  craint  en  avoir  reproche.  Car  cheval- 
lier ne  doibt  souffrir  pucelle  ce  service  faire.  Et 
pour  ce  devers  elle  vient  et  luy  a  dict  : 

—  Ma  damoiselle,  laissez  ceste  service  que  a 
mon  destrier  faictes. 

Elle  commença  a  luy  affermer  qu'elle  de  bon 
cueur  le  faisoit  :  —  Sire,  faict-elle,  je  scay  de  vray 
sans  le  cuidier  ne  le  penser  que  non  seuUement 
vostre  corps,  mais  vostre  destrier  doibt  chascun 
en  faveur  de  vous  honnorer  et  en  humilité 
révérer,  plutost  que  tel  sainct  qu'en  la  terre  on 
révère.  Parceque  l'universel  monde  n'est  pos- 
sible trouver  chevallier  qui  ayt  sceust  au  Mont 
Douloureux  son  destrier  a  l'anneau  du  pillier 
arresner,  que  vous.    Parquoy  bien   vanter  vous 

pouvez,  que  plus  grand  honneur  vous  est 
advenu  que  chevallier  de  mère  ne  eust  oncques, 
ne  receut  au  jour  de  sa  vie. 

—  Certes,  dame,  faict  Perceval,  je  ne  me  tiens 
pas  le  meilleur. 

—  Sire,  faict-elle,  vostre  honneur  est  dédire 
telles  parolles,  mais  on  scait  comment  il  en  est. 
Et  pour  ce  n'y  ait  plus  de  ceste  chose  parlé  et 
vous  en  venez  s'il  vous  plaist,  cy  dessoubz  a 
mon  pavillon,  ou  on  vous  fera  grande  feste, 
grand  honneur  et  courtois  accueil.  — Et  Perceval 
luy  octroya. 

Après  que  Perceval  et  la  pucelle  furent  re- 
montez, ne  se  arresterent  jusques  a  ce  qu'ilz 
pervindrent  devant  la  tente,  laquelle  en  une 
lande,  soubz  le  mont  estoit,  tendue  le  lez  d'ung 
sapin,  ou  sont  ensemble  descendus.  Et  tout  en 
l'heure,  hors  de  ceste  tente  issirent  chevalliers, 
dames  et  pucelles  qui  bien  humblement  vin- 
drent  Perceval  salluer.  Et  quant  il  fust  dedans  le 
pavillon,  entre  deux  escuyers,  de  chief  en  chief 
le  désarmèrent;  puis  luy  ont  ung  riche  man- 
teau affublé,  que  luy  feist  la  pucelle  aporter,  qui 
au  tref  amené  l'avoit.  Alors  fort  se  peinèrent  et  dili- 
genterent  deux  escuyers  de  la  table  préparer  et 
mectre,  ou  sans  targer  se  sont  Perceval,  la 
damoiselle  et  les  plus  principaulx  de  la  tente 


—    202    

assis.  Et  ne  vous  fais  de  leurs  metz  mémoire, 
car  assez  en  eurent  a  suffisance.  Et  après  le 
menger  et  que  de  la  table  furent  levez,  la  nuict 
de  bien  près  approcha  et  ja  estoit  le  solleil 
absconse.  En  la  place,  sur  la  belle  herbe  devant 
le  pavillon,  se  sont  Perceval  et  la  pucelle  assis, 
pendant  que  les  varletz  les  lictz  dressèrent;  et 
alors  entra  Perceval  avecques  la  damoiselle  en 
devise  et  premièrement  luy  prie,  que  son  bon 
plaisir  soit  luy  dire  son  nom,  et  dont  elle  estoit, 
et  pourquoy  avoit  en  ce  lieu  son  pavillon  tendu, 
près  du  Mont  Douloureux,  qui  tant  est  horrible 
et  estrange  ? 

Et  celle  luy  respond  :  —  Beau  sire,  de  ce  vous 
en  diroy-je  bien  la  vérité  a  petit  de  langaige.  Je 
suis  nommée  la  damoiselle  du  Grand  Mont  du 
Puys  Douloureux.  Et  sachez  que  a  vostre  bon 
commandement  ay  icy  près  de  ce  mont  ung 
chasteau  assis.  Mais  puis  quinze  jours  enca  que 
en  ce  lieu  je  me  hebergay,  me  vint  ung  varlet 
anuncer,  que  puis  petit  de  temps  avoit  en  la  court 
du  Roy  Artus  en  Bretaigne  esté  et  disoit  que  le 
jour  mesmes  qu'il  y  fust,  y  veist  Gaunain, 
Yvain  et  Girflet  Saigremor  et  Lancellot,  et  le 
Chevallier  au  cercle  d'or,  et  bien  LX  chevalliers 
des  meilleurs  de  ce  monde  qui  a  la  court  estoient, 
lesquelz  tous  dirent  et  promirent  que  au   Mont 

Douloureux  au  pillier  viendroient.  Pour  ce  feiz- 
je  icy  aporter  mon  pavillon,  désirant  voir  au 
mont  repairer  les  bons  chevalliers  esleus, 
desquelz  vous  nomme  partie. 

—  Dame,  faict-il,  bien  vous  en  croy,  mais  je 
vous  supplie  me  dire  certainne  raison  de  ce 
pillier,  se  pour  ce  ne  vous  fay  grevance. 

Et  celle  dit:  — Sire,  tantost  en  aurez  la  cause 
ouye,  se  vostre  plaisir  est  m'escouter.  Pour 
l'affaire  vous  bailler  a  entendre,  scavoir  debvez, 
que  quant  le  roy  Artus  fust,  ne  la  plus  belle 
créature  estoit  que  jamais  nature  forma.  Et  fust 
au  roy,  son  père,  dict  que  trois  fées  eust  a  sa 
naissance.  A  donc  celle,  qui  la  principale  des 
trois  estoit,  dist  :  que  au  temps  advenir  Penfant 
auroit  sens,  puissance,  valleur  et  honneur  et  en 
tous  biens,  le  souverain.  Et  quant  Uterpen- 
dragon  Touyt,  ne  fault  doubter  s'il  en  feist 
grande  fesie,  comme  cil  auquel  de  son  fîlz  on 
parloit.  Et  ainsy  que  ung  jour  en  son  domainne,. 
en  la  cité  de  Gloencestre  estoit,  a  une  fenestre 
apuyé  devant  un  vivier,  Teaue  et  la  forest  regar- 
dant, devant  luy  vint  une  pucelle  qui  moult 
estoit  richement  aornée,  laquelle  en  ceste  ma- 
nière luy  dist  : 

—  Sire,  faict-elle,  Taultre  jour  m'en  estoye  allée 
esbatre  et  ainsy  que  fus  en  une  prée  pervenue 

en  ce  lieu,  Morgue  la  fée  je  trouvay,  qui  me 
dist  qu^ung  filz  vous  aviez,  qui  si  après  moult 
honoré  seroit  et  plus  que  son  père  redoubté, 
lequel  empereur  et  roy  estoit.  Atant  se  teust  et 
je  m'en  retournay,  puis  tant  vous  quis,  que  je 
vous  ay  trouvé,  et  vous  ay  ceste  nouvelle  dicte, 
parceque  Tenfant  tenez  chier. 

Lors  le  roy  avecques  luy  ung  devin  avoit, 
lequel  partout  Merlin  nommé  estoit,  qui  tout  ce 
que  la  pucelle  comptoit,  ententifvement  escou- 
toit;  pourtant  ung  seul  mot  ne  sonna.  Et  le  roy 
qui  le  regardoit,  l'apella  pour  parler  a  luy  : 
—  Maistre,  faict-il,  de  ceste  affaire  que  vous  oiez 
icy  compter,  en  oseriez-vous  aulcunne  chose 
dire? 

—  Sire,  dit  Merlin,  je  scay  bien  que  plain  sera  de 
grande  prouesse  et  plus  sera  de  largesse  remply 
que  jamais  n'a  crestien  esté,  et  sera  si  grande 
sa  court  que  plusieurs  roys  et  princes  de  haulte 
geniture  de  sa  mesgniée  seront,  dont  les  cent 
pourront  assez  de  merveilleux  estours  soubs- 
tenir. 

Alors  Uterpendragon  se  print  a  rire  pour  la 
parolle  qu'il  ouit,  car  plus  avoit  en  Merlin  de 
credence  qu'en  tous  ceulx  de  la  contrée.  Et  puis 
derechief  luy  pria  que  une  chose  y  luy  veuille 
dire,  si  la  scait  :  c'est  a  quelle  chose  et  comment 

il  pouroit  le  meilleur  chevallier  de  sa  terre  con- 
gnoistre,  si  le  voulloit  querre  ou  chercher  pour 
bataille  ou  estour  souffrir? 

Merlin  luy  dist,  qui  le  diroit  moiennant  qu'il 
eust  quinze  jours  de  respit  ou  de  terme. 

Le  roy  luy  dist  que  ce  terme  lui  seroit  octroyé. 
Adonc  Merlin  de  la  court  s'en  alla  et  de  puis 
tant  chevaulcha  par  bois,  par  rivières  et  plaines, 
par  montaignes  et  parmi  les  landes,  et  sus  et  ca 
et  la,  que  ceste  grande  montaigne  trouva;  ou 
tant  a  oré  et  prié  qu'en  les  croix  et  le  pillier 
feist,  par  scavoir  et  par  Tart  de  nigromancie. 

Lors  ma  mère  jeusne  pucelle  estoit,  laquelle 
n'eust  plus  de  vingt  ans,  qui  follement  en  ce 
lieu  survint,  parceque  quant  elle  s'en  cuida 
aller,  nesceut  évader  qu'elle  ne  fust  samye,  et  du 
tout  a  son  voulloir  en  a  faict  ;  et  luy  édifia  le  beau 
manoir  que  je  vous  ay  nagueres  dict. 

Et  quant  le  terme  vint  qu'il  debvoit  a  Uter- 
pendragon  aller,  a  Carlion  qui  siet  en  la  terre 
de  Galles,  le  trouva  et  luy  compta  devant  toute 
sa  noblesse,  qu'il  avoit  ung  pillier  trouvé,  ou 
nul  son  cheval  arresner  ne  pourroit  s'il  n'estoit 
tant  en  faict  comme  en  nom,  le  meilleur  che- 
vallier du  monde.  Et  quant  le  roy  ceste  nouvelle 
entend,  moult  joyeulx  et  resjouy  en  fust;  et 
depuis  y  sont  mainctz  chevalliers  depuis  allez. 

auxquels  grandement  est  mescheu.  Alors  Merlin 
s'en  retourna  et  s'en  vint  avecques  ma  mère  au 
manoir  ;  lesquelz  depuis  ensemble  m'engen- 
drèrent; de  ce  ne  me  debvez  mescroire,  car  la 
vérité  vous  ay  dicte. 

Or  puisque  la  nuict  est  venue,  s'il  vous  plaist 
pour  le  dormir  au  lict  nous  yrons  et  pour  le 
repos  prendre  ;  mais  aincois  vous  veuil  deman- 
der qui  la  voie  vous  a  enseigné  venir  en  ce  lieu? 

—  Dame,faict-il,  ung  chevallier  que  dedans  ung 
cercueil  trouvay,  dessoubz  ung  grand  arbre 
feuillu,  qui  moult  piteusement  crioit  et  recla- 
moit  a  haulte  voix  que  on  luy  aidast  en  l'hon- 
neur de  Dieu  et  de  la  Dame  de  pitié.  Et  quant 
sa  querimonie  eu  entendue,  tant  quis  et  feis  que 
de  la  fosse  le  gectay,  levant  le  marbre  contre- 
mont.  Et  quant  il  fust  dehors  yssu,  encores  la 
pierre  tenu-je,  cuidant  qu'il  me  vint  aider  a  la 
remectre.  Mais  au  contraire,  leans  il  me  abatit, 
sans  scavoir  la  raison  pourquoy;  puis  le  marbre 
pas  si  grande  vertu  dessus  tomba,  que  jamais 
en  ma  vie  n'en  cuidoie  yssir.  Et  cil  qui  leans 
me  gecta,  se  print  a  me  gaudir  et  se  mocquer 
de  moy,  lequel  sur  le  destrier  que  j'avois  monta, 
mais  tant  esperonner  ne  sceut  qui  le  peult  faire 
du  lieu  mouvoir.  Et  quant  il  veist  que  chevir 
n'en   povoit,    dehors    ceste    fosse    me    meist  et 

dedans  entra.  Puis  il  me  dist,  que  se  conquerre 
honneur  voulloie,  que  m'en  allasse  au  pillier 
du  Mont  Douloureux,  et  de  ceste  heure  ne  l'en- 
tendist  a  moy  parler.  Alors  a  chemin  je  me 
meis  et  tant  ay  depuis  exploicté  et  erré  qu'en  la 
parfîn  avecques  vous  suis  venu. 

—  Se  m'aist  Dieu,  sire,  faict  la  pucelle,  quant 
vous  eussiez  celluy  que  vous  oy  dire  par  pièces 
detrenché,  vous  eussiez  faict  une  grande  œuvre 
et  Dieu  vous  en  eust  sceu  bon  gré;  car  maint 
preudhomme  a  affollé  et  derrobé,  qui  parmy  le 
chemin  passoient.  En  ceste  forest  est  encores 
de  présent  et  quant  aulchun  passe  près  de  la,  il 
crie  ainsy  comme  vous  scavez  tant,  que  de  la 
fosse  est  gecté,  puis  Toccist  et  le  sien  iuy  emble 
et  ne  feist  oncques  aultre  bien. 

—  Certes,  dame,  faict  Perceval,  en  ce  faisant  il 
faict  assez  de  maulx,  si  en  sera  ung  jour  paie, 
si  plaist  au  Roy  des  créatures. 

A  tant  se  teust  et  puis  Iuy  a  dict  la  pucelle  : 
—  Vostre  nom  n'ay  encores  enquis.  Je  vous  prie 
de  me  le  dire. 

Et  cil  qui  tant  courtois  estoit,  Iuy  dist  que 
Perceval  nommé  estoit.  Lors  la  collation  appor- 
tèrent, et  après  l'avoir  sobrement  et  courtoise- 
ment prinse,  fist  mener  Perceval  en  ung  beau 
lict  reposer,  qui  Iuy  estoit  richement  préparé. 

Ou  toute  la  nuict  assez  bien  a  dormy  ;  et  quant 
se  vint  que  le  solleil  commença  a  rendre  sa 
lumière,  sans  atarger  s'est  Perceval  levé,  et  puis 
se  arma  de  toutes  pièces,  et  après  que  sa  lance 
et  son  escu  luy  fust  appresté,  dessus  son  bon 
destrier  monta.  Et  d'aultre  part  monta  aussy  la 
pucelle  sans  atarger;  puis  de  la  tente  se  parti- 
rent et  chevaulchent  tant  la  vallée,  que  dans  la 
grande  forest  une  sente  trouvèrent. 

Adonc  dit  la  pucelle  a  Perceval  :  —  Sire,  faict- 
elle,  je  vous  prie  ne  me  celler  ou  aller  vous 
prétendez,  ne  en  quelle  terre  ? 

—  Dame,  faict-iljeempense  en  la  court  du  roy 
Peschor  aller,  se  y  puis  radresser. 

— Sire,  faict-elle,  par  cest  sentier  que  vous  voiez, 
y  pouriez  seurement  aller;  la  sente  droict  vous 
y  mènera.  Et  se  vous  chevaulchez  a  exploict 
vous  y  serez  demain,  se  le  vostre  chemin  ne 
laissez. 

Atant  a  Perceval  la  pucelle  laissée,  après  que 
congé  en  eust  prins,  qui  jusques  a  midi  ceste 
grande  sente  batue  chevaulcha.  A  la  quelle 
heure,  une  grande  nuée  commença  laer  a 
obscurcir  et  si  durement  a  tourner  se  print,  a 
espartir  et  a  plouvoir  qu'a  peine  povoit  voir 
Percevrai  autour  de  luy  pour  la  grande  oraige. 
Si  que  toutes  les  bestes  de  ceste  forest  pour  la 

tempeste  fremissoient  et  les  plus  grandz  arbres 
brisèrent,  de  ca,  de  la,  de  toutes  pars,  qui  ne 
cessa  jusques  a  nonne.  Perceval  pour  ce,  ne  s'en 
effraie  et  ne  délaisse  le  chevaulcher,  et  tant  erra 
que  la  nuict  est  venue.  Et  quant  la  lune  fust 
levée,  vinct  la  nuict  si  très  clere  et  pure,  que 
tout  son  vivant  n'en  avoit  veu  une  si  belle  et  si 
sereine.  Toutes  les  estoilles  du  ciel  luisoient  et 
rendoient  fort  grande  splendeur,  si  que  Ton 
povoit  chascunne  facilement  percevoir. 

Perceval  au  cler  de  la  lune  erroit  qui  moult 
gentement  luisoit,  lequel  n'avoit  ailleurs  son 
entente  que  a  penser  a  ce  qu'il  a  veu  quant  le 
bon  roy  Peschor  le  heberga,  ou  il  veist  la  lance 
qui  saigne  et  le  Graal,  dont  en  plus  grande  fan- 
taisie estoit  de  scavoir  que  ce  povoit  estre,  ne 
de  quoy  il  servoit,  duquel  homme  parler  ne 
debvoit  s'en  luy  n'estoit  toute  la  bonté  que  a 
chevallerie  appartient.  Lors  propose,  que  s'il 
trovoit  jamais  ceste  court,  que  au  roy  enquer- 
roit  toute  la  vérité. 

Et  ainsy  que  en  ce  pensement  estoit,  en  re- 
gardant devant  luy,  veist  de  loing  un  grand 
arbre  bien  ramé  et  feuillu,  emmi  sa  voie,  et  des- 
sus ceste  arbre  plus  de  trois  mille  chandelles  y 
percent,  toutes  aussy  cleres  que  belles  estoilles. 
Et  luy  fust  advis    qu'il  y  en    eust   a  chascunne 

branche,  puis  dix,  puis  quinze,  puis  vingt,  puis 
trente.  Et  erramment  vers  Tarbre  alla,  qui  luy 
semble  de  ces  chandelles  estres  espris.  Et  de 
tant  plus  qu'il  approchoit,  appetissoit  ceste 
clarté  et  alloit  en  diminuant.  Puis  quant  il  vint 
auprès  de  Tarbre,  chandelle,  ne  clarté  n'a  trou- 
vée ;  ains  une  chapelle  aperceut,  ung  petit  au 
dessus  de  l'arbre,  la  plus  belle  que  jamais  veist, 
ne  qui  fust  aussy  bien  assise.  Et  leans  aperceut 
une  chandelle  allumée  par  l'huis^  qui  lors  ou- 
vert estoit. 

Perceval  auprès  de  la  muraille  descendit  et 
son  cheval  tout  coy  laissa.  Puis  est  en  la  cha- 
pelle entré  ou  regarde  puis  ca,  puis  la,  tantost 
a  mont,  tantost  a  val.  Mais  il  n'y  perceut  créa- 
ture quelconques,  fort  sur  l'autel,  ou  gisoit  ung 
chevallier  occis,  dessus  lequel  estoit  estendu 
ung  riche  paille  de  coulleur  vermeille,  semé  a 
menu  fleurs  d'or  et  en  grand  nombre,  et  par 
devant  ung  cierge  tant  seulement  ardoit.  De 
quoy  Perceval  se  donne  grande  merveille  et  puis 
en  estant  escoute  se  il  orroit  aulcun  venir; 
longuement  fust  en  ceste  sorte,  parquoy  se  print 
a  ennuier,  mais  envis  de  leans  se  departoit. 

Et  luy  estant  en  ceste  pensée  aperceut  une 
grande  clarté,  mais  il  ne  scait  dont  celle  vint; 
en  escoutant  tout   coy   se   tint,   regardant  ceste 

clarté,  tant  qu'elle  desaparut,  si  que  il  ne  sceut 
qu'elle  est  devenue,  non  plus  que  dont  elle  vint. 
Puis  a  ouy  ung  si  hault  cri  qui  luy  fust  advis 
qu'il  tombast  et  que  toute  la  chapelle  deust  rom- 
pre. Et  tost  après  une  main  noire  jusques  au 
coutte  s'aparust,  derrière  l'autel,  qui  la  chan- 
delle qui  ardoit  subitement  astaignist.  Perceval 
qui  du  tout  a  son  entente  a  Dieu  et  a  ce  qu'il 
querroit  en  son  cueur,  fort  s'esmerveilla  de  ce 
que  la  est  advenu,  mais  pour  ce  ne  fust  esbahy; 
car  tant  mainte  foys  avoit  veu  chose  plus  admi- 
rable qu'en  ce  lieux.  Parquoy  ne  s'en  est  effrayé, 
ains  est  plus  asseuré  que  jamais  homme  ne 
fust. 

Quant  cesle  lueur  fust  estaincte,  n'eust  aultre 
clarté  que  de  la  lune,  et  plus  autour  du  corps 
ne  veist  que  dedans  ung  puis.  Parquoy  s'en  est 
de  la  chapelle  allé,  a  l'heure  que  minuict  appro- 
cha. Lors  est  sur  son  bon  cheval  monté,  priant 
Dieu  que  de  malencontre  le  veuille  garder  et 
deffendre.  Et  en  petit  de  temps  eust  la  chapelle 
eslongnée  et  l'arbre,  que  je  vous  ay  dict. 

Et  demoura  en  son  couraige,  fort  pensif  des 
merveilles  qu'il  avoit  veues  et  que  la  advenues 
estoient.  Et  en  ce  penser  tant  alla  chevaulchant 
que  tost  a  deux  voyes  trouvées  et  ung  hault 
chesne  grand  et  large  et  au  pardessoubz  y  estoit 

la  haulte  herbe  verdoiant,  ou  sans  actendre  des- 
cendit. Et  puis  le  frain  a  son  destrier  osta  pour 
le  laisser  en  ceste  herbe  paistre  et  rafraichir, 
tant  que  le  jour  fust  apparent. 

A  donc  remonta  Perceval  et  chevaulcha  la 
matinée  par  la  forest,  fort  grande  alleure.  Et  le 
solleii  ja  cler  luisoit,  alors  ouit  ung  cor  par  trois 
foys  clerement  et  haultement  sonner.  Et  quant 
il  eust  entendu,  vers  la  chemin  adressa  et  puis 
commence  a  escouteret  oit  resonner  une  trompe 
par  trois  foys,  ainsy  comme  pour  appeller.  Mais 
il  ne  scait  que  ce  signifie,  et  tant  alla  vers  ce 
qu'il  a  ouy,  qu'il  apperceut  ceulx  qui  cornoient, 
lesquelz  ung  grand  sanglier  accueilly  avoient,  et 
alloient  quattre  veneurs  après,  qui  le  suivoient 
fort  erramment  dessus  leurs  bons  courtaulx 
montez.  Et  Perceval  est  contre  iceulx  allé,  qui 
haultement  les  salua.  Et  Tung  d'eulx  a  luy  s'ar- 
resta,  qui  luy  demande  ou  il  alloit,  et  Perceval 
luy  dist  qu'il  querroit  la  court  du  bon  roy  Pes- 
chor. 

—  Certes,  amy,  faict  le  veneur,  nous  sommes 
tous  ses  serviteurs,  et  se  passez  vouliez  ce  mont 
que  maintenant  voir  vous  povez,  vous  trouve- 
rez auprès  d'ung  arbre  la  salle  et  la  tour  a  cres- 
naulx,  il  n'y  a  pas  lieue  et  demie. 

Et  ce  dict,  s'expart  le  veneur  et  Perceval  a 
grande  liesse  de  la  nouvelle  qu'il  a  ouye. 

Lors  apperceut  une  pucelle  qui  droict  encon- 
tre luy  venoit,  moult  richement  parée  et  vestue 
d'ung  samit  inde  semé  de  florettes  d'argent,  la- 
quelle estoit  dessus  ung  grand  palefroy  montée, 
toute  desafublée  fors  la  bendelette  du  chief  et 
estoit  admirablement  belle.  Quant  Perceval  la 
rencontra,  moult  haultement  la  salluée  au  nom 
de  Dieu  qui  créa  toutes  choses.  Et  la  pucelle 
respondit: 

—  Sire,  celluy  vous  doint  honneur.  Je  vous  sup- 
plie de  me  dire  ou  ceste  nuict  avez  esté  logé  et 
se  en  ceste  forest  vous  jeustes  ? 

—  Certes,  faict  Perceval,  amye,  toute  nuict  en 
la  forest  jeuz.  A  donc  sans  délayer  luy  compte 
de  l'arbre  ou  celle  clarté  veist,  et  comment  il 
avoit  esté  en  la  chapelle  ou  le  corps  mort  estoit, 
comment  il  en  estoit  yssu.  Et  puis  du  cri  qu'il 
a  ouy,  et  de  la  main  toute  laide  et  noire  qui  le 
cierge  estaingnit. 

—  Certes,  se  respont  la  pucelle,  sire, ce  est  signi- 
fiance  que  de  la  lance  et  du  Graal  scaurez  par 
temps  la  vérité. 

Lors  luy  a  Perceval  compté  comment  l'enfant 
sur  Tarbre  veist,  si  petit  et  si  jeune  qu'il  ne  croit 
pas  qu'encores  hors  de  nourrisse  soit.  —  Belle, 
faict  Perceval,  s'il  vous  plaisoit  me  dire  la  rai- 

son  et  la  cause,  parquoy  a  moy  il  ne  vouUut 
parler,  ung  grand  service  me  feriez. 

—  Vraiment,  sire,  je  nepourroie,  faict  celle  qui 
moult  saige  estoit,  sans  vostre  dommaige  faire, 
s'il  failloit  que  je  vous  le  disse.  Ja  Dieu  ne  plaise 
que  de  ma  bouche  sorte  chose  dont  vous  me  en 
teniez  pour  folle  ;  car  tout  ce  que  m'avez  déclaré 
n'est  de  signification  que  des  divins  secretz, 
desquelz  debvez  si  après  nouvelles  avoir. 

A  tant  s'  empart  et  plus  n'en  dist,  et  ne  la 
sceust  Perceval  oncques  tant  rappeler  que  plus 
d'ung  seul  mot  luy  veille  dire  ;  parquoy  a  la 
voye  se  meist  vers  la  court  au  roy  Peschor,  par 
ce  chemin  que  le  veneur  luy  avoit  adressé. 


XXV.  Comment  Perceval,  après  avoir  exploicté 
grand  chemin,  apperceust  le  chasteau  du  roy 
Peschor  et  leans  entra  la,  ou  il  trouva  le  roy 
Peschor,  et  après  avoir  repeu  et  veu  aller 
par  la  salle  le  Graal  porté  par  une  pucelle  et 
la  lance  rendant  le  sang  y  luy  demanda  la 
signifiance. 


Tant  feist  et  exploicta  Perceval  que  le  chas- 
teau qui  sur  Teau  est  assis  peult  voir,  se  a  luy 
ne  tient.  Puis  a  chevaulcher  tant  entend,  que 
parmy  la  porte  est  entré,  ou  sitost  vindrent  de 
tous  costéz  sergens,  qui  luy  ont  faict  grande 
joye  ;  dont  les  ungz  a  desarmer  Perceval  enten- 
dirent et  les  aultres  a  traicter  son  cheval.  Et  ce 
faict,  ung  riche  manteau  luy  affublèrent.  Et  en 
passant  parmy  la  salle,  en  une  chambre  l'ont 
mené,  la  plus  riche  que  jamais  fust  faicte,  de- 
puis que  Dieu  ciel  et  terre  forma  ;  la  voulte  de 
fin  or  estoit,  semée  de  petites  estoilles  d'argent. 

Et  puis  aux  paroiz  d'icelle  chambre  n*y  avoit 
poincture  nulle,  ains  estoient  faictes  de  tablete- 
rie  d'or  et  d'argent,  et  pardessus  ymages,  pour- 
traictés  de   fines   pierres  précieuses,   qui   en  la 

chambre  une  si  grande  relucence  rendoient, 
qu'une  chose  admirable  estoit. 

Quant  Perceval  leans  entra,  fust  de  ce  voir 
fort  esmerveillé  et  en  regardant  devant  luy,  ad- 
visa  le  roy  dessus  une  riche  coiste  assis.  Puis  le 
vint  humblement  salluer.  Et  le  roy  qui  débon- 
naire fust,  le  receut  moult  courtoisement  et  son 
sallut  doulcement  luy  rendit.  Et  Ta  faict  près  de 
luy  assoir  et  le  roy  doulcement  luy  prie,  luy 
dire  en  quel  lieu  a  ceste  nuict  geu,  et  il  respond 
en  la  forest.  Alors  luy  compta  de  la  chapelle 
qu'il  a  trouvée  et  comment  la  dedans  entra,  ou 
il  y  veist  le  chevallier  gisant  sur  le  riche  paille. 
Puis  de  la  clarté  et  de  l'escu  luy  compta,  et  du 
cierge  que  tout  seul  estoit  allumé,  et  de  la  main 
qui  Ta  estainct.  Toute  la  chose  luy  a  recité, 
ainsy  que  m'avez  ouy  dire,  et  puis  oultre  plus 
luy  a  dict  : 

—  Sire,  faict-il,  de  par  délia  ceste  forest  que 
viens  de  dire,  trouvay  ung  moult  petit  enfant, 
assis  dessus  ung  bien  hault  arbre,  lequel  si  tost 
s'est  esvanouit,  quant  ung  petit  il  eust  a  moy 
parlé.  Et  de  chose  que  je  luy  demandasse  ne  me 
voullut  aulcunne  chose  dire,  fors  du  hault 
Mont  Douloureux,  duquel  me  deist  que  y  trou- 
veroie  ce  que  voullentiers  vouldroie  ouir.  Et  cer- 
tes la  vérité  m'en  dist,  car  mon  voulloir  y  veis  et 
ouir  des  merveilles  qu'il  y  a. 

Et  quant  le  roy  l'eust  entendu,  moult  hault 
se  print  a  souspirer;  puis  luy  demanda  se  plus 
ne  veist? 

—  Ouy,  sire,  faict-il,  auprès  de  la  chapelle,  ung 
arbre  verd  et  feuillu  veis,  et  d'aussy  loing  que 
je  l'eus  apperceu  y  advisay  tant  de  chandelles 
alentour,  qu'il  n'y  eust  branche  ou  il  n'y  en 
eust  largement.  Et  de  tant  plus  que  venois  près, 
moins  de  chandelles  y  voiois.  Et  quand  devant 
Tarbre  je  fus,  oncques  chandelles  je  ne  veis, 
non  plus  qu'il  y  en  a  sur  ma  main.  La  vérité 
vous  en  ay  dicte. 

Le  roy  qui  voullentiers  l'escouta,  luy  demanda 
se  plus  a  rien  veu  ? 

—  Non  certes,  se  faict  Perceval,  mais  s'il  vous 
plaisoit  a  me  dire  la  signifîance  de  l'enfant  que 
sur  l'arbre  veis,  voullentiers  je  m'en  enquerroie 
se  quelque  chose  vous  en  scavez  ;  mais  qu'il  ne 
vous  vint  a  ennuy,  et  que  ce  peult  signifier  que 
de  branche  en  branche  monta  jusqu'à  la  plus 
souveraine.  Et  après  vouldroies  bien  scavoir  du 
chevallier  que  j'ai  trouvé  dedans  la  chapelle 
occis,  ou  je  veis  la  main  noire  et  nue;  et  de  l'ar- 
bre et  des  chandelles.  Et  sachez  sire,  qui  la  vérité 
me  diroit,  fort  bon  gré  je  luy  en  scauroie  et  se- 
roie  fort  a  luy  tenu. 

Adonc  lui  dist  le  roy  qui   le  scauroit  après 

que  la  réfection  auront  prinse.  Lors  commande 
mectre  les  tables  pour  le  menger,  ou  ilz  se  assi- 
rent sans  délayer,  et  feist  le  roy  Perceval  a  son 
plat  menger.  Ou  gueres  longuement  n'ont  esté, 
quant  une  pucelle  plus  blanche  que  la  fleur  de 
lys,  d'une  chambre  yssit,  tenant  le  sainct  Graal 
en  sa  main,  qui  par  devant  la  table  passa.  Et 
tost  passa  après  une  aultre  pucelle,  vestue  d'une 
pourpre  bien  fînné,  qui  la  lance  portoit,  dont  le 
faire  saigne  goûte  a  goûte.  Et  puis  venoit  ung 
escuyer  suivant,  lequel  en  ses  mains  tenoit  une 
espée  par  le  millieu  rompue,  laquelle  la  coucha 
sur  la  table,  du  costé  ou  le  roy  estoit.  Dont 
Perceval  a  grande  fantasie  et  ne  scait  comment 
entamer  son  propos  pour  enquérir  que  ceste 
chose  signifie,  et  ne  scait  duquel  il  doibt  pre- 
mier demander  ou  de  la  lance  ou  du  Graal  ou 
de  Tespée  qui  est  nue  et  parmy  le  millieu  brisée. 

Et  le  roy  de  menger  luy  prie,  moult  souvent 
l'en  requiert  et  semont.  Et  la  pucelle  est  revenue 
qui  le  Graal  tint  en  ses  mains;  après  celle  a  la 
lance. 

Et  a  donc  dit  Perceval  au  roy  :  — Sire,faict-il, 
se  je  ne  vous  faisoie  ennuy,  voullentiers  je 
vouldroie  ouir  de  ce  Graal  la  vérité,  qui  par  icy 
a  trois  foys  passé,  et  de  la  lance  au  fer  qui  sain- 
gne,  qu'on  en  sert  et  que  l'on  enfaict?  Et  quant 

de  ce  vous  me  aurez  advisé,  s'il  vous  plaist  me 
direz  de  Tespée,  si  jamais  doibt  estre  refaicte, 
ne  traicte  en  bataille  ou  ailleurs? 

Leroyrespond  :  —  Croiez,amy,  que  de  grande 
chose  requis  m'avez  ;  mais  la  vérité  vous  en 
diray.  De  l'enfant  premier  vous  dire,  puisque 
c'est  le  commencement,  et  veuil  bien  que  soyez 
adverty  que  une  chose  divine  estoit,  qui  vous 
avoit  en  si  grande  hainne  pour  les  pechéz  que 
vous  avez  perpétrez  et  faict,  que  rien  ne  voul- 
lust  respondre.  Et  vous  en  diray  la  raison. 

Scachez  qu'en  Dieu  premier  forma  le  monde 
et  tout  ce  que  en  luy  contient,  l'homme,  bestes 
brutes,  oyseaulx,  poissons,  a  tous  leur  usaige 
establist,  et  tous,  fors  l'homme,  vers  terre  ont 
leur  regard,  ou  leur  vie  cherchent  et  quierrent. 
De  l'homme  ne  veult  ainsy  faire,  ains  le  viaire 
en  hault  luy  leva  pour  la  grande  excellence  du 
firmament  regarder,  auquel  la  lumière  consiste, 
de  laquelle  est  tout  le  monde  enluminé.  Et  pour 
ce,  que  l'homme  sur  toutes  choses  aima,  le 
voullust  a  sa  semblance  former,  ce  qui  ne  pré- 
tendit aulx  aultres  créatures  faire.  Or  luy  en 
rend  l'homme  tel  guerdon  que  du  tout  son 
commandement  eslongue  et  luy  desobeist,  et  se 
acoustume  a  péché  faire  et  perpétrer. 

L'enfant  qui  de  ceste  arbre  se  esvanouit  et 

vers  le  ciel  a  mont  monta  vous  demonstroit  que 
au  ciel  vous  debvez  penser,  affîn  que  avecques  le 
Créateur  soit  vostre  ame  posée  en  son  glorieulx 
paradis  ;  parceque  longuement  vous  estes  acous- 
tumé  en  follie  et  a  pécher,  en  oubliant  Dieu, 
pour  les  biens  terriens  conquerre,  dont  on  en 
perd  le  grand  trésor  que  Dieu  a  ses  feaulx 
promis. 

Et  quant  au  regard  de  Tarbre  ou  les  chan- 
delles veistes,  que  vous  tenez  a  grande  mer- 
veille, de  la  chapelle  et  du  corps  du  chevallier 
qui  est  occis,  de  la  lance,  ne  du  Graal  ne  me 
orrez  aulcunne  chose  dire  avant  que  vous  ayez 
beu  et  mangé  plus,  haitie  ung  peu  en  serez. 

Atant  se  teust  le  roy  pour  ceste  foys,  et  Per- 
ceval  tant  destroict  estoit,  qu'il  ne  povoit  ne 
boire  ne  manger.  Et  de  ce  faire  le  sermonnoit  le 
roy  moult  souvent  et  courtoisement.  Perceval 
qui  est  en  pensée  de  scavoir  et  qu'il  a  demandé, 
ne  se  contint  de  dire  au  roy  : 

—  Sire,  faict-il,  puisque  des  choses  dessus  dictes, 
ne  me  vouliez  présent  advertir,  au  moins  s'il 
vous  plaist,  de  l'espée  me  dire,  qui  sur  ceste 
table  est  posée,  de  laquelle  vouUentiers  orroie, 
avant  que  le  menger  fust  fine,  se  grevance  ne 
vous  faisoye. 

Et  le  roy  luy  a  dict  :    —  Beau  sire,  tout  sans 

atarger  vous  diray  de  ceste  espée  la  raison, 
puisque  la  desirez  scavoir.  Et  pour  ce  entendez 
bien  mon  dire.  Se  en  ce  lieu  venoit  ung  person- 
naige  preulx  et  loyal  en  chevallerie,  qui  Dieu 
aymast,  honorast  et  servist,  et  saincte  esglise 
reverast,  laquelle  est  sa  singuUiere  espouse, 
lequel  en  sa  main  print  Tespée,  je  croy  qu'il  ne 
sejourneroit  de  resoulder  ceste  espée  et  les  deulx 
pièces  rajouster. 

Pour  ce  vous  prie  que  la  pregniez  et  les  deux 
pièces  ensemble  rejoingnez.  Après  vous  diray  la 
nouvelle  du  chevallier  qui  en  la  chapelle  gist, 
et  consequamment  de  la  lance  et  du  Graal,  et  de 
tout  ce  qu'il  vous  plaira  me  demander,  tou- 
chant les  adventures  que  veues  avez,  que  a 
grandes  merveilles  vous  tiendrez;  mais  que  la 
chose  on  vous  aict  dicte.  Pourtant  vous  prie 
que  mettez  premier  vostre  main  a  Tespée. 

Perceval  dist  qu'il  le  feroit,  s'il  pensoit  y 
avoir  honneur.  Lors  print  les  pièces  et  ensem- 
ble les  meist,  le  plus  près  et  le  plus  fermement 
qu'il  peult.  Adonc  l'acier  ensemble  prent, 
aussy  doulcement  et  aussy  a  droict  comme  le 
premier  jour  qu'elle  fust  faicte  et  forgée,  et 
aussy  clere  et  aussy  bien  fourbie,  fors  il  y 
demeura  une  petite  trace,  ou  souloit  estre  la  bri- 
sure. 

Le  roy  qui  ceste  chose  admirable  voit  devant 
luy,  dit  :  —  Amy,  or  escoutez,  pour  ceste  chose 
qu'avez  maintenant  faicte,  est  demonstré  que 
aux  armes  vous  estes  fort  pené,  et  l'ay  congneu, 
a  ce  que  esprouvé  je  vous  ay.  Et  par  ce  scay  que 
en  tout  le  monde  n'y  a  homme  qui  en  valleur 
vous  approche,  soit  en  l'honneur  ou  en  cheval- 
lerie  et  en  toutes  choses  les  vertus  approchent. 
Mais  quant  il  adviendra  que  vous  aurez  tant 
faict  que  Dieu  vous  aura  donné,  tant  de  grâces 
que  vous  pourrez,  dire  estre  le  meilleur  de  tous, 
lors  scaurez  la  vérité  de  ce  que  tant  vous 
demandez. 

A  donc  fust  Perceval  si  pensif,  qu'il  ne  scait 
qu'il  face  ou  qu'il  dise,  mais  profondement 
souspire,  que  chascun  s'en  peult  merveiller,  qui 
a  ce  menger  assistèrent. 

Et  quant  le  roy  l'eust  ung  peu  regardé,  en 
soubriant  le  print  a  l'acoUer,  et  puis  luy  dit  : 
—  Amy,  très  chier  seigneur,  soyez  de  ma  maison  ; 
tous  les  biens  je  vous  abandonne  et  tout  ce  que 
au  monde  ay  vaillant.  Et  saichez  que  d'oresna- 
vant  plus  chier  je  vous  tiendray  que  homme  qui 
sur  la  terre  vive. 

A  tant  revint  celluy  qui  l'espée  apportée  avoit, 
qui  Ta  print  et  en  ung  sandal  l'enveloppa,  et 
puis  après    l'a   emportée.    Et    Perceval   si   très 

joyeulx  de  ceste  adventure  fust,  que  jamais  n'a 
esté  de  si  grande  joye  parlé. 

Puis  le  roy  luy  dit  :  —  Mengez,  sire;  que  Dieu 
qui  mort  pour  nous  souffrit,  vous  pardonne 
tous  vos  pechéz. 

Lors  Perceval  au  menger  se  rassist,  auprès 
du  roy,  qui  moult  l'a  agré.  Je  ne  vous  faictz  des 
metz  aulcunne  mention,  car  oncques  roy,  ne 
duc,  ne  comte  ne  furent  si  richement  servis. 
Perceval  qui  a  mérité  qu'on  face  de  luy  feste  et 
joye,  vers  le  bas  la  teste  embrumchée  avoit.  Et 
ainsy  que  pensif  estoit  et  que  tous  furent  au 
menger  assemblez,  passa  la  lance,  le  sainct 
Graal,  par  plusieurs  foys,  et  aussy  le  riche 
tailloir  d'argent,  que  une  damoiselle  portoit.  Et 
quant  eurent  les  tables  passées,  legierement  tin- 
drent  leurs  voyes  en  la  chambre  dont  elles  vin- 
drent. 

Perceval  qui  bien  s'en  donna  de  garde,  moult 
haultement  après  se  print  a  souspirer.  Et  puis 
sa  face  vers  luy  le  roy  tourna  et  a  dict  :  — Sire, 
faict-il,  je  vous  prie  le  convenant  me  tenir,  que 
diray  a  loisir,  mot  a  mot,  sans  rien  nier,  tout  ce 
que  demandé  m'avez  et  ainsy  que  le  deviserez. 

—  Beau  sire,  luy  dit  Perceval,  du  sainct  Graal  et 
de  la  lance  et  du  talloir  pareillement  s'il  vous 
vient  a  plaisir  je  vous  prie   m'en  dire   la   signi- 

fiance,  que  l'on  en  sert  et  dont  ilz  viennent,  et 
les  pucelles  qui  les  portent,  qui  a  point  icy  pas- 
soient,  lesquelles  pas  je  ne  croy  estre  povres, 
ne  de  petit  lignaige,  ains  sont  comme  je  croy  de 
hault  lieu. 

—  Filz,  saichez,  lui  a  dict  le  roy,  que  rien  je  ne 
vous  cellerai.  Premier  vous  diroy  de  la  lance, 
puisque  je  scay  véritablement  que  digne  estes 
de  le  scavoir.  Geste  lance  a  la  vérité  est  celle  qui 
le  cousté  d'icelluy  brisa  qui  les  portes  d'enfer 
rompist  et  qui  pour  nous  en  croix  mort  souf- 
frit; par  laquelle  mort  Tennemy  fust  deceu, 
qui  nous  tenoit  en  ses  liens,  et  par  laquelle 
nous  fusmes  lavez  du  péché  qu'Adam  perpétra 
et  commist  par  le  mors  d'ugne  seulle  pomme. 

Perceval  attentifvement  a  escouté  ce  que  le 
roy  de  la  lance  luy  a  déclaré  ;  dont  il  print  si 
grande  vergongne  et  honte,  se  remémorant  de  ses 
pechéz,  que  pour  tout  l'avoir  d'ung  empire  ne 
se  fust  contenu  de  haultement  souspirer.  Puis  a 
ceste  heure  a  au  roy  dict  :  —  Sire,  humblement 
vous  remercie  de  ce  que  de  la  lance  m'avez  dict, 
et  vous  prie  d'affection  que  du  Graal  et  du  tail- 
loir me  veuillez  dire. 

Et  le  roy  qui  courtois  et  libéral  estoit^  son 
voulloir  du  tout  luy  octroie  et  luy  a  dict,  tout  en 
pleurant  :  —  Amy,  quant  Jésus  fust  en  la  croix 

glorieuse  pendu,  ou  son  précieux  cousté  fust 
percé,  depuis  que  la  lance  en  fust  ostée,  le  sang 
jusques  au  piedz  courut,  et  Joseph  d'Abarima- 
thie,  qui  de  ses  disciples  estoit,  a  sa  passion 
assista,  consklerant  par  inspiration  ce  tant  divin 
mystère.  Pour  la  révérence  de  nostre  de  Dieu, 
en  ung  vaisseau  ce  sang  sacré  repceut.  En  ce 
vaisseau  le  sang  tomba,  dont  bien  a  Joseph  il  en 
print. 

Et  du  tailloir  que  demandez,  fust  celluy 
duquel  le  sainct  Graal  a  esté  en  ceste  heure  cou- 
vert, quant  le  sacré  sang  y  devalla;  et  de  ce 
suis-je  bien  certain. 

Du  Graal  je  vous  ay  compté  que  vous  avez 
veu  devant  vous  passer,  ainsy  que  la  vérité  est, 
et  se  plus  en  scavoir  vouliez,  je  vous  en  diray 
sans  faillir. 

Perceval  tout  en  souspirant,  luy  respond  et 
dit  :  —  Sire,  j'ay  un  grand  désir,  se  ne  vous  pen- 
soye  ennuyer,  qu'il  vous  pleust  me  dire  com- 
ment en  ceste  contrée  le  sainct  Graal  parvint? 

—  Amy,  faict  le  roy,  vous  le  scaurez,  puisque 
la  promesse  vous  ay  faicte.  Quant  Jésus  fust  en 
croix  pendu,  se  bien  entendu  vous  Pavez,  Joseph 
dont  je  vous  parle,  de  ceste  croix  le  descendit, 
accompaignié  de  Nicodemus.  Et  pour  ceste 
cause  fust  Joseph  pour   Tenvie  et  par  la   main 


—  286  — 

des  Juifz  en  chartre  obscure  mys,  ou  le  voul- 
loient  faire  mourir  de  faim  et  d'aultre  povreté. 
Et  y  fust  par  Tespace  de  quarante  ans  sans  boire 
ne  menger.  Mais  nostre  Seigneur  luy  envoyoit 
le  sainct  Graal  pour  le  servir,  deux  foys  ou  trois 
par  chascun  jour,  qui  luy  servoit  de  nourriture, 
plus  doulce  que  manne  du  ciel.  Et  tout  le 
temps  qu'en  ceste  chartre  fust,  n'y  endura  doul- 
leur  ne  peine,  a  cause  de  la  Visitation  du  Graal 
et  de  la  saincteté  d'icelluy.  Mais  quant  Titus  et 
Vaspasien  vindrent  au  pays  de  Judée,  de  la 
chartre  Joseph  gecterent,  et  consequemment 
avecques  eulx,  a  Rome,  Temenerent.  Et  Joseph 
quant  a  luy  la  precieulse  lance  emporta  ;  et 
après,  revint  le  sainct  Graal  par  la  permission 
de  Dieu.  Et  après  quelque  espace  de  temps  pas- 
sée, que  les  disciples  de  Jésus  ca  et  la  se  disper- 
sèrent, vint  Joseph  en  icelle  terre,  qui  ce  manoir 
édifia,  et  fust  roy  de  tout  le  pays,  et  suis  de  sa 
progenie  et  de  son  lignaige.  Pareillement  vous 
adverty  que  quant  son  ame  a  Dieu  rendit,  en  ce 
manoir  les  précieuses  reliques,  comme  le  tail- 
loir, le  Graal,  la  lance,  qui  depuis  ne  sont  point 
partis  et  ne  partiront  Dieu  aidant  pour  tousjours 
mais. 


XXVL  Comment  le  roy  Peschor,  a  la  requeste 
et  grande  prière  de  Perceval  luy  racompta 
que  signifiait  le  sainct  Graal,  la  lance  qui 
rendait  sang  et  Vespée  brisée. 


Perceval  moult  voullentiers  de  ce  Graal  ouyt 
parler  en  Thonneur  de  nostre  créateur,  parquoy 
ne  luy  fust  grief  d'escouter  ;  ains  a  dict  au  roy 
de  rechief  :  —  Sire,  faict-il,  et  des  deux  pucelles 
me  direz,  s'il  ne  vous  ennuyé,  vous  suppliant 
mal  gré  ne  m'en  scavoir,  se  pour  ce  jour  je 
vous  travaille.  Car  qui  me  donnast  tout  Tavoir 
de  creslienté  si  joyeulx  ne  seroye  que  de  enten- 
dre et  ouyr  ses  merveilles. 

Le  roy  dit  :  —  Tout  vous  compteraye,  mais  il 
est  temps  de  se  coucher.  Se  nonobstant,  se  fort 
vous  ayme,  que  tout  ce  qu'il  vous  plaira  deman- 
der, tantost  de  par  moy  le  scaurez.  Les  pucelles 
que  veu  avez,  desquelles  desirez  scavoir  qui 
celles  sont,  présent  vous  le  diray.  Celle  qui  le 
sainct  Graal  porte  est  de  royalle  lignée  extraicte, 
pucelle  et  vierge,  car  aullrement,  le  sainct  Graal 
en  ses  mains  se  tiendroit  pour  nulle  chose  qu'il 

advint.  E  celle  qui  le  tailloir  porte  est  aussy  de 
heaulte  lignée,  bien  enseignée  et  fort  prudente, 
et  fille  est  au  roy  Gondesert.  Et  celle  au  Graal 
est  ma  fille,  qui  a  son  sens  point  ne  desvie. 

Or  avez  du  Graal,  de  la  lance  et  du  tailloir 
ouy,  dequoy  debvez  estres  joyeulx  et  le  cueur 
avoir  resjouy  ;  mais  pour  ce  que  de  reposer  est 
temps,  coucher  yrons  s'il  vous  agrée. 

—  Et  de  Tespée,  faict  Perceval,  laquelle,  aidant 
Dieu,  ay  resouldée  ;  scavoir  vouldroye  qui  Ta 
brisée  et  aussy  comment  cela  a  esté  ? 

—  Je  vous  le  diray,  faict  le  roy,  pour  ce  pensez 
bien  de  me  entendre.  L'espée  que  souldée  avez, 
dequoy  debvez  grande  joye  avoir,  c'est  celle  de 
laquelle  fust  un  coup  si  mortel  faict,  que  jamais 
n'aura  son  semblable,  tant  en  cruaulté,  qu'en 
felonnie.  C'est  de  celluy  duquel  encores  nous 
doullons,  tant  moy  que  tous  ceulx  du  royaulme, 
tant  fust  le  coup  de  grande  conséquence.  Dedans 
le  chasteau  de  Quinquenau  estoit  le  roy  Gonde- 
fert,  mon  frère,  moult  fust  de  grande  renommée 
par  son  scavoir,  par  sa  hardiesse  et  prouesse  et 
par  ses  belles  vertus  ;  lequel  fust  en  ce  chasteau 
assiégé  par  ung,  Espinegres  nommé,  qui  amena 
avecques  luy  grande  puissance,  tant  de  cheval- 
liers, que  de  souldoiers,  piétons.  Mon  frère  con- 
tre luy  en  bataille  sortit  et  si  bien  se  maintint. 

que  toute  sa  gent  desconfit,  et  par  ainsy  furent 
ceulx  de  dehors  vaincus.  Et  cil,  qui  depuis 
mainctz  jours  a  vescu,  ung  moult  hardi  nepveu 
avoit,  lequelle  luy  fist  veu  et  promesse,  que  le 
mien  frère  occiroit  ce  jour,  comme  il  a  faict, 
c'est  chose  seure,  par  bien  grande  maladven- 
ture.  Car  quant  la  desconfiture  veist  et  que  les 
siens  avoient  tourné  le  doz,  le  sien  nepveu  se 
desarma  et  puis  après  les  gens  de  mon  frère, 
dedans  le  chasteau  entra,  parcequ'il  estoit  incon- 
gneu  et  cuiderent  qu'il  fust  des  leurs.  Puis  au 
chasteau  ung  mort  trouva,  lequel  si  tost  eust 
desarmé  et  des  ses  armes  s'en  arma,  et  se  remist 
droict  a  la  voye,  tenant  l'espée  dont  vous  avez 
les  pièces  joinctes.  Et  quant  il  fust  en  la  bataille 
devers  mon  frère  se  tira,  tenant  Tespée  en  sa 
main  nue.  Mais  mon  frère  de  luy  ne  se  gardoit, 
parce  que  pour  certain  cuida  qu'il  fust  des  siens. 
Et  avoit  son  heaulme  osté,  pensant  la  noise  estre 
apaisée  et  se  repairer  avec  sa  mesgniée,  qui 
moult  bien  faict  avoit  ce  jour.  Et  cil  qu'il  ne 
pense  que  affaire  sa  voullenté  de  l'espée  qu'il 
avoit  traicte,  sur  le  chief  de  mon  frère  l'en  ferist, 
qui  le  pourtendist  jusques  a  l'arcon  de  la  celle. 
Et  de  ce  coup  que  je  vous  dys,  brisa  la  bonne 
espée  en  deux.  Et  cil  qui  la  croisée  tint,  s'en 
retourna  hastivement,  si  en  gecta  jus  la  moitié. 

PIRCEVAL  19 

Et  s'en  vint  a  ses  gens  qui  moult  grande  joye 
en  démenèrent.  Et  ceulx  du  chasteau  ont  le  roy 
Gondefert  emporté  tout  mort  dedans  le  sien 
escu  ;  et  quant  emportèrent  l'espée  qui  par  my 
brisa,  les  pièces  a  terre  recueillirent.  Et  quant  le 
corps  eurent  au  chasteau  emporté,  au  mieulx 
qu'ils  peulvent  Tabillerent,  et  après  qu'il  fust 
bien  lavé  et  embasmé,  dedans  une  bière  le  mei- 
rent.  Et  puis  ce  faict,  me  l'envoyèrent,  et  l'espée 
rompue  pareillement,  de  laquelle  il  avoit  esté 
occis.  Puis  me  dist  une  de  mes  niepces  qui  fort 
prudente  estoit  et  saige,  que  son  père,  que  tant 
aymoye,  en  avoit  mort  receue  ;  laquelle  j'ay  tous- 
jours  gardée,  jusques  a  ce  qu'ung  chevallier  vint 
qui  entre  ses  mains  les  pièces  print  pour  les 
resjoindre  ;  et  me  feist  pour  certain  entendre, 
que  par  celluy  mon  frère  vengé  seroit,  qui  les 
pièces  resoulderoit.  Et  moy  qui  de  deuil  fust 
navré,  les  pièces  print  que  je  vous  dys,  desquel- 
les parmy  les  cuisses  me  feris,  si  que  tous  les 
nerfz  me  destranchay  et  decouppay,  tellement 
que  depuis  ne  m'en  peux  aider.  Et  jamais  ne 
m'en  aideray,  que  premier  vengé  je  ne  soye  de 
cil  que  faulsement  et  en  trahison  occist  le  meil- 
leur chevallier  du  monde  et  le  plus  preulx. 

Perceval  qui  ententif  estoit  a  ouyr  ce  que  le 
roy  Peschor    luy    a   compté,    de    respondre  n'a 

attendu  en  cuer  pensif,  et  en  souspirant  dit 
ainsy  :  —  Certes,  sire,  ceste  chose  est  par  trop 
malle  et  de  cruaulté  remplie,  mais  puisque  la 
fin  en  est  telle  venue,  ne  reste  que  se  prouvoir 
de  remède  pour  de  vengeance  se  munir  ;  par- 
quoy  vous  supplie  me  dire  et  me  advertir  du 
nepveu  qui  ceste  cruaulté  a  faicte,  et  comment 
est  son  nom.  Car  qui  n'en  seroit  adverty  et  du 
pays  ou  il  repaire,  labourer  ne  pourroit  qu'en 
vain,  celluy  qui  la  vengeance  en  vouldroit  pren- 
dre. Et  puis  que  l'affaire  est  sur  moy,  bien  me 
compete  et  appartient  scavoir  qui  il  est,  et  que 
de  ses  armes  ay  la  congnoissance.  Et  je,  qui  me 
dys  loyal  chevallier,  vous  jure,  s'il  plaist  a  Dieu 
ma  sancté  me  garder,  que  se  jamais  rencontrer 
je  le  puis,  que  contre  luy  vouldray  a  oultrance 
jouster,  et  conviendra  que  luy  ou  moy  soit 
oultré  ou  pris;  et  s'il  me  occist,  recreu  je  le 
rendray,  et  ja  aultrement  n'en  partira,  je  le 
vous  promectz  et  affie. 

—  Beau,doulx  amy,  luy  dit  le  roy,  celluy  qui 
a  Longis  pardonna,  vous  en  doint  la  force  et  le 
pouvoir.  Et  puis  que  le  nom  scavoir  vous 
vouliez,  saichezque  celluy  est  Pertinans  nommé, 
seigneur  de  la  Rouge  Tour  et  de  la  terre  a  l'en- 
viron.  Et  au  regard  de  ses  armes,  je  vous  advise 
qu'elles  sont  mi  parties  d'argent,  de  gueulle  et 

d'asur,  que  tiennent  deux  pucelles.  Et  vous  dys 
bien  qu'il  est  oultrecuidé,  qu'il  ne  craint  che- 
vallier vivant.  Pour  ce  vous  prie,  envie  ne  avoir 
de  telle  chose  entreprendre,  se  n'en  pensez  a 
vostre  dessus  venir. 

—  Sire,  faict  Perceval,  nous  aultresqui  par  la 
terre  errons  et  chevaulchons  par  mons,  par  bois 
et  par  vallées,  pour  pris  et  pour  honneur  con- 
querre,  avons  souvent  des  affaires  bien  grans  ; 
mais  s'il  plaist  au  Dieu  souverain,  j'en  cuide  bien 
a  chief  venir. 

—  Jésus  vous  préserve  de  mal,  luy  dit  le  roy, 
qui  fort  Taymoit.  Or  me  suffist  de  la  vostre  pro- 
messe, qui  si  Dieu  plaist  en  effect  mettrez,  et 
pour  ce  je  scay  que  las  estes  et  travaillé.  Je  suis 
d'advis  que  maintenant  prinsiez  repoz  et  qu'il 
vous  pleust  au  lict  aller,  car  je  croy  que  mestier 
en  avez. 

—  Certes,  sire,  dormir  ne  quiers  avant  que  vous 
m'ayez  compté  la  signifîance  des  chandelles  que 
je  veis  a  l'arbre  attachées,  et  du  chevallier  qui 
est  en  la  chapelle,  que  sur  l'autel  ay  veu  estendu. 
Puis  du  cierge  et  de  la  main  noire,  qui  la  clarté 
vint  estaindre  et  de  l'escry  que  j'entreouys,  voul- 
droie  par  vous  la  vérité  scavoir,  ains  que  de  ce 
lieu  je  feisse  départie. 

Le  preudhomme  curieulx  de  faire  au  voulloir 

de  Perceval  luy  dist  que  du  tout  le  rendra  cer- 
tain :  —  Et  quant  au  regard  de  Tarbre,  faict  le 
roy,  saichez  que  c'est  d'ung  arbre  par  enchante- 
ment faict,  ou  se  soulloient  les  fées  assembler, 
et  ceste  clarté  que  Ton  voit  de  loing,  n'est 
aultre  chose  que  les  fées  mesmes,  lesquelles 
descoivent  et  illudent  ceulx  qui  n'ont  point  en 
Dieu  ferme  créance.  Et  quant  a  cest  arbre 
vintes,  et  que  plus  nulles  fées  ou  chandelles  ne 
trouvastes,  estoit  signifiance  que  vous  debviez 
les  merveilles  de  ceste  terre  achever;  et  qui 
vouldra  la  vérité  scavoir,  voise  au  lieu  ou  soul- 
loit  Tarbre  estre  et  il  trouvera  que  plus  il  n'y 
en  a.  Et  vous  dys  bien  que  de  Tarbre  et  des 
chandelles  n"en  sera  jamais  au  lieu  nouvelles 
veues  ;  car  quant  fustes  de  l'arbre  approché,  les 
fées  vous  en  chassastes. 

Or  puis  que  la  raison  en  avez  ouy,  je  loue 
que  vous  en  allez  coucher,  pour  prendre  le 
repos. 

—  A,  Sire,  aincois  vouldroye  bien  scavoir,  se 
trop  ennuyer  ne  vous  cuidoye,  de  la  chapelle  et 
de  Tescry. 

—  Du  fon  du  cueur  je  le  diray,  faict  le  roy,  et 
aussy  c'est  chose  permise.  La  chapelle  de 
laquelle  en  desirez  le  vray  scavoir,  si  la  feist 
faire  la  royne  Brangemore  de  Cornuaille,  mère 

au  roy  Pinegres,  qui  tant  fust  fier  et  orgueil- 
leulx.  Et  en  ceste  chapelle  fust  Brangemore 
nommée,  mais  n'y  habita  que  depuis  prime 
jusqu'à  nonne,  car  la  mort  entre  ces  deulx 
heures  la  print  par  la  cruaulté  de  Pinegres,  son 
fîlz,  qui  le  chief  luy  couppa,  dont  par  trop 
maculla  son  ame.  Et  tost  après  qu'il  eust  occise, 
la  posa  dessus  cest  autel,  et  puis  ce  temps  n'y 
est  chevallier  passé  qu'il  n'ait  esté  occis 
par  la  main  qui  ainsy  s'avance  et  ne  scait  ou 
aultrement  qui  les  occist;  toutesfoys  je  vous 
dys  a  la  vérité  qu'il  en  est  bien  mort  trois  mil- 
liers. Et  aultre  chose  ne  les  mect  a  mort  que 
ceste  main  noire  et  cest  escry  quant  il  tombe,  et 
nulle  rien,  fors  que  cella  n'y  attouche. 

—  Sire,  si  iray-je  donc  demain,  faict  Perceval, 
mais  je  vous  requier  me  adviser,  se  possible  ne 
seroit  oster  ceste  meschancte  ou  malheurese  de 
la  chapelle  ?  Fort  bien  me  semble  que  celluy 
auroit  faict  grande  œuvre,  qui  de  ceste  mer- 
veille pourroit  la  chappelle  délivrer. 

—  Mon  amy,  dit  le  roy,  qui  combattroita  ren- 
contre de  ceste  main  noire  et  puis  print  ung 
voille  blanc  qui  est  en  une  armoire  et  le  trem- 
past  en  l'eaue  benoiste;  et  ce  faict,  qu'il  arrôusast 
l'autel  tout  alentour  et  pareillement  le  corps  et 
toute   la    chapelle,   jamais  après   nul    mal    n'y 

adviendroit.  Mais  bien  fauldroit  qu'en  celluy 
eust  grande  hardiesse,  qui  a  la  main  vouldroit 
combatre. 

A  ces  motz  en  estât,  le  roy  se  dressa  et  dit: 
—  Amy,  coucher  yrrez  pour  reposer,  car  par  trop 
estes  travaillé.  Je  crains  vous  avoir  ennuyé 
quant  si  long  compte  vous  ay  tenu;  et  pour  ce 
vueil  qu'alliez  au  lict  coucher,  se  la  chose  au 
moins  ne  vous  grève. 

—  Sire,  voustre  commandement  feray,dit  Per- 
ceval. 

Lors  vindrent  d'ugne  chambre  sept  escuyers 
fort  bien  en  poinctz,  dont  les  quattre  au  roy  se 
adressèrent  et  les  trois  a  Perceval  ;  qui  les  me- 
nèrent tous  deux  coucher.  Et  croy  que  jamais 
homme  de  mère  né  ne  veist  aussy  riche  lict 
qu'ilz  feirent  a  Perceval,  car  le  challit  estoit 
d'or  et  d'argent  massif,  fort  bien  et  mignonne- 
ment  ouvré,  a  petits  manequins  et  ymages 
esmaillées  de  diverses  coulleurs.  Ne  fust  a 
celluy  qui  le  feist  baillé  aulchun  patron,  mais 
si  bien  son  cueur  et  son  entendement  y  afficha 
que  toute  aultre  ouvre  de  main  passa.  Et  ne 
fault  doubter  se  le  challit  estoit  beau  et  riche, 
que  la  couverture  et  les  linceulx  furent  auten- 
ticques.  Les  quattre  pilliers  ou  coullombes  du 
challit  que  je  vous  ay  dict,  estoient  de   fin  or 

massif,  posés  sur  quattrelyons  de  grande  vallue, 
dont  les  deux  furent  de  deux  riches  pierres 
précieuses,  et  les  aultres  sur  deux  rubys.  Et  le 
pavillon  de  dessus  de  fin  drap  d'or,  couvert  de 
perles  estoit,  et  en  furent  les  frenges  de  mesmes. 
Tant  de  richesses  autour  de  ce  lict  avoit  qu'on 
ne  le  scauroit  estimer. 

Dedans  lequel  Perceval  se  reposa  jusqu'au 
matin,  qui  fust  jour;  a  la  quelle  heure  se  leva 
avant  que  nul  soit  a  luy  venu.  Et  ainsy  que  de 
la  chambre  sortit,  luy  vindrent  deux  escuyers  a 
rencontre,  qui  luy  dirent  le  bon  jour.  Puis 
Teaue  en  deux  bassins  apportèrent,  pour  luy 
donner  a  laver.  Après  vindrent  deux  aultres 
escuyers  qui  ses  armes  luy  apportèrent,  et  puis 
deux,  qui  leur  seigneur  allèrent  querre,  lequel 
ja  levé  estoit.  Et  sitost  Perceval  Tapperceust, 
luy  alla  a  rencontre  pour  luy  faire  la  révérence, 
et  le  roy  luy  a  son  sallut  courtoisement  rendu, 
et  puis  le  pria  pour  ce  jour  avecques  luy 
séjourner.  Et  Perceval  dist  qu'il  ne  peult  et  que 
forcé  estoit  qu'il  s'en  allast  et  que  demeurer  ne 
pourroit.  Puis  humblement  le  remercia  du  ser- 
vice qui  luy  avoit  a  son  hostel  faict.  Et  tost 
après,  dessus  son  destrier  remonta,  puis  print 
son  escu  et  sa  lance;  et  quant  il  eust  son  congé 
demandé,  le  roy,  son  hoste,  au  Créateur  com- 
manda. 


XXV IL  Comment  après  que  Perceval  le  Gai- 
loys  eust  eue  par  la  grâce  de  Dieu  victoire 
contre  Vennemy  d'enfer,  il  s  endormit  en  la 
chapelle  et  pendant  quil  dormoit  fust  mira- 
culeusement le  cierge  reallumé,  de  quoy  fust 
le  dict  Perceval  grandement  esmerveillé  et 
esbahy. 


Après  que  Perceval  fust  de  la  court  au  roy 
Peschor  party,  en  une  forest  est  entré,  qui  de 
longueur  six  lieues  avoit,  ou  tant  erra  la  ma- 
tinée, jusques  a  ce  que  tierce  fust  nommée, 
qu'oncques  homme  ne  femme  ne  rencontra. 
Puis  est  en  une  aultre  forest  entré,  ou  jusques 
a  nonne  erra.  Et  quant  il  fust  hors  de  ce  bois, 
apperceut  que  moult  fort  la  nuict  approchoit. 
Alors  commença  a  venter,  a  tonner  et  estour- 
billons  en  Taer  si  haultement  voiler  que  une 
chose  admirable  et  merveilleuse  estoit.  Puis 
veist  du  ciel  fouldres  et  pierres  si  durement 
tomber,  qu'en  grand  esbahissement  en  a  esté. 
Et  ainsy  que  lors  volloient  fouldres  et  espars, 
bien  fust  advis  que  tout  le  ciel  estoit  en  feu 
espris.    Tout  ce  que  la  fouldre  actainct,  brise, 

froisse,  et  le  bois  verse  et  chiet  alentour.  Et  ne 
peult  Perceval  autour  de  luy  percevoir  chasteau, 
ne  maison,  et  tant  empesche  le  cheval  la  noise  et 
la  tumulte,  tant  de  Toraige  que  du  vent,  qu'a 
bien  grande  peine  peult  aller. 

Et  pendant  qu'ung  grand  espart  feist,  a  Per- 
ceval une  chapelle  veue,  vers  laquelle  est  legie- 
rement  tourné,  comme  cil  qui  besoing  en  eust. 
Dedans  la  chapelle  s'est  bouté,  bien  mouillé  et 
très  fort  trempé,  ou  tost  est  a  pied  descendu. 
Puis  en  soy-mesme  pense  et  dist,  qu'en  son 
vivant  n'avoit  ung  tel  temps  veu. 

Adonc  devers  l'autel  regarde,  au  dessus  apper- 
ceut  ung  chevallier  mort  estendu  et  au  devant 
ung  cierge  ardant.  Et  tost  après  veist  d'ugne 
fenestre  sortir  une  main  noire  et  fort  hideuse, 
qui  ceste  chandelle  a  estaincte.  Adonc  que  fust 
le  cierge  estainct,  devint  le  lieu  obscur  et  téné- 
breux, si  que  leans  on  n'y  voit  non  plus  qu'en 
ung  puys. 

Adonc  s'est  advisé,  qu'autrefoys  avoit  leans 
esté,  et  bien  apperceut  et  bien  voit  qu'en  ce 
lieu  fault  qu'il  se  combate,  oncques  ne  s'en 
esmerveilla.  Alors  s'apresta  de  combatre,  mais 
le  lieu  est  si  fort  obscur  que  chose  ne  voit, 
qu'elle  quelle  soit.  Fors  qu'a  la  clarté  de  l'es- 
part,  povoit  la  main  noire  apporoir. 

Lors  vers  elle  s'est  advancé  et  le  glaive  qui 
tient  luy  lança.  Et  la  main  par  moult  grande 
vertu  la  lance  saisist  et  la  froisse.  Et  Perceval  en 
sus  se  traict  qui  Tespée  du  fourreau  a  traicte.  Et 
vers  la  main  tantost  s'approche.  Mais  quant  la 
main  cuida  actaindre,  une  teste  venir  apperceut, 
hors  d'ugne  fenestre  apparaissant,  jusques  a  la 
saincture.  Et  ainsy  qu'a  luy  apperceut  ung  grand 
brandon  de  feu  gecta,  qui  bien  deux  toises  de 
long  avoit  et  en  regardant  Perceval,  si  horrible- 
ment urloit  que  cent  thoreaulx  n'eussent  telle 
noise  faicte,  ne  si  grand  bruict.  Et  Perceval  qui 
bien  congneust  que  ceste  apparition  dyabolique 
estoit,  très  humblement  a  Dieu  s'est  commandé, 
en  se  saignant  par  plusieurs  foys  du  signe  de  la 
croix,  par  tout  son  corps.  Maintenant  un  escry 
ouyt  du  ciel  descendant  fort  horrible  et  fort 
admirable,  qui  quant  et  quant  une  fouldre 
amena,  que  le  mur  et  la  fenestre  fendit,  ou  la 
main  noire  se  monstra.  Lors  la  teste  desaparut. 
Puis  gecta  Perceval  sa  veue  en  hault  et  veist 
que  c'estoit  ung  grand  dyable  tout  embrasé, 
aiant  le  bras  dextre  plus  noir  qu'ung  charbon 
de  feu  estainct.  A  ceste  heure  bien  luy  sembla 
et  creust,  que  c'estoit  la  main  de  la  fenestre. 

Adonc  s'est  du  voille  advisé,  qui  dedans 
l'aumoire   fust  mise,    que    le   roy   Peschor  luy 

dict.  Puis  celle  part  va  pour  le  prendre.  Mais  si 
tost  vient  la  main  noire  qui  luy  rescout  et 
pousse  Perceval  arrière.  Puis  une  voix  horrible- 
ment luy  dit  :  —  Vassel,  grande  hardiesse  et 
follie  feistes,  quant  leans  vous  entrastes  et  quant 
vous  y  estes  arresté.  De  ma  main  je  vous 
occiray. 

Perceval  ung  seul  mot  ne  luy  sonne  et  ne 
Taraisonne  de  rien.  Et  seullement  du  signe  de  la 
croix  se  munist,  par  la  vertu  duquel  le  dyable 
arrière  se  tira,  qui  en  la  muraille  se  fîert.  Puis 
en  s'escriant  en  forme  de  tonnaire,  le  dyable  a 
la  sommité  de  la  chapelle  sault,  qui  de  la  croix 
grande  fraieur  en  avoit.  Lors  si  grand  coup  de 
fouldre  tomba,  que  chose  fust  bien  merveilleuse 
que  Perceval  de  terreur  n'en  mourut.  Et  s'arresta 
celle  fouldre  en  une  sollive,  ou  le  feu  tout  subit 
si  meist,  qui  successivement  et  en  bref,  toute  la 
sommité  de  la  chapelle  en  flamba. 

Et  de  chose  que  voye  Perceval  advenir,  nulle- 
ment ne  s'en  esbahit.  Mais  a  Taumoire  de  ceste 
heure  s'en  va  droict,  pour  le  voille  prendre.  Et 
la  main  empescher  le  vint.  Puis  une  voix  ouyt 
qui  luy  dit: 

—  Perceval,  cesse  ton  entreprinse  et  ne  croy  le 
royPeschor;  se  tu  le  croys  follie  tu  feras,  et 
pour  ce,  pense  de  bien   tost  t'en  aller,  ou  a  la 

mort  livré  tu  seras.  Mainctz  sont  céans  venus  et 
entrez,  qui  a  moy  se  sont  combatus,  que  j'ay 
tous  sans  respit  a  mort  livrez.  Garde  donc 
qu'ainsy  ne  t'advienne. 

Perceval  mot  ne  respondit,  ains  a  entendu  ce 
que  leans  pretendoit  faire.  Alors  vers  Taumoire 
se  tourne  pour  le  voille  prendre,  que  avoir  il 
desiroit;  mais  la  main  noire  luy  vint  pour  Tem- 
pescher,  et  la  main  senestre  saisir.  Et  Perceval 
en  la  main  dextre  Fespée  tient,  de  laquelle  il  en 
cuyde  ferir  et  a  ce  moult  il  estudie.  Mais  nulle 
chose  ne  luy  vault,  car  a  chaque  coup  qu'il  rue 
et  qu'il  gecte,  rien  qu'il  soit  ne  rencontre,  ne 
actaingt;  et  pour  néant  se  lasse  et  se  travaille, 
cuidant  sur  Tennemy  ferir.  Et  quant  la  main 
cuide  a  Taumoire  mettre,  l'esprit  mauvais  luy 
vient  le  poing  saisir.  Moult  voullentiers  pour- 
tant la  main  meist,  se  son  advantaige  voit  et 
cest  ennemy  sans  cesse  l'en  destourne,  qui  d'y 
toucher  l'en  cuide  bien  garder  et  de  luy  au 
dessus  venir. 

Mais  cil  qui  en  Dieu  eust  fiance,  de  son  espée 
se  seigna,  priant  a  Dieu  que  l'ennemy  mal  ne 
luy  face.  Et  si  tost  qu'il  eust  la  croix  faicte, 
s'est  la  main  arrière  tirée.  Et  maintenant  ung 
espart  se  lieve  avec  une  fouldre  et  tonnaire  si 
horrible  et  si  merveilleux  que  jamais   si  grand 

ne  fust  ouy,  ne  entendu.  Sique  par  le  grant 
espart  qui  survint  Perceval  perd  presque  la  veue 
et  en  la  chapelle  tomba  tout  pasmé  ;  de  quoy  ne 
se  fault  esbahir,  car  puisque  Dieu  créa  le  monde, 
homme  vivant  ne  veist  ne  endura  se  terrible 
nuict,  si  cruelle,  si  périlleuse. 

Leans  n'y  eust  chevron,  ne  late,  qui  ne  soit 
en  feu  et  en  flambe,  qui  de  la  fouldre  partit, 
quant  le  dyable  s'en  est  allé,  par  le  miracle  que 
Dieu  y  feist,  quant  Perceval  de  la  croix  s'est 
signé. 

Devant  Tautel  comme  il  est  dict,  geust  Perce- 
val a  dentz  tout  pasmé,  ou  il  y  fust  moult  lon- 
guement, tant  estourdi  estoit  pour  la  grande 
fouldre  qui  tomba,  de  quoy  il  fust  esbahy. 
Quant  a  sa  mémoire  revint,  tout  courant  a  l'au- 
moire  s'en  ya,  que  sans  aulcunne  difficulté 
ouvrit,  ou  leans  a  ung  vesseau  d'or  trouvé,  que 
legierement  a  descouvert,  puis  y  a  veu  le  voille 
blanc,  que  tant  a  désiré  tenir,  que  si  tost  la 
main  dessus  mist  et  le  print  pour  en  faire  ce 
que  le  roy  Peschor  lui  enseigna. 

Lors  a  le  voille  desployé,  que  dessus  l'autel 
estendit  en  le  regardant  plusieurs  foys.  Puis  a  de 
l'eaue  benoiste  prins,  que  leans  en  ung  orcueil  ou 
benoistier  trouva,  de  quoy  le  voille  a  arrousé  et 
mouillé.  Après  hors   la  chapelle  sort,  pour  par- 

tout  la  muraille  arrouser,  du  voille  qu'en  sa 
main  emporte,  comme  il  feist,  ainsy  que  se  a  la 
procession  allast.  Quant  tout  entour  eust  la 
chapelle  arrousée,  s'en  est  ou  par  dedans  entré  ; 
a  tout  le  voille  qui  tenoit,  que  de  rechief  en 
Teaue  benoiste  mouilla.  Puis  devant  Tautel  s'a- 
genouille, priant  a  Dieu  qu'il  puist  du  faulx 
ennemy  a  chief  venir  et  que  de  icelluy  le  veuille 
préserver  et  deffendre.  Puis  va  la  chapelle  au 
pardedans  arrouser.  Et  ainsy,  comme  il  arrou- 
soit,  le  feu  s'est  aussy  tost  estainct,  qui  au  com- 
ble de  la  chapelle  espris  estoit,  et  cessa  la  foul- 
dre  et  Toraige,  qui  toute  la  nuict  tant  de  mal 
avoit  faict. 

A  donc  que  Perceval  veist  cest  oraige  estre 
cessé,  se  désista  d'arrouser.  Et  après  que  le 
voille  eust  replié  et  au  vesseau  d'or  remis,  en 
l'aumoire  le  rebouta,  que  bien  ferma  et  reclouist. 
Quant  Perceval  eust  tout  faict  ce  qu'il  deust,  au 
corps  vint  qui  dessus  l'autel  gisoit,  que  moult 
ententifvement  de  toutes  pars,  tant  hault  que 
bas,  regarde,  pour  scavoir  si  le  peult  congnois- 
tre;  mais  rien  ne  peult  appercevoir  et  le  voit 
si  noir  et  si  terni  que  congnoissance  n'y  eust, 
par  ce  que  tant  l'avoit  touché,  palpé  et  manié  le 
faulx  et  infect  ennemy. 

Lors  a  soy-mesmes   pense  et  dit,  qu'oncques 

mais  si  laict  mort  n'a  veu,  et  moult  vouldroit, 
se  possible  luy  estoit,  ung  porte  recouvrer  pour 
le  mectre  en  terre.  Leans  fust  jusques  au  lende- 
main sans  clarté,  ne  lumière  avoir.  Et  quant  se 
vint  au  poinct  du  jour,  divinement  et  par  la 
grâce  de  Dieu  le  cierge  s'esprist,  que  depuis  ne 
estaingnit,  ne  jamais  estainct  ne  sera  tant  que  le 
monde  aura  durée. 

Après  que  Perceval  eust  la  victoire  contre 
Tennemy  obtenue,  emmy  la  chapelle  s'endor- 
mist,  jusques  a  ce  que  le  matin,  le  soUeil  com- 
mença a  rayer.  A  donc  s'est  Perceval  esveillé, 
qui  de  la  clarté  s'esmerveille  du  cierge,  qui  la 
veu  ardant.  De  le  regarder  contenir  ne  se  peult 
et  de  tant  plus  grande  merveille  se  donne,  con- 
sidérant dont  povoit  estre  la  clarté  venue.  Et 
après  tout  considéré,  bien  jugea  que  Dieu  avoit 
a  ce  divinement  pourveu. 

Alors  une  chose  apperceut,  estant  en  ung 
petit  beffroy,  de  quoy  resjouy  a  esté,  car  bien 
s'apense  qui  mise  y  fust  pour  la  sonner  et  que 
par  ce  aulcun  leans  venoit.  A  donc  a  soy-mes- 
mes  dist  que  ceste  cloche  yra  sonner.  Puis  s'est 
.de  la  corde  approché  et  très  haultement  la 
sonna. 

Et  gueres  après  ne  séjourna,  qu'il  apperceut 
vers  la  chapelle  venir  ung  bon  viellard,  portant 

la  robe  et  chappe  grise,  qui  bien  cent  ans  ou 
plus  avoit.  Si  tost  que  Perceval  le  voit,  est  a 
rencontre  de  luy  venu  ;  et  le  preudhomme  estoit 
fort  chasnu,  et  la  barbe  jusques  a  la  saincture 
avoit,  et  les  cheveulx  jusqu'aux  talions. 

Quant  de  Perceval  fust  approché,  au  nom  de 
Dieu  humblement  le  sallue  et  cil  tantost  son 
sallut  luy  rend,  en  luy  disant  courtoisement: 
—  Sire,  bonne  adventure  aiez,  comme  le  meilleur 
chevallier  que  jamais  ayt  en  ce  siècle  régné,  ne 
qu'en  ce  lieu  ne  soit  venu  combatre  pour  en 
oster  les  grandes  merveilles  que  maintenant  avez 
achevées. 

—  Beau  doulx  frère,  se  vous  scavez,  dit  Perce- 
val, ou  prestre  treuvé  qui  ce  corps  en  terre  puist 
mettre,  je  vous  requiers  de  me  le  faire  assca- 
voir.  Car  pour  nulle  chose  ne  laisseroye  qu'il  ne 
fust  en  terre  mis. 

Et  le  preudhomme  luy  respond  :  —  Sire,  sai- 
chez  que  prestre  suis,  et  vous  dys  bien  que  trois 
mille  chevalliers  ay  leans  enterrez,  que  le  bras 
noir  avoit  cruellement  occis,  estrangléz,  meur- 
tris ou  estains.  Or  est  Tadventure  achevée,  que 
mise  vous  avez  a  fin  ;  jamais  nul  mal  n'y  ad- 
viendra, puis  que  de  tout  par  la  grâce  de  Dieu 
estes  a  chief  venu.  Pour  ce  prenez  s'il  vous 
agrée  maintenant  le  corps  par  le  chief,  affin  que 

d'icy  nous  Tottions,  et  puis  nous  dirons  son 
service. 

Alors  ont  le  corps  de  l'autel  descendu  et  Tont 
richement  atourné  et  puis  couvert  d'ung  riche 
drap  de  soye  ouvré  par  eschicquier,  de  bien  riche 
et  de  bien  fine  estoffe.  Le  preudhomme  qui  la 
survint,  une  croix  d'or  ou  chief  luy  meist,  et 
puis  a  deux  cierges  allumés  qu'il  a  dedans  ung 
coffre  pris  et  les  posa  sur  deux  chandeliers  d'or, 
bien  subtillement  esmailléz.  Quant  ainsy  l'eu- 
rent inhumé,  vers  l'autel  s'en  sont  retournez, 
que  moult  gentement  a  le  preudhomme  appa- 
reillé au  mieulx  que  faire  le  cuida.  Et  Perceval 
luy  a  aidé  en  tout  ce  que  le  preudhomme  luy  a 
enseigné  de  faire. 

Alors  ont  la  cloche  sonnée,  que  deux  frères 
ouyrent,  dont  fort  ont  été  resjouys,  qui  celle 
part  sont  assez  tost  venuz.  Dont  ung,  les  orne- 
mens  apporta  qu'il  appartient  a  ung  prestre 
vestu,  quant  il  luy  convient  la  messe  célébrer; 
et  l'aultre  le  calice  et  la  veste  apporte.  Et  quant 
le  preudhomme  ont  revestu,  commença  le  divin 
office,  a  quoy  faire  luy  ont  les  deux  aultres 
dévotement  aidé.  Et  quant  la  messe  et  le  service 
fust  achevé,  devers  la  bière  s'en  allèrent,  pour 
l'ame  de  ce  corps  a  Dieu  recommander. 

Et  ce  dict,  ont  les  frères  le   corps  prins,  que 

hors  portèrent,  puis  Tont  en  ung  cimetière 
enterré,  ou  force  d'arbres  alentour  y  avoit.  Tous 
ces  arbres  des  charmes  furent,  ou  pendirent  les 
armes,  les  escus  et  les  lances  de  ceux  qui  ont 
esté  par  Tennemy  vaincus  et  occis  en  ceste  cha- 
pelle. Quant  Perceval  armes  veist  aux  arbres 
s'en  donna  grande  merveille,  lequel  a  tantost 
demandé,  quelle  adventure  se  peult  estre.  Puis 
se  advise  que  premier  que  s'en  enquérir,  il  lais- 
sera au  prestre  le  corps  mettre  en  terre.  Alors 
s'en  va  le  prestre  vers  la  bière  et  ceulx  qui  ont 
le  corps  porté,  soubz  ung  arbre  ilz  le  descen- 
dirent, qui  au  dehors  planté  estoit,  ou  nulz 
escussons  et  aussy  nulles  armes  n'y  pendirent. 
Joingnant  la  tige  de  cest  arbre,  ont  ung  beau 
cercueil  de  fin  albastre  trouvé,  ou  dedans  le 
corps  ont  couché  ;  puis  une  riche  lame  de  mar- 
bre ont  dessus  le  cercueil  assise. 

Quant  ainsy  l'eurent  atourné,  s'en  retournè- 
rent les  deux  frères^  les  armes  querre.  Alors 
Perceval  se  print  a  s'enquérir  des  arbres  et  du 
cimetière  et  des  armes  qui  y  pendirent,  que 
c'est  et  que  signifioit,  au  vieil  prestre  le 
demanda.  Et  cil  luy  en  a  tout  maintenant  la 
vérité  comptée. 

—  Sire,  dit-il,  sa ichez  que  dedans  ce  cimetière, 
dessoubz  ces  arbres  que  voiez,  avons  mis  tous 

les  chevalliers,  que  leans  se  sont  combatus, 
dont  vous  avez  les  batailles  et  les  assaulx  a  fin 
mis,  comme  preulx  et  vaillant  chevallier.  Et  si 
vous  dys  qu'en  chascun  arbre  pendent  les  escus 
et  les  armes  d'iceulx. 

Et  la  royne  Brangemore,  dont  Dieu  ait  pitié 
et  mercy,  qui  ce  lieu  ediffier  feist,  gist  dessoubz 
ceste  arbre  de  deçà,  et  ce  fust  celle  qui  le  cime- 
tière a  faicte  commencer.  Et  depuis  n'a  ung 
jour  esté,  qu'ung  chevallier  n'y  soit  trespassé, 
par  la  main  a  laquelle  vous  vous  combatistes, 
que  par  le  plaisir  de  Dieu  vaincue  avez. 

Le  premier  corps  fust  la  royne  Brangemore, 
de  quoy  maintenant  vous  ay  dict,  et  celluy,  le 
dernier  enterré  au  cymitiere  sera,  qui  par  la 
main  noire  soit  occis;  car  jamais  en  ce  lieu 
mal  a  homme  n'adviendra. 

—  Foy  que  je  doy  a  Dieu,  beau  frère,  faict  Per- 
ceval,  merveilleusement  oy  par  vous  reciter. 
Mais  je  vous  prie  de  me  dire,  ou  ont  ces  tom- 
beaulx  esté  prins,  qui  tant  sont  beaulx  et  bien 
ouvrez  ? 

—  Se  m'aist  Dieu,  luy  dit  le  preudhomme,  ce 
vous  diray-je  sans  demeurer.  Saichez  que  ne  se 
passa  ung  jour,  depuis  que  la  royne  fust  occise, 
que  n'aist  esté  trouvé  ung  tombeau  tout  propice 
dessoubz  Tarbre,  ou  celluy  qui  ce  jour  avoit  esté 

occis,  debvoit  estre  enterré.  Ainsy  chascun  jour 
advenoit,  et  a  dessus  chascun  escript  le  nom 
de  cil  qui  au  dedans  est  inhumé. 

A  tant  vindrent  les  deulx  aultres  frères,  qui 
les  armes  du  dernier  mis  en  terre  ont  apportées, 
que  a  l'arbre  dessus  sa  tombe  pendirent.  Et 
quant  ca  et  la  aux  branches  de  cest  arbre  eurent 
chascun  une  pièce  des  armes  pendue,  dist  Per- 
ceval,  que  avec  ung  d'iceulx  par  tout  les  tombes 
yroit  pour  scavoir  le  nom  des  chevalliers  qui 
dedans  reposent. 

—  Se  m'aist  Dieu,  faict  le  viel  hermite,  il  sera 
bien  midi  passé,  ains  que  partout  vous  aiez 
leu. 

Lors  s'en  va  a  la  chapelle,  pour  de  ses  orne- 
mens  se  devestir  et  Perceval  presque  tout  le 
reste  du  jour  a  vaqué  a  faire  sur  les  tombes  lire, 
et  certes  pour  vray  je  vous  dys  qu'assez  en 
trouva  qu'il  avoit  en  son  vivant  congneux; 
mais  nul  n'y  en  a  apperceu  qui  de  la  Table 
Ronde  ait  esté,  de  quoy  se  donna  grande  mer- 
veille. 

Et  après  que  partout  eust  visité,  a  la  chapelle 
s'en  retourna,  ou  luy  vindrent  les  aultres  frères 
au  devant,  qui  en  leur  hermitaige  le  menèrent, 
pour  celle  nuict  le  repos  prendre  et  leur  réfec- 
tion aussy;  car   tout    le   jour  n'avoit   a  aultre 

chose  vacqué,  qu'a  ce  que  vous  a  esté  dict,  sans 
boire  ne  sans  menger.  Et  ainsy  s'en  alla  Per- 
ceval  avecques  les  frères  a  Thermitaige,  tout  a 
pied,  menant  son  destrier  par  la  resne.  Et  quant 
ilz  furent  a  Fhermitaige  entrez,  premièrement  a 
Perceval  desarmer  entendirent,  puis  ung  de 
leur  manteaulx  gris  sur  les  espaules  luv 
gecterent.  Et  tost  après,  sans  plus  attendre,  ont 
les  frères  entendu  a  la  nappe  mettre,  ou  dessus 
ont  du  sel  et  du  pain  d'orge  mis.  Et  quant  Per- 
ceval fust  assis,  luy  ont  des  choulx  pour  toute 
pitance  présentez,  que  de  bon  apetit  avecques 
eulx  mengea,  car  de  long  temps  n'avoit  viande 
veue,  ne  gousté.  Après  cest  sobre  réfection  prin- 
drent,  Tung  des  frères  la  table  osta.  Alors  s'arai- 
sonne  le  bon  preudhomme  qui  prestre  estoit,  a 
Perceval  en  luy  demandant  de  son  estre,  de 
quel  lieu  et  de  quelle  terre  il  est,  et  que  par 
icelle  terre  il  alloit  cherchant,  ne  querrant,  et 
puis  luy  a  demandé  son  nom. 

A  donc  luy  a  dict  et  respondu  le  vaillant  et 
preulx  chevallier  Perceval  le  Galloys  :  —  Beau 
père,  dit-il,  je  vous  advise  et  si  vous  certifie 
que  chevallier  suis,  compaignon  de  ceulx  de  la 
Table  Ronde,  de  la  court  du  roy  Artus,  qui 
par  la  terre  va  errant  pour  pris  et  pour  honneur 
conquerre;  et  suis  nommé  Perceval  le  Galloys. 

—  Honneur  conquerre  ?  dit  l'hermite. 

—  Ouy,  se  bien  vous  ose  dire,  faict  Perceval  ; 
quant  par  la  terre  voys  chevaulchant  pour  les 
adventures  rencontrer,  souvent  on  treuve  de 
diverses  et  ameres  et  de  bien  dures  ;  et  a  mainct 
chevallier  me  combas,  que  je  occis,  que  je 
navre  ou  je  prens.  Ainsy  voy  mon  pris  accrois- 
sant. 

—  Beau,  doux  amy,  luy  dit  rhermite,  merveille 
présent  me  comptez,  me  disant  que  vous  con- 
querrez honneur  et  pris,  par  les  chevalliers  que 
vous  mattez  ou  povez  occire.  Je  vous  dys,  sire, 
en  bonne  foy,  que  plustost  vostre  dampnement 
y  acquérez  et  mectez  vostre  ame  en  danger. 
Ainsy  cil  qui  ainsy  la  pert,  advis  m'est  qu'il  a 
tout  perdu. 

Perceval  fust  fort  estonné,  quant  le  bon  her- 
mite  entendit.  Puis  luy  dit  :  — Sire,  que  feray-je 
pour  mon  ame  saulver? 

—  Je  le  vous  diray,  faict  le  preudhomme,  sans 
faulte  nulle,  se  vous  saulver  vouliez  entendre. 
Ces  alléez,  ces  venues  que  si  longuement  tenues 
avez,  vous  fault  abandonner  et  laisser;  et  vostre 
orgueil  humilier  qui  a  dampnement  vous  me- 
neroit,  si  après  ce  n'y  prenez  garde  et  se  de 
vous-mesme  pitié  n'avez.  Car  Thomme  qui  n'a 
changé  en  soy,  long  temps  durer  ne  peult;  mais 

convient  qu'en  court  terme  il  meure.  Et  cil  qui 
mal  ouvré,  aura  mal,  pour  luy  aura  recouvert, 
et  s'il  est  en  son  péché  prins,  ne  luy  vauldra 
honneur  mondain,  qu'il  va  par  le  pays  querant, 
pour  ses  frères  crestiens  conquerre.  Entendez  a 
ce  que  vous  dys,  que  cil  qui  a  mal  s'esvertue, 
pour  gens  mectre  a  mort  ou  occire,  son  ennuy 
et  perte  conquiert  ;  car  en  enfer  a  tousjours 
sera  mis  ;  parceque  entendez,  que  cil  qui  sans 
confession  meurt  ne  peult  garder  ne  grâce 
avoir. 

Perceval  moult  s'est  effraie  de  ce  que  le 
preudhomme  luy  compte,  et  fort  en  son  cueur 
le  note.  Quant  il  fust  l'heure  du  coucher,  les 
frères  luy  appareillent  ung  lict,  selon  leur 
usaige,  ou  jusqu'au  lendemain  dormit.  Et  s'est 
assez  matin  levé,  et  bientost  après  a  ouy  la  clo- 
che sonner  a  la  chapelle,  ou  tous  ensemble  ilz 
sont  allez,  et  feist  le  viellard  le  service.  Et  après 
la  messe  Perceval  appella,  qui  tost  est  devers  luy 
allé,  devant  lequel  a  genoulx  se  mist  et  s'est  de 
ses  péchez  humblement  accusé,  et  en  grande 
contriction  et  repentance. 

Après  la  confession  faicte,  le  preudhomme 
luy  a  eu  sa  pénitence  enchargé  que  désormais 
homme  ne  veuille  chercher  pour  occire,  se 
n'est  en  son  corps  deffendant.    Et  Perceval  luy 

creanca  et  promeist.  Puis  prent  ses  armes  et  est 
monté,  après  avoir  le  congé  et  la  bénédiction  du 
prcudhomme  prins,  qu'il  a  a  Jésus  .commandé. 
Perceval  en  la  voie  s'est  mis  et  en  une  lande  est 
entré,  et  de  la  lande  dedans  ung  bois. 


XXVIII.  Comment  Perceval  chevaulcha  tant 
d'ung  costé  que  d'aultre,  qu'il  apperceust  ung 
chasteau  de  grande  beaulté  etsceust  que  leans 
demouroit  Pertinel  ;  a  donc  print  Perceval 
Vescu  du  dict  Pertinel  qui  pendoit  a  ung 
arbre,  qui  fust  cause  que  Pertinel  vint  tout 
armé,  et  combatirent  luy  et  Perceval,  et  fust 
le  dict  Pertinel  vaincu  par  le  dict  Perceval. 


Tant  va  Perceval  par  montaignes,  vallées, 
qu'il  veist  cinq  tournelles  apparoir,  en  ung 
chasteau,  riches  et  belles.  Le  chasteau  estoit  sur 
une  rivière  posé  et  fort  bien  assis,  et  a  Tenviron 
y  avoit  forces  terres  a  labeur  et  a  gaignages  fer- 
tilles,  force  bois  et  belles  prairies.  De  rien  n'y 
eust  leans  deffault.  Est  estoit  le  chasteau  si  fort, 
que  nul  fier  assault  ne  redoubte,  ne  engin  tant 
soit  subtil  et  fort.  Bien  estoit  clos  de  hault 
murs  et  espais.  Et  bien  eurent  ceulx  de  dedans 
leurs  delis,  car  le  sire  de  ce  chasteau  si  bien  les 
garde  et  les  maintient  qu'ilz  n'ont  voisin  qui 
mal  leur  face;  car  il  estoit  si  très  cruel  qu'en 
tout  le  monde  n'y  en  eust  ung,  si  plain  d'envie. 

Des  cinq  tourrelles  que  j'ay  dict  y  en  avoit 

quattre  petites,  qui  environnoient  le  chasteau,  et 
la  grande,  au  millieu  estoit,  qui  de  grande 
apparence  fust,  car  le  comble  de  par  dessus 
estoit  tout  doré  de  fin  or.  Et  quant  Perceval 
eust  ceste  tour  longuement  advisée,  dit  a  soy- 
mesmes  :  — Jecroy,  faict-il,  a  mon  advis,  que  ce 
macioir  est  la  tour  rouge,  de  laquelle  celluy  est 
sire  qui  courroulx  a  faict  a  maint  homme,  et 
par  especial  au  roy  que  le  sainct  Graal  garde. 

Perceval  moult  s'esmerveille  de  la  grande 
beaulté  du  chasteau  et  de  la  richesse  qu'en  luy 
est,  regardant  ceste  tour  vermeille,  belle,  devant 
laquelle  y  eust  ung  pin  bien  feuillu  et  bien  ver- 
doyant, et  fust  de  si  grande  beaulté  que  jamais 
homme  son  semblable  ne  veist.  A  ce  pin  ung 
escu  pendoit,  qui  a  merveille  riche  fust,  dont  le 
camp  estoit  d'azur  et  par  dedans  deux  pucelles 
d'or.  Moult  longuement  Perceval  cest  escu 
regarda  et  quant  assez  Teust  veu  et  regardé, 
bien  se  doubta  que  celluy  escu  estoit,  qui  tant 
d'oultraige  et  tant  d'ennuy  avoit  au  roy  Peschor 
faict. 

Tout  joyeulx  vers  Tescu  s'en  va  et  dist  que 
voullontiers  scauroit  pourquoy  est  en  ce  lieu 
pendu.  Pendant  qu'en  ce  penser  estoit,  yssit 
ung  varlet  de  la  porte,  je  ne  scay  pas  pour 
quelle  affaire.  Et  quant   Perceval   le   perceust, 

pour  venir  versluy  Tappella  et  luy  dit  :  — Amy, 
sans  mentir  dictes-moy  je  vous  en  supplie, 
comment  est  le  chasteau  appelle,  pareillement 
qui  en  est  sire? 

—  Sachez,  lui  respond  le  varlet,  que  le  chasteau 
a  la  rouge  tour  est  nommé,  et  le  sire,  Pertinel 
s'appelle,  moult  vaillant  et  preulx  en  bataille, 
si  que  a  rencontre  de  luy  ne  se  peult  chevallier 
tenir,  qui,  encontre  luy  prengne  assault,  ou 
qu'il  vienne  pour  ceste  escu  abbatre.  Ja  en  a 
cent  et  quattre  occis,  tous  preulx  et  vaillans  che- 
valliers. Trop  sont  fièrement  atournéz  tous  ceulx 
qui  a  cest  escu  touchent,  pour  ce  la  icy  ataché, 
affin  que  les  chevalliers  errans,  qui  quérir  vont 
leurs  adventures,  le  puissent  apparemment 
voir. 

—  Et  que  perd  celluy  qui  l'abbat,  faict  Per- 
ceval ? 

—  Certes,  faict  le  varlet,  il  en  perd  pour  certain 
la  vie. 

—  La  vie?  luy  dit  Perceval.  Moult  est  cruel  et 
desloyal,  celluy  qui  pour  si  peu  de  chose,  un 
homme  occist  ou  mect  a  mort,  et  par  trop 
envers  Dieu  offence. 

Lors  vint  au  pin  et  Tescu  prent,  qui  pendu  a 
la  guige  estoit,  et  le  fîert  contre  le  tronc  de  ce 
pin,  tellement  que  tout  le  froissa.    Et  quant  le 

varlet  eust  ce  veu,  haultement  se  print  a  ung 
cor  sonner,  que  lors  au  col  pendu  avoit.  Si  tost 
qu'il  eust  au  cor  sonné,  fust  par  Pertinel 
entendu,  lequel  moult  s'en  est  resjouy,  bien 
pense  qu'au  pin  a  quelque  chose.  Parquoy  se 
faict  armer  et  tost  après  sur  son  destrier  est 
monté,  sans  nullement  avoir  mis  le  pied  a 
Testrief. 

Puis  prend  une  lance  en  son  poing  et  s'en  va 
dehors  du  chasteau,  sans  point  d'escu  emporter, 
parceque  au  pin  cuide  le  sien  trouver;  qui  a  peu 
que  deuil  ne  crevé,  quant  a  terre  le  veist  froissé. 
Nonobstant  point  ne  différa  que  vers  Perceval 
ne  s'essaie  et  luy  escrie  :  — Vassal,  vassal,  oncques 
si  chier  escu  ne  veistes,  comme  celluy  qu'avez 
froissé.  Croiez  qu'a  la  malheur  ici  vinctes,  car 
vous  y  perdrez  le  chief. 

Alors  que  Perceval  l'entend,  des  tranchans 
espérons  d'acier,  son  destrier  legierement  pointe, 
la  lance  sur  l'arrest  couchée.  Si  s'esmeurent 
l'ung  contre  l'aultre,  tant  que  les  chevaulx  le 
peurent,  a  la  grande  force  qu'ils  en  ont.  Puis 
s'entrefierent  les  chevalliers  par  si  grande  vertu 
que  une  chose  admirable  estoit.  Pertinel  ferist 
sur  l'escu  Perceval,  si  que  le  fendist  ;  et  Per- 
ceval, qui  bien  entendu  jouster  et  a  se  deffendre, 
parmy  l'espaulle  de  Pertinel  a  sa  lance  adressée. 

qui  luy  passa  plus  d'une  toise.  Puis  sont  tous 
deux  a  terre  cheuz.  Moult  fust  Pertinel  cour- 
roucé quant  il  se  sentit  desplaié,  pourtant  ne 
s'est-il  estonné,  ains  se  redresse  et  prent  Tespée 
au  poing.  Et  Perceval  pareillement  n'a  pas  en 
terre  séjourné,  mais  bien  a  se  deffendre  entend. 
Et  quant  ilz  se  feurent  approchez,  si  cruel 
assault  eussiez  veu,  que  jamais  pour  deux  che- 
valliers n'en  a  ung  si  mortel  esté.  Chascun  des 
deux  bien  fust  esleu  et  bien  esprouvé  en  bataille. 
A  grand  coup  d'espée  bien  tranchant,  son  com- 
paignon  chascun  requiert,  et  vous  promectz 
que  coups  ne  meut,  que  sang  clere  après  n'en 
raie.  Maintes  plaies  et  plusieurs  navreures  s'en- 
trefierent  en  briefve  espace. 

Pertinel  qui  l'espée  en  ses  deux  mains  tint, 
s'est  si  vaillamment  maintenu,  qui  n'est  homme 
qui  lors  l'eust  veu,  qu'il  ne  dist  pour  tout  cer- 
tain, qu'oncques  meilleurs  chevallier  ne  fust.  Et 
tant  feist  Perceval  de  son  costé,  que  ceulx  du 
chasteau  qui  le  veirent,  ont  dict,  auctant  les 
grans  que  les  petis,  que  son  pareil  veu  ilz 
n'avoient;  ne  scavoient  en  la  terre  chevallier  si 
bien  esprouvé.  Depuis  prime  jusques  a  midy 
dura  des  deux  chevalliers  la  meslée,  qui  maints 
grans  coups  et  trop  cruelz  se  donnèrent  de  leurs 
espées;  n'y  a  cil  qui  ait  de  son  escu  entier  pour 

seullement  sa  main  couvrir.  Par  maintes  foys  a 
grand  meschief,  furent  contrains  tomber  sur  les 
genoulx  ou  tout  estendus  de  leur  long,  que  très 
bien  peuvent  voir  ceulx,  qui  au  chasteau  aux 
fenestres  furent,  pour  les  deux  hommes  re- 
garder. 

Or  pour  vous  abréger  le  compte,  affin  que 
point  ne  vous  ennuie,  tant  combatirent  main  a 
main,  que  Perceval  eust  la  victoire,  ainsy 
comme  Dieu  le  permist.  Lequel  avoit  Perceval 
abbatu,  et  a  terre  dessoubz  luy  mis  et  luy  dist 
que  finée  est  la  guerre,  se  la  prison  ne  luy 
fiance.  Et  cil  qui  fust  tant  oultraigeulx,  luy  res- 
pond  que  telle  lâcheté  ne  fera,  que  de  pour  nul 
chevallier  en  prison  se  mect,  ne  s'entremettra 
de  luy  crier  mercy. 

—  Ja  Dieu  pardon  ne  me  face  se  doncques  ne  te 
occis,  dit  Perceval.  —  Lors  haulce  l'espée,  et  le 
menasse  et  dist  que  tantost  Toccira,  se  prison- 
nier ne  se  veult  rendre. 

Et  cil  respond  :  —  Je  ne  vous  crains,  et  saichez 
que  ja  ne  seray  si  meschant,  en  nul  jour  de 
mon  vivant,  de  me  rendre  a  nul  a  mercy.  Pour 
ce,  se  de  me  occire  a  envie,  tu  me  peulx  bien 
occire  icy,  car  ja  mercy  je  ne  cuiray. 

—  Par  mon  chief,je  te  occiray  doncques,  faict 
Perceval,  dont  me  desplaist. 

Lors  le  fîert  tel  coup  que  le  chief  luy  a  tan- 
tost  mes.  Jus  des  epauUes;  et  puis  ce  faict,  a  le 
corps  sur  Therbe  laissé  et  la  teste  a  entre  ses 
mains  prinse,  et  la  meist  derrière  son  arcon,  et 
jure  que  au  roy  Peschor  l'apportera  a  grand 
honneur. 

A  donc  est  sur  son  cheval  monté,  et  a  Tescu 
prins  qui  a  ce  pin  trouvé  avoit,  et  ainsy  froissé 
et  mal  mis,  lequel  a  son  col  pendu,  et  puis  s'en 
part  sans  plus  attendre,  et  laissa  le  fier  Pertinel 
mort  estendu  devant  sa  porte.  Duquel  le  chief 
emporta,  vers  Thostel  du  roy  Peschor,  ou  il  s'en 
va  comme  il  propose  ;  mais  il  ne  scait  comment 
trouver  il  le  pourra,  ne  comment  a  sa  court 
venir.  Car  ja  bien  passé  a  cinq  ans,  qu'il  n'a  en 
ce  pays  esté,  parquoy  ne  scait  ou  le  chasteau 
chercher. 


XXIX.  Comment  une  damoiselle  apporta  nou- 
velles a  Perceval  que  le  roy  Peschor  son  oncle 
estoit  trespassé,  et  comment  le  roy  Artus 
bien  accompaigné  y  alla,  pour  le  couronner. 


Ung  matin,  après  que  le  roy  Artus  de  l'es- 
glise  fust  retourné,  s'en  vint  aux  fenestres  de 
ce  palays  appuyer,  assez  triste  et  par  trop  pen- 
sif, a  cause  de  Perceval,  duquel  durement  se 
doubtoit  que  poinct  a  la  court  il  ne  vint.  Lors 
regardant  la  prairie  voit  venir  vers  la  court 
grand  erre  le  blanc  cheval  qui  le  noir  chevallier 
portoit.  Et  si  tost  que  le  roy  Teust  veu,  Keulx 
son  seneschal  appella  et  dit  : 

—  Icy  je  voy  ung  chevallier  venir  grande  alleure 
parmy  la  porte  et  est  d'armes  noires  armé,  que 
ne  cognois  et  ne  scay  qu'il  est. 

Et  Keulx  incontinent  respond  :  — Sire,  sans 
nulle  doubte  vous  dys  que  c'est  ung  dyable,  qui 
en  la  court  vient,  qui  ung  ange  du  ciel  chevaul- 
che,  sainct  Gabriel  ou  sainct  Michel. 

Celle  parolle  ouyt  Gauvain,  missire  Yvain  et 
Lancellot,  Bohors,  Lyonnel  et  Hector,  Dodinel, 

PERCEVAL  ** 

Gaheriet,  qui  moult  en  ont  gabbé  et  riz.  Mais  le 
roy  ne  s'en  joua  pas,  ains  a  Keulx  maintenant 
dit: 

—  Keulx,  faict-il,  trop  estes  mesdisant,  langard 
et  par  trop  oultraigeulx,  a  la  fin  nul  gré  n'en 
aurez. 

A  tant  est  Perceval  descendu  dessoubz  ung 
plaisant  olivier  ou  plusieurs  chevalliers  a  ren- 
contre de  luy  s'en  allèrent.  Et  le  roy  mesme,  en 
personne  y  vint,  qui  quant  il  eust  congneu,  fust 
plus  joyeulx  de  sa  venue  que  de  toutes  les  per- 
sonnes de  sa  court,  tant  fort  l'ayma  et  le  tint 
chier.  Qui  mainctenant  Ta  faict  desarmer,  et 
puis  le  tenant  par  la  main,  montèrent  amont  au 
palays,  qui  des  plus  beaulx  du  monde  estoit. 

Quant  a  la  salle  furent  assis,  de  plusieurs  cho- 
ses devisèrent,  tant  appert  que  en  la  cellée.  Lors 
le  roy  Artus  appela  tous  les  barons  qui  furent 
en  sa  court  et  leur  prie  courtoisement  dire  et 
racompter,  ung  a  ung,  tout  ce  que  trouvé 
avoient  pendant  qu'ils  ont  dehors  esté.  A  donc 
chascun  a  son  endroict  a  au  roy  recité  soit  son 
honneur  ou  soit  sa  honte,  ce  qu'il  a  veu  et  ren- 
contré. Quant  le  roy  eust  tout  escouté  et  bien 
entendu,  mot  a  mot,  le  feist  en  escript  mectre, 
comme  bien  raison  fust  et  droicture.  Et  pareil- 
lement ce  que  tout  les  aultres  ont  de  leurs  faictz 

dict  et  compté,  les  noms  de  ceulx  et  l'adventure, 
et  ainsy  comme  le  tout  en  est  allé  ou  advenu. 
Et  puis  ce  faict,  le  roy  est  mettre  ce  qu'il  en 
feist  escripre,  en  une  armoire  au  chasteau  de 
Sallebiercs,  que  de  son  propre  seau  sella. 

L'hystoire  nous  dist,  quant  chascun  eust  son 
compte  au  roy  déclaré,  qu'il  feist  par  mémoire 
mectre,  a  table  se  sont  assis,  ou  eurent  les  metz 
délectables  et  mengerent  joyeusement.  Huyt 
jours  entiers  dura  la  feste,  en  laquelle  le  roy, 
chascun  jour,  sur  sa  teste  couronne  porta. 

Pendant  qu'en  ce  lieu  séjournent  en  solem- 
nisant  la'  grande  feste,  vint  une  damoiselle  a 
court,  sur  ung  palefroy  bien  legier,  qui  des- 
soubz  le  pin  descendit,  puis  est  au  palays  mon- 
tée. Ou  reveramment  vint  le  roy  Artus  sal- 
luer;  après  Perceval  sallua  et  consequemment 
la  noblesse  en  généralité,  tant  contre  mont,  que 
contre  val. 

Puis  est  a  Perceval  venue,  qui  une  lecture 
luy  présente,  dedans  lesquelles  il  a  trouvé,  que 
son  oncle  le  roy  Peschor,  estoit  de  grande  joye 
trespassé.  Lequel  avant  son  trespas  commanda 
Tadvertir,  que  moult  desiroit  qu'a  Cardueil  sans 
delaier  s'en  vint  se  faire  noblement  couronner, 
et  que  sa  terre  gardast  et  tint  maintenant  le 
royaulme  en  paix. 

Et  dist  la  damoiselle,  après  que  Perceval  eust 
le  contenu  des  lettres  entendu,  que  charge  luy 
estoit  sur  son  ame  de  luy  apporter  ces  nouvel- 
les. 

Grandement  s'est  Perceval  desconforté,  quant 
la  mort  de  son  oncle  a  sceu  ;  mais  au  contraire 
en  a  esté  le  roy  Artus  resjouy  et  tous  les  sei- 
gneurs de  la  court,  pour  le  grand  honneur  et 
grant  bien  qu'a  Perceval  en  parvenoit.  Et  dist  le 
roy  qu'il  yra  pour  son  bon  amy  couronner. 
Maintenant,  sans  plus  delaier,  le  roy  feist  le 
trousser  son  bagaige,  si  feirent  tous  ses  haulx 
barons  et  compagnons  de  Perceval. 

Tant  ont  leur  droict  chemin  tenu,  qu'a  Car- 
deuil  en  peu  de  temps  pervindrent,  ou  les  receu- 
rent  en  grand  honneur  ceulx  du  pays  et  comme 
ilz  furent  bien  tenus.  A  ung  jour  de  feste  de  la 
Toussainctz,  fust  couronné  le  courtois  Perceval, 
ou  quatorze  roys  assistèrent,  qui  en  ce  lieu 
furent  pour  l'honneur  de  luy  couronnez,  et  n'y 
eust  celluy,  qu'il  ne  fust  moult  de  grand  renom. 

Après  le  couronnement  faict  et  que  le  divin 
office  fust  célébré,  le  menger  trouvèrent  apresté 
et  les  nappes  ordonnement  mises.  Au  plus 
eminent  lieu  de  la  salle  furent  les  roys  en  ordre 
assis,  et  tous  les  chevalliers  ensuivant,  en  gar- 
dant chascun  son  degré.    Ou  ne  targerent  Ion- 

guement,  que  venir  veirent  par  ung  huis,  le 
sainct  Graal  a  descouvert,  que  une  damoiselle 
apportoit;  trois  tours  par  devant  les  tables  feist. 
Lors  furent  les  tables  toutes  de  metz  precieulx 
et  délectables  garnies,  qui  comme  manne  des- 
cendit, et  telz  furent  ces  metz  que  jamais 
homme  nommer  ne  les  sceut,  ne  conceut  que 
ce  povoit  estre.  Se  les  viandes  furent  bonnes, 
les  vins  ont  eu,  d'excellente  liqueur  de  tous 
pays  et  toutes  manières. 

Alors  le  bon  roy  Artus  les  nouvelles  du 
sainct  Graal  demandées,  que  ce  fust  et  dont  ce 
provenoit,  et  maintenant  en  gênerai  a  la  vérité 
comptée.  Le  roy  le  menger  en  laissa,  si  feirent 
tous  ceulx  qui  Touirent,  dont  ilz  ont  eu  moult 
grande  joye. 

Ung  mois  dura  la  court  planiere  et  a  chascunne 
foys  qu'ils  furent  pour  menger  assis,  le  sainct 
Graal  ainsy  les  servoit.  A  la  fin  du  mois,  s'est 
la  court  départie  et  le  roy  Artus  s'en  alla,  qui 
sa  compaignie  emmena. 


XXX.  Comment  le  roy  Artiis  et  toute  sa  com- 
paignie  se  partirent  pour  leur  en  retourner 
en  leur  pays,  et  de  Perceval  qui  demoura  en 
son  pays  pour  l'espace  de  sept  ans,  et  puis 
s'en  alla  finir  ses  jours  en  ung  hermitaige. 


Après  le  département  du  roy,  de  ses  barons  et 
de  la  grande  noblesse,  est  Perceval  en  sa  terre 
demeuré,  laquelle  tint  sept  ans  en  paix,  si  que 
sur  luy  nul  n'osa  entreprendre,  ne  nul  de  ses 
subjectz  malfaire.  Chasteaux  et  forteresses 
refeist  et  feist  tout  améliorer.  Voisin  n'eust  qui 
ne  le  doubstast  et  qui  ne  luy  portast  honneur. 

Et  quant  le  tout  eust  mis  en  ordre,  ses  deux 
cousines  maria.  La  fille  au  bon  roy  Gondefert 
au  roy  Orien  maria,  qui  entre  tous  les  terriens 
estoit  tenu  des  plus  loyaulx,  qui  après  fust  sire 
de  TAuval.  La  fille  au  bon  roy  Peschor  maria 
au  roy  de  Maronne,  une  région  a  merveille 
froide. 

En  ces  sept  ans  que  le  roy  regagna  a  toutes 
choses  ordonner.  Après  a  nouvelle  ouye,  que 
Agloal  son  frère  estoit  allé  de  vie  a  trespas,  dont 

il  a  esté  fort  doUent,  car  il  ayma  et  le  tint  si 
chier,  comme  le  frere  l'autre  aymer  doibt.  Lors 
a  le  roy  de  Maronne  mandé,  qui  la  terre  luy 
recommanda  et  en  sa  main  la  laissa  et  meist. 
Puis  ce  vouUut  de  ce  ciecle  demectre. 

Parquoy  en  la  forest  la  plus  prochainne,  ou 
ung  bon  preudhomme  habitoit,  dedans  ung 
petit  hermitaige,  qui  vie  moult  austère  menoit, 
s'en  vint,  ou  avecques  luy  séjourna. 

Le  Graal  et  la  saincte  lance  qui  divinnement 
le  suivirent,  avec  le  sainct  tailloir  d'argent,  qui 
bien  sceurent  tous  ceulx  de  ceste  terre  et  des 
aultres  régions  après. 

Le  preudhomme  honnorablement  Perceval 
receut,  comme  debvoit  tel  homme  aire,  et 
moult  l'honnora  et  tint  chier,  et  bien  l'endoc- 
trinas ès-lectres  et  en  sciences,  telle  qu'il  sceut 
et  aprinse  avoit,  a  quoy  faire  grande  cure  et 
grande  entente  il  meist. 

Tant  bien  a  force  de  son  labeur  s'en  est  entre- 
mis, que  au  tiers  ans  on  le  feist  acolite,  après 
souldiacre  et  diacre;  et  tant  y  tint  la  main  de 
près,  qu'au  bout  de  cinq  ans,  le  feist  prestre, 
en  ung  jour  de  la  Nativité  Sainct  Jehan  ;  au  quel 
jour,  dist  et  célébra  sa  première  messe  et  dévo- 
tement a  Dieu  voua  qu'en  obédience  le  serviroit, 
tous  les  jours  et  temps  de  sa  vie. 

Ainsy  comme  je  vous  l'ay  dict  voua  Perceval 
saincte  vie,  ou  dix  ans  en  tiers  demoura,  qui 
oncques  ne  mengea  ni  beust,  fors  ce  que  Dieu 
luy  envoya  par  le  sainct  Graal,  qu'il  voioit  et  le 
servoit  tant  nuict  et  que  jour,  et  avecques  luy 
séjourna  autant  de  temps  qu'il  a  vescu. 

Tout  ce  temps  que  je  vous  ay  dict,  Perceval 
en  ce  sainct  lieu  habita,  en  prières  et  en  orai- 
sons, jeusnes  et  pénitences  et  en  afflictions. 
Tant  dévotement  et  sainctement  a  Dieu  servit, 
que  des  siens  amys  le  clama,  et  le  jour  que  de  ce 
ciecle  est  party,  a  son  créateur  humblement 
receu,  pour  vers  luy  sa  grâce  impetrer. 

Et  deceda  comme  nous  dist  Thystoire,  la 
vigille  d'ugne  Chandeleur.  Et  Dieu,  qui  des 
biens  fais  est  le  vray  et  juste  rémunérateur,  a 
la  joye  de  paradis  le  meist,  avec  ses  benoictz 
sainctz.  Et  ce  jour  mesme  de  son  trespas  et  a  la 
propre  heure  qu'il  mourust,  le  Graal  et  la 
saincte  lance  et  le  digne  tailloir  d'argent,  tout 
en  appert  voiant  les  assistans,  furent  aux  sainctz 
cieulx  raviz  et  emporté.  Et  depuis  n'ont  pas  nul 
en  terre  esté  veus,  que  Perceval,  son  ame  a  Dieu 
rendist. 

Perceval,  vray  amy  de  Dieu,  fust  au  palays 
adventureux  emporté,  ou  en  grand  honneur  a 
esté  inhumé  et  en  terre  mis,  auprès  du  bon  roy 

Peschor;  et  fust  son  cercueil  faict  de  fin  or  et 
de  fin  argent.  Puis  ont  dessus  la  lame  mis  en 
lectres  entaillées  petites,  ou  pareilles  paroUes 
furent  : 

—  Cy  gist  Perceval  le  Galloys,  qui  du  sainct 
Graal  les  adventures  acheva. 

Ce  sont  les  motz  de  l'epitaphe.  Et  qui  encores 
en  ce  pays  va,  la  sépulture  peult  appartement 
voir  sur  quatre  pilliers  de  fin  or,  comme  l'hys- 
toire  le  tesmoigne. 

Et  menestrier  qui  le  livre  acheva  au  nom  de 
Jehanne,  comtesse  de  Flandres,  de  laquelle 
orateur  et  cronicqueur  estoit  ;  et  pour  ce,  que 
ceste  noble  dame  tant  charitaible  et  tant  bénigne 
fust,  ne  voullut  chose  si  honnorable  laisser 
imparfaicte;  affin  de  induire  et  apprendre  tous 
chevalliers  a  bien  et  vertueusement  vivre  en 
clémence,  en  courtoisie  et  en  pitié.  Par 
lesquelles  vertus  on  parvient  au  royaulme 
éternel. 

Fin  du  romant  et  de  Vhystoire  du  preulx  et 
vaillant  chevallier  Perceval  le  Galloys,  jadis 
chevallier  de  la  Table  Ronde,  lequel  acheva  les 
adventures  du  sainct  Graal,  au  temps  du  noble 
roy  Arius, 

